
ÎNCEPUTURI 


Încă din zori urcasem și coborâsem pantele repezi ale 
munților şi-mi croisem drum prin pădurile dese din vale. Mă 
oprisem de nenumărate ori să ascult sau să privesc prin binoclu 
ţinutul în care mă aflam. Totuși nu văzusem, nici nu auzisem 
măcar un singur cimpanzeu cu toate că se făcuse ora cinci. 
Peste două ore terenul accidentat de la Rezervaţia Gombe 
Stream va fi învăluit de întuneric. M-am postat la locul meu 
preferat de observaţie, The Peak (Creasta), sperând să zăresc 
cel puţin un cimpanzeu pregătindu-și culcușul de noapte și 
astfel să-mi sfârșesc ziua de lucru. 

Priveam o ceată de maimuțe în valea împădurită de 
dedesubt, când deodată am auzit strigătul unui cimpanzeu 
tânăr. Am cercetat înfrigurată cu binoclul copacii, dar sunetul se 
stinse înainte de a reuși să-l localizez și mi-au trebuit câteva 
minute bune până să-i zăresc pe cei patru cimpanzei. Cearta 
scurtă se isprăvise și mâncau cu toții în tihnă niște fructe 
galbene, asemănătoare prunelor. 

Distanţa dintre noi era prea mare ca să-i pot observa cu de- 
amănuntul așa că m-am hotărât să încerc să mă apropii. Am 
privit cu atenţie copacii din jurul grupului: dacă aș reuși să mă 
caţăr în smochinul cel mare, fără să-i sperii, îmi spuneam eu, aș 
putea să am o perspectivă excelentă. Mi-au trebuit vreo zece 
minute să străbat distanţa. Insă, în timp ce înconjuram cu 
băgare de seamă trunchiul gros și noduros al smochinului, mi- 
am dat seama că cimpanzeii dispăruseră; crengile pomului cu 
roade galbene erau goale. Mă cuprinse același vechi sentiment 
de amărăciune. Din nou cimpanzeii plecaseră pe nesimţite la 
apropierea mea. Pe urmă, brusc, inima mi se opri parcă în loc. 

La mai puţin de douăzeci de metri de mine, doi cimpanzei 
masculi stăteau pe pământ și mă priveau atent. Nu îndrăzneam 
să respir, așteptând s-o ia la goană cuprinși de o teamă bruscă, 
așa cum se întâmpla de obicei când mă pomeneam pe 
neașteptate faţă în faţă cu ei. Dar lucrurile s-au petrecut altfel. 
Amândoi au continuat să mă fixeze. M-am lăsat jos foarte încet 


și, după câteva clipe, cei doi au început să se purice unul pe 
celălalt în tihnă. 

Îi priveam și parcă nu-mi venea să cred că e adevărat, când 
am mai văzut două capete de cimpanzei iţindu-se peste iarba de 
la capătul luminișului păduricii: o femelă și un pui. S-au lăsat 
repede în jos când am întors capul, dar au reapărut curând, unul 
după altul, printre crengile lăsate ale unui copac, la vreo 
patruzeci de metri depărtare, Stăteau acolo, aproape nemișcaţi, 
și mă studiau 

De mai bine de o jumătate de an încercam să înving teama 
firească a cimpanzeilor față de mine, teamă care îi făcea să 
dispară în tufișuri ori de câte ori mă apropiam. La început, 
bineînţeles, o zbugheau chiar dacă mă aflam la cinci sute de 
metri depărtare, de partea cealaltă a râpei. Acum, cei doi 
masculi se aflau atât de aproape că parcă-i auzeam respirând. 

Nu mă îndoiam că aceasta era clipa cea mai importantă de 
până acum. Fusesem acceptată de două creaturi superbe care 
se puricau în faţa mea. Îi știam pe amândoi: David Barbă Colilie, 
căruia îi fusese întotdeauna cel mai puţin teamă de mine, și 
celălalt, Goliath, nu un uriaș după cum ar arăta numele, ci cu un 
fizic minunat și cu cea mai mare autoritate între toţi masculii. 
Blana neagră avea un luciu mătăsos în lumina blindă a serii. 

David Barbă Colilie și Goliath au stat mai bine de zece minute, 
puricându-se, apoi, exact înainte ca soarele să dispară la 
orizont, în spatele meu, David s-a ridicat și m-a fixat cu privirea; 
și, nu știu cum, umbra mea alungită s-a proiectat asupra lui. 
Clipa aceasta mi-a rămas vie în amintire: emoția primei mele 
întâlniri cu un cimpanzeu sălbatic și pura întâmplare ca umbra 
mea să cadă asupra lui David exact când părea că mi se uită 
direct în ochi. Mai târziu, întâmplarea a căpătat o semnificaţie 
aproape alegorică, pentru că, dintre toate fiinţele din zilele 
noastre, numai omul, cu inteligenţa lui superioară, poate pune 
în umbră cimpanzeul. Numai omul poate arunca umbra 
destinului asupra libertăţii cimpanzeilor din pădure, cu armele 
pe care le posedă, cu așezările și ogoarele sale care se întind tot 
mai mult. În acea clipă, totuși, nu mă gândeam la aceste lucruri. 
Eram fermecată de David și Goliath. 

Amărăciunea și disperarea pe care le resimţisem de atâtea ori 
în lunile dinainte nu mai însemnau nimic pe lângă fericirea pe 
care o trăiam când grupul s-a îndepărtat în cele din urmă, iar eu 


am coborât grăbită poteca întunecată, spre cortul de pe ţărmul 
lacului Tanganyika... 

Totul începuse eu trei ani în urmă, când l-am cunoscut pe Dr. 
Louis Leakey, binecunoscutul antropolog și paleontolog de la 
Nairobi. Sau poate începuse de mult, din fragedă pruncie. N- 
aveam mai mult de un an când mama mi-a cumpărat un 
cimpanzeu de jucărie, o păpușă mare, miloasă, care celebra 
evenimentul nașterii primului cimpanzeu în captivitate, la 
grădina zoologică din Londra. Cei mai mulţi dintre prietenii 
mamei au fost îngroziţi de idee, pronosticând că urâta creatură 
o să-i provoace copilașului coșmare; dar Jubilee (după numele 
real al cimpanzeului sărbătorit) a fost jucăria cea mai dragă și 
m-a însoțit în toate călătoriile din copilărie. De fapt, și astăzi mai 
păstrez jucăria cea veche. 

În afară de Jubilee, încă de când am învăţat să merg de-a 
bușilea, am fost fascinată de animalele vii. Una dintre cele mai 
vechi amintiri este aceea a zilei când m-am ascuns în coteţul 
strimt și înăbușitor ca să văd cum fac găinile ouă. Când am ieșit 
de acolo, după vreo cinci ore, dar triumfătoare, am descoperit 
că toată lumea mă căutase disperată, iar mama sunase chiar la 
poliție să-mi anunţe dispariţia. 

Abia după vreo patru ani, când împlinisem opt ani, m-am 
hotărât ca atunci când mă voi face mare să plec în Africa și să 
trăiesc printre animalele sălbatice. Cu toate că la optsprezece 
ani, când am absolvit școala, am urmat un curs pentru secretare 
și apoi am avut două posturi diferite, simţeam foarte puternic 
dorinţa de a călători în Africa. Într-atât de puternic, încât, atunci 
când am primit o invitaţie de la o prietenă din școală să merg la 
ferma părinţilor ei, în Kenya, mi-am dat demisia chiar în aceeași 
zi de la slujba fascinantă pe care o aveam pe atunci la un studio 
de filme documentare și m-am angajat chelneriță în sezonul 
estival la Bournemouth, orașul meu natal, ca să pot câștiga 
banii pentru călătorie. Mă costa mai puţin dacă stăteam acasă. 

„Dacă te interesează animalele”, mi-a spus cineva la o lună 
după ce am ajuns în Africa, „ar trebui să faci cunoștință cu Dr. 
Leakey.” La vremea respectivă mă angajasem într-o muncă de 
birou plictisitoare, pentru că nu am vrut să abuzez de frumoasa 
primire de la ferma prietenei mele. Eram înnebunită să fiu cât 
mai aproape de animalele, care, pentru mine, reprezentau 
Africa. M-am dus să-l văd pe Louis Leakey la Muzeul de istorie 


naturală al cărui custode era pe atunci. Probabil a simţit că 
interesul meu pentru animale nu era p toană de moment, ci un 
lucru înrădăcinat în fiinţa mea, pentru că m-a angajat pe loc ca 
asistentă-secretară. 

Am învăţat multe cât am lucrat la muzeu; personalul de acolo 
se compunea numai din naturaliști pasionaţi, plini de entuziasm 
și fericiţi să-mi împărtășească câte ceva din vastele lor 
cunoștințe. Mai presus de toate, am avut șansa ca, împreună cu 
încă o altă fată, să-i însoțesc pe Dr. Leakey și soţia lui, Mary, 
într-una din expedițiile lor anuale paleontologice la Olduvai 
Gorge! pe câmpiile Serengeti. Pe atunci, când Serengeti nu 
fusese încă deschisă turiștilor, când la Olduvai nu se 
descoperiseră Zinjanthropus (Spărgătorul de nuci) și Homo 
habilis, regiunea era absolut izolată; nici pomeneală de drumuri, 
autobuze turistice și elicoptere care să treacă zilnic pe acolo Era 
ceea ce se numește o expediţie în „jungla Africii”, așa cum 
visasem eu de mic copil. 

Săpăturile au fost de-a dreptul fascinante. Câtă vreme am 
îndepărtat vechile straturi de pământ sau de piatră de pe falia 
Olduvai ca să dezgropăm scheletele ființelor care trăiseră cu 
milioane de ani în urmă, munca a fost de rutină. Dar, din când în 
când, pe neașteptate, mă cuprindea un sentiment de venerație 
la vederea sau atingerea vreunui os pe care-l ţineam în mână. 
Osul ăsta - chiar el - făcuse parte odată dintr-un animal viu, 
care respirase, care mersese și dormise, și-și perpetuase specia. 
Oare rum arătase el de fapt? Ce culoare de păr avusese; ce fel 
de miros avusese trupul lui? Astfel de întrebări îmi treceau prin 
minte - întrebări la care știința probabil nu va putea răspunde 
niciodată. 

În cele câteva luni petrecute acolo, serile avuseseră un 
farmec deosebit pentru mine. Când se termina munca grea de 
peste zi, în jurul orei șase, eu și prietena mea Gillian, asistentă 
ca și mine, eram libere să ne întoarcem în tabără prin platoul 
arid, ars de soare, de deasupra defileului unde asudasem toată 
ziua. În anotimpul uscat Olduvai devine aproape un deșert dar, 
trecând pe lângă tufișurile ţepoase, zăream deseori dik-diks, 
acele antilope miniaturale și graţioase, doar cu o idee mai mari 
decât iepurii. Uneori întâlneam câte o turmă de gazele sau de 
girafe, iar de câteva ori am văzut chiar și câte un rinocer negru 


1 Defileul Olduvai. 


mergând agale prin defileu. Odată ne-am pomenit față-n faţa cu 
un leu tânăr; nu era mai departe de cincisprezece metri când i- 
am auzit mărâitul surd și l-am zărit de partea cealaltă a tufișu- 
rilor. Atunci am simţit pentru prima dată în viață ce înseamnă 
să-ţi stea inima în loc. Eram jos, în defileu, unde vegetaţia este 
ceva mai deasă pe părți; ne-am tras înapoi, îndepărtându-ne 
încet, în timp ce el ne urmărea cu privirea și zvâcnea din coadă. 
Apoi, din curiozitate bănuiesc, ne-a urmat, în timp ce noi 
traversam defileul, spre întinderea fără arbori de pe partea 
cealaltă, cu intenţia de a ieși la loc deschis. Când am început să 
urcăm, a dispărut în tufișuri și nu l-am mai zărit. 

Cred că în această perioadă a hotărât Louis Leakey că eu 
eram persoana pe care o căutase timp de douăzeci de ani - 
adică cineva vrăjit de animale și comportamentul lor, cineva 
care se putea lipsi ușor de binefacerile civilizaţiei pe perioade 
mai îndelungate de timp. Spre sfârșitul șederii noastre la 
Olduvai a început să-mi vorbească despre un grup de cimpanzei 
care trăia pe ţărmul lacului Tanganyika. 

Cimpanzeii se găsesc numai în Africa, unde se întâlnesc de la 
zona de păduri ecuatoriale de pe coasta de vest până la un 
anumit punct, la est de lacul Tanganyika. Grupul la care se 
referea Louis includea cimpanzei din varietatea estică sau cu 
păr lung. Pan troglodytes schweinfurthi după cum sunt clasificați 
de taxonomici. Louis le-a descris habitatul ca fiind muntos, 
accidentat și total izolat de civilizaţie. Mi-a vorbit despre 
răbdarea și pasiunea necesare celui care ar încerca să le 
studieze comportamentul. 

Un singur om, mi-a spus Louis, încercase să facă un studiu 
mai aprofundat al comportamentului cimpanzeilor m sălbăticie. 
Dar Dr. Henry Nissen, care făcuse această muncă de pionierat, 
nu putuse să rămână decât două luni și jumătate în tabără, în 
Guineea franceză?. Louis spunea că nimeni nu se așteaptă să 
obţină rezultate prea importante în decursul unui interval de 
timp atât de scurt, și chiar și doi ani abia dacă erau suficienţi. 
Mi-a mai spus multe atunci Louis, la prima noastră discuţie. Il 
interesa în mod special grupul de cimpanzei care trăia pe 
malurile lacului pentru că acolo fuseseră descoperite fosile ale 
omului preistoric și era posibil ca, înțelegând comportamentul 


2 Nissen, H.W. (1931). Un studiu asupra comportamentului cimpanzeilor în 
câmpie, „Comp. Pgychol. Monog” 8. 1-22. 


cimpanzeilor de azi, să se mai lămurească câte ceva în legii lută 
cu cel al strămoșilor noștri din epoca de piatră. 

Pe măsură ce îmi explica, cred că mi-am dat seama unde voia 
să ajungă și, totuși, nu puteam crede că vorbea serios, când, 
după o pauză, m-a întrebat dacă aș dori să-mi asum această 
sarcină. Într-adevăr, deși era lucrul pe care îl doream cel mai 
mult, eram, fără. Indoială, total necalificată să întreprind un 
studiu științific asupra comportamentului animalelor. 

Totuși Louis știa exact ce face. Nu numai că a simţit că nu era 
necesară nicio pregătire academică, ci că, într-un fel, dacă aș fi 
avut-o, ar fi putut constitui un dezavantaj. Avea nevoie de o 
persoană cu o minte lipsită de prejudecățile teoriilor, care să 
facă un studiu pentru simplul motiv că era împinsă de dorinţa 
autentică de cunoaștere; în plus, o persoană care să manifeste o 
înțelegere plină de tact faţă de animale. 

In clipa în care am consimţit din toată inima și cu tot 
entuziasmul să pornesc la lucru, Louis și-a asumat dificila 
sarcină de a face rost de fondurile necesare. Nu numai că 
trebuia să convingă pe cineva de necesitatea studiului în sine, ci 
și că o tânără necalificată era persoana potrivită să-l întreprindă. 
In cele din urmă, Fundaţia Wilkie din Illinois, S.U.A.. a fost de 
acord să contribuie cu o sumă suficientă să acopere cheltuielile 
necesare - o barcă mică, un cort, costul transportului aerian, 
precum și al primelor șase luni de tabără. Îi voi rămâne veșnic 
nespus de recunoscătoare domnului Leighton Wilkie care, 
încrezându-se în raţionamentul lui Louis, mi-a dat șansa să mă 
remarc. 

La vremea respectivă mă găseam în Anglia, dar curând, 
auzind veștile, am făcut aranjamentele necesare să mă înapoiez 
în Africa. Oficialitățile guvernamentale din Kigoma, în a cărei 
regiune urma să lucrez, aprobaseră propunerea mea, dar nu 
erau de acord cu un lucru: nici nu voiau să audă ca o tânără 
englezoaică să trăiască singură în sălbăticie, fără un însoțitor 
european. Așa că mama, Vanne Goodall, care mai fusese în 
Africa câteva luni, s-a oferit să mă însoţească în noua mea 
aventură. 

Când am ajuns la Nairobi la început totul a decurs bine. 
Rezervația de Cimpanzei de la Gombe Stream (acum Parcul 
Naţional Gombe), căminul grupului meu de cimpanzei, se afla 
sub jurisdicţia Departamentului de vânătoare Tanganyika, iar 


Paznicul Şef de Vânătoare mi-a fost de mare ajutor, trimițându- 
mi autorizaţiile necesare ca să pot lucra. In Rezervaţie. Mi-a 
trimis de asemenea multe informaţii folositoare în legătură cu 
condiţiile de acolo - altitudinea și temperatura, felul terenului și 
al vegetației, animalele pe care aș putea să ie întâlnesc. 
Primisem vestea că bărcuţa de aluminiu pe care o cumpărase 
Louis ajunsese cu bine la Kigoma. lar Dr. Bernard Verdcourt, 
Directorul Herbariumului African Răsăritean, s-a oferit să mă 
ducă împreună cu Vanne la Kigoma; putea să adune plante în 
drumul străbătut, cât și în regiunea Kigoma, prea puţin 
cunoscută din punct de vedere botanic. 

Exact când eram gata să plecăm a apărut primul impediment. 
Comisarul districtual al regiunii Kigoma a trimis vorbă că printre 
pescarii africani de pe ţărmul rezervației de cimpanzei s-au iscat 
neînţelegeri. Paznicul de vânătoare al regiunii se dusese acolo 
să lămurească lucrurile, așa că deocamdată nu puteam să mă 
apuc de lucru 

Din fericire, pentru liniștea mea sufletească. Louis mi-a 
sugerat pe dată să încerc să fac un scurt studiu despre 
maimuţele Cercopithecus pygerythrus de pe o insulă din Lacul 
Victoria. Timp de o săptămână, Vanne și cu mine am înaintat 
leneș în șalupa cu motor, pe apele noroioase și puţin adânci ale 
lacului, spre insula nelocuită Lolue. Cu noi mai erau Hassan, 
căpitanul șalupei, și ajutorul lui, amândoi africani din tribul 
Kakamega. Hassan, care mai târziu a venit la rezervaţia de 
cimpanzei, este un om minunat. Întotdeauna calm și puţin 
semet, este de neînlocuit într-o situaţie critică, și datorită 
umorului și inteligenţei este un însoțitor grozav. Se afla în 
serviciul lui Louis de aproape treizeci de ani. 

Am petrecut trei săptămâni încântătoare până să primim 
mesajul radio să ne întoarcem la Nairobi. Noaptea dormeam în 
șalupa ancorată la o oarecare depărtare de insulă, legănaţi de 
mișcarea blinda a lacului, în fiecare dimineaţă, chiar înainte de 
răsărit, Hassan mă ducea cu barca cea mică până la insulă și eu 
rămâneam acolo, observând maimuţele, până în amurg - sau 
chiar mai târziu, în serile când era lună plină. Pe urmă îl 
întâlneam pe Hassan pe ţărmul lacului și el mă ducea înapoi la 
șalupă. La masa frugală, care de obicei se compunea din fasole 
fiartă, ouă sau cârnaţi din conserve, Vanne și cu mine schimbam 
noutăţile zilei. 


Nu e locul aici să vorbesc despre cele șaisprezece maimuțe 
din micuța mea trupă și despre comportamentul lor fascinant, 
pentru că scriu o carte despre cimpanzei. Dar acel scurt studiu 
m-a învăţat multe - cum să iau notițe în timpul observaţiei pe 
teren, ce haine să port, ce mișcări tolerează sau nu maimuța 
sălbatică din partea observatorului uman. Și cu toate că 
cimpanzeii au reacţionat în multe privinţe cât se poate de 
diferit, totuși cele învăţate la Lolue mi-au fost de mare folos 
când m-am apucat de lucru la Gombe Stream. 

Într-un fel, parcă regretam că sosise mesajul mult așteptat, 
căci lucrul acesta însemna să las baltă Cercopithecus 
pygerythrus tocmai când începusem să le deprind obiceiurile și 
să mă familiarizez cu diverși indivizi din grup. Nu e niciodată 
plăcut să lași un lucru făcut pe jumătate. Totuși, când am ajuns 
la Nairobi, nu m-am mai putut gândi la nimic altceva decât la 
emoția cu care aşteptam drumul lung de 1 800 de mile până la, 
Kigoma și la cimpanzei. Aveam aproape totul pregătit încă 
înainte de a pleca pe insula Lolue, așa că nu ne-au trebuit decât 
câteva zile până să pornim împreună cu Bernard Verdcourt spre 
Kigoma. 

Drumul în sine s-a desfășurat destul de monoton, cu toate că 
am avut trei pene de motor minore, iar Land-Rover-ul era atât 
de încărcat cu toate cele trebuincioase taberei încât se balansa 
primejdios dacă mărea viteza. Când am ajuns însă la Kigoma, 
prăfuiți din cap până în picioare, după trei zile de drum, am 
găsit orașul într-o stare de haos: de când plecasem de la 
Nairobi, în Congo, care se afla la vreo douăzeci și cinci de mile la 
vest de Kigoma, de partea cealaltă a lacului Tanganyika, 
izbucniseră vărsări de sânge și acte de violenta. Kigoma era 
înţesată de refugiaţi belgieni sosiți cu bărcile. Am intrat pe aleea 
străjuită de mangotieri, care reprezintă și strada principală a 
Kigomei, duminică. Totul era închis și n-am găsit nicio persoană 
oficială care să ne ajute. 

Până la urmă, totuși, l-am găsit pe Comisarul districtual și el 
ne-a explicat, cu părere de râu, dar ferm, că nu aveam nicio 
șansă să mergem la rezervaţia de cimpanzei. Mai întâi era 
nevoie să așteptăm să vedem cum vor reacţiona localnicii din 
regiunea Kigoma faţă de tulburările din Congo. A fost o veste 
neplăcută dar nu prea aveam ce face. 

Am închiriat fiecare câte o cameră la unul din cele două 


hoteluri existente, dar n-am avut parte prea mult de acest lux. 
Chiar în seara aceea a sosit un transport de refugiaţi și a fost 
nevoie de toate locurile pe care le puteau pune la dispoziţie. Eu 
și Vanne ne-am înghesuit ca vai de lume în spaţiul strimt care 
ne mai rămăsese după ce depozitasem tot calabalâcul din Land 
Rover. Bernard împărțea camera cu o familie de belgieni rămași 
fără adăpost, ba chiar i-am împrumutat proprietarului hotelului, 
hărțuit ca vai de lume, cele trei paturi de campanie pe care le 
aveam. Toate camerele erau înţesate, dar refugiații de aici 
trăiau ca în rai față de cei găzduiţi temporar într-un hambar 
uriaș, care în mod normal era întrebuinţai pentru depozitarea 
mărfurilor în drum spre sau dinspre Congo. Acolo dormeau cu 
toții unul lângă altul, pe saltele sau doar pături, și se înșiruiau în 
cozi de sute de persoane așteptând puţina mâncare pe care era 
în stare Kigoma să le-o ofere. 

Nu peste mult timp, Vanne, Bernard și cu mine am făcut 
cunoștință cu un număr de rezidenţi din Kigoma. Bineînţeles, 
ne-am oferit să-i ajutăm cu ce puteam și au acceptat plini de 
recunoștință. In a doua seară petrecută la Kigoma, noi trei și alţi 
câţiva am făcut două mii de sandwich-uri cu pastă de carne. Le- 
au depozitat pe niște pânze umede în cutii mari de tablă, și le- 
au transportat în hambar. Mai târziu, i-am ajutat să le împartă 
refugiaților supă, fructe și ciocolată, ţigări și băuturi. De atunci 
până azi n-am mai fost în stare să mă mai uit la o cutie cu pastă 
de carne! 

Două seri mai târziu cei mai mulţi dintre refugiaţi au plecat, 
cu diverse trenuri suplimentare, spre capitala Tanganyikăi - Dar 
es Salaam. Agitaţia cea mare se terminase, dar noi tot n-am 
primit permisiunea să plecăm la rezervaţia de cimpanzei. Ne 
simţeam cu toţii cam deprimaţi. Fondurile pe care le aveam la 
dispoziţie nu ne permiteau mie și lui Vanne, să stăm la hotel, 
așa că ne-am hotărât să ne instalăm cortul undeva pentru o 
perioadă de timp. Când am întrebat unde anume aveam voie, 
am fost îndrumate spre terenul închisorii din Kigoma! De fapt nu 
era chiar atât de sinistru pe cât s-ar părea pentru că terenul de 
acolo era foarte bine întreţinut, cu vederea spre lac și, în acea 
perioadă a anului, citricii din jur se aplecau de greutatea 
portocalelor și mandarinelor parfumate. Totuși noaptea tântarii 
erau cumpliţi. 

In acest interval de inactivitate impusă ne-am familiarizat cu 


orășelul Kigoma foarte bine - seamănă cu un sat după tiparul 
american sau european. Centrul activităţilor se găsea pe ţărmul 
lacului unde portul natural oferea locuri de ancorare vaselor 
care străbăteau lacul spre Burundi, Zambia, Malawi și-l 
traversau spre vest, spre Congo. Lângă lac se află și birourile 
administrative guvernamentale, secţia de poliție, gara și poșta. 

Unul dintre aspectele cele mai fascinante ale oricărui orășel 
african este piaţa viu colorată de fructe și zarzavaturi, unde 
mărfurile; se vând în grămezi mici, fiecare dintre ele fiind 
numărat și socotit cu stricteţe. În piaţa din Kigoma am observat 
ca negustorii mai înstăriți stăteau la umbra unor copertine 
întinsa pe stâlpi de piatră; ceilalţi stăteau direct pe pământul 
roșiatic din mijlocul pieţei, cu mărfurile ordonat înșiruite pe 
pânză de sac sau chiar pe jos. Se găseau din abundență banane, 
portocale galbene și verzi, roșcove zbârcite și vișinii, sticle și 
căni cu ulei de gătit roșiatic și lucios, extras din fructele 
palmierilor. 

Kigoma se mândrește cu o singură stradă principală care 
șerpuiește urcând de la centrul administrativ spre partea 
importantă a orașului. De ambele părţi este străjuită de 
mangotieri înalţi și nenumărate prăvălioare sau dukas cum se 
numesc ele în toată Africa de est. Am rămas uluiţi, plimbându- 
ne prin Kigoma, cum de rezistă toate aceste magazine mărunte 
care, aparent, vând aceleași mărfuri. Vedeam la tot pasul 
mormane de ceainice și oale, teniși și cămăși, lanterne și ceasuri 
deșteptătoare. Cele mai multe dughene căpătau o notă de 
veselie de la materialele viu colorate, tăiate în pătrate, numite 
Kangas, și care se vând două câte două femeilor africane. 

Un pătrat se înfășoară în jurul trupului pe sub braţe și atârnă 
până mai jos de genunchi, iar celălalt se întrebuințează ca 
basma. In faţa câtorva dukas erau croitori care lucrau la mașini 
de cusut cu pedală, iar în faţa unei prăvălii de pantofi, un indian 
bătrân se slujea și de picioare ca să ţină pielea întinsă în timp ce 
cosea, lipea și bătea ţinte la încălțări. Era atât de îndemânatic 
încât era o înaintare să-l privești. 

In zilele acelea am cunoscut mai bine câţiva locuitori ai 
Kigomei, majoritatea persoane oficiale și soțiile lor, cu toţii 
extrem de ospitalieri și amabili. N-am să uit cum Vanne, care nu 
voia să jignească pe niciunul dintre noii noștri prieteni, a 
acceptat două invitaţii la o baie fierbinte, în aceeași seară. 


Bernard, care era convins ca nu eram niciuna în toate minţile, a 
dus-o de la unii la ceilalți ca să-ţi ţină promisiunea, fără s-o 
deconspire. 

Ne aflam la Kigoma de peste o săptămână, când David 
Anstey, paznicul de vânătoare care se dusese să rezolve 
neînțelegerile dintre pescarii de la rezervaţia Gombe Stream, s-a 
înapoiat în oraș. A stat îndelung de vorbă cu Comisarul 
districtual după care mi s-a dat permisiunea oficială să pornesc 
spre Gombe Stream. Eu îmi pierdusem speranţa de a mai vedea 
vreun cimpanzeu pentru că eram sigură că în orice clipă puteam 
să fiu trimisă înapoi la Nairobi. Așa că în clipa în care m-am 
urcat pe șalupa cu motor guvernamentală care ne fusese 
împrumutata pentru a ne transporta cu tot echipamentul, 
inclusiv bărcuţa de circa trei metri lungime, toată expediţia a 
început să mi se pară ca un vis frumos. 

Când a pornit motorul și am ridicat ancora, i-am făcut cu 
mâna lui Bernard și nu peste mult timp am ieșit din port, 
îndreptându-ne spre nord de-a lungul ţărmurilor răsăritene ale 
lacului. Îmi amintesc cum priveam în apele incredibil de limpezi 
și-mi spuneam „Probabil că ne vom duce la fund, sau am să cad 
peste bord și o să mă mănânce vreun crocodil.” Dar nu s-a 
întâmplat nimic din toate acestea. 


Capitolul Il 


PRIMELE ZILE 


Sentimentul ciudat că trăiam un vis frumos nu m-a părăsit pe 
tot parcursul celor douăsprezece mile străbătute de la Kigoma 
spre tabăra din Rezervaţia Gombe Stream. Ne aflam în mijlocul 
anotimpului secetos, iar malul celălalt, deși doar la douăzeci și 
cinci de mile depărtare, nu se zărea nici măcar vag la vestul 
lacului, îngust și lung, Tanganyika. Adierea răcoroasă și 
albastrul intens al apei, ici-colo crestată de vălurele și fulguită 
de spumă albă, ne creau senzaţia că ne aflăm undeva la mare. 

Am privit ţărmul răsăritean. Între Kigoma și locul de unde 
începea sanctuarul cimpanzeilor, pantele abrupte ale falezei, 
care se ridică la șapte sute cincizeci de metri deasupra lacului, 
sunt în multe locuri aride și mâncate de ani de zile de 
exploatarea forestieră. Între ele, mici pilcuri de arbori atârnă 
deasupra văilor înguste unde pâraiele de munte repezi năvălesc 
spre lac. Tărmul este zimţat de o serie de golfuri alungite, 
deseori separate de promontoriile stâncoase care înaintează în 
lac. Noi am navigat drept, pornind de la un promontoriu la altul, 
dar am văzut că bărcuţele pescarilor urmăreau linia țărmului. 
David Anstey, care călătorea cu noi, ca să facă cunoștință cu 
băștinașii africani din regiune, ne-a explicat că uneori lacul se 
învolburează din cauza vânturilor puternice care mătură văile și 
răscolesc apele, împroșcând cu stropi și ridicând valuri. 

De-a lungul țărmului, sate mici de pescari se întind pe pantele 
muntoase sau se adună în gura văilor. Cele mai multe dintre 
locuințe nu sunt altceva decât niște colibe simple din lut și 
iarbă, cu toate că și pe atunci existau câteva case mai mari cu 
acoperișuri lucioase din tablă ondulată, o adevărată pacoste, a 
peisajului african modern, pentru cei care îndrăgesc frumuseţea 
naturală. 

După ce străbătusem vreo șapte mile, David ne-a arătat o 
stâncă mare care delimitează latura sudică a rezervației de 
cimpanzei. Indată ce am depășit-o, am observat că regiunea și-a 
schimbat înfățișarea brusc și în mod spectaculos; munţii erau 
împăduriţi și tăiaţi de văi cu vegetaţie tropicală abundentă. Şi 


aici am văzut câteva colibe de pescari ici-colo, de-a lungul 
plajelor albe. David ne-a explicat că erau reședințe temporare. 
Africanii aveau aprobarea să pescuiască în timpul anotimpului 
secetos și să-și usuce la soare prada chiar pe ţărmul rezervației. 
Dar când începeau ploile, pescarii se întorceau în satele lor, în 
afara rezervației de cimpanzei. Tocmai printre acești oameni iz- 
bucniseră recentele neînțelegeri - o ceartă între pescari din 
două sate diferite în legătură cu cine are dreptul la pescuit pe o 
anume porţiune din plajă. 

De atunci m-am gândit adesea la ceea ce trebuie să fi simţit 
în timp ce priveam ţinutul sălbatic pe care nu peste multă 
vreme aveam să-l străbat. Vanne a recunoscut după aceea că 
fusese îngrozită în taină de pantele abrupte și de pădurile din 
văi de nepătruns, iar David Anstey mi-a spus, după câteva luni, 
că își închipuise că în șase săptămâni îmi voi face bagajele și voi 
pleca. Imi amintesc că n-am avut nici emoție, nici teamă, ci 
numai o senzaţie stranie de detaşare. Ce aveam eu, fata în blue- 
jeans de pe șalupa guvernamentală, de a face cu fata care, 
peste câteva zile, va scotoci toţi acești munţi în căutarea 
cimpanzeilor sălbatici? Și totuși, când m-am dus la culcare în 
seara aceea, eram deja cu totul alta. 

După o călătorie de două ore, șalupa ancoră la Kasakela unde 
își aveau sediul paznicii de vânătoare guvernamentali. David 
Anstey sugerase ca, cel puţin până ne familiarizăm cu regiunea, 
să ne așezăm tabăra în apropierea colibelor lor. Când bărcuţa 
noastră s-a apropiat de plaja albă am văzut că se adunaseră o 
mulţime să ne privească: cei doi paznici de vânătoare, cei câţiva 
africani care aveau permisiunea să locuiască permanent la 
Rezervaţie ca paznicii să nu fie complet izolaţi și câțiva pescari 
din colibele din vecinătate. Am coborât pe țărm, călcând prin 
vălurelele scânteietoare de la mal și am fost salutaţi mai întâi de 
paznici și apoi, cu mare ceremonie, de căpetenia onorifică a 
satului Kasakela, bătrânul Iddi Matata. Avea o înfățișare 
pitorească, cu turbanul roșu, haina roșie în stil european peste 
faldurile albe, încălțările de lemn și barba colilie. Ne-a ţinut un 
discurs lung de bun sosit, în swahili, pe care nu l-am înţeles 
decât parţial, iar noi i-am oferit un dar mic pe care David ne 
sfătuise să i-l cumpărăm. 

După ce s-a sfârșit primirea, Vanne și cu mine l-am urmat pe 
David vreo treizeci de metri de-a lungul unei cărări înguste, care 


se întindea de la plajă, prin vegetaţia abundentă, până la un mic 
luminiș. Cu ajutorul lui David și al paznicilor de vânătoare 
africani marele cort în care urma să locuiesc împreună cu Vanne 
a fost curând înălţat, în spatele cortului, clipocea un șipot, iar 
luminișul era umbrit de palmieri înalţi. Era un loc desăvârșit 
pentru amenajarea unei tabere. Cam la vreo treizeci de metri 
depărtare, sub copacii de pe plajă, am înălţat un alt cori mai mic 
pentru Dominic, bucătarul pe care-l angajasem înainte de a 
pleca din Kigoma. 

După ce am terminat cu aranjamentele taberei, m-am 
strecurat afară din ea ca să cercetez împrejurimile. larba înaltă 
de pe pantele munţilor mai domoli fusese de curând arsă de un 
incendiu, iar pământul smălţat de resturi carbonizate era 
alunecos. Se făcuse aproape ora patru, dar soarele încă ardea 
cumplit, mă încinsesem și eram udă de transpiraţie când am 
ajuns într-un loc destul de înalt ca să pot privi în jos, spre lacul 
întins și valea largă, plină de vegetaţie abundentă care 
contrasta cu coasta înnegrită a muntelui pe care mă găseam. 

M-am așezat pe un bolovan mare și turtit, încins de soare, și 
încet-încet am simţit cum îmi revin puterile după acea 
săptămână de deprimare din Kigoma și starea asemănătoare 
transei în care mă găsisem încă de la plecarea de dimineaţă. 
Deodată, un grup de vreo șaizeci de babuini a trecut pe lângă 
mine, răscolind în pământul ars de curând după resturi de 
insecte coapte. Câţiva s-au căţărat în copaci când m-au văzut și 
au zgâlţâit ramurile cu mișcări ameninţătoarei sacadate, iar doi 
dintre masculii adulţi au început să dea strigătul de alarmă. Dar, 
de fapt, babuinii nu erau prea preocupaţi de prezenţa mea și 
curând s-au îndepărtat, văzându-și de ale lor. Am zărit și o 
antilopă, c» creatură graţioasă cu blană castanie, puţin mai 
mare decât o capră, cu coarne zdravene în formă de spirală. M-a 
privit nemișcată, și pe urmă, brusc, s-a întors și a luat-o la fugă, 
chefnind ca un câine și fluturându-și codița albă. 

Nu rămăsesem pe munte decât trei sferturi de oră, dar când 
m-am întors, la fel de neagră ca și pantele pe care mă 
căţărasem, nu mă mai simţeam o intrusă. In noaptea aceea mi- 
am așternut patul de campanie în aer liber și am dormit cu 
stelele deasupra mea, licărind prin frunzele foșnitoare ale 
palmierilor. 

A doua zi dimineaţă, bineînţeles, abia așteptam să pornesc în 


căutarea cimpanzeilor; dar curând am descoperit că, cel puţin 
pentru început, nu puteam să fac totul de capul meu. David 
Anstey aranjase să vină câţiva localnici să ne cunoască pe mine 
și pe Vanne. Ne-a explicat că erau cu toţii neliniștiţi și nu prea 
ne priveau cu ochi buni; nu puteau să creadă cum o tânără a 
străbătut drumul din Anglia până la ei doar ca să se uite la 
maimuțe, așa că se răspândise zvonul cum că aș fi fost spioană 
guvernamentală. Fără îndoială că îi eram recunoscătoare lui 
David care voia să clarifice lucrurile de la început, dar mi s-a 
strâns inima când am auzit ce program îmi făcuse. 

Mai întâi s-a convenit ca fiul șefului din Mwamgongo, un sat 
mare pescăresc la nord de rezervaţia de cimpanzei, să mă 
însoţească. Trebuia să se convingă că atunci când voi vedea un 
cimpanzeu nu voi scrie în cartea mea că văzusem zece sau 
douăzeci. Mai târziu am aflat că africanii sperau încă să li se 
returneze cele treizeci de mile pătrate de rezervaţie: dacă 
declaram că sunt mai mulţi cimpanzei decât erau de fapt, 
atunci, după cum își închipuiau africanii, guvernul avea motive 
mai întemeiate să păstreze regiunea ca rezervaţie protejată. In 
al doilea rând, David considera că era cazul să angajez un 
african care să-mi poarte rucsacul, ca să-mi crească prestigiul. 

Eu una aveam convingerea că singura modalitate de a stabili 
vreo legătură cu animalele superioare era să mă deplasez 
singură, și mă deranja faptul că trebuia să fiu stânjenită de doi 
însoțitori. Pe urmă am primit lovitura finală - eram obligată să 
iau cu mine și un paznic de vânătoare. Mă simţeam deprimată 
total când m-am dus la culcare în seara aceea. 

Totuși, a doua zi când m-am trezit, totul părea palpitant și 
inedit, iar starea proastă îmi dispăruse. Hotărâsem să-l întâlnesc 
pe fiul șefului în valea de lângă hotarul nordic, pentru că 
paznicul de vânătoare, Adolf, îmi raportase că văzuse cimpanzei 
acolo cu o zi înainte, pe când își făcea rondul. David Anstey 
avea de rezolvat niște treburi în satul Mwamgongo, așa ca ne-a 
luat pe mine, pe Adolf și Rashidi, „hamalul” meu, în barca lui și 
ne-a lăsat la locul de întâlnire. 

Fiul șefului ne-a ieșit în întâmpinare urmat de cinci sau șase 
alţi africani, iar eu am fost brusc cuprinsă de panică la gândul că 
vor insista să vină și ei. Dar temerile mele n-au fost întemeiate. 
Tânărul m-a întrebat unde intenționam să merg, iar eu am 
arătat vag spre pantele abrupte și împădurite ale văii. Păru 


destul de surprins șt începu să vorbească liniștit și serios cu 
prietenii lui, în limba Kiha, limba tribului băștinaș Ha. Câteva 
clipe mai târziu a venit din nou lângă mine și mi-a spus că nu se 
simţea prea bine și că nu mă va însoţi. Mai târziu am aflat că își 
închipuise că voi pluti în susul și în josul lacului, pe lângă mal, 
numărând cimpanzeii care ar fi apărut. Ideea de a se căţăra pe 
munţi nu-i surâdea deloc și de atunci nici nu l-am mai văzut. 

Când să plecăm, doi pescari au venit în fugă și ne-au rugat să- 
i însoţim o clipă. Ne-au dus la un copac care se afla în spatele 
uneia dintre colibele vremelnice. Coaja era sfârtecată în o sută 
de locuri. Am aflat că, acolo, un bivol singuratec îl fugărise pe 
unul dintre pescari cu o seară înainte. Omul reușise să se urce 
nevătămat în copac, dar bivolul se năpustise asupra copacului 
zvelt de nenumărate ori. Nu știu dacă pescarii intenţionaseră 
doar să raporteze faptul paznicului de vânătoare sau dacă au 
încercat să-mi arate ce pericole mă pândesc în ţinutul lor, dar 
amintirea copacului jupuit m-a obsedat săptămâni de-a rândul 
când mă furișam prin tufișurile dese ale pădurilor din vale. 

Apoi am plecat spre valea Mitumba și curând m-am trezit 
străbătând acel soi de pădure africană la care visasem 
întotdeauna. Erau copaci uriași care slujeau drept coloane 
lianelor ce atârnau asemenea franjurilor și, ici-colo, flori roșii și 
albe care pâlpâiau prin desișul întunecat Am înaintat de-a lungul 
unui pârâiaș firav, dar iute, pe care de vreo câteva ori l-am sărit 
pentru că drumul era mai accesibil pe partea cealaltă. Din când 
în când ţâșnea câte un pescăruș albastru sau vreo altă pasăre 
de pădure, iar o dată o ceată de maimuțe cu coada roșie a sărit 
peste o râpă din faţa noastră, aruncând luciri din cozile arămii; 
perdeaua de pădure, la peste treizeci de metri deasupra 
noastră, ascundea aproape de tot lumina soarelui, iar pe fundul 
văii nu prea era vegetație. 

După ce înaintasem vreo douăzeci de minute, Adolf a părăsit 
cursul apei și ne-a condus spre marginea văii. Aproape imediat, 
drumul s-a îngreunat: copacii erau mai scunzi, iar hăţișurile erau 
îngemănate cu plante agăţătoare, așa că cea mai mare parte a 
timpului a trebuit să ne târâm. Brusc, Adolf s-a oprit sub un 
arbore uriaș. Am privit în sus și am văzut că era încărcat cu 
fructe mici portocalii și roșii; la poalele lui, pe pământ, era plin 
de fructe pe jumătate mâncate și crenguţe rupte. Acesta era 
copacul msulula unde cimpanzeii se hrăniseră cu o zi înainte. 


Nu intenţionasem să ajung la copacul lor și, sperând că nu 
tulburasem cimpanzeii, le-am spus repede ghizilor mei că voiam 
să privesc de la distanţă - de pe partea cealaltă a văii. 

Peste zece minute eram așezați într-un mic luminiș înverzit 
cam la aceeași înălțime cu arborele msu/u/a, de partea opusă. 
Am descoperit după aceea că de fapt acolo era singurul loc 
deschis cu adevărat potrivit să ţin sub observaţie copacul. 

Privirea antrenată a lui Rashidi îl și detectase imediat, în timp 
ce eu, la vremea aceea nu l-aș fi zărit câtuși de puţin. Părea 
foarte liniștit și pașnic, departe de pinul năvalnic. Câţiva greieri 
ţârâiau fără încetare, se mai auzeau trilurile unor păsări și 
lătratul sau ţipătul răzleţ al câte unui babuin. 

Deodată m-am crispat de emoție pentru că, dedesubt, în vale, 
am auzit chemarea unui grup de cimpanzei. Mai auzisem 
cimpanzei la grădina zoologică, bineînţeles, dar aici, în pădurea 
africană, strigătul m-a emoţionat peste măsură. Mai întâi un 
cimpanzeu a emis o serie de strigăte „gâfâite” - chemări 
puternice, joase şi răsunătoare, legate prin  inspiraţii 
răsunătoare. Acestea au sporit în intensitate până când, la 
sfârșit, cimpanzeul parcă ţipa. Pe la jumătatea strigătului i s-a 
mai alăturat unul și apoi încă unul. Citisem în raportul lui Nissen 
că cimpanzeii bat darabana pe trunchiurile copacilor; acum am 
auzit singură sunetul ciudat, în ecou, reverberând în întreaga 
vale, amestecat cu straniul cor de strigăte gâfâite. 

Grupul era foarte aproape de copacul msulula și am stat la 
pândă cu toate simţurile încordate, scrutând pădurea din faţă. 
Cu toate acestea tot Rashidi a văzut prima mișcare când unul 
dintre cimpanzei s-a urcat pe o tulpină de palmier și pe urmă în 
copacul uriaș și rămuros. Imediat au urmat și ceilalți, urcând 
într-o succesiune disciplinată. Am numărat șaisprezece, unii mai 
mari, alţii foarte mici. Era și o mamă cu un pui atârnat de 
pântece. 

Cu toate că eram nespus de emoţionată, n-am putut să nu 
încerc un sentiment de dezamăgire, pentru că deși cimpanzeii 
au rămas în copac vreo două ore, n-am reușit să văd decât din 
când în când câte o frântură de braţ negru care apărea din 
frunziș sau apuca ciorchinele de fructe. Și pe urmă, unul câte 
unul, într-o tăcere desăvârșită, au coborât, slujindu-se de 
palmier ca de o scară, și au dispărut în pădure. Ceea ce m-a 
uimit cel mai mult a fost că, deși erau șaisprezece cimpanzei 


într-un singur copac, unicele sunete care să le trădeze prezenţa 
fuseseră cele de la sosire. 

După câteva minute de la dispariţia ultimului cimpanzeu, 
când încă cercetam cu binoclul valea, sperând să mai văd 
grupul căţărându-se într-un alt copac, m-a apucat deznădejdea 
auzindu-l pe Adolf și pe Rashidi anunțându-mă că se făcuse 
timpul să ne întoarcem ca să mănânce. M-am împotrivit 
degeaba; până nu m-aș fi aflat mai pe picioarele mele, nu 
îndrăzneam să le poruncesc să mai stăm și nici nu puteam risca 
să-l supăr pe David Anstey rămânând fără însoțitori. Când 
străbăteam însă pădurea, mi-am spus în sinea mea că lucrurile 
nu vor rămâne astfel. 

Msulula a continuat să aibă fructe încă zece zile, iar Rashidi și 
Adolf m-au însoţit cu schimbul, luându-și cu ei hrana pentru 
masa de prânz. De fapt trei nopţi am doimii acolo. Rashidi și 
Adolf ghemuiţi unul lângă altul lângă micuțul foc de tabără care 
pâlpâia, iar eu, ceva mai departe, înfășurată într-o pătură. 

In cele zece zile am văzut mulţi cimpanzei. Uneori grupuri 
mari se căţărau în arborele msu/ul/a și se hrăneau cu fructe, 
alteori grupul era format doar din doi-trei indivizi. De două ori 
am văzut un mascul singuratic care a mâncat mai bine de o oră. 
Curând mi-am dat seama că grupurile nu erau fixe: o dată, de 
exemplu, au sosit împreună paisprezece cimpanzei, dar la 
plecare s-au despărţit în două grupuri diferite, cel de-al doilea 
coborând la mai bine de jumătate de oră diferenţă faţă de 
primul. Și judecind după sunetele ulterioare, au apucat-o în 
direcţii diferite. Altădată am văzut două grupuri mici întâlnindu- 
se în copac, alergând printre ramuri, agitaţi, și strigând. Apoi s- 
au liniștit și s-au hrănit în tihnă împreună și, după câte mi-am 
dat eu seama, au și plecat împreună. Am mai observat de 
asemenea că unele grupuri includeau doar masculi adulţi, altele 
numai femele și pui, iar altele constau din masculi, femele și pui 
laolaltă. 

Cu toate acestea nu eram câtuși de puţin mulţumită. Nu 
reușeam să observ decât foarte puţine relaţii între cimpanzei - 
frunzișul msululei era extrem de des - și când am încercat de 
două ori să-i urmăresc mai de aproape, am dat greș total: prima 
oară m-au zărit când se îndreptau spre copac și au rupt-o la 
sănătoasa, iar a doua oară n-am apucat să-i văd pe cei patru 
cimpanzei care se cocoţaseră după m în care și rămăseseră 


acolo aproape o oră, decât o clipă la urcare și una la coborâre, 
pe scara oferită de palm ier N 

Mai târziu, totuși, mi-am dat seama cât de norocoasă fusesem 
cât timp a avut rod arborele msu/u/a: probabil că am învăţat mai 
mult în cele zece zile decât tot ce-am deprins în cele opt 
săptămâni deprimante care au urmat. Oricâte căutări am 
întreprins, n-am mai dat peste niciun alt pom fructifer sau pâlc 
de copaci fructiferi. Am străbătut aproape toate cele 
douăsprezece văi ale Rezervaţiei, dar tufișurile erau adesea 
foarte dese și cu toate că susurul izvoarelor acoperea zgomotele 
pe care le făceam, acoperea și orice sunet care ne-ar fi pus în 
gardă că suntem în apropierea cimpanzeilor. Cei pe care am 
reușit să-i vedem se găseau atât de aproape de noi când îi 
observam încât fugeau imediat. Dacă stau acum și mă gândesc 
probabil că au fost nenumărate ocazii în care ne-au zărit și au 
dispărut fără zgomot, iar noi nici nu ne-am dat seama. 

Am fost puţin mai norocoși când am urcat crestele dintre văi, 
dar și aici cimpanzeii fie că fugeau când ne zăreau, chiar dacă 
ne aflam la cinci sute de metri depărtare de partea cealaltă a 
defileului, fie că erau atât de departe încât era imposibil să 
remarci vreun detaliu de comportament.. O vreme m-am 
întrebat dacă nu cumva erau atât de speriaţi pentru că ne 
vedeau pe toţi trei, dar și când mi-am lăsat însoțitorii pe o 
creastă, de unde mă puteau supraveghea, și am încercat să mă 
apropii singură de un grup. Reacţia cimpanzeilor a fost aceeași. 
Au fugit. 

Intre zilele acestea pline de nemulţumire, când vedeam 
cimpanzeii la prea mare depărtare ca să-i pot urmări cum 
trebuie sau îi vedeam de aproape doar pentru câteva clipe, 
până să apuce să dispară, mai erau și zile când nu vedeam 
niciun cimpanzeu. Cu cât mă gândeam mai mult la sarcina pe 
care mi-o luasem, cu atât mă apuca deznădejdea. Totuși, acele 
săptămâni mi-au slujit să mă deprind cu terenul accidentat. 
Pielea mi se tăbăcise de la ierburile aspre din văi, iar sângele mi 
se imunizase la otrava muștelor ţeţe, așa că nu mă mai umflam 
îngrozitor ori de câte ori mă pișcau. Călcam mai sigură pe 
pantele periculoase care erau la fel de alunecoase, fie golașe, și 
erodate, și acoperite cu resturi zgrunţuroase de cărbuni, fie 
acoperite de iarba uscată și culcată la pământ. Treptat m-am 
familiarizat și cu diversele urme de animale întâlnite în cele cinci 


văi care constituiau zona principală de lucru. 

Am întâlnit în peregrinările noastre o mulţime de alte animale 
aclimatizate la condiţiile de munte: porci sălbatici africani suri, 
uriași, cu părul de pe șira spinării argintiu; cârduri de manguste 
dungate, scormonind frunzișul în căutare de insecte; veveriţe și 
șobolani cu trompă, pătaţi și dungaţi, specifici pădurilor dese. 

Tot treptat am început să deosebesc diversele varietăţi de 
maimuțe care se găsesc în regiunea Gombe Stream. De multe 
ori am dat pește cete de babuini; uneori ne acceptau prezenţa 
destul de liniștiți, ca cei pe care i-am întâlnit în prima după 
amiază, dar alţii lătrau continuu și zgomotos până când fie noi, 
fie ei, ne îndepărtam. În fiecare vale se găseau două sau trei 
cete de maimuțe cu coada roșie și câteva maimuțe albastre. 
Existau grupuri mult mai mari de maimuțe co/obus, roșii, de 
vreo șaizeci sau chiar mai multe exemplare, și fiecare își avea 
domeniul extins pe câteva văi. Rareori am întâlnit și câte o 
maimuţă argintie solitară, cu chipul negru încadrat de o fâșie de 
păr alb. Erau chiar și câteva cete de maimuțe din cele pe care le 
pândisem cândva pe Insula Lolue. 

Îmi plăcea mai ales să urmăresc maimuţele roșii co/obus, cu 
blana lor mătăsoasă. Sunt maimuțe mari și de câteva ori mi s-a 
întâmplat să-i confund, pe moment, pe masculii adulţi cu 
cimpanzeii pentru că, într-o anumită lumină, părul lor cafeniu 
închis de pe spinare pare negru și stau pe crengi în poziţie 
verticală ţinându-se cu o mână de ramura de deasupra capului, 
asemănător maimuţelor mari, dar cozile lor lungi și stufoase le 
dădeau iute de gol identitatea. Când mă apropiam de ele și mă 
iscodeau dintre crengi, chipurile lor îmi aminteau întotdeauna 
de chipurile mirate ale fetelor bătrâne care poartă peruci 
roșcate ţipătoare, ca paiaţele. 

Rashidi m-a învăţat o mulţime de lucruri folositoare pentru 
atunci când te afli în desișuri; cum să-mi găsesc drumul prin 
pădurea aparent de nestrăbătut și, în ciuda supărării pe care o 
simțeam la început când am auzit că nu aveam voie să stau 
singură, i-am fost recunoscătoare pentru ajutorul pe care mi l-a 
dat în acele zile de început. Dar curând a trebuit să mă 
părăsească, să se întoarcă pentru o vreme la el în sat și cum 
observasem că Adolf, paznicul de vânătoare, nu se împăca cu 
orele lungi și obositoare și cu masa luată pe munte, în lunile 
care au urmat s-au perindat alţi însoțitori africani. Unul era 


Soko, din Nyanza, al cărui nume a iscat o mare veselie printre 
africanii băștinași, pentru că ei așa le spun cimpanzeilor! Apoi a 
venit nemaipomenit de înaltul și mlădiosul Wilbert, care arăta 
întotdeauna imaculat, chiar și după ce se tinse pe burtă pe o 
Urmă lăsată de o turmă de porci; și, în fine, Short, care după 
cum îl arată și numele, era foarte scund. Toţi trei erau oameni 
robuști care-și petrecuseră viaţa muncind în desișurile pădurii cu 
animalele; ni-am simţit bine în tovărășia lor și am învăţat multe 
în zilele în care au fost angajaţii moi. 


Capitolul Ill 


PRIMELE OBSERVAŢII 


Cam la trei luni de la sosire, Vanne și cu mine ne-am îm- 
bolnăvit în același timp. Era, fără îndoială, o formă de malarie, 
dar, fiindcă ne spusese chiar doctorul din Kigoma că în regiune 
nu există virusul malariei, nu ne luasem cu noi medicamente. 
Cum ajunsese el să creadă o asemenea enormitate nu pot să-mi 
închipui, iar noi eram prea naive la vremea aceea ca să mai 
punem întrebări. Am zăcut vreo două săptămâni, una lângă alta, 
pe paturile joase doi campanie, în cortul sufocant și încins, 
transpirând din cauza febrei. Din când în când ne adunam 
puterile să ne luăm temperatura; altceva nu aveam ce face ca 
să treacă timpul pentru că niciuna dintre noi n-avea chef de 
citit. Vanne a avut constant, timp de cinci zile, aproape 40 de 
grade; temperatura scădea ușor numai în răcoarea nopţii. Ni s-a 
spus după aceea că avusese noroc că scăpase. Colac peste 
pupăză, cât timp am fost bolnave, toată tabăra era îmbăcsită de 
o duhoare cumplita, asemănătoare cu zeama de varză stătută. 
Mirosul venea de la florile unui copac - i-am uitat acum numele 
-, pe care, de altfel, l-am botezat „copacul febrei”. 

Dominic, bucătarul nostru, s-a comportat minunat în acele 
zile. Ne-a implorat să ne înapoiem în Kigoma să consultăm un 
doctor și când i-am explicat că ne simţim prea rău ca să 
rezistăm la o călătorie de trei zile în bărcuţă, a suplinit lipsa de 
îngrijire medicală, fiind mereu în preajma noastră. Intr-o noapte, 
Vanne a rătăcit afară din cort într-o stare de delir și s-a prăbușit 
inconștientă sub un palmier: Eu nu mi-am dat seama că ieșise 
din cort. Dominic a găsit-o cam pe la trei dimineaţa și a ajutat-o 
să se întoarcă în pat. Mai târziu ne-a spus că în fiecare noapte 
venea de câteva ori să se convingă că „Memsahib”-ele erau 
acolo. 

De îndată ce am scăpat de febră, am fost nerăbdătoare să mă 
apuc iar de lucru. Se scurseseră aproximativ trei luni și aveam 
impresia că nu făcusem nimic; eram deznădăjduită, pentru că 
peste câteva luni se terminau fondurile. Nu suportam gândul ca 
vreunul din însoțitorii mei africani să-mi observe starea de 


slăbiciune în care mă găseam așa că, cu riscul de a stârni 
nemulțumirea oficialităților, am pornit de una singură să urc 
muntele pe care mersesem în prima după-amiază, muntele care 
se înălța direct deasupra taberei noastre. Am plecat la ora obiș- 
nuită, când încă mai era răcoare, la primele licăriri ale zorilor. 
După vreo zece minute, inima a început să-mi zvâcnească 
nebunește, am simţit sângele pulsându-mi în cap și a trebuit să 
mă opresc să-mi trag sufletul. În cele din urmă totuși, am ajuns 
pe o creastă dezgolită, cam la vreo trei sute de metri deasupra 
lacului și, cum în fața ochilor se întindea o priveliște 
extraordinară a văii care-mi ţinea loc de casa, m-am hotărât să 
rămân acolo o vreme și să cercetez cu binoclul dacă există 
cimpanzei. 

Stăteam de vreo cincisprezece minute când o mișcare ușoară 
pe panta golașă și arsă, chiar sub ripa îngustă, mi-a atras 
atenția. Am privit în jur și am văzut trei cimpanzei, în picioare, 
privindu-mă atent. Mă așteptam să fugă, căci distanţa dintre noi 
nu era mai mare de optzeci de metri, dar, după o clipă, s-au 
îndepărtat cât se poate de liniștiți și curând au dispărut în niște 
tufișuri. Oare presupusesem corect că deveneau mai puţin 
temători când vedeau doar o persoană? Pentru că și atunci când 
îmi lăsasem însoțitorii africani în urmă și mă apropiasem singură 
de grup, nu mă îndoiesc că cimpanzeii erau perfect conștienți de 
ce se petrecea. 

Am rămas pe creastă, iar mai târziu, în cursul dimineţii, un 
grup de cimpanzei, lătrând și ţipând gâfâit, a coborât în fugă 
panta muntelui de vizavi și a început să se hrănească în niște 
smochini care creșteau din abundență pe malurile pinului din 
valea de sub mine. Se găseau acolo de vreo douăzeci de minute 
când un alt grup de cimpanzei a traversat panta golașă, unde, 
ceva mai înainte, îi văzusem pe cei trei. Grupul acesta m-a 
observat - pentru că așa cum mă aflam pe creastă era și greu 
să nu mă observe. Dar, cu toate că s-au oprit cu toţii și m-au 
privit fix, iar apoi au început să coboare ceva mai repede, n-au 
intrat în panică. Brusc, cu chemări sălbatice și scuturări de 
ramuri, ceata s-a alăturat cimpanzeilor care se hrăneau deja cu 
smochine. După o vreme s-au liniștit și s-au apucat să mănânce 
toţi în pace și, când în cele din urmă, au coborât, au plecat în 
grup compact. l-am putut urmări o parte din drum, când urcau 
din vale, înșiruiţi ordonat într-o lungă succesiune. Doi pui erau 


cocoțaţi în spinarea mamelor, asemeni jocheilor. 

l-am văzut chiar oprindu-se să bea apă fiecare, cam un minut, 
înainte de a sări peste pârâu. 

Era, neîndoielnic, cea mai bună zi pe care o prinsesem de la 
venirea mea la Gombe și, când în seara aceea m-am înapoiat la 
tabără, cu toate că eram extenuată, eram în culmea fericirii. 
Vanne, care fusese mult mai bolnavă ca mine și care încă nu se 
dăduse jos din pat, s-a simţit remontată de starea mea. 

De fapt ziua aceea a însemnat punctul de cotitură în studiul 
pe care-l întreprindeam. Smochinii cresc de-a lungul locurilor 
mai joase, udate de apele pinului, și, în anul acela, recolta din 
valea noastră a fost îmbelșugată și a durat opt săptămâni. În 
fiecare zi în zori, mă reîntorceam pe creasta mea și în fiecare zi 
cimpanzeii se hrăneau în smochinii de dedesubt. Veneau în 
grupuri mari și mici, singuri sau perechi. Treceau pe lângă mine 
cu regularitate, fie apucând drumul iniţial peste panta golașă de 
deasupra mea, fie de-a lungul altei cărări care tăia râpa 
înverzită de dedesubt. Și pentru că întotdeauna arătăm la fel, în 
haine de culoare ternă, asemănătoare între ele, și pentru că n- 
am încercat niciodată să-i urmăresc sau să-i supăr cu ceva, 
cimpanzeii temători au început în cele din urmă să-și dea seama 
că de fapt nu eram atât de groaznică și înspăimântătoare. 

Bineînţeles că în cea mai mare parte a timpului eram absolut 
singură; însoțitorii africani n-aveau nevoie să urce și să coboare 
câtă vreme știau unde mă aflu. Când au trebuit să plece, m-am 
decis să nu mai angajez vreun alt african, cu toate că Adolf și 
după aceea Saulo David, noul paznic de vânătoare, veneau 
deseori seara să vadă dacă n-am păţit ceva, pentru că 
majoritatea timpului eram absolut singură. 

Creasta pe care stăteam a devenit curând „Creasta”. 
Bănuiesc că este cel mai bun punct de observaţie al cim- 
panzeilor din rezervaţia Gombe Stream. Neîndoios, de sus, de 
acolo, ai o panoramă extraordinară, în toate direcţiile, dar 
cimpanzeii nu prea urcă panta anevoioasă pentru că cea mai 
mare parte din hrană o găsesc mai jos. De pe creastă am putut 
să privesc peste valea unde era tabăra, mai departe, spre sud; 
și, dacă făceam câţiva pași spre nord, zăream jos micul golf din 
Valea Kasakela, o pădurice deasă, aproape circulară. Am 
descoperit repede că era ușor să străbaţi Valea Kasakela 
superioară, pe un teren aproape plan, printr-o pădure destul de 


rară unde, de câteva ori, am dat peste o turmă mică de vreo 
șaisprezece bivoli. La nord de Buffalo Wood? o altă creastă 
neîmpădurită îmi oferea o perspectivă bună asupra Văii Mlinda, 
care urca pieptiș, pe porțiuni înguste. 

Mi-am transportat pe Creastă un cufăr de tablă în care îmi 
păstram un ceainic, niște cafea și câteva conserve de fasole, o 
flanelă de lână și o pătură. Prin Buffalo Wood trecea un pârâiaș 
mic. În anotimpul secetos aproape că dispărea, dar am scobit o 
adâncitură în albia nisipoasă a pârâiașului și astfel am putut să 
adun apă îndeajuns pentru cât aveam nevoie. Așa că, atunci 
când cimpanzeii dormeau lângă Creastă, și eu rămâneam acolo 
deseori, nu mai trebuia să străbat drumul anevoios în zori. 
Puteam să transmit mesaje lui Vanne prin oricare dintre paznicii 
de vânătoare care urcau până la Creastă seara, așa că știa 
întotdeauna când intentionam să rămân acolo peste noapte. 

Timp de o lună mi-am petrecut toate zilele fie pe Creastă, fie 
observând Valea Mlinda, unde cimpanzeii, înainte sau, după ce 
se saturau de smochine, veneau să mănânce niște fructe mici 
roșiatice care aveau un gust amar și astringent (ca mai toate 
fructele consumate de ei) asemănător porumbelor sau merelor 
pădureţe. Încetul cu încetul am început să-mi formez o imagine 
generală despre viaţa cimpanzeilor. 

Impresia pe care mi-o făcusem când i-am urmărit pe 
cimpanzei la arborele msu/u/a, că schimbau continuu asociaţiile 
din grup, mi-a fost întărită. De cele mai multe ori i-am văzut 
câte patru sau opt împreună. Uneori am văzut cum unul sau doi 
indivizi părăseau grupul și rătăceau de unii singuri sau se 
alăturau unui alt grup. În alte dăţi am văzut două sau trei 
grupuri mici unindu-se într-unul mai mare. 

Deseori, în timp ce grupul traversa creasta înverzită care 
despărțea Valea Kasakela de smochinii din valea taberei, 
cimpanzeii masculi ai grupului o rupeau la fugă, uneori în două 
picioare, târând după ei câte o cracă ruptă, alteori bătând 
pământul tare cu picioarele sau cu palmele. Aceste manifestări 
erau însoţite de strigăte gâfâite puternice și, după aceea, un 
cimpanzeu mascul se cățăra adesea într-un copac care străjuia 
valea și rămânea acolo liniștit scrutând porţiunea de dedesubt 
în care urmau să pătrundă, și în mod evident așteptând să audă 
vreun răspuns. Dacă în apropiere se aflau cimpanzei care se 

hrăneau, aproape întotdeauna răspundeau prin strigăte. Pe 
urmă, noii veniți coborau în grabă panta și, cu alte ţipete și 
chemări, cele două grupuri se întâlneau sus, în smochini. Când 
grupuri de femele cu pui, fără masculi, dădeau peste alţi 
cimpanzei care se hrăneau, de obicei aceste manifestări nu se 
produceau: noii veniţi urcau doar în copaci, îi salutau pe cei 
găsiţi acolo și începeau să mănânce. 

Cu toate că frunzișul îmi ascundea multe amănunte din 
comportamentul lor social, am reușit de câteva ori să zăresc 
lucruri extraordinare. Am văzut o femelă, nou-venită în grup, 
grăbindu-se spre un mascul mare și întinzându-i mâna. Cu o 
ţinută aproape regească, el i-a întins-o pe a lui, i-a apucat-o și 
trăgând-o spre el, i-a atins-o cu buzele. Am văzut masculi adulți 
îmbrăţișându-se în chip de salut. Am văzut pui jucându-se 
nebunește în vârfurile pomilor, fugărindu-se sau ţopăind de 
colo-colo, unul după altul, de pe o creangă pe o rămurică 
mlădioasă de mai jos. Am urmărit puii legănându-se singuri 
minute în șir, mângâindu-și degetele de la picioare cu mâna, 
rostogolindu-se ușor dintr-o parte în aha. Odată doi pui mici de 
tot trăgeau de capetele unei smicele așa cum se joacă copiii de- 
a trasul frânghiei pe echipe. Nu o dată, în timpul arșiţei zilei, sau 
după un lung interval în care se hrăneau, am văzut câte doi sau 
mai mulţi adulți curățindu-se reciproc, cercetând cu atenţie unul 
în blana celuilalt. 

La vremea aceea a anului cimpanzeii se culcau de obicei 
târziu și-și făceau culcușul când se întuneca prea mult ca să mai 
observ bine prin binoclu, dar uneori se duceau la culcare 
devreme, așa că i-am putut observa de pe Creastă. Am văzut că 
fiecare individ, cu excepţia puilor care dormeau cu mamele lor, 
își făcea singur culcușul în fiecare seară. De obicei asta dura 
cam trei minute: cimpanzeul alegea un loc sigur, cum ar fi o 
creangă bifurcată, sau două așezate orizontal. Pe urmă se 
întindea după rămurele mici și le apleca peste acest loc, 
ţinându-le pe fiecare cu picioarele. In fine, îndesa între ele alte 
rămurele cu frunze multe care creșteau în jurul marginii 
culcușului și pe urmă se culca. De multe ori câte un cimpanzeu 
se scula în capul oaselor după câteva clipe și culegea câteva 
crenguţe cu frunze bogate pe care le așeza la căpătâi sau sub 
alte părţi ale trupului înainte să se culce definitiv. O femelă 
tânără, pe care am urmărit-o de mai multe ori, apleca ramurile 


până își clădea o movilă destul de mare de verdeață pe care, 
până la urmă, se cuibărea. 

M-am urcat și eu până la unele dintre culcușurile lor, după ce 
plecaseră cimpanzeii - dar cele mai multe se aflau în arbori în 
care mi-era imposibil să mă caţăr. Am descoperit că unele dintre 
ele reprezentau un fel de reţea de crengi extrem de complicată. 
Am mai observat, de asemenea, că niciodată culcușurile nu erau 
murdărite cu excremente și, mai târziu, când am putut să mă 
apropii de cimpanzei, am văzut cât de atenţi erau întotdeauna 
să-și facă nevoile în afara marginilor culcușului, chiar în toiul 
nopţii. 


În timpul acelei luni am reușit să cunosc bine regiunea, căci 
deseori porneam în plimbări de la Creasta, ca să examinez 
culcușurile, și de cele mai multe ori să culeg mostre din plantele 
care serveau drept hrană cimpanzeilor și pe care Bernard 
Verdcourt s-a oferit cu amabilitate să mi le identifice. Nu peste 
mult timp am deprins drumurile pe râpele abrupte și pe pantele 
repezi ale celor trei văi - valea taberei, The Pocket“ și Valea 
Mlinda - la fel de bine cum e deprins taximetristul să se 
descurce pe șoselele și drumurile lăturalnice din Londra. 
Perioada aceasta mi-o amintesc cu multă precizie, nu numai 
pentru că în fine începeam să realizez câte ceva, ci și pentru 
plăcerea pe care o resimţeam fiind absolut singură. Pentru cei 
cărora le place să fie solitari în mijlocul naturii n-aș mai adăuga 
nimic; pentru cei care nu simt această bucurie, nu am cuvinte 
care să-mi exprime fie și o parte din starea aproape mistică pe 
care o resimţeam în mijlocul acestei splendori și veșnicii în 
anumite clipe de neuitat. Cu toate că acea splendoare mă 
înconjura în continuu, clipele acelea soseau pe neașteptate: 
când urmăream cerul trandafiriu înainte de revărsatul zorilor, 
sau când priveam prin frunzele foșnitoare din câte un arbore 
uriaș, desișul verde sau cafeniu, umbrele negre care încolţeau 
arareori câte o fulguire albă pe cerul azuriu, sau când se lăsa în- 
serarea și eu, cu o mână pe trunchiul încă cald al unui copac, 
priveam scânteierea lunii zorite pe luciul veșnic mișcător și 
fremătător al lacului. 

Într-o zi, pe când stăteam lângă firul apei din Buffalo Wood, 
odihnindu-mă puţin la răcoare înainte de a mă înapoia acasă 

după o hoinăreală prin Valea Mlinda, am văzut o antilopă 
africană (Tragelaphus sylvaticus) mergând încet de-a lungul 
albiei pârâului aproape secat. Din când în când se oprea să 
apuce vreo plantă și o mesteca. Am rămas absolut nemișcată și 
nu și-a dat seama de prezenţa mea până s-a apropiat de mine 
cam la vreo zece metri. S-a încordat brusc și s-a oprit cu un 
picior în aer, privindu-mă fix. Pentru că nu m-am mișcat, nu și-a 
dat seama ce eram - nu vedea decât o formă cam ciudată. Am 
văzut cum își dilata nările catifelate când a adulmecat în aer, 
dar eu nu eram în bătaia vântului și n-a simţit nimic. Extrem de 
încet, s-a apropiat, făcând câte un pas cu gâtul încovoiat 
înainte, pregătită să fugă în orice clipă. Incă nu pot să cred cu 
adevărat că botul ei mi-a atins genunchiul; totuși, dacă închid 
ochii, parcă simt din nou răsuflarea caldă și atingerea ei. Dar, 
brusc, am clipit și ea a ţâșnit ca o săgeată, galopând și scâncind 
speriată, până când a dispărut în vegetaţie. 

Cu totul altfel a fost când, stând pe Creastă, am observat un 
leopard care se îndreaptă spre mine cu coada în aer. Era ceva 
mai jos decât mine și era limpede că habar n-avea că mă aflu 
acolo. Incă de când am ajuns în Africa am avut o frică adânc 
înrădăcinată și absurdă de leoparzi. De când lucram la Gombe, 
de câteva ori a fost cât pe ce să mă întorc înapoi când, umblând 
prin desiș, am simţit brusc un miros puternic de felină. M-am 
forțat să-mi văd de drum, spunându-mi că teama mea era 
absurdă și că numai leoparzii răniţi atacă oamenii cu o 
ferocitate sălbatică. 

De data asta, leopardul a dispărut brusc din câmpul meu 
vizual și a început să urce dealul - dealul spre creasta pe care 
stăteam eu. M-am grăbit să mă caţăr într-un copac, dar la 
jumătatea drumului mi-am dat seama că leoparzii ce caţără și 
ei. Așa că am scos un țipăt înfundat. Logica îmi spunea că 
leopardul ar trebui să fie la fel de speriat ca mine dacă își dă 
seama că sunt acolo. Și într-adevăr, s-a auzit o bufnitură, pe 
urmă pași grăbiţi urmaţi de liniște. M-am întors pe Creastă, dar 
senzaţia că mă urmăresc doi ochi era copleșitoare. M-am 
hotărât să urmăresc cimpanzeii din Valea Mlinda pentru o 
vreme! Și când, peste câteva ore, m-am întors pe Creastă, 
acolo, chiar pe piatra unde șezusem eu, era o grămăjoară de ex- 
cremente de leopard. Probabil că m-a urmărit cum mă în- 
depărtam și apoi, cu mare precauţie, a examinat locul unde 


stătuse o creatură atât de înspăimântătoare și a încercat să 
anihileze mirosul meu oribil cu propriul său miros! 


Pe măsură ce se scurgeau săptămânile, cimpanzeii erau tot 

mai puţin înfricoșaţi de mine. Destul de des, pe când mă aflam 
în peregrinările mele pentru a aduna mostre de fructe 
comestibile, am dat peste cimpanzei pe neașteptate și după un 
timp am descoperit că unii dintre ei îmi tolerau prezenţa, dacă 
se aflau într-o pădure mai deasă, și rămâneau pe loc, lao 
distanţă între șaizeci până la optzeci de metri. Și astfel, în a 
doua lună de observaţii pe Creastă, când am văzut că un grup 
se așază să mănânce, am venit puţin mai aproape ca să pot 
face observaţii amănunțite. 
_ Cam pe atunci am început să recunosc câţiva indivizi în parte. 
Indată ce mă convingeam că mai văzusem cimpanzeul și 
înainte, îi dădeam un nume. Sunt savanţi care consideră că 
animalele trebuie etichetate cu numere - că este antropomorfic 
să le dai nume - dar pe mine m-au interesat întotdeauna 
diferențele între indivizi și numele nu numai că individualizează 
mai bine ca un număr, dar sunt și mai ușor de reţinut. Cele mai 
multe nume le-am ales pur și simplu fiindcă, pentru un motiv 
sau altul, mi s-a părut că se potrivesc indivizilor cărora le 
dădusem. Câţiva cimpanzei au fost botezați pentru că vreo 
expresie facială sau vreo apucătură mi-a amintit de câte o cu- 
noștință de-a mea. 

Cel mai ușor de recunoscut dintre indivizi a fost bătrânul 
Domn McGregor. Creștetul capului, gâtului și umerii erau 
aproape total lipsite de păr, însă în jurul capului îi rămăsese un 
mic cerc de păr, ca tonsura unui călugăr. Era un mascul bătrân - 
poate de vreo treizeci sau patruzeci de ani (recordul de 
longevitate pentru un cimpanzeu în captivitate este de patruzeci 
și şapte de ani). În timpul lunilor de început când l-am întâlnit, 
DI. McGregor era cam agresiv. Dacă cumva dădeam peste el, 
mă ameninţa, scuturând din cap și zgâlţâind crengile, înainte de 
a se face nevăzut. Nu știu de ce, îmi amintea de bătrânul 
grădinar din „Povestea lui Peter Rabbit” de Beatrix Potter. 

Bătrâna Flo, cu nasul deformat, buboșat și urechile zdrenţuiţi, 
era și ea ușor de recunoscut. Cel mai tânăr pui la vremea aceea 
era Fifi, în vârstă de doi ani, care stătea mereu în cârca mamei, 
oriunde s-ar fi dus aceasta, iar fiul cel mic al lui Flo, Figan, era 


mereu în preajma mamei și a micuţei sale surori. Avea pe atunci 
șase ani; mai avea aproximativ un an până să ajungă la 
pubertate. Flo mergea adesea împreună cu o altă mamă 
bătrână, Olly. Și chipul prelung al lui Olly era ușor de remarcat: 
smocul de păr de la ceafă - și nu altă trăsătură - mi-a amintit de 
mătușa mea, Olwen. Olly era și ea însoţită de doi pui, o fiică, 
mai mică decât Fifi, și un fiu adolescent, cam cu un an mai mare 
decât Figan. 

Pe urmă mai era și William care, sunt convinsă, era fratelel 
de sânge al lui Olly. N-am remarcat niciodată vreun semn 
special de afecțiune între ei. Dar semănau izbitor la chip. Aveau 
amândoi buzele de sus alungite care plescăiau când întorceau 
capul. William avea în plus câteva cicatrici adânci și subţiri 
pornind de la nas până la buza de sus. 

Alţi doi cimpanzei, pe care am ajuns să-i știu din vedere 
atunci, au fost David Barbă Colilie și Goliath; asemeni lui David 
și Goliath din Biblie, și pe aceștia doi îi aveam asociaţi intim în 
minte pentru că deseori îi vedeam împreună. Goliath, chiar în 
vremea când era în floarea vârstei, nu era uriaș, dar avea un 
fizic minunat și mișcările elastice ale unui atlet. Probabil 
cântarea cam 50 de kilograme. Spre deosebire de ceilalţi 
cimpanzei, David Barbă Colilie nu s-a temut prea mult de mine 
chiar de la început. Eram întotdeauna încântată când îi zăream 
chipul frumos și barba argintie caracteristică într-un grup de 
cimpanzei pentru că, avându-l pe David care să-i calmeze pe 
ceilalți, aveam șansa să mă apropii ca să-i studiez mai 
amănunțit. 

Inainte de a se sfârși perioada mea de încercări pe teren am 
făcut două descoperiri cu adevărat tulburătoare - descoperiri 
care au compensat lunile anterioare de frustrare. Și pentru 
amândouă trebuie să-i mulţumesc lui David Barbă Colilie. 

Intr-o zi, când am ajuns pe Creastă, am găsit un mic grup de 
cimpanzei chiar dedesubtul locului meu, în ramurile din vârf ale 
unui arbore gros. Urmărindu-i, am văzut că unul dintre ei ţinea 
un obiect de culoare roz, din care, când și când, rupea bucăţi cu 
dinţii. Era o femelă cu un pui și amândoi își întindeau mâinile 
spre un mascul atingându-i gura. Deodată, femela a luat o 
bucată din obiectul acela roz și l-a băgat în gură; în clipa aceea 
mi-am dat seama că cimpanzeii se hrăneau cu carne. 

După fiecare îmbucătură de carne, masculul culegea câteva 


frunze cu buzele și le mesteca odată cu ea. De câteva ori, după 
ce mestecase câtăva vreme, scuipa resturile în mâinile întinse 
ale femelei. Brusc a lăsat să cadă o bucăţică mică de carne, iar 
puiul, ca o săgeată, s-a repezit jos după ea. Dar când s-a aplecat 
s-o culeagă tufișul s-a răscolit și un porc argintiu s-a năpustit 
spre el. 'Ţipând, puiul a sărit înapoi în copac. Porcul a rămas la 
loc deschis, grohăind și mișcându-se de colo-colo. Deodată am 
distins spinările dungate a trei purcei. Era clar că cimpanzeii se 
hrăneau cu un purcel. 

După mărime, așa trebuia să fi fost, iar când mai târziu m-am 
apropiat, dându-mi seama că era David Barbă Colilie, am 
observat clar că mâncau purcelul. 

l-am urmărit cum se hrăneau timp de trei ore. David lăsa din 
când în când pe femelă să muște din carne și odată chiar a rupt 
el o bucăţică și i-a pus-o în mâna întinsă. Când în cele din urmă 
a coborât, încă mai era carne pe oase; el ţinea resturile într-o 
mână și a plecat, urmat de ceilalţi. 

Bineînţeles că la vremea aceea nu eram sigură că David 
Barbă Colilie prinsese purcelul singur, dar, chiar și așa, a fost 
extrem de tulburător să descopăr că acești cimpanzei mâncau 
într-adevăr carne. Savanţii crezuseră până atunci că, deși 
aceste vietăți își pot completa masa uneori cu câteva insecte 
sau rozătoare mici, erau în primul rând vegetarieni și 
consumatori de fructe. Nimeni nu-și închipuise că ar putea vâna 
mamifere mai mari. 

La două săptămâni după această observaţie am văzut 
altceva, care m-a tulburat și mai mult. Venise luna octombrie și 
începuseră ploile scurte. Pantele înnegrite se acoperiseră de un 
covor moale de fire de iarbă nouă, mătăsoasă, iar în câteva 
locuri pământul era împestriţat cu flori de toate soiurile. Am 
botezat locul The Chimpanzee's Spring”. Avusesem o dimineaţă 
nerodnică; bătusem cele trei văi fără să aud sau să văd vreun 
semnal de-al cimpanzeilor. Aburcând panta, iute a Văii Mlinda, 
m-am îndreptat spre Creastă, nu numai extenuată, dar și udă 
leoarcă de la târâtul prin desișul abundent. Deodată m-am oprit 
pentru că am remarcat o mișcare ușoară în iarba înaltă, cam la 
șaizeci de metri depărtare. Mi-am reglat repede binoclul și am 
văzut că era un singur cimpanzeu care s-a întors spre mine chiar 
în clipa aceea; l-am recunoscut pe David Barbă Colilie. 

M-am deplasat ușor ca să pot vedea ce face. Se așezase pe 
vine, lângă un mușuroi de termite, un dâmb de pământ roșu, și 
am observat cum vâra atent într-o gaură a mușuroiului un fir 
lung de iarbă. Eram prea departe ca să-mi dau seama ce 
mânca, dar era limpede că folosea firul de iarbă în chip de 
unealtă. 

Ştiam că, de două ori, observatori ocazionali în Africa de Vest 
văzuseră cimpanzei care se serveau de obiecte ca de unelte; 
unul spărsese sâmburi de nucă de palmier slujindu-se de un 
bolovan ca de un ciocan, iar un grup de cimpanzei fuseseră 
observați pe când virau bețe într-un stup de albine dintr-un 
tufiș, ca apoi să lângă mierea de pe ele. Dar eu una nici nu 
visasem că aș putea să văd ceva atât de palpitant. 

David s-a regalat cam vreo oră cu termite și pe urmă s-a 
îndepărtat agale. Când am fost sigură că plecase m-am dus să 
examinez mușuroiul. Am găsit câteva insecte strivite primprejur 
și un grup de termite lucrătoare astupând intrările mușuroiului 
în care în mod evident David vârâse firele de iarbă. Am ridicat 
unul dintre uneltele împrăștiate de David și l-am vârât cu grijă 
într-o gaură. Imediat am simţit smucitura câtorva termite care 
apucaseră iarba și când am tras-o afară, de ea se atârnaseră cu 
mandibulele câteva termite lucrătoare și câţiva soldaţi. Au 
rămas așa, agăţate în unghi drept faţă de fir, cu piciorușele 
zvâcnind în aer. 

Înainte de a pleca, am culcat la pământ o parte din iarba 
înaltă și uscată și mi-am construit un adăpost rudimentar - 
câteva smocuri de frunze de palmier sprijinite de ramura joasă a 
unui copac și legate la vârf. Plănuisem să aștept acolo până a 
doua zi. Dar abia peste o săptămână am reușit să observ un 
cimpanzeu „pescuind” iar termite. Au mai sosit doi cimpanzei 
dar, de fiecare dată când mă zăreau, fugeau. O dată, un roi de 
termite înaripate fertile - regii și-reginele, cum sunt numite - 
zburau în dansul lor nupţial, bătând nebunește din aripile lor 
albe și uriașe. Mai târziu am observat că aceasta este perioada 
anului în care, pe parcursul ploilor scurte, termitele lucrătoare 
extind tunelurile din mușuroi spre suprafaţă, pregătindu-se 
pentru aceste emigrări. Câteva asemenea roiuri ies între 
octombrie și ianuarie. Mai ales în această perioadă a anului, 
cimpanzeii se hrănesc cu termite. 

În cea de-a opta zi de veghe, David Barbă Colilie a sosit iar 


împreună cu Goliath și cei doi au muncit vreo două ore. Puteam 
să-i observ mult mai bine: am văzut cum au desfăcut intrările 
astupate cu degetul mare sau cu cel arătător. Au rupt cu dinţii 
capetele „uneltelor” când acestea se îndoiau, s-au slujit de 
celălalt capăt sau le-au aruncat și și-au luat altele. La un 
moment dat, Goliath s-a îndepărtat chiar la cel puţin 
cincisprezece metri de mușuroi ca să aleagă niște fire care 
păreau mai tari și amândoi masculii au cules câte trei-patru fire, 
punându-le lângă ei pe cele de rezervă, până când urmau să 
aibă nevoie de ele. 

Deosebit de interesant a fost când, de vreo câteva ori, au luat 
crenguţe pe care le-au pregătit, smulgându-le frunzele. Acesta a 
fost primul exemplu înregistrat al unui animal sălbatic care nu 
numai că a folosit un obiect în calitate de unealtă, ci a modificat 
cu adevărat un obiect, demonstrând astfel începuturile primitive 
de fabricare a uneltelor. 

Până atunci omul fusese socotit ca fiind singurul animal care- 
și fabrică unelte - într-adevăr, în definiția omului se afirmă că el 
este o fiinţă care „și-a construit uneltele după un tipar fix și 
exact.” Cimpanzeii, bineînţeles, nu făcuseră unelte după niciun 
tipar fix; totuși, primele mele observaţii despre destoinicia de a- 
și meșteri unelte primitive a convins pe unii savanţi că era 
necesar să redefinească ființa umană într-o manieră mai 
complexă. Altfel, după cum sugerase Louis Leakey, ar trebui să 
considerăm, conform definiţiei, cimpanzeul drept om! 

l-am trimis lui Louis telegrame despre observațiile mele noi și 
palpitante - hrănitul cu carne și fabricarea (uneltelor iar el, 
bineînţeles, a fost cuprins de un entuziasm nebun. Nu mă 
îndoiesc că veștile i-au fost de folos lin strădaniile de a găsi în 
continuare sprijin financiar pentru studiul meu, căci nu mult 
după aceea mi-a scris că Societatea National Geographic, din 
Statele Unite, consimţise sa-mi acorde fonduri pentru încă un an 
de cercetări. 


Capitolul IV 


VIAŢA DIN TABĂRĂ 


„Memsahib!  Memsahib!” Treptat vocea a ajuns în 
străfundurile somnului în care mă cufundasem. M-am ridicat în 
capul oaselor. „Vă rog să veniţi. E nevoie de dumneavoastră”, 
spunea vocea cuiva care nu se putea desluși din spatele luminii 
aruncate de o lampă pentru lui tună. Era Adolf. Când l-am 
întrebat ce se întâmplase nu mi-a explicat prea clar, dar am 
înțeles că era ceva în legătură cu un copilaș bolnav. 

Intre timp se trezise și Vanne, așa că ne-am îmbrăcat 
amândouă și l-am urmat pe Adolf în beznă. Ne-a condus până la 
sătucul aflat de partea cealaltă a pârâului, jos pe plajă. Acolo 
locuiau cei doi paznici de vânătoare, căpetenia onorifică a 
satului, bătrânul Iddi Matata cu familia sa numeroasă. și cam 
vreo duzină de pescari, în colibele vremelnice din anotimpul 
uscat. Am ajuns cutând la o colibă mare din cărămizi de lut 
acoperită cu stuf, care aparţinea bătrânului Iddi. Trecuse de 
miezul nopţii, dar nu dormea nimeni; vorbeau și râdeau în 
camera principală, îmbâcsită de fum. Doi copii o zbughiră în 
întuneric când am intrat, iar soţia favorită a lui Iddi, care-și 
îngrijea cei doi fii gemeni, ne zâmbi în semn de bun venit. Adolf 
ne conduse spre ușa de la o cameră mai mică, care părea să fie 
total în beznă, și se dădu la o parte ca să intrăm. Și atunci am 
înţeles de ce fuseserăm aduse. Pe podeaua de pământ stătea 
culcată o tânără și, lângă ea, un prunc mic de tot legat încă de 
mamă prin cordonul ombilical. Era evident că placenta nu se 
desprinsese încă. 

Era și tatăl acolo, cam speriat, și o fetiță, dar altcineva nu 
părea să dea prea multă atenţie problemei. Eram puse în fața 
unei dileme. Voiam să fim de folos, dar n-aveam idee de 
obstetrică și, dacă mama păţea ceva, fără îndoială că noi am fi 
fost învinovăţite. 

Am descoperit curând că pruncul se născuse în urmă cu cinci 
ore și că era primul copil. Se părea că mama nu suferea prea 
tare, dar era foarte rece. Le-am propus să tăiem cordonul și să 
învelim pruncul, dar ideea a fost întâmpinată cu proteste 


vehemente; părea că așa ceva ar fi încălcat tradiţiile 
strămoșești. 

M-am dus după o pătură și niște rachiu, și l-am pus pe 
Dominic să pregătească niște ceai fierbinte, și toate astea 
părură că au mai readus puţină viaţă și energie în sărmana 
mamă. Și eu și Vanne eram convinse că oricare altă femeie 
africană știa probabil mult mai multe despre nașteri decât noi, 
așa că am ieșit să vorbim cu soţia favorită a lui Iddi, prin Adolf, 
care încă mai zăbovea pe acolo ca să ne traducă. A consimţit să 
vină să vadă ce putea face, îndată ce termina cu alăptatul 
gemenilor. A sosit nu peste mult timp cu o lampă mai puternică 
și cu niște ulei de cocos cald cu care a început s-o maseze pe 
faţă, pe pântece și între coapse, trăgând ușor între timp de 
cordon. Peste zece minute, a scos placenta. Pe urmă, în sfârșit, 
a intrat și bătrânul Iddi cu o pereche de foarfeci ceremoniale, a 
tăiat mândru cordonul nepotului și l-a înnodat cu mâna lui. 

L-am rugat pe Dominic să pregătească niște supă pentru 
mamă, l-am felicitat pe tată care radia de ușurare, și ne-am 
retras la culcare cu sentimentul că n-am făcut noi mare lucru, 
dar simțind totuși că rezolvasem o problemă serioasă. 

Aceasta îndeletnicire a mobilului a devenit una din îndatoririle 
medicale ale lui Vanne, căci, așa cum cerea obiceiul pe atunci, 
sosisem la Gombe Stream bine aprovizionate cu medicamente 
de prim ajutor - aspirine și alifii, plasturi și bandaje, săruri 
Epson. Destul de curând după ce sosisem, Vanne s-a pomenit că 
în fiecare dimineaţă avea o activitate susținută, ca un spital de 
campanie. 

Înainte de a pleca, David Anstey le spusese africanilor că 
Vanne și cu mine am fi bucuroase dacă am putea să le 
vindecăm unele boli ușoare și chiar din primele zile au sosit o 
sumedenie dintre ei - în primul rând, bănuiesc, ca să poată privi 
în voie pe aceste două albe cam ciudate care, în mod 
surprinzător, părăsiseră lumea civilizată. Într-o zi însă, un om 
foarte bolnav, cu un picior foarte umflat, a fost adus la noi în 
tabără. Avea două plăgi tropicale profunde pe pulpa piciorului; 
după ce Vanne l-a curăţat puţin, spre groaza ei, a văzut că 
ulceraţia ajunsese deja la os. L-a implorat pe om să meargă la 
spitalul Kigoma, dar acesta a refuzat-o categoric - susţinea că 
oamenii se duc acolo ca să moară. Așa că l-a îngrijit Vanne 
folosind un remediu băbesc - spălături cu apă sărată. In fiecare 


dimineaţă și după-amiază, pacientului i se punea în față un vas 
mare cu apă sărată, încălzită la temperatura corpului, pe care el 
o picura foarte încet peste răni. După trei săptămâni umflătura 
dispăruse, iar rănile se curățaseră. Ca urmare, n-a mai fost 
decât o chestiune de timp până să se vindece complet. 

Vestea s-a răspândit iute. După aceste eveniment, faima 
spitalului ambulatoriu al lui Vanne s-a mărit considerabil și 
oamenii veneau de pe plajă sau din munţi, străbătând anevoie 
distanțe mare. Unul dintre fiii lui Rashidi, în vârstă de opt ani, 
Jumanne - care în swahili înseamnă marţi - s-a numit cu de la 
sine putere asistentul lui Vanne și o ajuta în fiecare dimineaţă 
aproape, amestecându-i sărurile Epson, turnându-i apă pentru 
aspirine sau tăindu-i leucoplastul. Era mai ales de ajutor pentru 
că-i detecta pe cei care se furișau și se așezau iar la coadă, 
sporind să mai capete o doză! Singura plată pe care o pretindea 
Jumanne era o bucăţică de leucoplast pe vreo rană microscopică 
sau chiar imaginară. 


Vanne nu numai că a vindecat o mulţime de boli, dar, lucrul 
cel mai important, ne-a ajutat să stabilim bune relaţii cu noii 
noștri vecini. Curând suspiciunile iniţiale începură să dispară. 
Fără îndoială că africanii continuau să ne creadă pe amândouă 
puţin cam nebune, dar erau dispuși să se arate prietenoși 
pentru că își dăduseră seama că nu suntem prefăcute. Şi nici nu 
a trecut mult până când unii dintre ei au început să fie cu 
adevărat interesaţi de ceea ce făceam. Într-o zi Dominic mi-a 
spus că auzise de la un bătrân, pe nume Mbrisho, cum că acesta 
observase patru cimpanzei care goniseră cu bețe un leu. Omul 
locuia într-un sătuc în munte, chiar lângă graniţa de est a Re- 
zervațţiei. Și oare n-aş dori să merg să stau de vorbă cu Mbrisho 
și să aflu unde se petrecuse incidentul? Părea o poveste cam 
neverosimilă, dar știam că paznicii de vânătoare dinaintea 
venirii mele semnalaseră ocazional prezenţa leilor în regiune; în 
plus eram curioasă să vizitez Matul Bubango și să cutreier 
ţinutul de partea cealaltă a văii. Şi astfel, într-o bună dimineaţă 
am plecat însoţită de un om din sat în chip de călăuză și de 
mlădiosul Wilbert ca interpret, căci știa englezește destul de 
bine, iar cu mă descurcam încă foarte prost în swahili. 


Am făcut o ascensiune îndelungată sub soarele dogoritor,, ne- 


au trebuit vreo patru ore de mers destul de întins. Am trecut pe 
lângă o procesiune de femei africane rare coborau la colibele 
pescărești temporare de pe plajă, toate ducând cu graţie 
baloturi uriașe pe creștete, sporovăind și râzând ca un stol de 
păsări viu colorate. La un moment dat, când mă oprisem să 
privesc o ceată de maimuțe roșii colobus, au trecut pe lângă noi 
șase bărbaţi care urcau spre sat. Unul dintre ei era bătrân, puţin 
adus de spate, cu părul cărunt, dar parcă nici nu îi păsa de 
costișa abruptă sau de arșița soarelui. Oamenii aceia mergeau 
cu pasul săltat specific muntenilor și, de câte ori puneau în 
pământ toiagele groase, scoteau o răsuflare șuierătoare ca un 
flaut sinistru. 

Pe măsură ce urcam, peisajul se schimba. Tot mai mulţi 
copaci de pe pante erau festonaţi cu licheni gri-verzui, ca puful, 
iar luminișurile erau acoperite de iarbă scurtă și ţepoasă care 
îmi amintea de Sussex. De pe culmea văii, priveliștea era 
superbă, iar pe atunci, ţinutul împădurit se întindea spre răsărit 
cât vedeai cu ochii. Astăzi, cea mai mare parte a pădurii a fost 
tăiată, iar colibele și terenurile africanilor s-au extins din toate 
părţile spre graniţa rezervației de cimpanzei. 

Satul Bubango se întindea sub noi, chiar de partea cealaltă a 
crestei muntelui. Era mai mare decât îmi imaginasem. Existau 
pilcuri de bananieri și palmieri, ici-colo în verdeaţa câte unei văi, 
iar pe pantele muntelui se zăreau petice de manioc sau muhoge 
cum o numesc localnicii. Rădăcina de manioc, pisată pudră și 
apoi fiartă în apă, constituie o mâncare de bază în regiunea 
aceea. Cele mai multe dintre colibe erau destul de mici și 
simple, cu pereţi de lut și acoperișuri din stuf, și o mulţime de 
cărări care se încrucișau, bătătorite de nenumăratele picioare, 
ce duceau de la colibe spre râu și spre loturile cultivate. Copii 
mici păzeau capre și oi; am văzut chiar și câteva vaci păscând 
ici-colo. 

Micuța coliba a bătrânului Mbrisho se ridica lângă poteca 
principală care șerpuia spre sat, din vârful povârnișului. Ne primi 
înăuntru, ne dădu ceai și niște prăjituri agricane din aluat, 
delicioase, și păru nespus de încântat că poate să-mi 
povestească, cu vocea sa de bas înceată, întâmplarea cu leul. 
De multe ori discuţia a fost punctată de un prelung „Naaaahm”. 
Mbrisho folosește mereu acest cuvânt, dar eu n-am fost în stare 
să aflu exact ce înseamnă. 


Curând a reieșit că nu Mbrisho, ci o rudă care murise de mult, 
văzuse leul și cimpanzeii, așa că am plecat cum am venit. Dar 
câștigasem un prieten devotat în Mbrisho; ori de câte ori cobora 
să ne viziteze tabăra, ne aducea câteva ouă învelite cu grijă într- 
o cârpă. Și când omul locuiești destul de departe și mai e și 
bătrân, câteva ouă reprezintă un dar nepreţuit, pe care îl 
primeşti foarte îndatorat. 

Mbrisho, ca majoritatea bărbaţilor în putere, din satele 
învecinate, a rămas pescar până „s-a pensionat”. Captura 
principală o reprezintă peștele dagaa, mic de mărimea 
sardelelor, care este pescuit în timpul nopţii în năvoadele 
vopsite în roșu sau portocaliu, de forma unor plase uriașe de 
prins fluturi. Fiecare canoe, cu câte doi pescari, este prevăzută 
cu două sau mai multe lămpi puternice cu parafină; peștii, atrași 
de lumină, se ridică la suprafaţă și sunt prinși în năvod. Ori de 
câte ori se observă un banc mare de pești, pescarii încep să 
cânte, bat din picioare, lovesc barca cu vâsla sau cu minerul 
năvodului, și se pare că aceste manifestări îndeamnă peștii să 
urce la suprafaţă. Când pescuitul a fost bogat ai impresia că, pe 
mile întregi de jur-împrejur, locuitorii ţin o petrecere fantastică 
pe lac. 

Când fundul bărcii s-a umplut cu pești, recolta este 
transportată înapoi pe țărm, unde alți bărbaţi încep s-o întindă 
pe paturi speciale pentru uscat, făcute din pietriș. Dacă prada e 
bogată, fiecare barcă poate să revină la țărm de două-trei ori în 
cursul unei nopţi, iar soarele care răsare se reflectă în 
milioanele și milioanele de solzișori, încât plajele par argintate. 

În timpul zilei fie pescarii, fie nevestele sau copiii lor vin 
periodic până la paturile de uscat, răscolind peștele cu bețe 
lungi, întorcându-l ca să se usuce uniform pe ambele părţi. 
Seara, peștele este adunat în saci, în timp ce bărbaţii care vor 
pleca la pescuit stau în jurul colibelor lor de iarbă discutând, iar 
femeile pregătesc masa de seară - ugali sau budincă de tapiocă, 
amestecată cu dagaa uscat, care a fost prăjit în ulei de palmier. 

Când e lună plină, dagaa nu mai sunt ademeniţi de lămpile 
bărcilor și în această perioadă peștele uscat e dus la Kigoma 
spre vânzare. Cea mai mare cantitate este încărcată în bărci cu 
motor, lungi de circa 10 metri, care fac curse în susul și în josul 
lacului. În toiul sezonului aceste taximetre de apă, cum le-am 
numit noi, transportă o mulţime de saci cu pești, întrucât 


comerțul cu dagaa este foarte rentabil. Mult se vinde local, dar 
și mai mult e transportat pe calea ferată spre alte regiuni ale 
Africii de Est și spre marile mine de aramă din Nyanza, în sud. 

Pescarii care nu merg la Kigoma se înapoiază în satele natale 
să-și viziteze familiile și, în felul ăsta, cam zece zile în fiecare 
lună plăjile de la Gombe Stream sunt pustii, în aceste perioade 
îmi plăcea să mă plimb de-a lungul țărmului lacului, când 
activitatea mea mă ducea înspre o vale îndepărtată. Dimineaţa, 
în zori, întâlneam uneori silueta mătăhăloasă a vreunui 
hipopotam care se înapoia în apă după ce se hrănise cu iarba 
bogată de pe ţărmul lacului. Căprioare și porci argintii rătăceau 
adesea pe plajele dintre căi, iar odată am văzut o turmă mică de 
bivoli care se profilau uriași și foarte negri pe nisipul albicios. 
Exista întotdeauna și posibilitatea să zăresc animale mai mici - 
poate vreo mangustă sau zibetă€ zveltă și lină, eu coada tărcată, 
sau vreo civetă mai mare și îndesată. 

Într-o seară, pe când călcam în apa joasă a lacului ca să 
depășesc malul stâncos, m-am oprit brusc la vederea trupului 
negru și sinuos al unui șarpe de apă. Avea vreo doi metri 
lungime și, după teșitura ușoară a capului și dungile întunecate 
de pe ceafă, mi-am dat seama că era o cobră de apă - o reptilă 
otrăvitoare împotriva mușcăturii căreia, la vremea aceea, nu 
exista vreun ser. O priveam fix când un val i-a așezat ușor o 
parte din trup pe un picior de-al meu. Am rămas stană de piatră, 
fără măcar să respir, până când valul s-a retras luând cu el și 
șarpele. Am sărit și eu atunci afară din apă cât am putut de 
repede, cu inima gata să-mi spargă coșul pieptului. 

Mai întâlnisem cu câteva săptămâni în urmă o altă cobră - o 
varietate cu botul alb, care ţintind ochiul victimei poate să 
scuipe veninul și la doi metri depărtare, provocând orbire 
temporară sau chiar permanentă. Atunci rămăsesem cu ochii 
aţintiți pe deasupra văii, iar șarpele îmi alunecase printre 
picioare; s-a oprit o clipă să încerce pânza pantofului cu limba sa 
iute și sensibilă. Frică însă nu mi-a fost pentru că acolo nu erau 
valuri neașteptate care s-o împingă spre mine și s-o sperie, și 
nici vârtejul de apă care să mi-o încolăcească în jurul gleznei. In 
apă, când vezi un șarpe, parcă te cuprinde o moleșeală îngro- 
zitoare. 

Lacul Tanganyika este una din puţinele întinderi de apă dulce 


6€ Mic mamifer carnivor din savanele africane. 


din Africa de Est, din care lipsește practic temutul parazit 
bilharzia”, cel puţin în regiunea Kigoma - Gombe, iar apa rece, 
scânteietoare și curată te îmbie la înot. În acele zile de început 
n-am avut deloc timp de înot - de fapt nici nu simţeam cine știe 
ce dorinţă să plonjez în apă după ce avusesem experienţa cu 
șarpele și după ce auzisem ce păţise Chiko. Chiko era soţia lui 
Dominic, care, împreună cu fetiţa ei, ni se alăturase la scurtă 
vreme după sosirea la Gombe. Într-o zi, stătea în apa joasă și 
spăla, când, la vreo doi metri de ea, apa s-a învolburat brusc, și 
cu un țipăt de groază femeia a sărit pe mal, uitându-se 
înfricoșată la locul unde, cu o clipă înainte, văzuse un crocodil; 
nu era mare și eu îl văzusem de câteva ori plutind pe lac, dar nu 
mi-ar fi făcut plăcere să-l întâlnesc în apă. Păţania lui Chiko, 
totuși, deveni gluma la zi - câteva săptămâni toţi africanii pe 
care i-am întâlnit râdeau de crocodilul care încercase s-o înhaţe 
pe nevasta bucătarului meu. Chiar și Dominic, când mi-a 
povestit întâmplarea, râdea cu lacrimi. 


Abia când pescarii își părăsesc colibele, în perioada lunii pline, 
ajung babuinii să stăpânească cu adevărat plajele. De-a lungul 
țărmului, unde sunt paturile pentru uscat, se adună grupurile în 
căutare de bucățele de pește rămase printre pietre. Vântură și 
nisipul din jurul colibelor, probabil după resturi de tapiocă, acolo 
unde femeile au pisat rădăcina transformând-o în făină pentru 
fiertură. La plecare, africanii iau cu ei tot ce au de valoare, 
pentru că babuinii sunt foarte stricători. l-am văzut rupând în 
bucăţi un acoperiș, tot căutând prin stuf după insecte; intră și 
ies din colibe de parcă ar fi ale lor, mănâncă orice lucru 
comestibil, și scotocesc sau distrug tot ce nu e de mâncat. 

Curând babuinii s-au instalat comod și în jurul taberei, iar 
Vanne s-a deprins pe dată să nu mai lase corturile nepăzite. 
Cam la două săptămâni după ce am sosit, a ieșit pentru o scurtă 
plimbare; când s-a întors, a găsit toate lucrurile împrăștiate, și 
un babuin mascul, blazat, cocoţat pe masa răsturnată 
înfulecând pâinea coaptă în dimineaţa aceea de Dominic. Vanne 
era mai ales exasperată de felul în care o lătrau ceilalţi, din 
copacii din apropiere, de parcă i-ar fi contestat dreptul la propria 
locuință. Nu mult după acea întâmplare, când Vanne s-a dus la 
toaleta taberei (Choo cum i se spune în Africa de Est), ridicând 


7 Parazit trematod care produce boala numită schistosomoză sau bilharțioză. 


privirea a văzut cinci babuini masculi, mari și bătrâni, așezați în 
jurul ei în semicerc și privind-o. În seara aceea mi-a povestit că 
se simţise pentru o clipă de-a dreptul înfricoșată. 

Mai rău a fost când, într-o dimineaţă. Vanne, care picotea încă 
după plecarea mea în zori, a auzit deodată un zgomot ușor. A 
deschis ochii și la intrare a văzut silueta unui babuin mascul 
uriaș. Au rămas am îndoi nemișcaţi câteva clipe, după care 
babuinul a deschis gura într-un căscat groaznic de ameninţare. 
În lumina cenușie a zorilor Vanne a văzut lucirea colţilor și s-a 
gândit că-i sunase ceasul. Cu un strigăt brusc, s-a ridicai în pat 
fluturându-și braţele, iar vizitatorul nepottit a rupt-o la 
sănătoasa. Babuinul acela era într-adevăr oribil, un mascul 
bătrân care clădea târcoale în jurul taberei toata ziua, tupilându- 
se în tufișuri și repezindu-se ori de câte ori se ivea câte o ocazie 
să fure o pâine sau alt aliment. L-am botezat Shaitani, care în 
swahili însemna diavol, și când a dispărut fără veste ne-am 
simțit extrem de ușurate. 

In acele zile, mâncarea era prețioasă; nu numai din cauza 
bugetului limitat, dar și pentru că și eu și Vanne uram „zilele 
Kigoma” - adică zilele în care trebuia să mergem în oraș ca să 
ne reînnoim proviziile și să ridicăm poșta. Ne duceam cât 
puteam de rar, dar o dată la trei-patru săptămâni eram obligate 
să facem drumul până acolo. De obicei plecam pe la șase 
dimineaţa, când lacul era de regulă liniștit și luam micul dejun la 
hotel, când ajungeam în oraș. Pe urmă începeam drumurile la 
prăvălii, târguitul la piaţa de fructe și legume, comandatul 
conservelor pentru luna viitoare și cozile la poștă. Intotdeauna 
făceam câte o pauză plăcută la prânz, căci eram invariabil 
invitate la masă de către unii sau alţii dintre prietenii pe care ni-i 
făcuserăm în timpul șederii noastre iniţiale la Kigoma. Într- 
adevăr, nu o dată au încercat să ne convingă să rămânem peste 
noapte la ei și cei mai mulţi mă socoteau o fiinţă anti-socială 
când le explicam că nu era bine că-mi părăsesc lucrul o zi 
întreagă, iar eu nu mă mai gândeam să-l întrerup nici pentru o 
secundă. 

La început îl luam cu noi pe Dominic când mergeam în oraș. 
Era extrem de devotat și se târguia cu înfocare la piaţă ca să nu 
ni se ia în plus nici cel mai mic bănuţ. Dar, după o vreme, ne-am 
dat seama că era mai bine să-l lăsăm să vadă de tabără. 
Localnicii făceau o bere tare din banane fermentate, iar băutura 


era punctul slab al lui Dominic. De câteva ori n-a fost chip să-l 
mai găsim la ora fixata de plecare - o dată nu și-a făcut apariţia 
decât după o săptămână și a trebuit să ne descurcăm fără el. Şi 
nu vom uita ziua când, cu toate că am reușit să-l descoperim la 
timp ca să ne întoarcem, era într-o stare de veselie extremă. 
Râdea din orice și când ne-a condus până la barcă a fost mai- 
mai să cadă în apă. Este un om inteligent și deseori e foarte 
simpatic când se ameţește puţin. Nu ne-a trebuit mult să ne 
facă și pe noi să râdem, așa că eram un grup vesel când am 
ieșit din golful Kigoma. 

Se făcuse aproape întuneric, căci întârziasem tot căutându-l 
pe Dominic. In mod normal, cârmeam barca destul de aproape 
de țărm, dar, în seara aceea, apa era împânzită de bărcuţele 
pescarilor care părăseau malurile, și nu prea le distingeai în 
amurg. Așa că am dus barca la o depărtare de o jumătate de 
milă de plajă. Din senin, când mai aveam doar un sfert din drum 
să ajungem acasă, motorul s-a oprit. Ne-am străduit în zadar să- 
| redresăm, dar niciunul din noi nu se pricepea la motoare. N-am 
avut de ales, decât să vâslim până la țărm. 

Dominic ne-a anunţat ţanţoș că va vâsli el. S-a așezat la 
mijloc, a apucat cele două lopeţi, s-a proptit bine și a tras o dată 
puternic. A agăţat un cogeamite crabul care, în clipa următoare, 
a fost azvârlit în vârful unui coș mare de fructe luate de la piaţă. 
Dominic a izbucnit într-un hohot de râs, din care nu se mai 
oprea. Cu chiu cu vai l-am făcut să se așeze pe bancheta din 
spate și am anunţat că voi vâsli eu. Dar buna lui cuviinţă nu-i 
dădea pace; trebuia să ia măcar o vâslă. Zece minute n-am 
făcut decât să ne mișcăm în cerc în jurul văslei lui. Am reușit 
până la urmă să-l conving ca sunt în stare să mă descurc și că 
îmi place vâsli tul mai mult ca orice, așa că am pornit. 

Când am ajuns, în fine, la plajă, spre bucuria noastră, unul 
dintre taximetrele de apă se afla acolo. În jurul nostru s-au 
adunat o mulţime de pescari și, nu peste mult timp am găsit și 
cârmaciul. După îndelungate parlamentari, a consimţit să ne 
transporte la tabără. Dar Dominic fusese stârnit de preţul cerut. 
Ne-a spus să așteptăm și a dispărut în beznă până să apucăm 
să-l oprim. 

Am așteptat mult timp, dar nu voiam să plecăm fără ei; îi 
eram de fapt și recunoscătoare pentru că se gândise la punga 
noastră care fără îndoială era cam ușurică. Peste o jumătate de 


oră s-a întors cu patru africani solizi. Oamenii ăștia, ne-a 
informat Dominic, ne vor duce acasă, vâs/ind. Erau amici de-ai 
lui și ne vor lua doar un sfert din preţul cerut de taximetrul de 
apă motorizat. Părea nemaipomenit până când ne-am dat 
seama că, și cu opt oameni care ar vâsli zdravăn, ne-ar trebui 
mai mult de opt ore ca să ajungem acasă! Cred că Dominic nu 
ne-a iertat cu adevărat pentru că am preferat ambarcaţiunea 
mai rapidă și ne-am lăsat jefuite. 

Nu mult după aceasta, Vanne, care se dusese la Kigoma fără 
mine, a avut o experienţă și mai neplăcută. Dominic a rămas în 
tabără, dar mlădiosul Wilbert a cerut permisiunea s-o însoţească 
întrucât avea de făcut niște cumpărături. Au plecat dimineaţă și 
au stabilit să se întâlnească pentru întoarcere, la barcă, la ora 
cinci. Când a apărut în cele din urmă, cu o jumătate de oră 
întârziere, lui Vanne i s-a strâns inima; avea în față încă o 
victimă a berii de banane din Kigoma. Wilbert se bălăbănea 
ușor; a venit la barcă împleticindu-se și, spre groaza lui Vanne, a 
scos un cuţit pe care a început să-l agite, cu o privire fixă și bol- 
borosind incoerent despre moarte și răzbunare. 

Vanne a recunoscut după aceea că-i fusese frică, pentru că 
Wilbert, deși mlădios, era un individ extrem de vin jos și arăta 
înspăimântător cu ochii injectaţi și cu lama cuțitului lucind în 
soarele înserării. Cu toate acestea, Vanne nu și-a pierdut 
cumpătul și i-a vorbit liniștit, l-a rugat să-i dea ei cuțitul în 
păstrare ca nu cumva să se taie când se urcă în barcă. Spre 
surprinderea ei a privit-o fix și pe chip i-a apărut o expresie 
buimacă. S-a împleticit până la ea, i-a dai cuțitul fără să 
rostească o vorbă și s-a urcat în barcă/ Tot timpul drumului a 
fost extrem de liniștit. N-am aflat niciodată ce explicaţie a avut 
tot comportamentul lui, iar Wilbert nu și-a mai cerut înapoi 
cuțitul. 

Ce norocoasă am fost să am o mamă ca Vanne. Nu aș fi reușit 
să mă descurc fără ea, atunci, la început. Ea conducea spitalul 
de campanie și asigura bunăvoința vecinilor, ea ținea curăţenia 
în tabără, ea îmi presa și îmi usca mostrele din plantele cu caro 
se hrăneau cimpanzeii, și, mai presus de toate, m-ă ajutat să-mi 
menţin moralul în timpul acelor săptămâni deprimante, când nu 
reușeam să mă apropii de cimpanzei. Ce plăcut era să te întorci 
seara acasă și să fii întâmpinat cu căldură. Ce plăcut să poţi 
discuta evenimentele zilei, fie ele palpitante sau nerodnice, 


lângă focul pe care se pregătea cina, și să asculţi ce s-a mai 
întâmplat prin tabără. 

Vanne s-a împăcat cu cele mai primitive condiţii fără să 
crâcnească. În prima perioadă am trăit cu fasole fiartă, conserve 
de carne și de legume, pentru că nu aveam frigider. Ne îmbăiam 
seara într-o „cadă” mică de pânză, sprijinită la fiecare colț pe o 
ramă de lemn, cu puţină apă în ea prea fierbinte când intrai și 
prea rece când ieșeai, peste câteva clipe. Câteodată se refugiau 
în cortul nostru păianjeni păroși uriași și, de două ori, Vanne, 
trezindu-se dimineaţa, a văzut lăţindu-se pe tavanul cortului, 
deasupra patului ei, câte un miriapod uriaș mort, cu o înfățișare 
hidoasă, a cărui mușcătură e mortală. Şi, ca și când toate 
acestea n-ar fi fost de ajuns, în apa potabilă se găsea ceva ce 
nu-i făcea bine lui Vanne, care și așa nu avea un stomac prea 
sănătos, așa că aproape niciodată, nu s-a simţit sută la sută 
bine. 


La cinci luni după sosire, Vanne a trebuit să se întoarcă în 
Anglia. Autorităţile din Kigoma nu-și mai făceau probleme cu 
mine; ajunsesem să mă integrez în peisajul de la Gombe Stream 
și, mulţumită spitalului lui Vanne, mă bucuram de o prietenie 
extraordinară cu băștinașii. Chiar înainte de plecarea lui Vanne 
ni s-a alăturat Hassan, vechiul nostru prieten de la Lacul 
Victoria. Ne-am bucurat nespus să-l vedem, iar Vanne a putut să 
plece liniștită știind că mă lasă pe mâini de nădejde. Hassan 
conducea barca și se ocupa de groaznicele „zile Kigoma” de 
unul singur, iar dacă se întâmpla ceva, nu știu cum, Hassan 
reușea întotdeauna să pună lucrurile la punct. Căci Hassan 
dovedise deseori cât de destoinic este, în perioadele dificile din 
cei treizeci de ani petrecuţi în slujba lut Louis. 

După ce a plecat Vanne, focul de tabără mi se părea 
neîmbietor. Până și Terry, broasca râioasă care apărea ori de 
câte ori se lăsa noaptea, nu făcea decât să-mi amintească cum 
Vanne și cu mine făceam haz de ea când se înfrupta cu 
insectele din jurul felinarului. Și în seara în care Crescent, 
zibeta, a venit tiptil la cort să ia o banană, m-am pomenit că-mi 
zboară gândul la Vanne cu părerea de rău ca nu e lângă mine să 
ne bucurăm amândouă de graţia ei delicată. 

Pe măsură însă ce se scurgeau săptămânile, am acceptat 
însingurarea ca pe un mod de viaţă și nu m-am mai simţit atât 


de izolată. Eram total absorbită de munca mea, fascinată de 
cimpanzei, și prea ocupată seara ca să mai am timp de gânduri 
negre. De fapt, dacă aș fi rămas singură mai bine de un an, aș fi 
devenit o fiinţă destul de stranie, căci obiectele neînsufleţite 
începuseră să capete fiecare câte o identitate; m-am pomenit 
spunând „bună-dimineaţa” colibei mele micuţe de pe Creastă; 
„Bună” pârâului de unde îmi luam apa. Și am devenit extrem de 
apropiată de copaci - numai atingerea trunchiului aspru și 
noduros sau a coajei tinere, reci și netede, mă umplea de 
cunoașterea ciudată a rădăcinilor subpământene și de seva care 
trecea prin ele. Tânjeam să mă pot agăța dintr-o ramură în alta, 
asemeni cimpanzeilor, să mă culc în vârfurile copacilor, legănată 
de foșnetul frunzelor. Imi plăcea mai ales să stau în pădure când 
ploua, și să ascult răpăitul picăturilor pe frunze, și să mă simt 
total absorbită în lumea cafenie, verde și umedă peste care se 
lăsa amurgul nedeslușit. 


Capitolul V 


PLOILE 


La scurta vreme după plecarea lui Vanne, ploile scurte și 
repezi din Chimpanzees' Spring făcură loc ploilor de lungă 
durată. Aversele se transformară în potopuri care se revărsau 
uneori cu o furie nepotolită timp de mai bine de două ore. N-am 
să uit multă vreme una din acele furtuni cumplite care s-a 
abătut cam la o săptămână de la schimbarea anotimpului. 
Urmăream de două ore un grup de cimpanzei care se hrăneau 
într-un smochin uriaș. Toată dimineaţa fusese o vreme 
posomorâtă și întunecată cu tunete îndepărtate și bolovănoase. 

Cam pe la prânz au început să cadă primele picături > mari 
de ploaie. Cimpanzeii au coborât din copac, și unul după altul au 
pornit încet să urce panta abruptă acoperită de iarbă, către 
creasta despădurită din vârf. În grup erau șapte masculi, adulţi, 
inclusiv Goliath și David Barba Colilie, câteva femele și câţiva 
pui. Când au ajuns pe creastă s-au oprit în clipa aceea s-a 
dezlănţuit furtuna. Ploaia era torențială și bubuitul neașteptat al 
unui tunet, chiar deasupra mea, m-a făcut să tresar. Ca și cum 
acesta ar fi constituit un semnal, unul dintre masculii mari s-a 
ridicat și, pe când se legăna și se semeţea de pe un picior pe 
altul, i-am auzit strigătele gâfâite răsunând tot mai tare, 
acoperind ropotul ploii. Pe urmă și-a luat avânt și a coborât în 
patru labe panta spre copacii de unde tocmai venise. A alergat 
vreo treizeci de metri, apoi a dat ocol trunchiului unui copăcel 
ca să-și încetinească avântul, a sărit pe ramurile joase și a 
rămas nemișcat. 

Aproape simultan alţi doi masculi au pornit după el. Unul 
dintre ei a rupt o ramură dintr-un copac, în timp ce alerga, și a 
agitat-o în aer înainte de-a o azvârli înainte. Celălalt, când s-a 
oprit din fugă, a rămas în picioare și a început să scuture ritmic 
crengile unui copac, înainte și înapoi, apoi a apucat o ramură 
groasă pe care a târât-o după el mai departe, în josul pantei. Un 
al patrulea mascul, în timp ce se îndepărta, a sărit într-un copac 
și, aproape fără să-și încetinească viteza, a rupt o creangă, a 
sărit cu ea jos, pe pământ, și a continuat să coboare. Când 


ultimii doi masculi au strigat și au pornit în josul pantei, cel care 
începuse tot spectacolul a coborât din copac și a început iar să 
urce încet panta. Ceilalţi, care se urcaseră și ei în copacii de la 
capătul pantei, l-au urmat. Apoi, după ce au ajuns pe creastă, au 
pornit să coboare iar, unul după altul, cu aceeași energie. 

Femelele și puii se cățăraseră în copacii de lângă capătul 
pantei îndată ce începuseră demonstrațiile și au rămas acolo, pe 
toată durata lor, privind. Pe măsură ce masculii coborau și 
urcau, ploaia cădea tot mai abundent, zigzagurile strălucitoare 
ale fulgerelor brăzdau cerul plumburiu, iar bubuitul tunetelor 
părea să zgâlţâie munţii. 

Entuziasmul pe care îl resimţeam privindu-i nu era numai 
științific; stăteam ca fermecată pe ridicătura mea de partea 
cealaltă a râpei înguste, adăpostită sub o foaie de polietilenă. 
De fapt ploua prea tare și vântul era prea puternic ca să-mi scot 
carneţelul sau să folosesc binoclul: nu puteam decât să mă uit și 
să mă minunez de măreţia acelor creaturi superbe. Se prea 
poate ca omul primitiv să fi sfidat forțele naturii cu aceleași 
manifestări energice și avântate. 

După douăzeci de minute de când începuse spectacolul, 
ultimul cimpanzeu urca înapoi panta pentru ultima oară. 
Femelele și puii coborâră din copaci și tot grupul dispăru după 
creastă. Unul din masculi se opri și, cu mâna pe un trunchi de 
copac, privi în urmă, ca un actor care iese la cortina finală. Pe 
urmă, se topi și el după creastă. 

Am continuat să stau acolo o vreme, uitându-mă aproape 
neîncrezătoare la urmele albe de pe trunchiurile copacilor și la 
ramurile aruncate în iarbă - singurele lucruri rămase în peisajul 
spălat de ploaie care să facă dovada că sălbaticul „dans al ploii” 
avusese loc. 

Poate că m-aș fi mirat și mai mult atunci dată aș fi știut că n- 
am să mai văd asemenea manifestări în următorii zece ani 
decât de două ori. Fără îndoială că deseori cimpanzeii masculi 
reacţionează la ploile abundente executând un dans al ploii, dar 
de obicei asta este o reacție Individuală. Totuși nu trebuie decât 
să închid ochii ca să revăd în cele mai mici amănunte acea 
primă reprezentaţie spectaculoasă. 


Pe măsură ce se desfășura anotimpul ploios, iarba se înălța 
până la vreo trei metri în anumite locuri. Când mă îndepărtam 


de vechile urme - pe care cu greu le mai găseam -, nu-mi 
dădeam seama pe unde mă aflu și trebuia să mă opresc mereu 
și să mă urc în vreun copac ca să stabilesc poziţia. Pe lângă asta 
nu mai puteam să stau jos, oriunde m-aș fi aflat sau oriunde mi- 
ar fi convenit, când dădeam peste un grup de cimpanzei, pentru 
că de obicei vederea mi-era complet stânjenită de ierburi. Nici- 
odată n-am fost în stare să lucrez cu binoclul, stând în picioare 
perioade îndelungate, așa că ori culcam la pământ multă iarbă, 
ori mă urcam în vreun copac. Pe măsură ce sezonul ploios 
înainta începusem să devin o ființă tot mai arboricolă, dar în 
ciuda dragostei mele pentru copaci, îndeletnicirea asta nu prea 
îmi era de folos căci pierdeam timpul căutând un copac potrivit 
și îndepărtând ramurile care mă împiedicau să observ 
cimpanzeii. lar când bătea vântul, ceea ce se întâmpla deseori, 
nu reușeam deloc să fixez binoclul. 

Îmi era de asemenea greu să feresc binoclul de ploaie. Mi-am 
confecţionat un fel de tub din polietilenă care îl proteja mult 
împotriva umezelii, și îmi trăgeam deasupra capului o folie de 
plastic, ca o glugă, când stăteam la pândă. Dar și așa erau 
multe zile când nu puteam folosi binoclul pentru că se aburea de 
la umezeală. 

Chiar și atunci când nu ploua, iarba înaltă rămânea îmbibată 
de apă toată ziua, fie de la ploaie, fie de la rouă abundentă din 
timpul nopţii, și au fost perioade când aveam impresia că nu mă 
mai pot usca zile în șir. Fără îndoială că am petrecut cele mai 
friguroase ore din viața mea, pe munţii aceia, când în hainele 
ude, bătută de un vânt îngheţat, observam cimpanzeii. A fost 
chiar o vreme când mă apuca groaza la gândul urcușului din zori 
spre creastă; ieșeam din așternutul cald, în întuneric, mâncam 
felia de pâine și beam o ceașcă de cafea la lumina plăcută a 
lămpii de vânt, și pe urmă trebuia să-mi iau inima în dinţi să mă 
avânt în iarba mustind de apă rece ca gheaţa. După o vreme, 
totuși, mi-am luat obiceiul să-mi împachetez hainele într-o 
pungă de polietilenă și să le iau cu mine; nu mă vedea nimeni 
când plecam și oricum era întuneric. Și, știind că urma să mă 
îmbrac în haine uscate când ajungeam la destinaţie, șocul 
provocat de iarba udă pe piele constituia o plăcere. In primele 
zile trupul mi-a fost brăzdat tot de zgârieturile provocate de 
ierburile tăioase, dar cu timpul, pielea mi s-a tăbăcit. 

Într-o dimineaţă, în prima geană de lumină cenușie, 


începusem urcușul anevoios pe ultima pantă abruptă spre 
Creastă. Când am ajuns în vârf, am rămas cu un picior în aer 
pentru că, nici la patru metri de mine, în iarba înaltă, stătea 
ascuns pe jumătate un bivol singuratic. Probabil că dormea 
pentru că altfel cu siguranţă m-ar fi auzit; și din fericire adierea 
mi-a adus mie în nări mirosul greu de vită. Dacă lucrurile s-av fi 
petrecut invers... Dar așa, am putut să mă furișez încetișor în 
josul pantei fără să-l tulbur. 

Tot atunci a trecut și un leopard la câţiva metri depărtare de 
mine, exact când mă așezasem în niște ierburi înalte. Nici n-am 
știut că e acolo până nu i-am văzut vârful alb al cozii și n-am 
mai avut timp să mă retrag. Așa că mi-am ţinut respiraţia. Mă 
îndoiesc că și-a dat seama cât de aproape fusese de o ființă 
umană. 

În general, am îndrăgit anotimpul ploios de la Gombe! În cea 
mai mare parte a timpului era răcoare și căldura nu mai îmi 
deforma observaţiile făcute la distanță mare. Întotdeauna mi-a 
plăcut să mă simt o parte integrantă din natură, iar frunzele 
moarte strivite sub picioarele mele pe potecile pădurii în 
anotimpul uscat îmi provocau întotdeauna o senzaţie neplăcută. 
Când frunzele deveneau moi și cărnoase în timpul ploilor, 
puteam să merg printre copaci neauzită și să prind mai mult 
decât niște frânturi fugare din viața unor creaturi sperioase. Cel 
mai bun lucru însă era bineînţeles că învățam tot mai multe 
despre cimpanzei și comportamentul lor. 

In anotimpul uscat, știam că de obicei cimpanzeii se odihnesc 
pe pământ la prânz, pentru că nu o dată i-am zărit întinși la 
umbră. Cu toate astea, în anotimpul ploios, pământul este 
deseori îmbibat de apă și am observat că cimpanzeii își fac niște 
cuiburi de zi destul de sofisticate în care să se odihnească. Spre 
surprinderea mea, le construiau când încă ploua, pe urmă se 
așezau ghemuiţi cu braţele în jurul genunchilor și capetele 
plecate, până se oprea ploaia. Dimineţile și ei se deșteptau mai 
târziu și, destul de des, după ce se hrăneau sau stăteau cam 
două-trei ore, își făceau alte cuiburi și se virau în ele. Bănuiesc 
că motivul era că uneori noaptea se făcea atât de frig și era 
atâta umezeală că nu puteau să doarmă, iar dimineaţa erau 
obosiţi. Se și culcau seara mai devreme. Uneori, când plecam de 
lângă ei, lăsându-i mustind de apă după o furtună târzie de 
după-amiază nu numai că mi se frângea inima, dar mă simţeam 


și vinovată că eu mă întorceam la o masă fierbinte, haine uscate 
și un cort. Și mă simţeam și mai prost când mă deșteptam în 
toiul nopţii ca să ascult ploaia biciuind pânza cortului, și 
gândurile îmi fugeau la bieţii cimpanzeii ghemuiţi, tremurând pe 
paturile lor de frunze, pe câtă vreme eu mă cuibăream în 
culcușul meu cald și plăcut. 

Alteori, la începutul unei furtuni, câte un cimpanzeu se 
adăpostea pe sub un trunchi de copac aplecat, sau un hăţiș de 
ierburi, dar când ploaia începea să răzbească și acolo, de obicei 
ieșea și stătea ghemuit, cu o înfățișare jalnică. Pruncii păreau că 
o duc cel mai bine în timpul furtunilor puternice. Am văzut-o pe 
Flo de multe ori, care la vremea aceea, dintre toate femelele, 
era cea mai puţin speriată de mine, stând aplecată s-o protejeze 
pe Fifi care avea doi ani. Când potopul se sfârșea, Fifi se 
strecura din îmbrăţișarea mamei, complet uscată. Fiul lui Flo, 
Figan, cam cu patru ani mai mare decât Fifi, sărea de multe ori 
nebunește pe ramurile copacului, bălăngănindu-se, atârnând 
într-o mână și dând din picioare, sărind de pe o cracă pe alta, 
căţărându-se pe bătrâna Flo, umplându-i blana de tot felul de 
resturi și făcând-o să se ghemuiască mai mult ca să se apere de 
rămurelele care-i loveau faţa. In felul acesta își punea sângele în 
mișcare - cam la fel ca manifestările energice cu care ceilalţi 
masculi adulţi salutau uneori începutul ploii abundente. 

Pe măsură ce se scurgeau săptămânile mi-am dat seama că, 
de obicei, mă puteam apropia ceva mai mult de un grup de 
cimpanzei când era frig și umezeală, decât când era vreme 
uscată. Parcă erau prea chinuiţi de situaţie ca să-și mai bată 
capul și cu mine. Într-o zi mergeam tăcută prin pădurea 
picurând de apă. Deasupra, ploaia răpăia pe frunze și de jur- 
împrejur apa se scurgea de pe o frunză pe alta până pe pământ. 
Mirosea puternic a lemn putred și vegetaţie udă; sub mâinile 
mele trunchiurile arborilor erau reci, alunecoase și vii. Simţeam 
apa șiroindu-mi în păr și alunecând călduţă pe gât. Căutam un 
grup de cimpanzei pe care îi auzisem înainte de a se porni 
ploaia. 

Deodată, la numai câţiva metri depărtare, am văzut o siluetă 
neagră ghemuită jos, cu spatele la mine. Repede m-am lăsat și 
eu la pământ; cimpanzeul nu mă văzuse. Câteva minute a fost 
liniște, în afară de răpăitul ploii, pe urmă am auzit un foșnet slab 
în dreapta și un strigăt ușor - „hoo”. Am întors încet capul dar n- 


am văzut nimic în desiș. Când m-am uitat înapoi, silueta neagră 
care fusese în fața mea dispăruse. Pe urmă se auzi un sunet 
deasupra; m-am uitat în sus și am văzut un mascul mare chiar 
deasupra capului: era Goliath. M-a privit fix cu buzele strânse și 
a scuturat ușor o ramură. M-am uitat în altă parte pentru că o 
privire intensă poate fi interpretată ca o ameninţare. Am auzit 
un alt foșnet la stângă și când m-am uitat n-am distins decât 
silueta neagră a unui cimpanzeu în spatele unor vrejuri încâlcite. 
Când am privit înainte am văzut doi ochi care mă fixau și o 
mână mare care apucase o liană atârnătoare. Un alt strigăt 
„hoo” ușor, de data asta din spate. Eram înconjurată. 

Brusc, Goliath, a scos un sunet prelung și tărăgănat „wraaaa” 
și m-a împroșcat cu o ploaie de crenguţe, în timp ce mă 
ameninţa zgâlțâind ramurile. Strigătul a fost preluat de ceilalţi 
cimpanzei care abia se zăreau. Pentru mine sunetul acesta este 
unul din cele mai sălbatice ale pădurilor africane, întrecut doar 
de țipătul trâmbiţat al unui elefant înfuriat. Toate instinctele mă 
îndemnau să fug, și totuși m-am forţat să rămân pe loc, 
încercând să par nepreocupată și prefăcându-mă că mănânc 
rădăcini de pe jos. Capătul ramurii de deasupra m-a lovit în cap; 
cu bufnituri și plesnituri o siluetă neagră a ţâșnit prin desișul de 
deasupra, zbughind-o pe lângă mine în ultima clipă și alergând 
pieziș în pădure. Cred că mă așteptam să fiu făcută bucăţi; nu 
mai știu cât am stat ghemuită acolo, încordată și îngrozită, până 
să-mi dau seama că se făcuse din nou liniște și pace, în afara 
picuratului ploii. Am privit în jur prevăzătoare. Mâna neagră și 
ochii lucitori dispăruseră; ramura pe care stătuse Goliath era 
goală; plecaseră toţi cimpanzeii. Trebuie să recunosc că, atunci 
când m-am sculat, genunchii îmi tremurau puţin, dar încercam 
și acel sentiment de beatitudine care apare când pericolul 
ameninţător a trecut fără urme - iar cimpanzeii erau acum fără 
îndoială mai puţin temători față de mine. 

Perioada aceasta de agresiune și ostilitate a durat cam cinci 
luni, și ea urmase perioadei de teamă iniţială și retragere 
grăbită ori de câte ori mă întâlneam cu cimpanzeii. Îmi stăruie în 
minte și o altă întâmplare; s-a petrecut cam la trei săptămâni 
după cea pe care tocmai am descris-o. Așteptam pe o margine a 
râpei, în speranţa că cimpanzeii vor sosi la un copac încărcat cu 
roade de pe panta de vizavi. Când am auzit în urma mea pași 
distincți de cimpanzei care se apropiau, m-am întins cu faţa în 


jos și am rămas nemișcată pentru că, deseori, dacă mă 
observau în drumul lor spre mâncare, se răzgândeau și plecau 
să se hrănească în altă parte. Totuși în clipa în care vedeau 
fructele și le simțeau mirosul și gustul delicios se apucau de 
mâncat; foamea se dovedea a fi mai puternică decât 
neîncrederea faţă de mine. De data asta pașii înaintară și brusc 
se opriră, destul de aproape. S-a auzit un „hoo” slab, chemarea 
unui individ ușor speriat și preocupat. Fusesem observată. Am 
rămas nemișcată și deodată pașii au mai înaintat. Pe urmă am 
auzit un cimpanzeu alergând brusc câţiva metri, după care a 
urmat un țipăt puternic. Pentru numele lui Dumnezeu, ce se 
petrecea? 

O clipă mai târziu, am văzut un cimpanzeu mascul căţărându- 
se într-un copac la numai câţiva metri depărtare. S-a așezat pe 
ramurile de deasupra capului meu și a început să strige la mine 
scurt, tare și ascuţit, cu gura căscată. Am privit chipul întunecat 
și ochii cafenii. A început să coboare spre mine până a ajuns la 
vreo zece picioare depărtare și i-am văzut dinţii galbeni și limba 
trandafirie. A scuturat o ramură, împroșcându-mă cu crenguţe. 
Pe urmă a lovit trunchiul și a mai scuturat câteva crengi 
continuând în tot acest timp să tipe mereu, înfierbântându-se 
din ce în ce. Brusc a coborât de tot și a dispărut, trecând de 
mine. 

Atunci am observat o femelă cu un pui mic de tot și un alt pui 
mai mărișor într-un alt copac, fixându-mă cu ochii larg deschiși. 
Erau tăcuțţi și liniștiți. Am auzit masculul bătrân foindu-se în 
spatele meu și pe urmă pașii s-au oprit. Era atât de aproape 
încât îi auzeam respiraţia. Mi se părea că visez. 

Deodată s-a auzit un lătrat puternic, o vânzoleală în frunziș și 
m-am pomenit lovită puternic în cap. A trebuit să mă mișc, să 
mă ridic în capul oaselor, să dau crezare realităţii. Masculul 
stătea în picioare și se uita la mine; pentru o clipă am crezut că 
mă va ataca. Dar s-a întors și a plecat, oprindu-se de câteva ori 
ca să se întoarcă și să mă fixeze. Femela și puiul au coborât 
tăcuți și l-au urmat. Peste câteva clipe eram din nou singură, cu 
inima zvâcnindu-mi nebunește. Dar aveam un simțământ de 
triumf; luasem într-adevăr legătura cu un cimpanzeu sălbatic - 
sau poate lucrurile stăteau invers. 

Când mă gândesc acum, după câţiva ani, la aspectul acelui 
mascul, sunt sigură că a fost irascibilul, arțăgosul și bătăiosul 


J.B. Comportamentul se potrivește perfect cu firea iritabilă și 
îndrăzneață pe care aveam s-o cunosc atât de bine după aceea. 
Bănuiesc că fusese nedumerit de imobilitatea mea și de folia de 
polietilenă care mă apăra de ploaia ușoară. Trebuia pur și 
simplu să afle exact ce eram și m-a făcut să mă mișc - probabil 
că după ochi și-a dat seama că eram vie. 

Asemenea întâmplări mă făceau să tânjesc după timpul când 
Vanne mă aștepta în tabără și puteam să împărţim bucuria sau 
groaza unei aventuri sau alta. Dar le-am povestit lui Dominic și 
Hassan despre întâlnirea cu bătrânul mascul, iar ei, la rândul lor, 
i-au povestii bătrânului Iddi Matata. A venit să mă vadă a doua 
zi seara și mi-a povestit despre un african care se urcase până 
la jumătatea unui palmier ca să culeagă fructe coapte fără să 
observe că un cimpanzeu mascul se hrănea în vârf. Maimuta l-a 
văzut brusc și s-a repezit spre el lovindu-l în faţă când a trecut 
pe lângă el. Omul și-a pierdut un ochi. Și astfel s-a răspândit 
zvonul despre mine cum că aș fi avut ceva vrăji pentru că 
scăpasem nevătămată din întâmplări în care alţii o păţiseră și că 
nu eram de fapt o simplă englezoaică. Dar lucrul ăsta m-a ajutat 
să sudez și mai mult prietenia cu vecinii mei africani. 

Ploile lungi urmau să se sfârșească în aprilie, după cum mi se 
spusese. Dar în anul acela se făcuse iunie și tot mai ploua, deși 
nu chiar atât de des. Între zilele reci și întunecoase, tot ţinutul 
semăna cu o seră tropicală uriașă. Umezeala suptă de soare din 
vegetaţia abundentă a munţilor era oprită în văi. Între tulpinile 
înalte de iarbă. Ascensiunea pe pantele abrupte devenise 
deseori un adevărat coșmar. Uneori simţeam pur și simplu 
nevoia să mă caţăr în câte un copac ca să respir, iar odată ce 
mă aflam sus mă gândeam oare de ce naiba a fost nevoie ca 
strămoșii noștri să părăsească ramurile. Cred că dacă mă 
gândesc, lunile mai și iunie au fost cele mai proaste din toate 
lunile mele de început - mai proaste chiar decât perioada când 
cimpanzeii fugeau la vederea mea. Am avut câteva reveniri de 
friguri; deseori, era un efort să-mi ridic o mână, atât de 
groaznică era umiditatea, ca să nu mai vorbim de chinul de a 
urca pe munte. lar cimpanzeii, care se hrăniseră în grupuri mari 
și zgomotoase, se despărțeau din ce în ce mai mult în cete mici 
de doi până la șase indivizi. De multe ori asemenea cete nu 
produceau niciun zgomot cât era ziua de lungă și cutreierau 
pădurile hrănindu-se cu fructele copacului mbula, omniprezent, 


cunoscut ca măr sălbatic de plăcintă. 

Treptat, totuși, umiditatea excesivă a mai cedat, au început 
zilnic să sufle vânturi puternice prin văi, iar starea mea de spirit, 
precum și sănătatea s-au ameliorat. A sosit din nou anotimpul 
smochinului sălbatic și, de data asta, în loc să-mi fac 
observaţiile de pe Creastă, am putut să cobor în vale și să stau 
destul de aproape de copacii în care se hrăneau zilnic 
cimpanzeii. 

Odată, când observam un grup într-un copac, cam la treizeci 
de metri depărtare, am auzit un foșnet ușor în frunzișul din 
spatele meu. M-am întors și, acolo, la vreo cinci metri distanţă, 
stătea un cimpanzeu întors cu spatele la mine. Am rămas 
nemișcată, crezând că nu mă observase, dar după câteva clipe 
m-a privit, așa, ca printre altele, peste umăr, și apoi a continuat 
să mestece. A rămas acolo vreo zece minute, din când în când 
privindu-mă scurt, apoi a plecat. Era Mike, un mascul adult cu 
un chip aproape la fel de frumos ca al lui David Barbă Colilie. 
Intâmplarea s-a petrecut la câteva săptămâni după acea zi de 
neuitat, descrisă la începutul cărţii, când David Barbă Colilie și 
Goliath s-au așezat jos calm la numai câţiva metri depărtare de 
mine. Teama lor iniţială de mine a cedat treptat locul agresiunii 
și ostilităţii, dar acum mulţi cimpanzei începuseră să mă accepte 
ca o parte din peisajul obișnuit, cotidian. Eram pentru ei o 
maimuţă albă ciudată, extrem de neobișnuită, fără îndoială, dar 
la urma urmei nu reprezentam cu adevărat un pericol. 

Către sfârșitul lui august, sora mea, Judy, a sosit din Anglia. 
Societatea National Geographic, care pe atunci îmi finanța 
cercetările, se arăta bineînţeles interesată să obţină fotografii 
pentru revista sa. Societatea dorea să trimită un fotograf 
profesionist, dar pe mine mă îngrozea gândul că va sosi un 
străin și-mi va strica relaţiile bune greu câștigate cu cimpanzeii. 
l-am sugerat lui Louis să vină Judy - nu pentru că ar fi avut 
experienţă fotografică, ci pentru că semăna cu mine și ar fi fost 
gata să facă totul să scoată niște poze bune, în folosul muncii 
mele. Societatea National Geographic nu i-a finanţat călătoria, 
dar ziarul săptămânal britanic Reveille a riscat și i-a plătit 
cheltuielile în schimbul unei serii de interviuri cu mine când mă 
întorceam în Anglia. 

Biata Judy. Când a ajuns era în principiu sfârșitul sezonului 
uscat - sezonul uscat care nu durase mai mult de șase 


săptămâni. Construisem mici ascunzători lângă copacii pe care îi 
așteptam să rodească în septembrie și octombrie, dar recoltele 
au fost slabe în acel an și a plouat aproape zilnic. Judy a 
petrecut ore întregi așteptând în ascunzători în ploaia care 
cădea în torente, încercând să se adăpostească pe ea și 
aparatura fotografică sub o foaie de polietilenă. Cimpanzeii abia 
dacă își făceau apariţia, iar când apăreau, ploua prea tare ca 
Judy să poată face o singură fotografie. Totuși, în noiembrie 
lucrurile s-au ameliorat puţin și a reușit să facă primele 
fotografii executate vreodată, imortalizând cimpanzeii folosind 
uneltele pentru a pescui termite. De asemenea a mai luat niște 
instantanee cu mine, cu viaţa din tabără și cu pescarii, așa că 
drumul aici s-a dovedit fructuos în ceea ce-i privea pe cei caro o 
finanţau. 

Când Judy a ajuns la Gombe Stream s-a îngrozit văzându-mi 
înfățișarea emaciată. Timp de optsprezece luni, în afară de 
ocazionalele „zile Kigoma” sau scurtele perioade când febra mă 
ţintuia la pat, lucrasem zi-lumină în munţi. Ceasul meu 
deșteptător era pus întotdeauna la cinci treizeci dimineaţa și, 
după o felie de pâine și o cană de cafea, mă grăbeam să plec la 
cimpanzei. Niciodată n-am avut senzaţia de foame când 
colindam pădurile; într-adevăr, am avut noroc să nu am nevoie 
nici de apă, decât rareori. Cănile de cafea pe care mi le 
pregăteam pe Creastă constituiau un lux. Şi apoi, după ce mă 
întorceam la tabără, când se lăsa întunericul, aveam 
întotdeauna de transcris notițele - deseori lucram până noaptea 
târziu. Nici nu era de mirare că slăbisem. 

Judy s-a simţit datoare să mă facă „să pun carne” pe mine. În 
consecință, a comandat budinci și creme, conserve Bovril și 
Horlick. Dar nu știu cum, niciodată nu mi-a fost poftă de ele. Și, 
cum Judy nu suporta să le vadă irosindu-se, le mânca ea. 

In decembrie a trebuit să strângem tabăra, pe o ploaie 
torențială, bineînţeles, și să depozităm tot echipamentul la 
Kigoma. Căci Louis Leakey reușise să mă înscrie la Universitatea 
Cambridge să lucrez la diploma de doctor în etologie, studiul 
comportamentului animal. Urmam să fiu unul dintre puţinii 
studenţi admiși ca doctorand fără să fi avut o licenţă. Louis ne-a 
întâmpinat pe mine și pe Judy la Nairobi și i-a trimis o telegramă 
lui Vanne, care suna astfel: „FETELE SOSESC CU BINE STOP UNA 
SLABA ALTA GRASA.” 


Capitolul VI 


CIMPANZEII SOSESC LA TABĂRĂ 


larna anului 1961 a fost friguroasă în Anglia și la Cambridge, 
cu vânturile care șuierau pe deasupra câmpiilor, direct dinspre 
întinderile îngheţate ale Norvegiei, zăpada, gerul și ţevile de apă 
îngheţate păreau că nu se vor mai sfârși. Mă simţeam tare 
departe de Africa și de cimpanzei și majoritatea timpului 
resimțeam un dor nespus. Fără îndoială că eram extrem de 
recunoscătoare că avusesem privilegiul de a merge la 
Cambridge și de a avea șansa să lucrez sub îndrumarea 
Profesorului Robert Hinde - dar oare David Barbă Colilie ce 
făcea în timpul ăsta? Dar Goliath și Flo? Câte lucruri pierdusem? 

În cele din urmă primăvara a înmuiat pământul tare: în două 
luni urma să mă întorc în Africa. Dar mai întâi aveam de trecut 
prin două încercări grele și numai gândindu-mă mă apuca o 
groază mai mare decât cea provocată de o întâlnire cu un 
cimpanzeu înfuriat. Trebuia să vorbesc la conferințe 
internaţionale la Londra și New York, căci alți savanţi erau avizi 
să afle informaţii de prima mână despre obiceiurile cimpanzeilor 
mei. Dar s-au terminat și chinurile astea și, în fine, de necrezut, 
exilul de șase luni a luat sfârșit și am pornit iar spre Africa, 
traversând imensitatea Deșertului Sahara, în lumina roşie- 
arămie care face parte din călătoria modernă aeriană. 

Pe urmă, temerile care mă obsedaseră în Anglia mi-au 
revenit. Oare cimpanzeii mă uitaseră? Va trebui din nou, s-o iau 
de la capăt ca să se obișnuiască cu mine? N-ar fi trebuit să-mi 
fac griji; când am ajuns la Gombe Stream cimpanzeii erau chiar 
mai îngăduitori ca înainte cu prezența mea. Mi-am reluat lucrul 
în munţi ca și cum n-aş fi fost plecată niciodată. 

Într-o seară, când m-am întors în tabără, i-nm găsit pe 
Dominic și Hassan foarte agitaţi. Un cimpanzeu mare mascul, 
mi-au povestit ei, intrase direct în tabără și petrecuse o oră 
hrănindu-se din palmierul care îmi umbrea cortul. A doua seară 
am aflat că același cimpanzeu făcuse încă o vizita. M-am hotărât 
să rămân și eu în tabără ziua următoare să văd dacă apare iar. 

Mi se părea ciudat să urmăresc zorile din pat, să iau micul 


dejun în tabără, să stau în cort la lumina zilei, să bat notițele din 
ziua anterioară la mașina de scris adusă din Anglia. Și mi s-a 
părut de-a dreptul neverosimil când, în jurul orei zece, David 
Barbă Colilie a trecui liniștit prin faţa cortului meu și s-a urcat în 
palmier. Am scos capul și i-am auzit mărâielile joase de plăcere 
când a scos primul fruct roșu din coajă. O oră mai târziu, a 
coborât, s-a oprit să privească cu bună știință în cort, și pe urmă 
a plecat. După toate lunile acelea de disperare când cimpanzeii 
fugeau la vederea mea chiar de la cinci sute de metri depărtare, 
iată că unul dintre ei venea în tabără la mine și se simţea în 
largul lui. Nu-i de mirare că nu-mi venea să cred. 

David Barbă Colilie ne-a vizitat constant până s-au terminat 
fructele și pe urmă n-a mai venit. Dar cum palmierii aceștia nu 
rodesc toţi odată, câteva săptămâni mai târziu, fructele tari ca 
nucile, de la un alt palmier din tabără, au început să se 
înroșească și să se pârguiască. David Barbă Colilie și-a reluat 
vizitele zilnice. Nu rămâneam des să-l observ pentru că și 
informaţiile obţinute prin observarea unui mascul izolat care se 
ghiftuiește cu nuci de palmier au și ele o limită; cu toate 
acestea, uneori îl așteptam să vină doar din plăcerea nebună de 
a-l vedea atât de aproape și netemător. Într-o zi, când ședeam 
pe veranda cortului, David a coborât și, în felul lui, intenţionat s- 
a îndreptat direct spre mine; când era cam la un metru și 
jumătate depărtare, s-a oprit și, încet, părul a început să i se 
zburlească până când arăta înfricoșător și foarte mare. 
Cimpanzeii își zburlesc părul când sunt nervoși, frustrați sau 
inimoși; oare de ce, mă întrebam cu teamă, s-a zburlit David? 

Deodată a alergat spre mine, a smuls o banană de pe masă și 
s-a grăbit s-o mănânce în altă parte. Încet-încet părul i-a revenit 
la normal. 

După acea întâmplare l-am rugat pe Dominic să lase: banane 
la îndemână ori de câte ori îl vede pe David, așa că și atunci 
când nu erau fructe coapte, cimpanzeul tot mai dădea uneori 
câte o raită prin tabără, căutând banane. Dar vizitele lui erau 
neașteptate și întâmplătoare, iar eu nu-l mai așteptam să-și facă 
apariția. 

Cam la opt săptămâni după ce m-am întors la Gombe am avut 
o criză ușoară de malarie. Am rămas în pat și, sporind că David 
Barbă Colilie ar putea să apară, l-am rugat pe Dominic să pună 
câteva banane la vedere. Târziu în cursul dimineţii David a venit 


la cort și s-a servit. Când s-a îndreptat spre tufișuri am văzut 
deodată că mai era un cimpanzeu acolo, pe jumătate ascuns de 
vegetaţie. Mi-am luat repede binoclul - era Goliath. Când David 
s-a așezat să mănânce, Goliath s-a apropiat de el, privindu-l 
drept în faţă. In timp ce David storcea coaja de la banană ca să 
nu piardă nici ultimele picături de suc, din când în când privind 
pe deasupra nasului, Goliath a întins o mână către gura 
prietenului cerșind o bucăţică. Brusc, David a răspuns scuipând 
ce mestecase bine în mâna lui Goliath, care a supt-o la rândul 
lui. 

A doua zi Goliath l-a urmat pe David în tabără din nou. Eu 
stăteam ascunsă în cort, cu intrarea acoperită, privind printr-o 
găurică. De data asta, Goliath, ezitând teribil și cu tot părul 
zburlit, l-a urmat pe David la cort și a luat și el niște banane. 

Următoarele câteva săptămâni au fost de neuitat. L-am trimis 
pe Hassan în satul Mwamgongo, la nord de Rezervaţie, să mai 
cumpere niște rezerve de banane, și în fiecare zi puneam câte o 
grămăjoară lângă cort. Smochinii din valea mea se copseseră 
iar, așa că grupuri mari de cimpanzei treceau constant pe lângă 
tabără. Mi-am petrecut o parte din timp lângă smochini, pe o 
ridicătură, și restul timpului așteptându-l pe David la tabără. 
Venea aproape zilnic și nu-l însoțea numai Goliath, ci uneori și 
William, un pui mai măricel. 

Într-o zi, când David a venit singur, i-am întins o banană. S-a 
apropiat, s-a zburilit, a scos o expiraţie ușoară ca și cum ar fi 
tușit și în același timp a zvâcnit cu bărbia în sus. Incerca să mă 
amenințe ușor. Brusc, s-a ridicat, s-a balansat de pe un picior pe 
altul, a lovit trunchiul unui palmier de lângă el cu o mână și, pe 
urmă, foarte ușor, mi-a luat banana din mână. 

Prima oară când i-am oferit lui Goliath o banană a fost altfel. 
Și el s-a zbârlit, pe urmă a apucat un scaun pe care l-a aruncat 
în mine în fugă, aproape doborându-mă. Apoi s-a așezat și m-a 
privit încruntat din tufișuri. A trebuit să treacă mult timp până să 
se comporte la fel de calm ca David, în prezența mea; dacă 
făceam o mișcare bruscă și-l speriam, mă ameninţa întotdeauna 
cu putere, scoțând un fel de lătrat ușor în timp ce-și ridica un 
braţ sau scutura ramurile cu mișcări sacadate și iuți. 

Era palpitant să pot face observaţii destul de regulate pe 
aceiași indivizi, pentru că mai înainte acest lucru fusese aproape 
imposibil. Cimpanzeii nu urmăreau o rută fixă în peregrinările lor 


zilnice, așa că, exceptând perioada când un copac fructifer era 
pârguit, observasem aceiași cimpanzei de câteva ori într-o lună 
numai datorită întâmplării. În tabără, totuşi, am reușit să fac 
observaţii amănunțite, asupra relaţiilor sociale dintre David, 
Goliath și William de câteva ori pe săptămână. Am văzut de 
asemenea și întâmplări în care era implicat unul din cei trei, în 
timp ce observam grupurile de cimpanzei hrănindu-se cu 
smochine în valea mea. 

Cam la vremea aceea am început să bănuiesc că Goliath ar 
putea fi cimpanzeul mascul cu cea mai mare autoritate din zonă 
- iar mai târziu am descoperit că aveam dreptate. Dacă William 
și Goliath se îndreptau spre aceeași banană deodată, William îi 
ceda întâietatea lui Goliath care lua fructul. Dacă Goliath 
întâlnea un alt mascul adult de-a lungul cărării înguste din 
pădure își continua drumul, iar celălalt se dădea la o parte. 
Goliath era aproape întotdeauna primul care era salutat când în 
smochini urca un nou venit, care se atașa grupului la masă. Într- 
o zi chiar l-am văzut izgonind o femelă din culcuș ca să se așeze 
ol. Se făcuse aproape întuneric când am observat scena asta de 
pe Creastă. Tânăra femelă își înjghebase un adăpost mare, plin 
de frunze, și se așezase liniștită acolo, culcușindu-se pentru 
noapte. Deodată Goliath a sărit pe creanga ei și o clipă s-a 
ridicat, a apucat o ramură de sus și a început s-o clatine violent 
deasupra capului ei. Cu un strigăt puternic femela a sărit din 
culcuș și a dispărut în întunecimea de dedesubt; pe dată Goliath 
s-a liniștit, s-a urcat în locul gol, și-a aplecat o nouă ramură și s- 
a culcat. Cinci minute mai târziu femela deposedată, își mai 
construia încă noul culcuș în ultimele licăriri ale amurgului. 

William, cu buza de sus plină de cicatrici și cu buza de jos 
căzută, era unul din masculii mai supuși în relaţiile cu ceilalţi 
cimpanzei. Dacă un alt mascul adult dădea semne de agresiune 
față de el, William se apropia iute cu gesturi de supunere și 
împăciuire, întinzând mâna să-l atingă pe celălalt, ghemuindu-se 
cu mârâituri ușoare gâfâite în faţa indivizilor superiori ca rang. 
În decursul unor asemenea întâlniri deseori își trăgea înapoi 
colţurile buzelor și-și arăta colții într-un rânjet nervos. Iniţial și 
lui William îi era teamă în tabără. Când i-am oferit o banană din 
mână, prima dată a privit-o fix câteva minute, a scuturat ușor o 
ramură în neputinţa lui, pe urmă s-a așezat scoțând sunete 
ușoare ca niște scâncete, până m-am înduioșat și am pus fructul 


pe pământ. 

Mi-a trebuit mult mai mult timp să determin poziţia lui David 
Barbă Colilie în rândurile ierarhiei grupului. În acele zile de 
început nu știam decât că are o fire foarte calmă și blândă; dacă 
William sau alt pui mai mare se apropia de el cu gesturi de 
supunere, David se grăbea întotdeauna să-i răspundă cu un gest 
încurajator, punându-și mâna pe trupul sau capul celuilalt, sau 
curățindu-l ușor. Deseori, când Goliath dădea semne de neliniște 
în tabără - de exemplu, dacă veneam prea aproape - David 
întindea laba sau îl mângâia ușor pe braţ pe Goliath. Asemenea 
gesturi păreau întotdeauna să-l liniștească pe masculul 
dominator. 


Într-una din aceste săptămâni a sosit, la Gombe Stream, 
Hugo. Fusesem în cele din urmă de acord să vină un fotograf 
profesionist ca să fotografieze  cimpanzeii, iar Louis îl 
recomandase pe Hugo. Societatea National Geographic îi 
ascultase sfatul și-i dăduse lut Hugo fonduri să facă un film cu 
mine și cu cimpanzeii - parţial ca să aibă o înregistrare 
documentară filmată a cât mai multe manifestări posibile și 
parțial în speranţa să poată pregăti o conferință pe bază de film 
pentru membrii societăţii. 

Hugo s-a născut în Indonezia, a fost educat în Anglia și 
Olanda, și la fel ca mine a îndrăgit animalele din totdeauna. 
Alesese fotografiatul ea meserie, cu convingerea că într-un fel 
sau altul, cine știe când, va ajunge în Africa să filmeze animalele 
sălbatice. După doi ani de lucru la un studio de filme din 
Amsterdam a fost acceptat de Armand și Michaela Denis să-i 
ajute la filmarea binecunoscutei lor emisiuni TV, Despre Safari. 
A ajuns în Africa, de fapt, la un an după mine. 

Cât timp a lucrat pentru familia Denis, Hugo a cunoscut 
familia Leakey pentru că practic erau vecini și, după doi ani, a 
consimţit să facă un film-conferinţă pentru Societatea National 
Geographic pe baza activităţii lui Louis în defileul Olduvai. În 
această perioadă Louis s-a gândit că Hugo ar fi persoana cea 
mai indicată să meargă la Gombe Stream pentru că și-a dat 
seama că Hugo nu numai că era un fotograf excelent, dar 
nutrea și o mare dragoste autentică și plină de înţelegere pentru 
animale. Louis mi-a scris despre Hugo și performanţele lui și în 
același timp i-a scris lui Vanne că găsise pe cineva foarte 


potrivit ca soț pentru Jane! 

Încă mi-era cam teamă de cum vor tolera cimpanzeii o altă 
persoană și cu tot echipamentul fotografic, dar mi-am dat 
seama de importanța de a face o înregistrare documentară 
filmată a comportamentului cimpanzeilor. În plus, mai exista și 
David Barbă Colilie - nu mă așteptam ca David să fie prea 
tulburat de sosirea unui străin. 

În prima dimineaţă a lui Hugo la Gombe Stream. David Barbă 
Colilie a sosit la tabără foarte devreme, pentru că se culcase 
seara în apropiere. Hotărâsem că cel mai bine ar fi fost ca David 
să se obișnuiască cu noul cort, și abia după aceea cu ocupantul 
lui; așa că, în timp ce David mânca bananele, Hugo a rămas 
înăuntru, ițindu-se prin deschizăturile dintre pânze. David abia 
dacă băgă în seamă cortul până termină de mâncat: pe urmă se 
îndreptă intenţionat spre el, dădu la o parte una din uși, se uită 
la Hugo, mormăi, și-și văzu de drum în felul lui degajat. 

Spre surpriza mea, Goliath, și chiar timidul William, sosiți 
împreună la scurt timp după aceea, l-au acceptat pe Hugo fără 
prea mare tevatură. Parcă îl socoteau o parte din echipamentul 
taberei. Şi, în felul acesta, din prima zi Hugo a reușit să filmeze 
excelent câteva relaţii - saluturi, puricare și cerere de mâncare 
- între cei trei masculi. lar a doua zi. Hugo a reușit să facă niște 
fotografii mai grozave - instantanee cu cimpanzei mâncând o 
maimuţă. 

Din acea zi de neuitat, când l-am văzut pe David Barbă Colilie 
hrănindu-se cu carnea unui purceluș de tufișuri, nu-i mai 
văzusem hrănindu-se cu carne decât o dată. Atunci prada 
fusese o tânără antilopă de tufișuri - dar, tot nu puteam fi sigură 
că cimpanzeii o prinseseră singuri. Dar de această dată, Hugo și 
cu mine am fost martori oculari la vânătoare și ucidere. 

S-a petrecut complet pe neașteptate. Il luasem pe Hugo sus, 
să-i arăt Creasta, și ţineam sub observaţie patru maimuțe roșii 
colobus care se pare că se îndepărtaseră de grup. Deodată, un 
cimpanzeu mascul adolescent a urcat pe nesimţite în copacul 
alăturat celui unde erau maimuţele și a început să se târască 
de-a lungul unei crengi. Pe urmă s-a așezat. După o clipă trei 
maimuțe au sărit jos. Cea de-a patra a rămas, cu capul întors 
către cimpanzeu. O clipă mai târziu un alt cimpanzeu adolescent 
mascul a apărut din vegetaţia bogată din jurul copacului, s-a 
repezit spre creanga unde era maimuța și a înșfăcat-o. Brusc, 


alţi cimpanzei au urcat în copac, ţipând și lătrând agitaţi și au 
sfâșiat victima în bucăţi. Totul s-a terminat cam la un minut 
după captură. 

Ne aflam prea departe ca Hugo să filmeze vânătoarea - și, 
oricum, lucrurile s-au petrecut atât de rapid, iar noi nici nu ne 
aşteptam la așa ceva, încât tot n-am fi reușit chiar dacă am fi 
fost mai aproape. Dar a făcut câteva fotografii cu cimpanzeii 
mâncându-și partea din pradă, cu toate că vederile au fost luate 
prea de departe ca să se distingă perfect. 

După un asemenea început, plin de bun augur, totuși, norocul 
lui Hugo s-a schimbat. E adevărat, a reușit să facă multe filme 
excelente, precum și fotografii ale lui David, William și Goliath. 
Dar pentru filmul documentar avea nevoie de mult mai multe. 
Trebuia să filmeze aspecte cât mai diverse ale vieții 
cimpanzeilor - viaţa lor în munte și în păduri. lar cei mai mulți 
dintre ei fugeau de Hugo la fel cum, cu doi ani în urmă, fugiseră 
de mine; până și Goliath cu William nu aveau încredere în el 
când îl întâlneau în pădure. 

La fel cum procedasem când venise Judy, am construit și 
acum câteva adăposturi sumare pentru Hugo, în apropierea 
copacilor pe care îi așteptam să rodească. Ba chiar am vârât 
printre pereţi sticle goale, ca să se obișnuiască cu ideea camerei 
de luat vederi. Dar, nu știu cum, sesizau imediat deosebirea 
când zăreau lentilele și, dacă ajungeau totuși la copac, de obicei 
se holbau la adăpostul construit și pe urmă dispăreau fără niciun 
zgomot. Bietul Hugo își căra aproape toată aparatura de filmat 
după el, în susul și în josul pantelor abrupte ca să nu provoace 
încă un motiv în plus de agitaţie dacă ar fi angajat un hamal 
african. Petrecea ore întregi cocoţat pe povârnișurile munţilor 
stâncoși sau jos în vale, pe pământul mai afinat care parcă 
întotdeauna era plin de furnici pișcătoare. De obicei niciun 
cimpanzeu nu-și făcea apariţia; și când veneau, dispăreau 
înainte de a reuși să tragă un capăt de rolă. 

Cu toate acestea, se pare că cimpanzeilor, după ce le trebuise 
vreme îndelungată să se obișnuiască cu o maimuţă cu pielea 
albă, și după ce avuseseră posibilitatea s-o studieze și pe a doua 
maimuţă aproape identică, în persoana surorii mele, nu le-a 
trebuit prea mult să o accepte pe a treia. lar David Barbă Colilie 
a ajutat la accelerarea acestui proces. Din când în când, când 
mă zărea pe Hugo sau pe mine, lăsa grupul și venea să vadă 


dacă nu cumva avem vreo banană; ceilalți cimpanzei, 
bineînţeles, ne urmăreau atenți. 

Când David, William și Goliath începuseră să ne viziteze 
tabăra, am descoperit că le plăcea să mestece cârpe și carton - 
iar hainele transpirate, probabil pentru că aveau gust sărat, 
erau cele mai căutate. Într-o zi, când Hugo se ghemuise într-un 
mic adăpost lângă un copac uriaș fructifer, un grup de 
cimpanzei s-a urcat în copac și a început să se hrănească. Se 
părea că nu-l observaseră. Tocmai când a început să filmeze, a 
simţit că cineva îi smulge aparatul. O clipă nu și-a dat seama ce 
se întâmplase, apoi, brusc, a văzut o mână neagră trăgând de 
cămașa veche cu care își înfășurase aparatul pentru a camufla 
suprafețele lucioase ale lentilelor. Bineînţeles că era David 
Barbă Colilie - străbătuse cărarea din vale, din spatele lui Hugo, 
și când ajunsese la același nivel cu ascunzătoarea, a început să 
pândească ocazia să înșface cârpa. Hugo a apucat vârtos de 
capătul celălalt și s-a angajat într-o luptă zdravănă care pe care, 
până când cămașa s-a rupt, iar David a zbughit-o spre grupul 
din copac cu prada lui în mână. Ceilalţi cimpanzei urmăriseră 
evenimentul cu viu interes, iar după aceea îi îngăduiseră lui 
Hugo să filmeze, cu toate că în timpul luptei cu David, aproape 
tot ascunzișul se prăbușise. 

De fapt, după o lună majoritatea cimpanzeilor l-au acceptat 
nu numai pe Hugo, ci și aparatele care ţăcăneau și ţârâiau - cu 
condiţia ca el să rămână nemișcat și să nu se deplaseze. Dar 
ploile începuseră iar devreme și, la fel cum cu un an în urmă 
vremea fusese cea care stricase majoritatea celor câtorva ocazii 
de a fotografia pe care le avusese Judy, așa s-a întâmplat acum 
cu Hugo. Zi de zi stătea în ascunzătoare, soarele strălucea, 
lumina era perfectă, dar nu erau cimpanzei. Pe urmă sosea 
grupul, totul era minunat și, ca un făcut, începea să plouă, 

Cu toate astea, Hugo a reușit după un timp să obţină un 
material de primă calitate cu comportamentul cimpanzeilor în 
munţi; și, bineînţeles că a continuat să filmeze relaţiile între 
David, Goliath și William în tabără. 

Una din problemele mele, încă din vremea când am încercat 
prima oară să-i momesc pe David și pe ceilalţi în tabără, cu 
banane, fusese cea a babuinilor. Nu trecea zi ca o ceată să nu 
ne calce tabăra, iar câţiva masculi mai dădeau târcoale și de 
unii singuri, așa cum făcuse bătrânul Shaitani, în speranţa că va 


face rost de banane. Într-o zi, când David, William și Goliath 
stăteau în jurul unei grămezi mari de banane, un babuin mascul 
deosebit de agresiv s-a repezit dintr-o dată la ei. William s-a 
retras aproape imediat din încăierare, mișcând din buze agitat, 
și ţinând cele câteva banane pe care reușise să le înșface, a 
urmărit lupta de la distanţa care-i conferea siguranţă. Şi David a 
fugit de babuin când l-a ameninţat prima oară, apoi s-a apropiat 
de Goliath (care ignora calm înfruntarea și-și termina bananele) 
și și-a cuprins prietenul cu braţele. Pe urmă, ca și cum prinsese 
curaj la atingere, s-a întors să ţipe și să-și agite braţele către 
babuin. Babuinul l-a ameninţat iar, repezindu-se spre el, și iar a 
fugit să-l îmbrăţișeze pe Goliath. De data asta Goliath i-a 
răspuns; s-a ridicat în picioare, a făcut câţiva pași spre babuin, 
pe urmă a sărit de câteva ori în aer, rămânând în poziţie 
verticală, agitându-și braţele și scoțând lătratul de ameninţare 
îngrozitor - „uaa” David Barbă Colilie s-a alăturat, dar rămăsese 
vizibil câțiva pași în urma lui Goliath. Babuinul s-a retras, dar o 
clipă mai târziu, evitându-l pe Goliath, s-a repezit să-l lovească 
pe David. 

Lucrul acesta s-a repetat de câteva ori. Goliath sărea la 
babuin, iar babuinul, ocolindu-l cu ușurință, a reușit de fiecare 
dată să-l lovească pe David oricât ar fi încercat acesta să se 
ascundă în spatele prietenului său. În cele din urmă Goliath și 
David au fost cei care au abandonat, lăsându-l pe babuin să 
pună laba pe trofeu și să se retragă în grabă la distanţă sigură. 
Hugo a reușit să filmeze toată întâmplarea și, până astăzi, 
această scenă rezistă ca fiind una din cele mai bune înregistrări 
ale unei întâlniri războinice între cimpanzei și babuini. 


Societatea Naţional Geographic consimţise să finanţeze 
munca lui Hugo la Gombe Stream până la sfârșitul lui noiembrie 
ca să poată filma cimpanzeii folosindu-se de unelte în sezonul 
termitelor. Mă așteptam să înceapă, ca în anii anteriori, în cursul 
lunii octombrie. Dar, cu toate că Hugo și cu mine examinam 
zilnic diferite mușuroaie de termite, nu am descoperit niciun 
semn de activitate până la începutul lui noiembrie. Pe urmă, 
când Hugo depășise exact cu două săptămâni șederea la 
Gombe, termitele au început, în sfârșit, să coopereze. Într-o zi, 
când Hugo și-a reluat pelerinajul spre mușuroiul preferat de 
lângă tabără, a văzut câteva locuri umede. A scobit capetele 


coridoarelor de curând închise, a vârât un fir de iarbă, și, spre 
încântarea lui, a simţit cum se agaţă insectele. Dar perverșii de 
cimpanzei n-au arătat nici cea mai mică dorinţă să mănânce 
termite. În decursul săptămânii viitoare David, William și Goliath 
au trecut de multe ori pe lângă mușuroi, dar nu s-au oprit 
niciodată să-l cerceteze. Pe Hugo l-a apucat disperarea. Intr-o zi 
chiar l-a condus pe David Barbă Colilie la mușuroi mergând în 
faţa lui cu o banană în mână și, în timp ce stătea și mânca, i-a 
oferit un pai plin de termite. David s-a uitat la ele și pe urmă a 
lovit paiul din mâna lui Hugo, scoțând un lătrat de ameninţare 
ușoară. 

Cu toate acestea, în ultimele zece zile de ședere ale lui Hugo, 
cimpanzeii și-au demonstrat în cele din urmă iscusința în 
folosirea uneltelor și fabricarea lor. Hugo a reușit să filmeze și să 
ia instantanee cu David, William și Goliath meșterind la 
mușuroiul de termite din tabără. Constituia un material 
tulburător, iar Hugo spera că o să-l ajute să convingă Societatea 
National Geographic să-l lase să se reîntoarcă anul următor și să 
continue filmările cu cimpanzeii. 

Când Hugo a plecat la sfârșitul lui noiembrie, am rămas 
singură din nou. Nu mă simţeam părăsită, dar nici nu puteam să 
spun că mă bucuram pe deplin de izolare, așa cum făcusem 
înainte de venirea lui. Pentru că în Hugo găsisem un tovarăș cu 
care să împart nu numai bucuriile și necazurile muncii mele, ci și 
dragostea pentru cimpanzei, pentru păduri și munţi, pentru 
viaţa în sălbăticie. Mă însoţise în niște locuia sălbatice și tainice 
unde aveam credinţa că nu câălcase vreodată picior de alb. Ne 
prăjisem împreună la soare și tremurasem în ploaie sub folia de 
polietilenă. Știam că în Hugo găsisem un spirit asemănător, a 
cărui apreciere și înţelegere a animalelor erau identice cu ale 
mele. Nu e de mirare așadar că atunci când a plecat mi s-a făcut 
dor de el. 

Am să-mi amintesc întotdeauna de Crăciunul de la Gombe 
Stream din anul acela. Am cumpărat mai multe banane ca de 
obicei și le-am pus în jurul unui pomișor pe care l-am împodobit 
cu staniol și vată. Goliath și William au sosit împreună în 
dimineaţa Crăciunului și au început să strige de bucurie când au 
văzut grămada uriașă de fructe. Și-au aruncat braţele unul în 
jurul celuilalt și Goliath l-a mângâiat pe William de mai multe ori 
pe gura larg deschisă. Acesta scotea mereu strigăte și și-a pus 


un braţ pe spinarea lui Goliath. În cele din urmă s-au liniștit și au 
început ospăţul, încă mai chiţăind și mâărâind de plăcere, e 
adevărat, cam înfundat și nedeslușit din cauza gurilor înfundate 
de banane. 

David a sosit mult mai târziu, de unul singur. Am stat aproape 
de el cât timp și-a mâncat bananele. Părea nespus de liniștit și 
după o vreme mi-am deplasat foarte încet mâna către umărul 
lui, simulând o mișcare de curăţire. M-a dat la o parte, dar așa, 
într-o doară, încât după o clipă am îndrăznit să încerc din nou. Și 
de data asta m-a lăsat cu adevărat să-l curăț cel puţin un minut. 
Pe urmă mi-a împins din nou ușor mâna. Dar mă lăsase să-l 
ating, a îngăduit contactul fizic cu o fiinţă umană, iar el era un 
cimpanzeu mascul adult care trăise toată viaţa lui în sălbăticie. 
Acest lucru a însemnat pentru mine un dar de Crăciun pe care 
nu-l voi uita niciodată. 

Invitasem câţiva africani și copiii lor la ceai. La început copiii 
au fost teribil de sâcâiţi și nu se simțeau în largul lor, dar, când 
am scos pălăriile de hârtie, baloanele și câteva jucărioare, au 
devenit atât de interesaţi încât imediat le-a dispărut toată 
sfioșenia și au început să ridă și să se fugărească distrându-se 
de minune. Iddi Matata, cât era el de impunător, a rămas și el 
vrăjit de baloane. 

Când s-a terminat petrecerea, am simţit nevoia să urc la 
Creastă și să stau singură o oră sau mai mult, până se lăsa 
întunericul. Pe urmă am coborât iute să mă desfăt cu masa de 
Crăciun pe care Dominic o tot lăuda cu anticipație de zile 
întregi. Fusese plănuită în cele mai mici amănunte, de la 
umplutura pentru pui până la crema pentru budinca cu prune, 
de el împreună cu Hugo, înainte de plecare. Când m-am întors 
se făcuse întuneric, iar gura îmi lăsa apă numai gândindu-mă, 
dar l-am găsit pe Dominic care între timp sărbătorise Crăciunul 
în felul lui. Pe masă se afla o conservă nedeschisă cu carne de 
vită, o farfurie goală, o furculiță și un cuţit. Și asta a fost masa 
mea de Crăciun. Când l-am întrebat pe Dominic despre pui și 
toate celelalte a râs în hohote și repeta întruna „mâine”. Pe 
urmă a ieșit, încă chicotind slab, și s-a oprit la bărdaca de patru 
galoane cu bere locală, care, ceva mai târziu, am aflat că fusese 
adusă de un binevoitor din Bubango, satul din vârful muntelui. 
N-am putut să nu pufnesc de câteva ori în râs când îmi luam 
cina frugală; iar Dominic fără îndoială că s-a recompensat când 


a pregătit masa pentru ziua Darurilort, în ciuda mahmurelii lui 
de zilele mari! 

Curând după Crăciun a trebuit să plec și eu din Gombe 
Stream, pentru încă un trimestru la Cambridge. Ultimele două 
săptămâni au fost triste pentru că William s-a îmbolnăvit. Îi 
curgea nasul, îi curgeau ochii și tușea mereu - o tuse uscată, 
sacadată, care îi convulsiona tot trupul. În prima zi a bolii l-am 
urmărit pe William când a plecat din tabără, pentru că la 
vremea respectivă eram în stare să merg prin păduri și cu 
William și cu David, cu toate că Goliath încă se temea de mine 
dacă încercam să-l urmăresc. William a mers câteva sute de 
metri prin vale, s-a urcat într-un copac și și-a pregătit un culcuș 
mare și plin de frunze. 

A rămas acolo cam până la trei după-amiază, tușind și 
smiorcăindu-se, și uneori dormitând, după câte mi-am dat 
seama. De câteva ori a urinat în culcuș - un comportament 
extrem de neobișnuit, ceea ce dovedea că probabil se simţea 
foarte rău. Când, în cele din urmă, s-a ridicat, s-a hrănit cu 
câteva bucățele de viţe și frunze, a rătăcit greoi înapoi spre 
tabără, a mâncat câteva banane și s-a urcat într-un copac chiar 
lângă cortul meu, unde și-a făcut un alt culcuș. 

In noaptea aceea am stat afară căci era lună plină. Pe la ora 
unu, nori negri au năvălit dinspre răsărit și curând a început să 
plouă. Eram ghemuită pe panta abruptă a muntelui, ceva mai 
sus de nivelul la care se găsea culcușul lui William și când am 
îndreptat lanterna puternică în direcţia lui abia am putut să-i 
disting silueta chircită, așezat în capul oaselor în culcușul ud, cu 
genunchii aduși la gură, înconjurându-i cu braţele. Restul nopţii 
a continuat să plouă, iar intermitenţele dintre răpăitul stropilor 
de ploaie erau punctate de tușea sacadată a lui William. Odată, 
la începutul unui adevărat potop. William a scos câteva strigăte 
gâfâite, tremurate, pe urmă a amuţit. 

Dimineaţa, când a coborât, am observat că, la intervale de 
câteva secunde, trupul i se scutura în spasme cumplite din 
cauza  dârdâitului. Când tremura, buzele lungi și lăsate 
bolboroseau, dar spectacolul nu mai era amuzant. Ce n-aș fi dat 
să-l pot înveli într-o pătură caldă și să-i dau un lapte frecat cu 
ou, aburind, dar nu aveam să-i ofer decât câteva banane 

îngheţate. _ 

Am fost lângă William aproape o săptămână. Işi petrecea 
timpul în vecinătatea taberei și stătea ore întregi lungit în 
diverse culcușuri. De câteva ori li s-a alăturat lui David și Goliath 
pentru o vreme, dar când aceștia au plecat în munte, el s-a 
întors ca și când nu era în stare să reziste la o călătorie lungă. 

Într-o dimineaţă stăteam lângă William, ceva mai sus pe 
munte, deasupra taberei, când a sosit o barcă cu niște vizitatori 
din Kigoma, pentru că la vremea aceea faima lui David Barbă 
Colilie se răspândise, iar oamenii veneau uneori pentru un picnic 
duminica, în speranţa să-l zărească. Ar fi trebuit bineînţeles să 
mă fi dus să-i salut, dar mă simţeam atât de apropiată de 
William încât parcă aveam, ca și cimpanzeii, aceeași 
neîncredere instinctivă în străini. Când William s-a îndreptat 
spre corturi, l-am urmat; când s-a așezat în tufișurile de vizavi 
de tabără, am stat și eu lângă el. l-am privit împreună pe 
vizitatori; beau cafea și discutau, pe urmă, deoarece nu se 
vedea nici urmă de David, au plecat. 

De multe ori mă întreb ce-ar fi spus dacă ar fi știut că eram 
acolo, lângă William, uitându-mă la ei ca și cum erau fiinţe dintr- 
o altă lume. 

Într-o dimineaţă, cu două zile înainte de plecare, William a 
furat o pătură din cortul lui Dominic. Stătea pe ea și mesteca, 
când a apărut David Barbă Colilie și, după ce a mâncat câteva 
banane, s-a așezat și el pe pătură. Vreo jumătate de oră cei doi 
au stat liniștiți unul lângă altul, fiecare mâncând, zgomotos și 
mulțumit, în colţul lui. Pe urmă William, ca un clovn, așa cum 
făcea de multe ori, și-a tras pe cap o parte din pătură și a 
început să bâjbâie cu mâinile de parcă încerca să-l atingă pe 
David în bezna ciudată pe care o crease singur. David s-a holbat 
o clipă, pe urmă l-a mângâiat pe William, pe mână. Brusc, cei 
doi au dispărut împreună în pădure, lăsându-mi doar ecoul unei 
tuse seci sacadate, precum și pătura întinsă pe pământ. A fost 
ultima oară când l-am văzut pe William. 


Capitolul VII 


VIATA LUI FLO 


Atracția între sexele opuse, straniul mister, acea radiaţie a 
unui „ce” imposibil de descris, este un fenomen la fel de vădit ţii 
de inexplicabil și printre cimpanzei ca și printre oameni. Bătrâna 
Flo, cu nasul buburos și urechile zdrenţuite, incredibil de urâtă 
după canoanele umane, avea fără îndoială un șarm de 
necontestat printre semenii săi. O vreme am crezut că asta se 
datora faptului că era bătrână, și prin urmare experimentată, 
așa că nu era de mirare că în perioada rutului masculii se 
îmbulzeau în jurul ei. Acum știu bine că lucrurile au o altă 
explicaţie deoarece există femele bătrâne care sunt aproape 
ignorate total în aceste perioade, la fel cum există femele tinere 
care sunt curtate cu aceeași frenezie ca și Flo. 

Când femela cimpanzeu intră în perioada de rut - sau, după 
exprimarea savanților, intră în estrus - pielea din jurul regiunii 
organului genital se umflă. Femelele prezintă umflături de 
culoare roz pal, de mărimi diferite. Umflătura ţine cam zece zile 
înainte de a deveni flască și zbârcită, ca apoi, cu timpul, să se 
retragă până la dispariţia totală; în mod normal această 
umflătură se produce la mijlocul perioadei dintre două cicluri, 
care în cazul femelei cimpanzeu au loc o dată la treizeci și cinci 
de zile. Exact în această perioadă de producere a umflăturii, 
femela - pe care am numit-o în glumă „doamna roz” - este 
curtată de masculi și apoi se împerechează. 

Când m-am întors la Gombe Stream, după a doua ședere la 
Cambridge, iar Hugo venise cu mine, după ce reușise să-i 
convingă pe cei de la National Geographic că cran necesare mai 
multe înregistrări pe peliculă ale cimpanzeilor, Flo și două dintre 
cele trei progenituri ale sale deveniseră vizitatori constanţi ai 
taberei. ` 

Fiica lui Flo, Fifi, avea pe atunci cam trei ani și jumătate. Incă 
mai sugea câteva minute la un interval de două-trei ore și, din 
când în când, se refugia în cârca lui Flo, mai ales dacă era 
speriată sau nervoasă. De asemenea știam că încă mai dormea 
în același culcuș cu mama ei. Figan, care era mai marc decât Fifi 


cu vreo patru ani, ajunsese exact la pubertate. Unii pui, la 
această vârstă, sunt destul de independenţi față de mamele lor, 
dar Figan își petrecea mai tot timpul deplasându-se împreună cu 
Flo și Fifi. Fiul cel mai mare al lui Flo, Faben, a stat foarte rar cu 
familia lui în acel an - era un adolescent de vreo unsprezece ani. 

Când Hugo și cu mine ne-am întors la Gombe Stream, Flo, Fifi 
și Figan se purtau destul de temători în tabără. Își petreceau 
majoritatea timpului dând târcoale prin tufișurile dese de la 
marginea taberei și nu apăreau decât ca să înșface iute 
bananele pregătite pentru ci. Treptat, totuși, și-au înfrânt 
teama, mai ales dacă erau însoţiţi de David sau Goliath, și 
atunci petreceau tot mai mult timp în luminiș. Eu încă mai 
băteam munţii, dar când cimpanzeii se deplasau departe la nord 
sau la sud, rămâneam deseori în tabără, sperând că va sosi Flo. 

Chiar și pe atunci Flo părea foarte bătrână. Arăta firavă, cam 
costelivă și părul rărit avea culoarea cafenie, în loc de neagră. 
Când căsca, dinţii apăreau mâncaţi până la gingie. Dar curând 
ne-am dat seama că firea nu-i corespundea câtuși de puţin 
înfățișării; era agresivă, rezistentă și pe departe cea mai 
dominatoare dintre toate femelele. 

Personalitatea lui Flo apare și mai mult în evidență dacă o 
compar cu cea a unei alte femele bătrâne - Olly, care începuse 
să ne viziteze tabăra. Olly, cu chipul alungit și buzele lăsate, 
care plescăiau, amintindu-ne de sărmanul William, era cu totul 
altfel. In cea mai mare parte a timpului, Flo era relaxată când se 
afla în compania masculilor adulți. Deseori am văzut-o 
puricându-se împreună cu doi-trei masculi, în pădure, iar când 
venea în tabără, nu pregeta să i se alăture lui David sau Goliath, 
pentru a cerși o bucată de carton sau banane. Olly, însă, era 
nervoasă și crispată când era în compania altor cimpanzei. Era 
speriată mai ales când se afla în apropierea masculilor adulţi, iar 
dacă Goliath, masculul cu cea mai mare autoritate, se apropia 
cumva de ea, strigătele ei gâfâite și precipitate ajungeau 
aproape isterice. Avea în partea din faţă a gâtului o umflătură 
uriașă care semăna cu o gușă. De fapt, cred că era gușă căci 
femeile africane din acea regiune prezintă deseori asemenea 
deformaţii, iar acest lucru ar putea să explice și comportamentul 
ei nervos. 

Olly avea tendinţa să evite grupurile mari de cimpanzei și 
deseori se deplasa însoţită numai de fiica ei de doi ani - Gilka. 


Uneori o mai acompania și fiul ei de opt ani - Evered, care de 
fapt a adus-o primul pe mama lui la tabără, după ce el ne mai 
vizitase de câteva ori împreună cu David și Goliath. Deseori Olly 
se deplasa cu Flo prin pădure, iar toţi cei patru pui erau tovarăși 
vechi de joacă. 

În majoritatea cazurilor. Între Flo și Olly domneau relaţii 
pașnice, dar dacă între ele se afla o singură banană, statutul 
social al fiecăreia apărea foarte limpede: Flo nu trebuia decât 
să-și zburlească cele câteva fire tocite de păr pentru ca Olly să 
se retragă, strigând gâfâit și rânjind a supunere. 

Odată, când joaca dintre fiul lui Flo - Figan - și cel al lui Olly - 
Evered - a degenerat într-o adevărată păruială - așa cum se 
întâmplă de obicei când se joacă puii masculi -, Flo s-a repezit 
imediat, cu blana vâlvoi, ca răspuns la ţipetele lui Figan. S-a 
năpustit asupra lui Evered și l-a rostogolit pe pământ până când 
acesta a reușit să scape și a fugit ţipând. Olly s-a grăbit și ca să 
vadă despre ce e vorba, arătând foarte agitată și scoțând 
lătrături de ameninţare, dar n-a îndrăznit să intervină, ci s-a 
mulţumit ca, după ce totul s-a terminat, să se apropie de Flo și 
să-i pună o mână pe spinare ca și cum ar fi vrut s-o îmbuneze pe 
femela dominatoare. 

Flo era o mamă mult mai îngăduitoare și mai înţelegătoare 
decât Olly. Când Fifi cerșea mâncare, scâncind și întinzând 
mâna, Flo aproape întotdeauna lăsa puiul să ia banana, uneori 
chiar i-o dădea ca singură. E adevărat că au existat și situaţii 
când Fifi a încercat să ia ultima banană a mamei ei, iar Flo s-a 
opus; atunci, mama cu fiica s-au rostogolit pe pământ, ţipând și 
trăgându-se de păr, luptându-se aprig pentru fruct. Dar 
asemenea incidente erau rare. Gilka n-ar fi îndrăznit să facă așa 
ceva; de fapt, rareori am văzut-o cerându-i banane lui Olly, iar 
când s-a încumetat a fost de cele mai multe ori ignorată. De 
cele mai multe ori avea parte doar de cojile de banane; când s-a 
mai îmblânzit puţin, venea până la noi și-i strecuram câte o 
banană întreagă. Chiar și atunci, Olly se repezea la ea și-i lua 
fructul. 

In ciuda legăturilor de obicei destinse dintre ea și adulții 
masculi, Flo de obicei nu se lupta cu David sau Goliath pentru 
banane; aștepta până când ei își încărcau braţul cu banane și 
apoi se aventura să ia câteva. Și astfel, într-o dimineaţă, în iulie 
1963, Hugo și cu mine am rămas uimiţi văzând-o pe Flo 


repezindu-se spre David și Goliath, aflați în apropierea unei 
grămezi de banane. Pe urmă, însă, am observat că prezenta 
toate semnele specifice perioadei rutului. 

După ce a înșfăcat un ciorchine de banane, dar înainte de a 
apuca să ia o îmbucătură, Goliath s-a ridicat în picioare, cu 
blana vâlvoi, a prins s-o fixeze pe Flo și a început să se legene 
de pe un picior pe altul. Când Flo s-a apropiat, luând și ea niște 
banane. Goliath a ridicat un braţ în aer și a făcut un gest larg. 
Flo s-a ghemuit la pământ, prezentându-i lui Goliath posteriorul 
roz, iar Goliath s-a împerecheat cu ea, în maniera tipic 
nepăsătoare a cimpanzeilor, cu genunchii îndoiţi, cu o mână 
încărcată de banane, ușor așezată pe Flo, iar cealaltă atingând 
pământul. 

Înainte ca Goliath să fi sfârșit împerecherea, și-a făcut apariţia 
Fifi. S-a năpustit spre el, lovindu-l în cap cu ambele braţe și 
încercând să-l împingă de lângă mama sa. Mă așteptam ca 
Goliath să amenințe puiul, să-l lovească sau cel puţin să-l 
împingă de lângă el. Dar n-a făcut decât să întoarcă capul în altă 
parte și s-o ignore pe Fifi total. Când Flo s-a îndepărtat, Fifi a 
urmat-o, punându-i o mână pe umflătură și uitându-se în urmă, 
peste umăr, la Goliath care se așezase să mănânce banane. 
Câteva clipe, Fifi a rămas lângă Flo, apoi s-a îndepărtat 
scotocind după fructe. 

Peste câteva momente, David Barbă Colilie s-a apropiat de Flo 
cu blana vâlvoi. S-a așezat pe pământ, scuturând o rămurică și 
privind-o intens. Flo a alergat imediat spre el s-a întors și s-a 
ghemuit pe pământ. Din nou Fifi a venit în grabă, l-a împins și l- 
a lovit pe David cu toată puterea. lar David a lăsat-o să 
intervină. 

După aceea grupul s-a așezat. David a puricat-o pe Flo o 
vreme, apoi, cum era o dimineaţă călduroasă, s-a întins să tragă 
un pui de somn. Goliath l-a urmat imediat și totul a fost învăluit 
în liniște. Deodată l-am observat pe Evered cum se detașează 
de grup, privind-o pe Flo peste umăr, în timp ce ea nu-l slăbea 
din ochi. Pe urmă s-a așezat pe vine, cu umerii aduși și braţele 
ușor îndepărtate de trup. Aceasta este poziţia tipică a 
adolescentului care curtează femeia, iar Flo i-a răspuns pe dată, 
apropiindu-se și ghemuindu-se la fel ca și pentru adulţi. Goliath 
și David au privit amândoi, dar în rest n-au luat în seamă 
incidentul. Ca și mai înainte, Fifi a alergat să-l împingă pe 


Evered, dar și acesta a ignorat-o. 

A doua zi Flo a sosit în tabără foarte devreme. Aceeași peţitori 
o însoțeau - David și Goliath; au curtat-o din nou și s-au 
împerecheat cu ea, apoi s-au așezat să mănânce banane. Cu 
coada ochiului, Hugo a zărit o siluetă neagră în tufișuri. Ne-am 
uitat mai bine și am mai distins încă una, și încă una, și încă 
una. Ne-am retras repede în cort și am privit prin binoclu în 
desiș. Aproape imediat l-am recunoscut pe bătrânul McGregor, 
Mike și J. B. Mai erau acolo și Huxley, Leakey, Hugh, Rodolf, 
Humphrey - aproape toţi adulţii masculi pe care îi cunoșteam. 
Erau câţiva adolescenţi, câteva femele și câţiva pui în grup. 

Am rămas în cort și, deodată, Flo s-a dus în tufișuri unde s-a 
împerecheat cu toţi masculii. De fiecare dată Fifi își făcea 
apariţia și-l îmbrâncea pe noul peţitor. O dată chiar a reușit; a 
sărit în cârca lui Flo exact când bătrânul domn McGregor se 
apropia de femelă și l-a împins atât de tare încât acesta și-a 
pierdut echilibrul și s-a rostogolit în josul pantei. 

Săptămâna care a urmat. Flo a fost însoţită pretutindeni de un 
cârd întreg de masculi. Era imposibil să stea jos sau să se 
întindă pe pământ fără să nu fie urmărită de câteva perechi de 
ochi, iar dacă se ridica să plece, și masculii erau imediat gata de 
plecare. Ori de câte ori în grup se isca o agitaţie - dacă 
ajungeau la o sursă de hrană, dacă plecau din culcușuri în zori, 
dacă li se alăturau alţi cimpanzei - unul câte unul, ceilalţi 
masculi se împerecheau cu Flo. N-am observat niciun fel de 
bătaie pentru această femelă extrem de simpatizată. O singură 
dată, când David Barbă Colilie se împerechea cu Flo, unul dintre 
ceilalți masculi a dat semne de nerăbdare; irascibilul J. B. a 
început să ţopăie și să agite o creangă mare al cărei vârf 
atingea creștetul lui David. Dar David s-a apropiat doar mai mult 
de Flo și a închis ochii, iar J. B. nu l-a atacat. 

Cei câţiva adolescenţi ai grupului n-au avut totuși nicio șansă. 
În mod normal acești tineri pot ajunge să se împerecheze abia 
când agitația sexuală scade și masculii adulţi sunt potoliţi. Pe 
urmă, dacă un adolescent își încovoaie umerii sau scutură o 
ramură către o femelă, de la o distanţă prudentă, de cele mai 
multe ori aceasta se duce către el în chip de răspuns. Masculii 
mai vârstnici, chiar dacă privesc împerecherea, rareori 
obiectează la aceste manifestări de pasiune juvenilă. Am mai 
observat câte un adolescent încovoindu-și umerii către Flo de 


după un copac, dar cu toate că Flo, de obicei, se ridica și pornea 
spre el, câţiva dintre masculii adulți porneau imediat după ea. 
Parcă s-ar fi temut că Flo încerca să le scape. Vecinătatea 
adulţilor pur și simplu zădărnicea intenţiile amoroase ale 
adolescentului, iar acesta se retrăgea grăbit și o privea pe Flo 
de La o distanţă mai mare. 

Odată l-am văzut pe Evered stând ceva mai departe de Flo 
plimbându-și privirea de la ea către unul sau altul dintre adulţi. 
Aveam impresia că în el se dădea o luptă între dorinţă și 
precauţie. A făcut câţiva pași temerari către Flo, apoi, brusc, a 
trecut razant, atingând ușor niște pietre, aruncând smocuri de 
iarbă în aer, lovind bolovanii cu picioarele. Pe urmă s-a așezat și, 
în următoarele zece minute, a tot scuturat o ramură, ca și cum 
încerca să-și ușureze sentimentele. 

În cea de-a opta zi, Flo a sosit în tabără cu posteriorul sfâșiat 
și sângerând. Probabil că tocmai căpătase rana: peste câteva 
ore umflătura dispăruse. Flo arăta epuizată și noi ne-am bucurat 
pentru ea că totul se terminase. Cel puţin, așa ne închipuiam 
noi, căci în mod normal o umflătură durează numai vreo zece 
zile. Dar, cinci zile mai târziu, spre uluirea noastră, Flo era din 
nou roz; a sosit, ca de obicei, însoţită de un întreg alai de 
masculi. De data aceasta umflătura a ţinut trei săptămâni 
consecutive, timp în care ardoarea peţitorilor se pare că nu a 
scăzut deloc. 

În această perioadă am observat ci, între Flo și unul dintre 
peţitori s-a stabilit un soi de relaţie stranie. Masculul era Rodolf 
(numele lui real este Hugo, dar doi de Hugo în aceeași carte ar 
deveni cam confuz, așa că i-am dat cel de-al doilea nume al lui 
Hugo). Pe atunci, Rodolf era un cimpanzeu cu grad ierarhic înalt, 
extraordinar de mare și de puternic: a devenit escorta devotată 
a lui Flo. Se deplasa pretutindeni în spatele ei sau lângă ea, se 
oprea când se oprea și ea, dormea în culcușuri cât mai 
apropiate de al ei. lar Flo se grăbea spre Rodolf când era rănită 
sau speriată. În acele săptămâni Rodolf punea mâna încurajator 
pe ea, sau o înconjura cu braţul. Cu toate acestea nu a protestat 
în niciun fel față de ceilalți masculi când se împerecheau cu ea. 

În timpul ultimelor săptămâni, Fifi devenise vizibil mai 
nervoasă în prezența masculilor; se prea poate ca în cele din 
urmă să fi fost ameninţată sau chiar atacată de unul din peţitorii 
lui Flo. Oricare ar fi fost motivul, siguranţa plină de voioșie, cu 


care privea viaţa dispăruse pentru totdeauna. Stătea tot mai 
departe de centrul unui grup în timpul oricăror manifestări și nu 
s-a mai amestecat câtuși de puţin în viaţa intimă a mamei. Nu 
îndrăznea nici măcar să se alăture grupului care se ghiftuia cu 
banane în tabără - ea, care, cu câteva săptămâni mai înainte, 
luase fructe din mâinile adulţilor pe care încercase să-i 
îndepărteze din jurul lui Flo. 

Faptul că laptele lui Flo secase, odată cu apariţia semnelor de 
împerechere, probabil că a afectat comportamentul lui Fifi, căci 
se pare că puii de cimpanzeu își recapătă forţele mai mult decât 
orice prin câteva înghiţituri de lapte supte de la sânul mamei. 
Dacă vreunul dintre masculi o ameninţa pe Fifi, ea încă mai 
putea să alerge în braţele mamei - dar unde era alinarea 
șuvoiului de lapte cald? Ori de câte ori grupul se odihnea liniștit, 
în timpul acelor săptămâni de împerechere agitate, Fifi se ducea 
lângă Flo și fie că o purica, fie că stătea alături cu o mână pe 
trupul mamei. Când grupul se punea în mișcare, Fifi, în loc să 
alerge voioasă în faţa lui Flo sau să ţopăie grăbită în urmă, se 
deplasa de parcă ar fi fost un prunc mare. Nu numai că se 
cocoţa ridicolă în cârca mamei, dar uneori chiar se atârna în 
poziție ventrală sub pântecele lui Flo, iar spatele i se lovea de 
pământ. 

Într-o zi Flo, cu Fifi în cârcă, a apărut singură în tabără. Arăta 
obosită, extenuată și răvășită după cele cinci săptămâni 
chinuitoare. Îi mai fuseseră smulse încă două bucăţi din ureche, 
iar pe trup avea o mulţime de zgârieturi şi tăieturi. În ziua aceea 
a zăcut în tabără câteva ore, părând sfârșită. Au plecat 
amândouă, singure, precum veniseră. 

A doua zi, un grup de masculi se afla în tabără când Flo a 
apărut călcând greoi pe cărare. In clipa în care au zărit-o, au 
sărit în sus, cu părul vâlvoi, și s-au repezit s-o întâmpine. Flo, cu 
un strigăt răgușit, s-a repezit în cel mai apropiat palmier. 
Masculii au alergat și ei, cu David Barbă Colilie în frunte. S-au 
oprit sub copac și au privit în sus o clipă, înainte ca David, încet 
și hotărât, să înceapă să se caţăre. Ce s-a întâmplat acolo nu 
vom ști niciodată, căci frunzișul era prea des. Peste câteva clipe, 
David și-a făcut apariţia și a coborât agale din copac. A trecut pe 
lângă cei cinci adulţi și a pornit greoi spre tabără. Peste o clipă, 
a reapărut și Flo care s-a îndreptat spre grupul în așteptare. A 
ezitat o clipă înainte de a sări pe pământ. Pe urmă, ghemuindu- 


se, s-a întors cu posteriorul zbărcit către foștii peţitori. Goliath a 
inspectat-o cu grijă, pe urmă l-a urmat pe David în tabără. 
Lucrurile s-au petrecut la fel și cu ceilalţi - Leakey, Mike, Rodolf 
și, în fine, bătrânul McGregor. Pe urmă, s-au deplasat alene spre 
masa întreruptă, lăsând-o pe Flo pe cărare, uitându-se lung 
după ei. Cine poate să spună ce-i trecea ei atunci prin cap? 

După aceasta Rodolf s-a atașat iar de bătrâna femelă, iar în 
următoarele două săptămâni a continuat să se deplaseze 
împreună cu ea și familia ei - Figan, care se ţinuse de-o parte în 
toată acea perioadă, revenise iar. Într-o zi, cam la o săptămână 
după ce dispăruseră semnele de împerechere, Rodolf, care până 
atunci o puricase, a început brusc s-o inspecteze din nou. 
Convingându-se că așa stăteau lucrurile, a lăsat-o să se așeze 
iar și a continuat s-o purice. L-am văzut pe Rodolf comport5ndu- 
se în acest mod încă de trei ori, în trei ocazii diferite. Rodolf mai 
avea de așteptat aproape cinci ani până să găsească la Flo 
semnele dorite. 


Capitolul VIII 


„CANTINA” 


Perioada de împerechere a lui Flo a avut două consecinţa 
majore. În primul rând a conceput. În al doilea rând, foarte mulţi 
cimpanzei masculi, care o însoţiseră în timpul celor cinci 
săptămâni, se obișnuiseră cu tabăra și bananele. Au continuat 
să ne viziteze chiar și atunci când Flo nu mai constituia tentaţia. 
Și în felul acesta, ideea de a organiza o cantină aproape 
permanentă ni s-a părut că merită s-o punem în aplicare: o 
cantina care să ademenească cimpanzeii nomazi în tabără ori 
de câte ori s-ar întâmpla să fie în apropiere și astfel să reușim să 
facem observaţii cât de cât rezonabile pe un număr de indivizi 
cunoscuți. 

In primul rând, trebuia să încercăm să descoperim modalităţi 
mai bune de a oferi bananele, nu doar să le întindem pe 
pământ. Un motiv era că un mascul adult, dacă are ocazie, 
mănâncă cincizeci sau chiar mai multe banane o dată: altul era 
că aveam necazuri tot mai mari cu ceata de babuini. Aceste 
probleme ne-au luat încă șase ani ca să le rezolvăm, dar cel 
puţin, când Hugo și cu mine a trebuit să plecăm la sfârșitul 
acelui an, făcusem un început. Cu ajutorul lui Hassan am 
construit niște cutii de beton cu capace de oţel care se 
deschideau în afară. Le-am îngropat în pământ, iar capacele le- 
am închis cu sârme de care am agăţat mânere la o distanţă 
oarecare. Când cuiele de siguranţă care ţineau mânerele erau 
ridicate, sârmele se slăbeau și capacele se deschideau. 

Câteva din aceste cutii au fost instalate când a sosit în 
decembrie Kris Pirozynski, un tânăr micolog polonez, care 
venise să studieze micro-ciupercile din regiunea Gombe Stream. 
In timpul celor patru luni cât lipsisem eu și Hugo, Kris consimţise 
să aibă grijă de tabără și să-i supravegheze pe cimpanzei. 
Hassan și Dominic rămâneau amândoi să-l ajute, iar Dominic era 
încântat de ideea de a face zilnic însemnări despre cimpanzei. 

La vremea aceea Hugo și cu mine eram foarte îndrăgostiţi. 
Dar oare, ne întrebam noi, iubirea asta nu era pur și simplu 
rezultatul apropierii noastre din mijlocul sălbăticiei, departe de 


societatea europeană? Oare sentimentele noastre se vor 
schimba când ne vom afla iar în mijlocul civilizaţiei? Mă îndoiam 
că se va întâmpla astfel, dar, cum amândoi consideram 
căsătoria ca un pas decisiv, ne-am hotărât să ne testăm puterea 
sentimentelor. Eu plecam la Cambridge pentru al treilea 
trimestru. Mai târziu, Hugo urma să mi se alăture, și împreună, 
să prezentăm filmul cu cimpanzei membrilor societăţii National 
Geographic din Washington D.C. Ne întâlneam din nou în lumea 
oamenilor, nu în cea a maimuţelor: și atunci aveam să știm 
exact. După cum s-a dovedit, totuși, am știut din prima clipă 
când n-am mai fost împreună. 

M-am despărţit de Hugo cu o lună înainte de Crăciun. De 
„Ziua Darurilor” a sosit o telegramă la familia mea acasă în 
Bournemouth: „VREI SĂ TE CĂSĂTOREȘTI CU MINE CU 
DRAGOSTE HUGO”. De fapt, ar fi trebuit să primesc mesajul în 
ajunul Crăciunului și, cu toate că am răspuns imediat, bietul 
Hugo a trebuit să plece într-un safari și n-a primit răspunsul meu 
decât peste cinci zile - adică abia când a ajuns într-un loc de 
unde putea să telefoneze la Nairobi. 

Am hotărât să ne căsătorim la Londra, după trimestrul meu 
de la Cambridge și după ce terminam amândoi conferinţa din 
America. In duda dificultăţilor survenite inevitabil la un cuplu 
care-și hotăra nunta fiind împărţit între Cambridge, Nairobi, 
Olanda și Bournemouth, Hugo și cu mine am ajuns până la urmă 
la concluzia că n-am participat niciodată la o nuntă mai 
frumoasă ca a noastră! O figurină din lut întruchipându-l pe 
David Barbă Colilie a dominat tronul miresei, iar pe pereţi se 
aflau portrete uriașe în culori ale lui David și Goliath, Flo și Fifi, 
precum și ale altor cimpanzei. Totul, începând cu rochia mea și 
ale celor două domnișoare de onoare, până la narcise și crini, a 
fost alb și galben, asemeni soarelui de primăvară care se ivește 
dintre norii albi și pufoși. Din păcate Louis, după ce pusese 
atâtea la cale și prezisese fel de fel, n-a putut să vină. Dara 
trimis un discurs înregistrat pe bandă, iar fiica lui și nepoata 
(care a fost una dintre domnișoarele de onoare) l-au 
reprezentat. 


Cu trei săptămâni înainte de nuntă, primisem scrisori în care 
ni se spunea că Flo a născut un fiu. Bineînţeles că nu am putut 
modifica planurile de nuntă, dar am redus luna de miere la trei 


zile ca să ne întoarcem la Gombe Stream cât mai repede posibil. 

Când, în sfârșit, am ajuns înapoi la cimpanzei, după ce ne-am 
luptat tot drumul cu râuri care se revărsaseră, făcând tot felul 
de ocoluri și reușind totuși să îmbarcăm Land-Rover-ul în tren, 
noul-născut ai lui Flo, pe care ulterior l-am numit Flint, avea deja 
șapte săptămâni. Era încă incredibil de mic și aproape fără păr 
pe piept și pe burtica trandafirie. Dacă închid ochii o clipă încă 
mai am vie în imagine, chiar acum, după șase ani, clipa în care 
Flo s-a apropiat de noi cu Flint atârnat de ea. Maică-sa s-a 
așezat, iar Flint a început să ne studieze. Chipul său mic; palid și 
zbârcit era desăvârșit, cu ochii întunecaţi, vii, urechi rotunde, 
trandafirii, ca niște scoici, gura ușor căzută - totul înconjurat de 
o căciulă de păr negru lins. Și-a întins o mână, și-a mișcat 
degetele trandafirii miniaturale, pe urmă s-a apucat iar de părul 
lui Flo și a început să caute cu botul până a găsit un sfârc. Flo l-a 
ajutat, ridicându-l câţiva centimetri ca să stea într-o poziție mai 
comodă pentru supt. Când Flo s-a îndepărtat, l-a ţinut cu grijă, 
sprijinindu-l cu o mână și folosindu-se la mers doar de celelalte 
trei membre. 

Dominic o văzuse primul pe Flo cu puiul nou născut. Pe 28 
februarie fusese în tabără, încă însărcinată: a doua zi apăruse cu 
pruncul minuscul. Fusese însoţită, ca de obicei, de Fifi și Figan. 
Amândoi stătuseră jos, urmărind pruncul cu privirea, iar Fifi 
petrecuse mult timp puricându-și mama. Ulterior Figan se 
dezinteresa tot mai mult de noua rubedenie, pe câtă vreme Fifi 
devenea tot mai fascinată de el. 

Dominic și Kris aveau și ei alte vești interesante pentru noi. 
Un număr de cimpanzei noi, inclusiv câteva femele, deveniseră 
vizitatori constanţi ai taberei. Goliath pierdea poziţia de lider în 
favoarea lui Mike. Melissa, una din femelele tinere, părea să fie 
însărcinată. lar cimpanzeii deveneau tot mai sâcâitori în tabără. 
J. B. Învăţase să scoată cutiile și sârmele din pământ, așa că 
Hassan trebuise să cimenteze cutiile și să vâre sârmele complet 
în niște ţevi costisitoare. Dar J. B. a început să dezgroape și 
ţevile, așa că și ele au trebuit să fie cimentate. Figan și Evered 
începuseră să desfacă capacele de oţel cu bețe groase și din 
când în când, dacă sârmele erau slăbite, chiar reușeau. Ce se 
întâmpla și mai rău, din punctul de vedere a lui Kris: tot mai 
mulți cimpanzei, sub conducerea lui David, începuseră să 
cotrobăie prin cort și să-i ia hainele și așternutul. Până la urmă a 


trebuit să depoziteze tot ce avea în cutii de tablă sau lăzi de 
lemn masive. Pe Goliath l-a apucat apoi furia să mestece pânză. 
Mici grupuri de cimpanzei se așezau, rupeau și mestecau pânza 
de la scaune, de la corturi, ba chiar distruseseră și patul de 
campanie al lui Kris. Și, în fine, ne-a spus el, în săptămânile din 
urmă ultima modă printre cimpanzei era să roadă lemn. Unul din 
fundurile dulapurilor făcute de Hassan și un picior de la un 
scaun de lemn se duseseră pe apa sâmbetei. 

Mai aveam și niște vești destul de alarmante: câţiva 
cimpanzei mai îndrăzneţi începuseră să cutreiere prin colibele 
pescarilor africani și să le ia hainele. Ne temeam ca nu cumva 
vreunul din pescari, încercând să-și apere proprietatea, să nu 
mânie sau să sperie un mascul mare și în consecinţă să fie 
atacat de grup. Pentru că pescarii probabil nu-și dădeau seama 
în ce măsură își pierduseră cimpanzeii teama de om. Am 
discutat această problemă până noaptea târziu și în cele din 
urmă am hotărât să mutăm cantina cât mai departe, în vale, și 
cât mai repede. 

Surprinzător, mutatul s-a dovedit a fi un lucru nespus de ușor. 
Mai întâi, cu ajutorul lui Hassan, am instalat mai multe cutii 
pentru banane, pe noul loc, iar când am terminat cu ele, am 
transportat corturile și echipamentul lângă ele. Toate acestea 
le-am făcut după lăsarea nopţii ca să nu tulburăm prea mult 
cimpanzeii cu drumurile făcute de hamalii africani. 

Ne rămânea numai sarcina de a-i familiariza pe cimpanzei cu 
noile aranjamente. Într-o dimineaţă așteptam la noua tabără în 
speranţa că vor trece pe acolo câţiva cimpanzei cărora eu le-aș 
fi oferit banane, Hugo era la tabăra de pe plajă și comunicam 
prin walkie-talkie. Pe la ora unsprezece l-am auzit pe Hugo 
anunțând că un grup mare se află acolo și că va încerca să-i 
momească până la noua tabără, situată cam la o jumătate de 
milă. Un timp n-am mai primit niciun mesaj, apoi l-am auzit iar, 
și abia își trăgea sufletul. Într-adevăr mi-era foarte greu să 
pricep ce vrea să spună, dar până la urmă am înţeles că voia să 
arunc imediat banane spre tabăra de pe plajă cât puteam de 
repede. 

M-am năpustit cu braţele încărcate cu fructe și abia am 
terminat de aruncat, că Hugo a apărut alergând cu o cutie sub 
braţ și cu o banană în cealaltă mână. A aruncat-o pe cărare și s- 
a prăbușit lângă mine, gâfâind groaznic, în timp ce grupul de 


cimpanzei care îl urmase a zărit brusc bananele de pe cărare. 
Cu strigăte ascuţite de bucurie au început să se înghiontească, 
să se sărute și să se mângâie când au dat peste neașteptatul 
festin. Treptat strigătele au fost înăbușite de bananele lipicioase 
înfundate în gură. 

Hugo mi-a povestit că îi arătase o banană lui David Barbă 
Colilie, care se afla într-un grup de șase masculi adulţi, apoi 
ridicase o cutie goală în genul celor în care depozitam bananele 
și începuse să urce în fugă cărarea abruptă și alunecoasă care 
ducea la noua tabără. Nu crezuse că planul va reuși; dar 
avusese încredere în David, care, scoțând niște lătrături 
puternice de bucurie, a pornit după el, iar ceilalţi l-au urmat pe 
dală. Hugo a recunoscut că fusese îngrozit ca nu cumva 
cimpanzeii stârniţi să-l ajungă din urmă, să-i smulgă cutia și să 
descopere că e goală. 

Nu a trecut mult până au descoperit și ceilalţi cimpanzei noua 
cantină. La urma urmelor, cimpanzeii aceștia sunt obișnuiți cu 
schimbările locurilor de mâncare - mai întâi se coc smochinele 
într-o vale, apoi în alta. Cât privește bananele, după o perioadă 
extrem de îndelungată de coacere într-un loc, au început să se 
coacă în altă parte, în cutiile subterane ciudate. 

La noua tabără, departe de zgomotul și forfota pescarilor de 
pe plajă, mulţi cimpanzei care păruseră tensionațţi și înfricoșați 
s-au liniștit. In plus, destul de mulţi noi veniţi apăruseră la 
banane, ceea ce era cum nu se poate mai potrivit la acea 
vreme, pentru că anumite vârste erau slab reprezentate în 
grupul nostru - nu avem decât doi pui, de exemplu și numai 
câteva femele adulte tinere. Îndată ce observam un chip 
necunoscut ițindu-se dintr-un copac, ne ascundeam repede într- 
unul din corturi și-l ţineam sub observaţie prin ferestrele 
acoperite cu plasă contra ţânţarilor. În felul acesta nou venitul 
nu avea de înfruntat decât noutatea corturilor și a cutiilor, fără 
să fie îngrozit și de oamenii care se plimbau pe acolo. Aveam 
obiceiul să așezăm grămezi de banane chiar la ieșirea din cort, 
luate din lăzile-depozit din interior, și speram ca necunoscutul 
să ceară câteva de la unul din cei patru cimpanzei sau cel puţin 
să adune și să mestece câteva coji. 

Deseori necunoscuţii înaintau până la copacii din jurul taberei, 
urmărind acţiunile ciudate ale semenilor lor, înainte de a se 
aventura în loc deschis. Nu o dată am rămas sechestraţi ore în 


șir în portul înăbușitor și sufocant. Dar a meritat. 

Într-o zi a apărut Goliath, undeva pe pantă, urmat de o femelă 
necunoscută, aflată în perioada rutului. Am făcut repede 
împreună cu Hugo o grămadă de banane care putea fi văzută de 
amândoi cimpanzeii și ne-am ascuns în cort ca să-i observăm. 
Când femelei i-a căzut deodată privirea pe tabăra noastră s-a 
năpustit într-un copac și de-acolo a început să privească atentă. 
Goliath s-a oprit brusc și el și s-a uitat la ea. Pe urmă s-a uitat la 
banane. A mai coborât puţin panta, s-a oprit și a privit înapoi la 
femelă. Aceasta nu se mișcase. Incet, Goliath a continuat să 
coboare și, de data asta, femela a coborât tăcută din copac și a 
dispărut în tufișuri. Când Goliath s-a întors și a văzut că 
dispăruse, a zbughit-o înapoi și, peste o clipă, femela s-a cățărat 
iar în copac, urmată de Goliath care se zburlise tot. A puricat-o o 
vreme, dar mereu se uita spre tabără. De unde se afla nu mai 
putea vedea bananele, dar bineînţeles că știa că erau acolo, și 
cum nu mai venise în tabără de zece zile probabil că îi lăsa gura 
apă. 

Brusc, a coborât și din nou s-a îndreptat spre noi, oprindu-se 
la fiecare câţiva pași ca să se uite înapoi la femelă. Stătea 
nemișcată, dar Hugo și cu mine am avut amândoi impresia clară 
că dorea să scape de compania lui Goliath. Când Goliath a 
coborât ceva mai mult panta, nu mai putea vedea femela din 
cauza vegetației; s-a uitat înapoi și s-a urcat iute într-un copac. 
Femela nu plecase. Goliath a coborât, a mai făcut câţiva metri, 
apoi s-a grăbit să se urce în alt copac. Era tot acolo. Şi tot aşa a 
continuat vreo cinci minute, timp în care Goliath se îndrepta 
spre banane. 

Când a ajuns în loc deschis, Goliath s-a confruntat cu altă 
problemă: nu mai erau copaci în care să se urce pentru a vedea 
femela. De trei ori a ieșit în loc deschis - pe urmă s-a întors și s- 
a urcat iute înapoi în ultimul copac. Femela nu se mișcase. 
Deodată Goliath păru că a luat o hotărâre și foarte repede se 
îndreptă spre banane. Înșfăcând doar una, se întoarse în fugă să 
se urce iar în copac. Femela rămăsese pe aceeași cracă. Goliath 
își termină banana și, ca și cum ar fi fost puţin mai liniștit, s-a 
repezit iar la grămada de fructe, a luat un braţ întreg și iar s-a 
grăbit să se urce în copac. Dar de data asta femela dispăruse; 
câtă vreme Goliath adunase bananele, ea coborâse de pe cracă, 
uitându-se mereu peste umăr în direcţia lui Goliath, și dispăruse 


pe nesimţite. 

Am urmărit amuzaţi consternarea lui Goliath. A lăsat să-i cadă 
toate bananele, s-a repezit la copacul unde o lăsase, s-a uitat de 
jur-împrejur, pe urmă a dispărut și el în tufișuri. Următoarele 
douăzeci de minute a tot căutat femela; l-am văzut cum se urca 
mereu în câte un copac, cercetând împrejurimile. Dar n-a mai 
găsit-o, și până la urmă a renunţat, s-a înapoiat în tabără, s-a 
așezat, părând epuizat, și a început să mănânce încet banane. 
Dar și acum mai întorcea capul și se uita spre pantă. 

Imi amintesc de asemenea când o mamă bătrână, pe care o 
cunoșteam bine din pădure, a apărut prima oară la marginea 
luminișului. A rămas într-un copac, privind, dar fiul ei de patru 
ani a venit în tabără cu restul grupului. Spre uluirea noastră 
puiul a venit până la veranda cortului și, în timp ce noi ne 
ghemuiam înăuntru neîndrăznind nici măcar să respirăm ca să 
nu-l speriem, colțul pânzei s-a ridicat și chipul lui mic ne-a privit 
drept în ochi. Apoi, cât se poate de calm, a lăsat jos pânza și și-a 
continuat căutatul de coji de banane. A fost cel mai îndrăzneţ 
pui din câţi am întâlnit. 

În decursul acestor luni ne-am dat seama cât de extraordinar 
de dotat era tânărul cimpanzeu Figan. Pe măsură ce tot mai 
mulţi cimpanzei descopereau cantina, am observat că nu aveam 
suficiente cutii pentru banane și ne-a trebuit mult timp să ni se 
facă, la Kigoma, capacele. De asemenea, era tot mai complicat 
să asigurăm partea de hrană femelelor și puilor. Așa că am 
început să ascundem fructe, una ici, alta dincolo. În copaci: puii 
ca Figan au învăţat repede să le caute în timp ce masculii adulţi 
erau ocupați cu cutiile. Intr-o zi, după ce grupul se hrănise, 
Figan a observat deodată o banană care scăpase privirilor, dar 
Goliath se odihnea chiar sub ea. După ce a aruncat o ocheadă 
de la fruct la Goliath, Figan s-a îndepărtat și s-a așezat de 
partea cealaltă a cortului, ca să nu mai vadă fructul. După un 
sfert de oră, când Goliath s-a ridicat și s-a îndepărtat, Figan, fără 
să ezite o clipă, s-a dus și și-a luat banana. Era evident că 
judecase toată situaţia: dacă s-ar fi căţărat după fruct mai 
devreme, Goliath mai mult ca sigur i-ar fi înhăţat-o. Dacă ar fi 
rămas în apropierea bananei, probabil că din când în când s-ar fi 
uitat la ea: cimpanzeii observă imediat mișcările ochilor și le 
interpretează, iar Goliath s-ar fi putut să zărească și el fructul. 
Așa că Figan nu numai că s-a înfrânat să-și satisfacă pofta, dar 


s-a și îndepărtat ca să nu se dea de gol uitându-se la banană. 
Hugo și cu mine am fost pe bună dreptate impresionați. Dar 
asta n-a fost tot. 

Destul de des, când cimpanzeii se odihnesc, dacă unul se 
ridică și pleacă fără să ezite, ceilalţi îl urmează. Nu e nevoie ca 
individul să fie dintre cei care conduc - chiar și o femelă sau un 
pui pot începe această deplasare. Intr-o zi, când Figan era într- 
un grup mare, și în consecință nu reușise să facă rost de mai 
mult de câteva banane, s-a ridicat brusc și a plecat. Ceilalţi l-au 
urmat. Peste zece minute s-a întors de unul singur și, 
bineînţeles, și-a luat partea de banane. Ne-am gândit că fusese 
doar o coincidenţă - într-adevăr poate se întâmplase atunci 
pentru întâia oară. Dar după aceea, s-a repetat de mai multe ori 
- Figan îndepărta grupul pornind primul, apoi se întorcea după 
banane. Era evident că o făcea intenţionat. Intr-o dimineaţă, 
după o manevră de genul acesta, s-a întors cu mersul lui 
caracteristic, semeţ, dar a descoperit că între timp un mascul 
foarte important în grup, ajunsese la tabără și mânca banane. 
Figan i-a privit câteva clipe, pe urmă l-au apucat năbădăile și a 
început să ţipe și să bată în pământ. In cele din urmă s-a repezit 
după grupul pe care-l îndepărtase mai înainte, iar ţipetele i s-au 
pierdut în depărtare. 

Tabăra aceea a fost un loc desăvârșit pentru un cuplu de 
tineri căsătoriţi. Corturile noastre erau ridicate la umbra deasă a 
unei pădurici de palmieri și în față se întindea un luminiș 
natural, plin de iarbă lucioasă, care timp de mai bine de patru 
luni strălucea de inflorescenţele roșii a vreo zece sau mai mulți 
copaci-candelabru. Păsări diferite din familia WNectarinidae, cu 
luciri metalice, fulgerau ici-colo ziua, în căutare de nectar, și 
deseori seara, câte un cerb de tufișuri traversa cu gingășie 
luminișul verde. De partea cealaltă curgea un pârâu și acolo, în 
apa rece de munte, ne spălam seara. Ne pregăteam singuri 
micul dejun și mâncam câteva feliuțe de pâine la prânz pentru 
că Hugo decisese, acum că-i eram soţie, să nu mă lase să ajung 
un schelet ambulant. Și pe urmă, când se lăsa noaptea, Dominic 
și Sadiki, africanul băștinaș pe care-l angajasem să ne ajute, 
veneau cu cina și curăţau prin tabără. _ 

Nu vom uita niciodată zilele acelea. In afară de iubirea 
crescândă care ne îmbogăţea vieţile, și de frumuseţea munţilor 
și a pădurilor din jur, împărtășeam bucuriile unei munci și ale 


unei experienţe pe care amândoi o îndrăgeam mai mult ca orice 
- observarea și descifrarea comportamentului animalelor. 

În anul acela, printre altele, am descoperit o nouă unealtă 
folosită de cimpanzei. Asta s-a petrecut când ne aflam în 
pădure, observându-i pe Olly, bătrâna mamă, și pe cele două 
progenituri ale ei, Gilka și Evered. Evered s-a căţărat într-un 
copac, s-a oprit brusc și cu chipul aproape de coaja copacului a 
început să se uite într-o crăpătură. A luat o mână de frunze, le-a 
mestecat o vreme, le-a scos din gură și le-a înfundat în 
crăpătură. Când le-a scos de acolo, am văzut licărul picăturilor 
de apă. Repede, Evered a supt lichidul din buretele confecţionat 
și l-a băgat din nou în crăpătură. Atunci a apărut și Gilka care a 
început să-l privească atent; când Evered a plecat, și-a făcut și 
ea un burete mic și l-a împins în crăpătură, dar se pare că nu 
mai era niciun pic de apă; a aruncat buretele și și-a văzut de 
drum. Mai târziu am observat de multe ori acest comportament, 
pentru că am înjghebat un fel de ochi de apă în trunchiul unui 
copac doborât, care se găsea în tabără. Intotdeauna cimpanzeii 
fărâmițau și mestecau frunzele, ceea ce, bineînţeles, făcea ca 
buretele astfel obţinut să fie mai absorbant. Este de fapt, un alt 
exemplu de fabricare primitivă de unelte. 

Dar, fără îndoială, cel mai palpitant eveniment a fost că în 
acel an am reușit să înregistrăm, pe hârtie foto și pe peliculă, 
dezvoltarea săptămânală a unui pui de cimpanzeu - Flint. Flo și 
familia ei ne erau foarte cunoscuţi; acum deveniseră o parte 
integrantă a vieţii noastre. Am învăţat multe în legătură cu 
comportamentul lor prin simpla înregistrare obiectivă a faptelor, 
dar în același timp am devenit extrem de conștienți de aceste 
fiinţe ca indivizi distincţi; „știam” intuitiv niște lucruri despre ei, 
dar încă nu reușisem să le definim în termeni știinţifici. Am 
început, chiar dacă nu aveam decât o imagine vagă, să 
înțelegem ce înseamnă cu adevărat un cimpanzeu. 

Singura noastră nemulţumire în acel an a fost că nu fusesem 
martorii primelor câteva săptămâni din viaţa lui Flint, dar 
nașterea puiului Melissei aproape că ne-a recompensat. Trecuse 
fierbințeala din timpul zilei, iar soarele coborâse mult când am 
zărit puiul firav pentru prima dată. În timp ce Melissa cobora 
panta spre tabăra noastră, am observat că se mișca ajutându-se 
de trei membre, în timp ce cu al patrulea își sprijinea nou- 
născutul. S-a oprit de multe ori, parcă pentru a îndepărta ceva 


care atârna; când s-a apropiat ne-am dat seama că era placenta 
care încă se mai ţinea agăţată de cordonul ombilical al puiului. 

Melisa a venit direct la noi, fără să dea nici cel mai mic semn 
de teamă pentru pui. Părea ameţită, privirea nu-i era clară, 
mișcările nesigure și încete. Când a apărut unul din masculii 
adulţi, Melissa, care de obicei era prima care saluta un alt 
cimpanzeu, gata întotdeauna să se pună bine cu „superiorii” ei, 
nici nu l-a băgat în seamă. Nici măcar nu l-a urmat, când acesta, 
după câtva timp, s-a îndepărtat. A continuat să stea jos cu puiul 
ghemuit în poală, cu picioarele încrucișate sub șezutul lui 
minuscul și cu braţul sprijinindu-i capul. O vreme n-am reușit să 
vedem deloc puiul, apoi, după ce mama, și-a terminat cele 
câteva banane, și-a retras braţul proteguitor. 

Capul puiului a căzut pe genunchii ei, iar Melissa a rămas cu 
privirea aţintită la chipul mititel. Nicicând nu ne-am imaginat un 
chip boţit și mic atât de caraghios. In urâţenia lui avea ceva 
comic, cu urechile mari, cu buzele destul de strânse și cu pielea 
incredibil de zbârcită și de culoare vineţie, nicidecum trandafirie. 
Tinea ochii strâns închiși din cauza soarelui care apunea și 
privindu-l aveai impresia că vezi un spiriduș sau un prichindel 
fermecat. Chiar l-am poreclit Goblin? fără să stăm prea mult pe 
gânduri. Melissa și-a tot privit fiul vreo două minute bune, apoi, 
sprijinindu-l cu o mână de spate, a pornit să-și facă culcușul de 
peste noapte. 

M-am luat după ea, împreună cu Hugo, având grijă să nu fim 
văzuţi. Melissa se oprea cam la fiecare cincisprezece pași, se 
așeza și rămânea așa câteva clipe, apoi pleca mai departe, 
sprijinindu-și puiul cu o mână, placenta încă târându-se după el. 
Amurgise când a ajuns la un copac înalt și stufos; s-a căţărat în 
el și, când și-a terminat de așternut culcușul, abia îi mai puteam 
distinge silueta. Culcușul extrem de mare, îl înjghebase cu 
ajutorul picioarelor și al unei singure mâini, și i-au trebuit opt 
minute în loc de obișnuitele trei sau cinci, să-l termine. În cele 
din urmă s-a întins și s-a lăsat liniștea. 

Atunci am plecat și noi, coborând muntele spre casa noastră 
din pădure destul de tăcuţi, gândindu-ne la tânăra femelă 
tulburată de miracolul nașterii, la fel ca atâtea alte mame de-a 
lungul secolelor, fie ele oameni sau animale. Pentru prima oară 
de când își părăsise mama, Melissa împărțea culcușul cu un alt 


? Spiriduş, drăcuşor. 


cimpanzeu. 


Capitolul IX 


FLO ȘI FAMILIA El 


Bătrâna Flo stătea culcată pe spate, în soarele timpuriu al 
dimineţii, cu pântecele acoperit de nuci de cocos, și-l ridica pe 
Flint în aer, ţinându-i una din încheieturile sale minuscule cu 
piciorul ei uriaș și tăbăcit. Puiul se legăna, dând ușor din mânuţa 
liberă și din picioare, iar ea se întindea și-l gâdila - pe gât și 
stomac - până puiul deschidea gura schițând chipul-de-joacă 
sau zâmbetul cimpanzeului. Alături stătea Fifi, uitându-se la Flint 
și, din când în când, întinzându-se să-și atingă ușor cu mâna, 
fratele de zece săptămâni. 

Faben și Figan, cei doi fii mai mari ai lui Flo, se jucau și ei în 
apropiere; cu vreo două luni și jumătate înainte de a se naște 
Flint, Faben începuse să se deplaseze din ce în ce mai des 
împreună cu familia. Pe măsură ce joaca devenea mai 
bărbătească, puteam să aud, tot mai frecvent, chicotelile gâfâite 
ale râsului specific cimpanzeilor. 

Deodată Faben, care era mai mare decât Figan cu trei sau 
patru ani, a început să se joace destul de violent: stătea jos și 
lovea cu picioarele în capul aplecat al lui Figan. După câteva 
clipe Figan s-a săturat, l-a părăsit pe Faben și, cu mersul lui 
semeţ, s-a apropiat de Fifi și a început să se joace cu ea. Dar, în 
acel moment, Flo, strângându-l pe Flint la piept, s-a dus la 
umbră, iar Fifi l-a lăsat baltă pe Figan ca să se așeze lângă 
mama ei. Încă de când mă întorsesem cu Hugo la Gombe 
Stream, iar Flint avea șapte săptămâni, Fifi era din ce în ce mai 
fascinată de noul ei frate. 

Flo s-a așezat și a început să-l gâdile pe Flint pe gât, 
apucându-l ușor cu dinţii ei bătrâni și tociţi, iar Fifi s-a așezat din 
nou alături, întinzându-se de câteva ori să-l purice pe spate. Flo 
nu i-a dat nicio importanţă. Cu câtva timp înainte, pe când Flint 
nu avea încă două luni, Flo de obicei îi îndepărta mâna lui Fifi ori 
de câte ori aceasta încerca să-l atingă; și deseori singurul mod 
în care reușise să ia contact cu puiul fusese în timp ce o purica 
intens pe Flo, apropiindu-se tot mai mult de locurile unde 
mâinile lui Flint strângeau blana mamei sale. Fifi o purica pe Flo 


foarte atentă în jurul mâinilor puiului, din când în când 
mângâind degetele minuscule, pentru ca apoi, aruncând o 
privire către Flo, să se întoarcă grăbită la îndeletnicirea ei. 

Acum, totuși, Flint mai crescuse, și de cele mai multe ori Fifi 
avea voie să-l atingă. Am observat cum Fifi a început să se joace 
cu Flint, luându-i câte o mână și mușcându-i ușor degetele. Flint 
s-a pornit să scâncească slab - poate Fifi îi provocase chiar vreo 
durere - și, brusc, Flo a împins mâna fiicei deoparte și și-a strâns 
mai mult puiul la piept. Frustrată, Fifi a început să se legene în- 
coace și încolo, cu braţele sub cap, privindu-l fix pe Flint, puţin 
bosumflată. Nu peste mult timp s-a întins din nou să-l atingă, de 
data aceasta cu mai multă grijă. 

Intotdeauna am fost de părere că odraslele omenești devin 
din ce în ce mai fascinante pe măsură ce ies din stadiul de prunc 
neajutorat și încep să manifeste reacţii faţă de oameni și lucruri. 
Fără îndoială că un pui de cimpanzeu devine mai atrăgător pe 
măsură ce crește, nu numai pentru mama și rubedeniile lui, ci și 
pentru ceilalți membri ai comunităţii - precum și pentru simplii 
observatori umani. Pentru mine și Hugo privilegiul de a putea 
urmări progresul lui Flint în anul acela rămâne una din 
experienţele cele mai încântătoare de care am avut parte - 
comparabile doar cu bucuria pe care urma s-o resimţim mult 
mai târziu când l-am urmărit crescând pe propriul nostru fiu. 

Când Fiind a împlinit doar trei luni, era în stare să se ţină pe 
trupul lui Flo, smulgându-i smocuri de păr, trăgând cu braţele și 
împingând cu picioarele. Și, de data aceasta, a început să 
reacționeze la apropierea lui Fifi, întinzându-se spre ea. Fifi se 
preocupa din ce în ce mai mult de el. incepuse să facă tot mai 
dese încercări de a-l lua de la pieptul mamei. La început Flo s-a 
împotrivit total, dar chiar și atunci când Fifi a insistat, trăgând 
mereu de fratele ei, Flo n-a pedepsit-o niciodată. Uneori dădea 
mâna puiului de o parte, alteori se îndepărta pur și simplu, 
lăsând-o pe Fifi să se legene ușor, cu picioarele și mâinile 
răsucite. Şi uneori, când Fifi era foarte insistentă. Flo, în loc să-i 
respingă avansurile, fie că îi purica blana, fie că se juca cu ea 
destul de violent. De obicei, aceste activităţi slujeau să distragă 
atenţia lui Fifi de la fratele ei mai mic, cel puţin pentru o 
perioadă de timp. 

Pe măsură ce timpul se scurgea, se părea că Flo, poate ca 
rezultat al faptului că se jucase atât de des cu Flint și Fifi, cei doi 


copii mai mici, devenise tot mai jucăușă. Deseori, de-a lungul a 
săptămâni întregi, o vedeam jucându-se și cu Figan și cu Faben 
cel de doisprezece ani, gâdilându-i sau fugărindu-i în jurul 
trunchiului vreunui copac, și cu Flint atârnând de ea gata-gata 
să cadă. Odată, când se hârjonea cu Faben, femela asta bătrână 
și-a plecat capul chel până la pământ, și-a ridicat șezutul osos în 
aer și pur și simplu s-a dat tumba. Pe urmă, ca și când s-ar fi 
simţit puţin ridicolă, s-a dat de-o parte, s-a așezat pe pământ și 
a început să-l purice pe Flint cu mare atenţie. 

Când Flint s-a făcut de treisprezece săptămâni am observat 
că Fifi a reușit să-l ia de la mama ei. Flo îl purica pe Figan când 
Fifi, cu nespusă precauţie, aruncând dese priviri spre mamă, a 
început să-l tragă pe Flint de picior. Şi l-a apropiat centimetru cu 
centimetru și dintr-o dată s-a pomenit cu el în braţe. Fifi s-a 
întins pe spate și l-a așezat pe Flint pe pântecele ei. Apoi a 
rămas nemișcată. 

Spre surprinderea noastră, Flo, în primele clipe părea că nu 
observase nimic. Dar când Flint, care după toate probabilitățile 
până atunci nu mai fusese separat de trupul mamei, s-a întors și 
și-a întins braţele către ea, cu buza plângăreaţă și scoțând un 
ușor sunet de nemulţumire, Flo l-a luat imediat la piept și s-a 
aplecat să-l sărute pe creștet. Flint a căutat înfrigurat siguranţa 
sânului mamei, sugând câteva clipe înainte să se întoarcă 
pentru a o privi pe Fifi. lar Fifi, cu mâinile încrucișate sub cap, cu 
coatele în aer, nu-l slăbea pe Flint din ochi. 

Peste zece minute Fifi a avut voie să-l țină puţin pe Flint, dar, 
din nou, în clipa în care Flint a scos scâncetul său deznădăjduit. 
Flo i-a venit în ajutor. lar Flint, ca și înainte, a supt puţin ca să-și 
recâștige siguranţa la sânul mamei sale. 

După asta, nu a trecut nicio zi fără ca Fifi să nu-și tragă 
frăţiorul din braţele lui Flo. Cu timpul, Flint s-a obișnuit eu 
braţele rubedeniei sale așa că Fifi l-a putut ţine tot mai mult 
până când se auzea din nou scâncetul care o făcea pe Flo să-i 
sară în grabă în ajutor. Asta s-a petrecut în următoarele nouă 
luni. Flo chiar a lăsat-o pe Fifi să-l poarte pe Flint când familia 
hoinărea prin pădure. 

Totuși, în acele ocazii, când Flo și familia ei făceau parte dintr- 
un grup mai mare, Flo devenea mai posesivă faţă de puiul ei. Pe 
urmă, dacă Fifi pleca cu Flint, Flo o urmărea, scoțând și ea 
ușoare scâncete, până o ajungea din urmă pe „hoaţă” și-și 


recupera puiul. Dar chiar și atunci, Fifi nu era pedepsită; Flo se 
întindea pur și simplu, înșfăca glezna fiicei sale și pe urmă îl lua 
pe Flint în braţe. Uneori Fifi o stârnea pe bătrâna ei mamă la 
dans sprinţar, de jur împrejurul copacilor, pe sub vegetaţia joasă 
unde Flo trebuia aproape să se târască pe burtă - și chiar sus, în 
copaci. lar alteori, ca și cum ar fi vrut s-o împiedice pe Flo s-o 
prindă, mergea cu spatele în faţa mamei sale mormăind ușor și 
dând din cap de parcă s-ar fi supus, dar de fapt nu-l înapoia pe 
Flint decât când era obligată. 

Când Flint era încă foarte mic, cei doi fraţi mai mari nu-i prea 
dădeau atenţie, cu toate că uneori îl priveau îndelung. Din când 
în când, Faben îl mai mângâia ușor în timp ce o purica pe 
mamă, dar Figan, cu toate că era atât de integrat în familie, 
părea că se teme să-l atingă. Dacă cumva puiul, dând din mâini 
ca un bebeluș, îl atingea din întâmplare pe când el o purica pe 
mamă, Figan se uita la Flo, părând că evită să-l privească pe 
Flint. Căci Figan, cu toate că era un mascul adolescent în plină 
putere, încă îi mai purta un respect deosebit bătrânei sale 
mame. 

Îmi amintesc bine de o întâmplare. Fifi îl luase pe Flint şi 
stătea jos, puricându-l, la vreo zece metri de Flo. Deodată, Figan 
s-a apropiat și s-a așezat lângă sora lui; Flint s-a întors către el, 
cu ochii lui mari fixaţi pe chipul lui Figan și s-a întins să-l apuce 
cu braţele pe fratele său de blana de pe piept, Figan a tresărit, 
și după ce s-a uitat iute către Flo, a ridicat mâinile în sus, 
departe de pui. Pe urmă a rămas nemișcat, holbându-se în jos 
spre Flint, cu buzele încordate. Puiul s-a tras mai aproape și a 
început să se cuibărească la pieptul lui Figan, pentru ca dintr-o 
dată să pară că se sperie de contactul neobișnuit pentru el. 
Bineînţeles, că până atunci stătuse doar lângă Flo și Fifi și dacă 
se întindea către ele, amândouă îi răspundeau strângându-l la 
piept. Puțin bosumflat, Flint s-a întors către Fifi, pe urmă, cam 
buimăcit, s-a întins iar către Figan, scâncind ușor. La care Flo a 
venit iute să-și salveze puiul și, pe măsură ce se apropia, Figan 
a început să scoată și el sunete joase, speriate, și și-a ridicat 
mâinile mai sus ca și cum ar fi repetat străvechiul gest al 
supunerii. Flo și-a cules puiul, iar Figan a coborât lent braţele în 
semn de nedumerire. 

Într-altă zi, când Flint se făcuse aproape de cinci luni, Flo s-a 
ridicat să plece, și în loc să-l ţină pe Flint pe pântece, l-a apucat 


cu o mână și l-a ridicat peste umăr. Flint a rămas așa până a 
alunecat și i s-a atârnat de braţ. O vreme, Flo și-a văzut de drum 
cu Flint atârnând de cot, pe urmă l-a împins la loc, sub pântece. 
Dar a doua zi, când Flo a ajuns în tabără, Flint atârna iar 
primejdios în spinarea ei, ţinându-se de blana rară cu mâinile și 
picioarele. Când Flo a plecat și-a împins fiul în spinare și din nou 
el a rămas agăţat acolo până a alunecat și a rămas 
bălăbănindu-se de o mână, pe un șold. De data asta, după cea 
parcurs aproximativ treizeci de metri, Flo l-a împins iar în 
spinare. După aceea, aproape întotdeauna Flint călătorea în 
spinarea lui Flo sau i se bălăngănea pe un șold când mama lui 
străbătea muntele; nici nu era de mirare căci, după o anumită 
vârstă, toţi puii încep să meargă pe spinarea mamelor în loc să 
atârne dedesubt. Dar pe noi ne-a mirat s-o vedem pe Fifi 
luându-l pe Flint și încercând și ea să-l împingă în cârcă. Acesta 
a fost un exemplu clar de învăţare prin observarea directă a 
comportamentului mamei. 

Când Flint a împlinit cinci luni se deprinsese să stea bine în 
spate și doar rareori mai aluneca și se bălângănea pe un șold al 
lui Flo. Dar dacă în grup erau semne de tulburare sau dacă Flo 
urma să străbată vegetaţia deasă, atunci întindea mâna în spate 
și-l trăgea pe Flint până acesta atârna ca altădată, dedesubt. 
După o vreme, Flint a învăţat să treacă singur sub Flo ca 
răspuns la cea mai ușoară atingere. 

Tot cam la vremea când Flint a început să meargă în spinarea 
lui Flo, l-am văzut pentru prima oară făcând pași fără să fie 
ajutat. Cu câteva săptămâni mai înainte fusese în stare să se 
ţină singur pe picioare, clătinându-se pe trei membre și 
atârnându-se cu o mână de blana lui Flo; și de câteva ori făcuse 
câţiva pași, în aceeași poziţie. De data asta, într-o dimineaţă, el 
i-a dat brusc drumul lui Flo și a rămas singur, așezat pe toate 
cele patru membre. Pe urmă, cu foarte mare grijă, a ridicat o 
mână de pe șold, a mișcat-o în față și s-a oprit. A ridicat un 
picior, a alunecat într-o parte, s-a clătinat și a căzut în bot 
scâncind. Imediat Flo s-a întins și l-a luat în braţe. Dar acesta a 
fost începutul. In fiecare zi după aceea Flint mai făcea câte doi 
pași în plus, dar luni întregi a tot ţopăit extrem de nesigur. În 
mod constant se străduia să-și miște mâinile și picioarele și 
cădea - și întotdeauna Flo se repezea în ajutor. Deseori chiar îi 
ţinea câte o mână sub burtică și-l lăsa să înainteze nesigur. 


Exact după ce a învăţat să meargă, Flint a început să încerce 
să se caţăre. Într-o zi l-am văzut stând în picioare, ţinându-se de 
o smicea cu ambele mâini și apucând-o mai întâi cu un picior, 
apoi cu celălalt. Dar nu a fost în stare; să ridice în același timp 
de la pământ ambele picioare, iar după câteva minute a căzut 
pe spate. Ulterior a mai repetat figura de câteva ori, iar Flo, care 
o purica pe Fifi, întindea alene câte o mână spre spinarea lui ca 
să-l ocrotească de alte căzături. La o săptămână după această 
primă încercare, Flint a reușit să se caţăre destul de ușor pe o 
mică porțiune. Și, la fel ca puiul de om, a descoperit că era mult 
mai greu să coboare de unul singur, numai că Flo, bineînţeles 
era cu ochii în patru - ca și Fifi de altfel - și fiecare, pe rând, se 
repezea să-l salveze în clipa în care începea să scâncească. Flo, 
de fapt, chiar îl lua când observa că ramura pe care se căţăra 
începea să se îndoaie la vârf, cu toate că Flint se simţea cât se 
poate de mulțumit. Era la fel de promptă și când observa vreun 
semn de neliniște sau de agresiune printre membrii grupului. 

Treptat, Flint a deprins cum să-și stăpânească membrele în 
timpul mersului cu toate că atunci când voia să ajungă dintr-un 
loc în altul se baza mai mult pe viteză decât pe coordonare. 
Incepuse să se aventureze la o depărtare de câţiva metri de Flo 
- și cum orice mișcare departe de mama sa era palpitantă la 
culme, iar orice manevră făcea să i se zburlească blana, mergea 
împleticit de colo-colo ca o minge neagră ţepoasă, cu ochii mari 
fixaţi pe câte un obiect sau individ din faţa lui. 

Cam la vremea aceea, fascinația lui Fifi pentru frăţiorul ei 
devenise aproape o obsesie. Işi petrecea mai toată ziua 
jucându-se cu el, puricându-l în timpul somnului, cărându-l cu ea 
oriunde s-ar fi dus. Se părea că Flo era încântată să împartă din 
când în când povara responsabilităţii materne. Nu mai făcea 
obiecții când Fifi îl răpea pe Flint, cu condiţia să-l poată avea în 
raza vizuală și prin împrejurimi să nu se afle masculi agresivi. 
Incuviinţa chiar ca Flint să se joace cu alți pui dacă aceștia nu 
erau brutali. In schimb, Fifi nu permitea acest lucru. Dacă o ob- 
serva cumva pe Gilka sau vreun alt tovarăș de joacă de 
odinioară că se apropie de Flint, brusc lăsa baltă tot ce făcea și 
se năpustea să gonească musafirul, cu blana zburlită, agitându- 
și braţele și bătând din picioare. Chiar cimpanzeii mult mai 
vârstnici ca ea, cu condiţia să fi fost subordonații lui Flo, erau 
ameninţaţi sau chiar atacați de Fifi cea agresivă. Aveam 


impresia că acţionează sub impulsul sentimentului că dacă i s-ar 
fi întâmplat ceva rău, bătrâna Flo i-ar fi sărit imediat în ajutor - 
și se părea că acest lucru îl simțeau și victimele ei. 

Fifi, totuși, nu putea să-i gonească pe Figan sau Faben de 
lângă Flint și, pe măsură ce puiul creștea, ambii fraţi mai 
vârstnici arătau tot mai mult interes pentru el. Deseori se 
apropiau și se jucau cu el, împingându-l ușor ca să-l legene de o 
ramură joasă, în timp ce el dădea din picioare. Câteodată, când 
Figan se juca cu Flint, am văzut-o pe Fifi grăbindu-se spre Figan 
să-l facă să se joace cu ea; de multe ori i-a reușit stratagema. 
Apoi, când se sfârșea jocul, Fifi se întorcea grăbită la Flint. Oare 
folosea aceeași metodă de distragere a atenţiei pe care Flo o 
folosise de atâtea ori cu ea? 

Bineînţeles că atunci când Flint se ducea împleticindu-se până 
la unul din masculii adulţi, Fifi nu putea să intervină; stătea doar 
și se uita cum David, sau Goliath, sau Mike se întindeau din 
când în când să-l mângâie sau să-l îmbrăţișeze ușor pe Flint. Și, 
pe măsură ce treceau săptămânile, Flint, ca un copil răsfăţat, 
dorea să i se dea tot mai multă atenţie. Intr-o zi, pe când se 
îndrepta ţopăind către domnul McGregor, bătrânul mascul s-a 
ridicat și s-a îndepărtat. Nu cred că a făcut-o intenţionat - s-a 
întâmplat pur și simplu să dorească să plece. Flint s-a oprit 
locului, holbându-se cu ochii mari la el, pe urmă, într-o grabă 
nebună, împiedicându-se și căzând mereu în bot, a început să-l 
urmărească. Tot timpul a scâncit ușor. In câteva clipe Flo s-a 
repezit să-l prindă. Dar asta nu a fost decât începutul, căci în 
următoarele câteva săptămâni, Flint mereu scâncea după unul 
sau altul dintre adulţii care nu catadicsiseră să se oprească și 
să-l salute sau care se îndepărtaseră de cl cine știe pentru ce 
motiv. Deseori, masculul respectiv, probabil stânjenit de ţipetele 
slabe din urma lui, se oprea și se întorcea să-l mângâie. 

Când Flint a împlinit opt luni, uneori petrecea și cinsprezece 
minute departe de Flo; se juca, cerceta împrejurimile, dar 
niciodată nu se îndepărta de lângă ea. Se ţinea mai bine pe 
picioare și putea să participe alături de Fifi și la câteva jocuri 
mai dure, fugărindu-se în jurul unui dâmb cu iarbă, sau 
cățărându-se în cârca surorii în timp ce ea stătea pe jos, 
gâdilând-o cu mâinile și cu gura. Cam pe atunci a început 
sezonul termitelor. 

Într-o zi, când Flo „pescuia” termite, Figan și Fifi începură să 


dea semne vizibile de neastâmpăr și erau gata să plece. Dar 
bătrâna Flo, care „pescuia” de două ore, și care prindea cam 
două termite la cinci minute, nu părea că vrea să abandoneze. 
Fiind bătrână, existau șanse să continue încă cel puţin o oră. De 
câteva ori, Figan a pornit hotărât pe cărarea care ducea la râu, 
dar de fiecare dată, după ce s-a uitat insistent înapoi spre Flo, 
renunţase și se reîntorsese s-o aștepte pe mama lui. 

Flint, prea mic ca să-i pese unde se găsea, se învârtea în jurul 
mușuroiului, din când în când presând cu mâna câte o termită. 
Brusc Figan s-a ridicat din nou și de data aceasta s-a apropiat de 
Flint. Adoptând poziția unei mame care face semn puiului să i se 
caţăre pe spate, Figan și-a îndoit un picior și a întins în spate 
mâna către Flint scoțând un scâncet ușor și rugător. Flint s-a 
repezit bălăbănindu-se spre el, iar Figan, tot scâncind, l-a ridicat 
ușor pe Flint cu o mână și l-a împins spre spinare. In clipa în 
care Flint a fost așezat în siguranţă, Figan, uitându-se încă o 
dată iute spre Flo, a pornit rapid de-a lungul cărării. O clipă mai 
târziu, Flo a aruncat unealta și i-a urmat. 

Hugo și cu mine am rămas uluiţi de acest exemplu de 
ingeniozitate a lui Figan care a reușit să obţină ceea ce dorea. 
Dar oare comportamentul lui fusese cu adevărat intenţionat? Nu 
puteam fi absolut siguri. Și pe urmă, după câteva zile, Fifi a 
procedat la fel. Apoi l-am văzut pe Faben luându-l pe Flint la 
piept, după ce încercase de vreo câteva ori să-și convingă 
mama să-l urmeze și nu fusese chip s-o urnească de lângă 
mușuroiul de termite. Până atunci nu-l văzusem pe Faben 
ţinându-l pe Flint. 

Pe măsură ce trecea sezonul termitelor, nu mai exista dubiu 
că progeniturile mai mari ale lui Flo îl răpeau în mod deliberat 
pe Flint ca s-o facă pe mamă să înceteze, cel puţin temporar, 
căutatul nesfârșit de termite. l-am urmărit pe toţi trei luându-l 
astfel pe Flint în nenumărate ocazii. Fără îndoială că nu 
totdeauna reușeau. Deseori Flint se dădea jos și alerga înapoi la 
mama lui de bună voie. lar în alte ocazii, dacă tunelul săpat de 
Flo mai avea încă termite din belșug, se grăbea să-l recupereze 
pe Flint și apoi se reîntorcea la mușuroi, urmaţi de răpitorul fără 
succes - care totuși, reușea în cele mai mult cazuri să-l fure mai 
târziu. 

Flint, desigur, era prea mic ca să-l intereseze mâncatul 
termitelor,, din când în când mai lua câte o înghiţitură de 


banană sau curmală, dar încă mai primea de fapt toată hrana 
din laptele mamei; lucrul acesta a continuat aproximativ încă un 
an. Câteodată mai scormonea după câte o termită cu degetul și 
se juca cu paiele aruncate când se cățăra pe mușuroi. Incepuse 
de asemenea să „tamponeze” totul. Când termitele se 
răspândesc pe suprafaţa mușuroiului, cimpanzeii vârstnici le 
„tamponează” cu spatele încheieturii mâinii; termitele se 
încurcă în blană și apoi sunt culese cu buzele. Curând după ce a 
început sezonul termitelor, Flint a început să tamponeze totul - 
pământul, propriile picioare, spinarea mamei în mers - absolut 
totul în afară de termite! De fapt, cu toate că uneori se uita 
atent câteva clipe cum muncea vreuna din rubedenii, puţin îl 
interesa această activitate care îi absorbea atât de mult pe 
adulţi. 

Fifi, pe de altă parte, era o pescuitoare de termite înveterată 
și, când Flint dorea să se joace cu sora lui, sărea la ea şi fi 
împrăștia insectele de pe pai, iar Fifi se înfuria fățiș. Il tot 
împingea de lângă ea. Bineînţeles că Fifi încă se mai juca cu 
Flint când nu se ocupa de termite, dar, ca și cum se rupseseo 
vrajă, n-a mai arătat niciodată aceeași preocupare fanatică 
pentru el, pe care o avusese înainte; nu-l mai proteja cu atâta 
asiduitate de contactul social cu alţi cimpanzei tineri. 

Așa că Flint a început să-și lărgească cercul de prieteni, căci 
Fifi mai ales când lucra la mușuroi, o lăsa de multe ori pe Gilka 
sau pe vreun alt pui să se apropie și să se joace cu Flint și nu se 
mai năpustea agresivă când vreo femelă adolescentă îl purta pe 
Flint de colo-colo, îl purica sau îl distra. De fapt, Flint creștea. 
Chiar și atunci când Fifi îi acorda toată atenţia frăţiorului ei, nu-l 
mai putea trata ca pe o păpușă pentru că și el începuse să 
manifeste idei personale. Dacă Fifi dorea să-l poarte într-o 
direcție și el voia să meargă în altă parte, se zbătea să scape de 
la ea și făcea ce poftea. În plus, desigur, câștiga în greutate. 
Într-o zi, când Flint adormise în poala ei ţinând-o strâns de blană 
și provocându-i dureri vizibile, Fifi i-a desprins cu grijă o mână, 
apoi cealaltă, dar când a terminat, Flint, tulburat, s-a agăţat din 
nou cu putere. În cele din urmă, pentru prima dată, Fifi a dus 
puiul înapoi lui Flo și l-a împins spre ea. 

Când Flint a împlinit un an. Încă se mai împleticea, dar era 
oricând dispus, să participe la orice joc care se desfășura în 
apropiere și gata să salute pe orice nou venit care se alătura 


grupului. De fapt. Începea să participe la viaţa socială a 
comunităţii sale; o comunitate care la vremea aceea era încă 
instabilă ca rezultat al dramaticei ridicări la supremație a lui 
Mike. E puţin probabil ca Flint să fi fost conștient de lupta pentru 
putere care în cele din urmă a dus la înfrângerea lui Goliath, 
pentru că această luptă începuse la vremea când se născuse el; 
Flint a crescut într-o lume în care Mike era socotit conducătorul 
de necontestat. 


Capitolul X 


IERARHIA 


Ridicarea lui Mike la poziţia întâi sau cea mai înaltă din 
comunitatea cimpanzeilor a fost și interesantă și spectaculoasă. 
În 1963 Mike se situa aproape printre ultimii în ierarhia 
masculilor adulţi. Fusese ultimul care își câștigase dreptul la 
banane și fusese ameninţat și, de fapt, atacat de aproape toţi 
ceilalţi adulţi masculi. Într-adevăr, odată apăruse aproape fără 
păr din cauza confruntărilor violente pe care le avusese cu 
semenii săi. 

Când Hugo și cu mine am plecat din Gombe Stream la 
sfârșitul acelui an, înainte de a ne căsători, poziţia lui Mike era 
aceeași; totuși, când ne-am întors, patru luni mai târziu, am 
găsit un Mike total schimbat. Kris și Dominic ne-au povestit 
începutul întregii istorii - cum începuse să folosească din ce în 
ce mai multe bidoane goale de patru galoane de parafină, în 
timpul încăierărilor. N-a trebuit să așteptăm prea mult până am 
fost martorii metodei lui Mike. 

Îmi amintesc foarte limpede o întâmplare. Un grup de cinci 
masculi adulţi - din care făceau parte și Goliath, David Barbă 
Colilie și uriașul Rodolf - se îndeletniceau cu puricatul; 
activitatea continua de vreo douăzeci de minute. Mike stătea jos 
cam la treizeci de metri de ei, uitându-se mereu spre grup și din 
când în când puricându-se și el, alene. 

Dintr-o dată, Mike s.-a apropiat calm de cortul nostru și a 
apucat de toarte un bidon gol de parafină. Pe urmă a mai scos 
un bidon, și, mergând în poziţie verticală, s-a întors la locul unde 
stătuse înainte. Înarmat cu două bidoane, Mike a continuat să 
fixeze grupul masculilor și după câteva minute a început să se 
legene într-o parte și alta. La început, mișcarea era aproape 
imperceptibilă, dar Hugo și cu mine îl supravegheam atenţi. 
Treptat a prins să se balanseze tot mai puternic, blana a început 
să i se zbârlească și a început să scoată o serie de ţipete 
sacadate. Strigând, s-a ridicat în picioare și brusc a pornit spre 
grupul de masculi, lovind unul de altul bidoanele. Bidoanele, 
împreună cu strigătele în crescendo ale lui Mike, produceau un 


zgomot înfricoșător; nici nu-i de mirare că masculii pașnici de 
până atunci au luat-o imediat la sănătoasa. Mike și bidoanele nu 
dispărut pe cărare, și după câteva clipe s-a făcut liniște. Câţiva 
masculi s-au adunat iar și și-au reluat activitatea întreruptă, dar 
ceilalți au rămas în picioare cam temători. 

După o vreme strigătele acelea groase s-au pornit din nou, 
urmate aproape imediat de apariţia a două bidoane și a lui Mike. 
S-a repezit direct la ceilalţi masculi, iar aceștia au rupt-o din nou 
la fugă. De data asta, chiar înainte de a se regrupa din nou, 
Mike s-a năpustit iar. Insă preot la Goliath, care și el s-a grăbit 
să-i dispară din cale ca toţi ceilalţi. Pe urmă Mike s-a oprit, s-a 
așezat, cu blana zburlită toată și respirând din greu. Ochii îi 
aruncau scântei, iar buza inferioară îi atârna ușor, încât gingiile 
roșiatice se distingeau bine și-i dădeau o înfățișare sălbatică. 

Rodolf a fost primul dintre masculi care s-a apropiat de Mike, 
scoțând mârâituri gâfâite și ușoare care însemnau supunere, s-a 
ghemuit jos de tot și și-a lipit buzele de șoldul lui Mike. Pe urmă 
a început să-l purice, iar ceilalţi doi masculi s-au apropiat 
mârâind gâfâit și s-au apucat să-i purice și ei. În cele din urmă 
David Barbă Colilie a venit lângă Mike, i-a pus o mână pe vintre 
și s-a alăturat activităţii celorlalți. Numai Goliath a rămas 
departe, stând de unul singur și urmărindu-l pe Mike. Era 
limpede că Mike constituia o ameninţare serioasă la adresa 
supremaţiei lui Goliath, până atunci de necontestat. 

Folosirea deliberată de Mike a obiectelor confecţionate de 
mâna omului era probabil un semn de inteligență superioară. 
Mulţi adulţi târâseră din când în când câte un bidon de parafină 
ca să-și sporească efectul atacurilor, folosindu-l în locul crengilor 
și pietrelor; dar, după toate aparențele, numai Mike fusese în 
stare să tragă niște foloase de pe urma acestei experienţe 
întâmplătoare și învățase să caute bidoanele pentru a le 
întrebuința în avantajul lui. Bidoanele, fără îndoială, produceau 
un zgomot mult mai mare decât crengile, atunci când erau 
târâte cu viteză, și, de la o vreme, Mike reușea să ţină trei 
bidoane deodată, pe o distanţă de aproximativ șaizeci de metri, 
în timp ce străbătea în fugă poiana. Nici nu e de mirare că 
adulţii, care mai înainte îi erau superiori, îi fugeau acum din 
cale. 

De obicei atacurile au loc când un cimpanzeu devine agitat în 
urma unei emoţii: când ajunge la o sursă de hrană, când se 


alătură altui grup sau când se simte frustrat. Dar părea că, de 
fapt, Mike îsi plănuise atacurile - chiar aș putea spune - cu 
sânge rece. Deseori, când se ridica să-și aducă bidoanele, nu 
dădea semne vizibile de frustrare sau agitaţie - stările acestea 
apăreau ceva mai târziu când, înarmat cu cele necesare 
atacului, începea să se legene dintr-o parte în alta, să-și 
zburlească blana și să strige. 

In cele din urmă, bidoanele de parafină au ajuns periculoase 
în mâna lui Mike, pentru că învățase să le arunce cât colo după 
ce termina atacul și o dată m-a lovit în cap, iar altădată a lovit 
aparatul de filmat atât de preţios al lui Hugo. Ne-am hotărât să 
îndepărtăm toate bidoanele și o vreme am avut de trăit un 
adevărat coșmar pentru că Mike încerca să târască orice obiect 
care-i ieșea în cale. Odată a înșfăcat trepiedul lui Hugo - din 
fericire iu avea aparatul montat - și altădată a reușit să apuce și 
trântească la pământ dulapul cel mare în care ne păstram 
majoritatea alimentelor, vesela și tacâmurile. Tărăboiul și 
stricăciunile care au urmat au fost inimaginabile. Până la urmă, 
însă, am reușit să îngropăm în pământ sau să ascundem parte 
din lucruri, iar Mike a fost nevoit să recurgă la crengi și pietre, 
asemenea celorlalți cimpanzei. 

La vremea aceea, însă, statutul său de supremație era 
asigurat, cu toate că a mai trecut un an întreg până când Mike 
însuși s-a simţit sigur pe situaţie. A continuat să se manifeste 
foarte violent extrem de des, iar cimpanzeii inferiori în rang 
aveau tot mai multe motive să se teamă de el, căci ataca 
sălbatic femela sau puiul la cea mai mică provocare. După cum 
era de așteptat, mai ales între el și fostul adult conducător - 
Goliath, domnea o relație încordată. 

Goliath nu și-a cedat poziţia fără să se bată pentru ea. Şi el și- 
a intensificat manifestările violente și a devenit mai agresiv. 
Chiar a fost o vreme, cam spre sfârșitul acestei lupte pentru 
supremație, când Hugo și cu mine ne temeam că Goliath își 
pierduse minţile. După ce a atacat câţiva pui și s-a năpustit de 
colo-colo, târând crengi uriașe, s-a așezat, cu părul zburlit, cu 
carnea tremurând pe el, cu spume la gura întredeschisă și cu o 
lucire în ochi, încât nouă ni s-a părut că nu e prea departe de 
nebunie. De fapt am și construit o cușcă din bare de fier sudate 
la Kigoma și, după ce a fost instalată în tabără, ne adăposteam 
în interiorul ei când Goliath ajungea la paroxism în manifestări. 


Într-o zi, când Mike se afla în tabără, s-au auzit o serie de 
strigăte distincte, gâfâite, destul de melodioase, terminate cu 
niște tremolouri caracteristice care vesteau reîntoarcerea lui 
Goliath; lipsise două săptămâni, probabil colindând prin 
regiunea sudică a rezervației. Mike i-a răspuns pe loc, strigând 
și el și străbătând luminișul. Pe urmă s-a căţărat într-un copac și 
de acolo a început să cerceteze cu privirea toată valea, cu părul 
vâlvoi. 

Peste câteva minute, Goliath și-a făcut apariţia; ajungând la 
marginea luminișului taberei, și-a început una din manifestările 
lui spectaculoase. Probabil că-l văzuse pe Mike, căci s-a 
îndreptat direct într-acolo, târând după el o creangă uriașă. Pe 
urmă s-a urcat într-un copac de lângă cel al lui Mike și a rămas 
nemișcat: O clipă Mike l-a fixat și pe urmă a început și el să se 
manifeste în felul lui, scuturând ramurile copacului, legănându- 
se până la pământ, aruncând câteva pietre și, în cele din urmă, 
căţărându-se în copacul lui Goliath și agitând crengile. Când a 
încetat, Goliath i-a dat imediat răspunsul, sărind de colo-colo în 
copac și scuturând ramurile. Brusc, ca și cum una din săriturile 
avântate l-ar fi dus foarte aproape de Mike, acesta a început și 
el să facă demonstraţii, și pentru câteva clipe de necrezut, 
amândoi acești minunaţi cimpanzei masculi au scuturat 
ramurile, la mică distanţă unul de celălalt, până când am avut 
impresia că întregul copac se va prăbuși. Dar, o clipă mai târziu, 
au coborât și și-au continuat demonstrațiile în ierburi; pe urmă, 
au rămas pe pământ fixându-se cu privirea. Goliath a făcut 
prima mișcare - s-a ridicat în picioare, agitând un copăcel; când 
s-a apropiat, Mike a trecut pe lângă el, a azvărlit cu o piatră și a 
început să bată darabana cu picioarele pe trunchiul unui copac. 

Totul a continuat cam o jumătate de oră; întâi un mascul, apoi 
celălalt se manifestau în vreun fel sau altul și fiecare 
reprezentaţie părea mai violentă, mai spectaculoasă decât 
precedenta. Cu toate acestea, în afara faptului că întâmplător se 
mai atingeau cu capetele crengilor pe care le agitau, cei doi 
cimpanzei nu se atacaseră deloc. Brusc, după o pauză extrem 
de îndelungată, am avut impresia că nervii lui Goliath cedaseră. 
S-a năpustit spre Mike, s-a lăsat la pământ, scoțând gemete 
gâfâite și mârâite, puternice și nervoase, și a început să-l purice 
plin de fervoare. Câteva clipe, Mike nu i-a dat niciun fel de 
importanţă lui Goliath: pe urmă a început și el să-și purice rivalul 


învins, cu o intensitate aproape ca cea a lui Goliath. Au stat așa 
amândoi, mai bine de o oră, puricându-se reciproc. 

Asta a fost ultimul duel adevărat dintre cei doi masculi. După 
aceea am avut impresia că Goliath a acceptat superioritatea lui 
Mike și, între cei doi, s-a născut o legătură ciudat de puternică. 
Se salutau deseori cu multe manifestări încărcate de emoție, se 
îmbrăţișau sau se mângâiau, se sărutau pe grumaz, după care, 
de obicei începeau să se purice reciproc. In timpul puricării, 
părea că tensiunea dintre ei dispărea, alinaţi de contactul fizic 
prietenos. După aceea, uneori se hrăneau sau se odihneau 
aproape unul de celălalt, părând pașnici și relaxaţi ca și cum 
nicicând nu existase rivalitate între ei. 

Într-adevăr, unul dintre cele mai izbitoare aspecte ale 
societăţii cimpanzeilor este faptul că aceste ființe, care pot fi 
extrem de iute stârnite la stări de frenezie sau agresiune, 
menţin în marea majoritate a timpului relaţii pașnice și 
prietenoase. Într-o zi l-am urmat pe Mike când pleca din tabără; 
am traversat pârâul și am intrat în pădurea deasă de pe panta 
muntelui opus. Împreună cu Mike mai erau masculul bătrân J.B., 
și Flo cu Flint, Fifi și Figan. S-au oprit în cele din urmă sub niște 
copaci, într-unul din locurile pe care cimpanzeii le preferă pentru 
odihnă când se apără de arșiţa zilei. M-am așezat și eu ceva mai 
departe. Fifi s-a căţărat în pom și și-a făcut un mic culcuș; Figan 
și J.B. dormitau pe pământ; Flo, cu Flint în poală, adormit, îl 
purica pe Mike. După o vreme și ei s-au întins să se culce. 

Deodată, Mike a întins o mână către Flo și, aproape im- 
perceptibil, a început să se joace cu degetele ei. Curând ea i-a 
răspuns, strângându-i ușor mâna, îndoind-o sau trăgându-și-o pe 
a sa - ca apoi s-o apuce iar. După câteva clipe, Mike s-a ridicat 
în capul oaselor și s-a întins spre Flo, gâdilând-o pe gât și pe 
pântecele atât de sensibil, până când, ocrotindu-l pe Flint cu o 
mână și apărându-se de Mike cu alta, Flo a izbucnit în hohotele 
gâfâite de râs specific cimpanzeilor, zguduindu-se toată. După o 
vreme n-a mai putut răbda și s-a rostogolit ceva mai departe. 
Dar fusese provocată, și femela asta bătrână, cu cioturi de 
măsele, a început să-l gâdile pe Mike între coaste, cu degetele 
ei osoase. De data asta i-a venit rândul lui Mike să râdă și s-a 
întins să-i apuce mâinile și s-o gâdile și el. 

După vreo zece minute, Flo se pare că n-a mai îndurat 
gâdilatul și s-a mutat ceva mai departe, lăsându-l pe Mike, 


întins, cu o expresie de seninătate pe chip. Și totuși nu 
trecuseră nici două ore de când același mascul o atacase pe Flo 
cu sălbăticie, dând drumul la o grămadă uriașă de banane pe 
care le adunase și lovind biata femelă cu cruzime, numai pentru 
că își luase libertatea să ia câteva fructe dintr-o cutie alăturată. 
Cum era oare posibil ca Flo să se mai poată bucura la un 
interval atât de scurt de giumbusșlucurile lui Mike? Se prea poale 
ca secretul să rezide în faptul că în vreme ce un cimpanzeu 
mascul e gata să amenințe sau să atace un subordonat, el este 
de obicei la fel de prompt când vrea să-și calmeze victima fie 
atingând-o, fie mângâind-o pe spate sau îmbrăţișând-o pentru a- 
i reda siguranţa. lar Flo, după ce Mike o atacase atât de cumplit, 
și chiar și atunci când încă îi mai șiroia sânge dintr-o mână lovită 
de o piatră, se grăbise să-l urmeze, strigând cu vocea ei 
răgușită, până când acesta se întorsese. Pe urmă, când se 
apropiase de el, aplecată mult, în semn de supunere, el o 
mângâiase de mai multe ori pe cap, iar pe măsură ce Flo se 
liniștea, îi dăduse un semn de îmbărbătare finală, aplecându-se 
și lipindu-și buzele de fruntea ei. 

Oare Mike ar mai fi ajuns căpetenie dacă eu și bidoanele mele 
de parafină n-am fi poposit la Gombe Stream? Nu vom ști 
niciodată, fără îndoială, dar bănuiesc că tot așa s-ar fi întâmplat 
până la urmă. Căci Mike are o dorință grozavă să domine, o 
caracteristică existentă la câţiva indivizi și care le lipsește 
aproape cu desăvârșire altora. Mike are fără doar și poate o 
inteligenţă net superioară celorlalţi, precum și un curaj ieșit din 
comun. N-am să uit cum, la puţină vreme după ce Mike 
devenise masculul dominator, dar greu de suportat, câţiva 
dintre ceilalți masculi importanţi s-au ridicat contra lui. Mike s-a 
năpustit în tabără, a aruncai câteva pietre și în trecere, scurt, l-a 
lovit de David Barbă Colilie. În anumite privinţe, David era laş, 
pentru că aproape întotdeauna încerca să evite scandal urile și 
când nu reușea, de obicei se străduia să se ascundă în spatele 
vreunui cimpanzeu important, cum era de exemplu Goliath. Dar 
atunci când era cu adevărat stârnit devenea periculos. 

De data asta, după ce a alergat ţipând din faţa lui Mike, David 
s-a întors și a început să scoală niște lătrături fioroase și foarte 
puternice. S-a dus de grabă la Goliath, l-a îmbrățișat, apoi iar s-a 
întors și a început să tipe către Mike. La vremea aceea Hugo și 
cu mine îl cunoșteam pe David bine, așa că ne-am dat seama că 


se enervase. 

Deodată, David s-a năpustit spre Mike și imediat i s-a alăturat 
și Goliath, care a intervenit și el cu un strigăt fioros. Mike a 
început să se manifeste, traversând luminișul pentru a ataca un 
alt grup de masculi. Aceștia au luat-o la fugă, ţipând, iar după 
aceea, cum David și Goliath continuau să ţipe, s-au întors și li s- 
au alăturat. Așadar Mike avea acum de înfruntat cinci masculi 
adulți, inclusiv pe Goliath, fostul conducător. Mike a ţâșnit din 
nou străbătând luminișul și, deodată, ceilalţi cu David în frunte 
s-au pornit să-l atace. Mike, ţipând, de data asta s-a repezit într- 
un copac, iar ceilalţi s-au luat după el. Hugo și cu mine eram 
siguri că asta însemna o răsturnare de putere; Goliath urma să- 
și recâștige autoritatea. 

Brusc, spre uimirea noastră, Mike s-a întors; în loc să sară în 
copacul alăturat și să fugă, s-a întors. Tot mai striga, dar a 
început să scuture violent crengile și în clipa următoare a sărit 
spre cei cinci. Înspăimântaţi la culme, au coborât cu iuţeală din 
copac, aproape prăbușindu-se unul peste celălalt, și au zbughit- 
o spre pădure. Mike s-a repezit după ei, apoi s-a așezat, cu părul 
vâlvoi, cu ochii scoțând scântei, iar ceilalţi s-au așezat și ei 
supuși. Mike câștigase o victorie spectaculoasă trăgându-le o 
cacialma. 


Când spun că Mike ajunsese masculul dominator, mă refer la 
faptul că el ajunsese în vârful ierarhiei formate de acei indivizi 
pe care îi cunoșteam - indivizi a căror arie de existenţă include 
valea unde locuiam noi. În momentul în care m-am familiarizat 
cu adevărat cu toţi cimpanzeii comunităţii noastre, mi-am dat 
seama brusc, din vizatele făcute la nordul și sudul Rezervaţiei, 
că de fapt există încă alte două comunități. Mulţi dintre indivizii 
cuprinși în aceste grupuri călătoresc rareori sau aproape deloc 
până în valea noastră care este situată central, dar fără îndoială 
că există o oarecare imixtiune între cimpanzeii celor trei 
comunități. 

Un adult, a cărui rază normală de activitate, după câte știam 
noi, se afla la sud, a început să ne viziteze cantina; venea cam 
timp de o săptămână când se afla prin apropiere, apoi dispărea 
pentru că se întorcea la locurile obișnuite. Chiar înainte de a 
muri, ajunsese un vizitator constant al taberei, dar relaţiile cu 
adulţii grupului nostru erau întotdeauna cam încordate. Destul 


de des, femelele din comunităţile nordice sau sudice sosesc în 
tabără în perioada rutului, aduse de masculii comunităţii 
noastre, și, în clipa în care descoperă bananele, devin 
vizitatoare constante, pe câtă vreme ceilalţi vin doar o dată sau 
de două ori pe an. 

In câteva rânduri am văzut indivizi aparţinând la două dintre 
comunităţi amestecându-se și hrănindu-se unii lângă alţii fără 
niciun fel de semn de agresiune. Dar se pare că Mike nu dorește 
să aibă de a face cu cimpanzeii din domeniile de la nord și sud. 
De câteva ori când „străinii” scoteau strigăte de chemare dintr-o 
vale învecinată, Mike, după ce strigase și el și se manifestase în 
diverse feluri, a întors spatele, luând cu sine câţiva membri ai 
grupului său, în vreme ce alţii s-au dus să se amestece cu 
„străinii”. 

O comunitate de cimpanzei este o organizaţie socială extrem 
de complexă: abia când un număr mare de indivizi au început să 
ne viziteze cantina, am putut să fac observaţii regulate cu 
privire la raporturile dintre ei și să-mi dau seama cât de 
complexă este întreaga problemă. Membrii care o alcătuiesc se 
schimbă mereu în grupuri constant diferite și, cu toate că 
societatea pare să fie organizată într-o manieră extrem de 
întâmplătoare, fiecare individ își cunoaște statutul raportat la 
ceilalți cimpanzei cu care s-ar putea întâlni în decursul zilei. Nu 
e de mirare că există o varietate atât de mare de gesturi de 
salut, iar majoritatea cimpanzeilor se salută când se întâlnesc 
după o perioadă când nu s-au văzut. Figan, îndreptându-se cu 
un mârâit gâfâit de supunere spre un adult mai vârstnic, 
dovedește probabil că nu a uitat deloc micul incident violent 
petrecut cu două zile în urmă când încasase un pumn zdravăn în 
spinare. „Știu că ești mai puternic; recunosc; n-am să uit”, este 
subtextul gestului de supunere. „Ti-am aprobat respectul arătat, 
n-am să te mai atac acum”, parcă implică mișcarea ușoară de 
mângâiere a mâinii lui Mike când salută o femelă supusă. 

Pe măsură ce Hugo și cu mine ne-am familiarizat tot mai mult 
cu comunitatea lui Mike, am început să ne obișnuim și cu 
varietatea de relaţii care există între diferiţi cimpanzei adulţi. 
Unii indivizi se amestecau cu ceilalţi numai când întâmplarea îi 
apropia, cum ar fi un copac plin cu fructe sau o femelă 
atrăgătoare în perioada rutului. Alţii se deplasau împreună 
destul de des și dădeau dovadă de o toleranţă afectivă și o 


considerație reciprocă atât de mari încât noi credem că ar putea 
cel mai bine să fie descrise drept prietenie. Şi pe măsură ce 
studiul nostru progresa, am descoperit că anumite prietenii 
persistau de-a lungul anilor, în vreme ce altele erau comparativ 
scurte. Am mai învăţat iarăși cum să deosebim caracteristicile 
pe sexe ale cimpanzeilor. Și cu cât învățam mai multe, cu atât 
eram mai impresionați de paralelele vădite care se puteau face 
între anumite relaţii umane și cele ale cimpanzeilor. 

Prietenii trainice, cum era aceea dintre Goliath și David Barbă 
Colilie, păreau să predomine în special printre cimpanzeii 
masculi. Mike și irascibilul, ţâfnosul și bătrânul J.B. însoțeau de 
obicei împreună același grup. Când l-am văzut prima oară, J.B. 
era superior lui Mike, dar strategiile acestuia cu bidoanele de 
parafină au dus la subordonarea lui J.B. odată cu a celorlalţi 
adulți. Totuși, în clipa în care lucrurile s-au liniștit, iar Mike și-a 
asigurat poziţia de conducător, a devenit clar că J.B. s-a ridicat și 
el pe scara socială. Când se afla în același grup cu Mike, J.B. 
putea să-i domine pe Goliath sau pe alţi masculi care aveau un 
rang superior lui înainte de ridicarea lui Mike la supremație. 
Acești masculi l-au acceptat rapid pe J.B. ca fiind următor în 
rang, dar Goliath își afirma vechea poziţie față de J.B. de multe 
ori când Mike nu era în grup. Îmi amintesc de o zi când Goliath l- 
a ameninţat pe J.B. care se apropiase de cutia lui cu banane. J.B. 
s-a îndepărtat brusc și a început să ţipe din toate puterile, 
uitându-se în direcția văii pe unde Mike plecase ceva mai 
devreme. Probabil că nu ajunsese prea departe, căci peste 
câteva clipe și-a făcut apariţia cu blana zbârlită, căutând să 
vadă ce păţise prietenul său. Atunci J.B. s-a repezit la cutia 
lângă care stătea Goliath, iar Goliath, cu mârâituri gâfâite de 
supunere, s-a grăbit să elibereze locul, cu toate că Mike nu a 
luat parte activă la dispută. 

Intr-o altă ocazie, după ce a mâncat vreo douăzeci de banane, 
J.B. a încercat să deschidă o altă cutie, forţând-o. Cum era 
expert la stricatul cutiilor, iar cum acestea erau greu de reparat, 
Hugo și cu mine am încercat să-l facem să se răzgândească, așa 
că ne-am dus acolo și ne-am așezat pe ea. J.B. s-a îndepărtat 
într-adevăr, dar s-a urcat într-un copac din apropiere și a 
început să strige, din nou uitându-se în direcţia în care plecase 
Mike. De data asta, totuși (poate din fericire pentru noi) Mike 
probabil că nu l-a auzit și nu s-a întors. 


Leakey și Dl. Worzle erau alţi doi masculi care mergeau 
împreună. Ca temperament erau foarte diferiți. Leakey, ca și 
porecla pe care o avea - de gură mare, gălăgios - este un 
cimpanzeu robust, cu o poziţie înaltă și de obicei prietenos. Dl. 
Worzle, în schimb, era mereu ţâfnos, când avea de-a face cu 
ceilalți cimpanzei și cu oamenii. Avea într-adevăr un statut 
foarte coborât și chiar înainte de a se bicisnici de tot, o stare 
anterioară morții, era subordonat tuturor celorlalți masculi adulţi 
și chiar unor masculi adolescenţi. Cu toate acestea, cei doi își 
petreceau ore întregi unul în compania celuilalt puricându-se, 
hrănindu-se și hoinărind dintr-un loc în altul, construindu-și 
culcușurile în același copac sau în copaci învecinaţi. 

Prieteniile de acest fel sunt avantajoase nu numai celui cu o 
poziție inferioară dintre cei doi. Într-o zi, în perioada în care 
Goliath își pierdea poziția de dominație, a venit la noi în tabără 
de unul singur. Era încordat și vizibil neliniștit; mereu se ridica în 
picioare și privea lung spre drumul pe care venise și tresărea la 
fiecare sunet brusc. 

Deodată Hugo și cu mine am observat trei masculi, dintre 
care unul era Hugh, cel cu statut înalt. Stăteau pe o ridicătură 
de pământ și se uitau spre Goliath. Toţi aveau părul zburlit și, 
când au început să coboare panta în fugă, mi-au amintit de 
imaginea unei bande de bătăuși. Goliath n-a mai așteptat să 
vadă ce se va întâmpla; în mare grabă și pe tăcute a luat-o la 
fugă în direcție opusă și a dispărut în vegetaţia deasă din jurul 
taberei. Cei trei s-au repezit după el și în următoarele cinci 
minute au răscolit cu mare zarvă tufișurile în căutarea lui 
Goliath. N-au avut succes și nu peste mult timp au apărut în 
tabără și au început să mănânce banane. Deodată Hugo mi-a 
făcut semn să mă uit înspre pantă, unde l-am văzut pe Goliath 
ițindu-se prevăzător din spatele unui copac. Ori de câte ori unul 
din cei trei privea în sus, Goliath dispărea brusc în spatele 
pomului, ca apoi să apară iar. Apoi, l-am văzut urcând panta. 

Cimpanzeii au dormit în noaptea aceea lângă tabără și foarte 
devreme, aproape înainte de a se crăpa de ziuă, am auzit un 
strigăt gâfâit din direcţia copacului lui Goliath. Hugo și ceilalţi 
doi masculi au ajuns primii în tabără; erau niște umbre 
întunecate profilate în lumina cenușie a zorilor. Pe urmă, când 
mâncau banane, am auzit o strigare din vârful pantei. Peste o 
clipă Goliath s-a năpustit în jos, ţinând o ramură uriașă și 


aruncând-o în faţă când a traversat luminișul. Fără să se 
oprească s-a repezit la Hugh și l-a atacat. A fost o luptă 
cumplită, iar lui Hugh nu i-a fost prea bine; de obicei masculul își 
lovește victima doar câteva secunde, dar, de data aceasta, cei 
doi combatanți s-au tot rostogolit, s-au înșfăcat și s-au lovit me- 
reu, iar când Goliath a reușit să-l doboare pe Hugh, l-a apucat cu 
o mână de blana de pe umăr și a început să-i joace cu ambele 
picioare pe spinare. 

Abia după ce s-a pornit lupta, Hugo și cu mine ne-am dat 
seama de ce devenise Goliath deodată atât de viteaz; am auzit 
strigătele caracteristice ale lui David Barbă Colilie și l-am văzut 
traversând luminișul și trecând pe lângă adulţii încăieraţi, în 
felul lui impunător și tacticos. Probabil că David se alăturase 
prietenului său în zori, și simpla lui prezenţă îi dăduse lui Goliath 
curajul să-l înfrunte pe Hugh și banda sa. 

Cu excepţia lui David și a lui Goliath, care nu semănau deloc, 
am reușit să descoperim, la celelalte perechi de prieteni masculi 
pe care-i știam, asemănări fie fizice, fie comportamentale. 
Lucrul acesta este mai ales vizibil în cazul lui Leakey și Dl. 
Worzle. Dl. Worzle avea niște ochi extraordinari căci regiunea 
din jurul irisului în loc să fie pigmentată intens cu cafeniu, ca la 
ceilalți cimpanzei, era albă. Prin urmare, ochii aveau o înfățișare 
omenească. Și Leakey era lipsit de pigmentaţie, cu toate că în 
mai mică măsură ca DI. Worzle. Aveam impresia, de fapt, că 
perechile de prieteni masculi ar putea fi deseori înrudite. 

Singurele două femele adulte despre care știu că s-au bucurat 
de același gen de prietenie erau mai mult ca sigur surori; nu 
numai că aveau aceleași trăsături ale chipului, dar erau la fel de 
masive și amândouă se manifestau violent, băteau pământul cu 
picioarele și se legănau într-un mod mai degrabă tipic pentru 
masculi. Au fost singurele femele adulte pe care le-am văzut 
vreodată jucându-se între ele, rostogolindu-se pe pământ, 
gâdilându-se și râzând cu sughiţuri, fiecare cu puiul ei ghemuit 
într-un braţ. 

Femelele adulte din comunitatea de cimpanzei sunt aproape 
întotdeauna supuse masculilor adulţi și, fără îndoială, și multor 
masculi adolescenţi. Dar au și ele ierarhia lor. Mulţi ani de-a 
rândul, Flo a fost conducătoare, fiind respectată și temută nu 
numai de femelele tinere, dar și de cele vârstnice. Flo era 
extraordinar de agresivă faţă de reprezentantele sexului ei și nu 


îngăduia niciun fel de nesupunere din partea femelelor 
adolescente. Fără îndoială că o mare parte din îndrăzneală se 
baza pe faptul că era însoţită de cei doi fii ai ei mai mari, iar 
când Fifi cea agresivă se alătura și ea, familia era într-adevăr de 
temut. 

După cum am pomenit mai înainte, Flo era însoţită într-o 
vreme de multe ori de mama Olly. Dar relaţia dintre ele se 
deosebea mult de cea dintre Mike și J.B., sau David și Goliath. In 
primul rând, Flo era deseori agresivă cu Olly, iar în al doilea 
rând, niciuna dintre ele nu sărea în ajutor la necaz. Singura dată 
când le-am văzut unite a fost când au făcut front comun 
împotriva unei femele tinere străine. 

Femela asta apăruse prima oară în tabără înconjurată de un 
alai de masculi și prezentând semnele caracteristice perioadei 
de împerechere. Venise în fiecare zi, timp de aproape două 
săptămâni, și se obișnuise cu locul ciudat în care bananele 
creșteau în cutii, pe pământ. Deseori venise în tabără când erau 
și Flo și Olly, dar cele două femele mai vârstnice păruseră că n-o 
bagă deloc în seamă. 

Și pe urmă, într-o zi, când în tabără se afla un grup restrâns 
de cimpanzei, printre care și Flo și Olly, am văzut-o din nou pe 
femela cea tânără. Nu mai prezenta niciun semn caracteristic 
perioadei de împerechere; stătea într-un copac la marginea 
luminișului privind nervoasă către noi. Noi eram încântați, 
pentru că la vremea respectivă puţine femele tinere vizitaseră 
cantina. Cum stăteam noi gata pregătiţi cu câteva banane 
pentru ea, le-am observat pe Flo și Olly fixând-o pe străină, cu 
toată blana vâlvoi. 

Primul pas l-a făcut Flo, și apoi Olly. S-au dus liniștite și agale 
spre copac, iar victima nu le-a observat decât când erau foarte 
aproape. Atunci, cu ţipete și gâfâituri de frică, s-a căţărat mai 
sus în copac. Flo și Olly au rămas locului o vreme, privind în sus, 
apoi Flo s-a urcat iute în copac, a înșfăcat ramura de care atârna 
acum femela care scotea strigăte ascuţite și, cu gura strânsă de 
furie, a început să zgâlţâie din toate puterile creanga. Nu peste 
mult timp, femela, pe jumătate ţopăind, și tremurând din toate 
încheieturile s-a târât într-un copac alăturat urmată imediat de 
Flo, iar Olly a rămas pe pământ scoțând niște lătrături puternice. 
Urmărirea a continuat până când Flo a obligat femela să rămână 
pe pământ, a ajuns-o, a lovit-o cu ambii pumni și a început să 


bată pământul cu picioarele și mâinile: a izgonit-o până la urmă, 
iar Olly a continuat să alerge după ele. 

Când străina a dispărut lătrând în pădure, Flo s-a oprit. Avea 
chipul împroșcat cu urina femelei îngrozite și părul era tot 
zburlit. Olly stătea lângă ea și cele două femele au rămas să 
asculte cum se îndepărtau încet-încet strigătele înspăimântate. 
Pe urmă Flo s-a întors, s-a curăţat pe faţă cu un pămătuf de 
frunze și a revenit agale în tabără unde Fifi, pe toată perioada 
altercaţiei, avusese grijă de Flint, pe atunci în vârstă de opt luni. 

Am mai asistat la alianţe bruște între două sau mai multe 
femele adulte, pentru a izgoni pe nou-venitele tinere, din 
locurile unde se hrăneau. Cu toate acestea nu le-am văzut 
unindu-se împotriva masculilor adolescenţi străini și nici n-am 
văzut masculi adulţi, din niciun grup, izgonind din locurile unde 
se hrăneau, alţi cimpanzei, fie ei masculi sau femele. Atunci 
care ar fi motivaţia comportamentului agresiv al acestor 
femele? Oare faptul că femelele vârstnice, care în mod normal 
au o rază de acţiune mai mică decât a masculilor, sunt mai 
posesive în ceea ce privește teritoriul? Sau poate este vorba de 
un fenomen emoţional mult mai complex - femelele vârstnice 
nu suportă probabil ca adulţii „lor” masculi să acorde atenţie 
femelelor tinere străine? Cu alte cuvinte, comportamentul lor își 
găsește motivaţia în emoția pe care la ființele umane o numim 
gelozie? Nu putem fi siguri, dar uneori fără îndoială că așa 
părea. 

Într-o zi, când Flo stătea împreună cu patru masculi adulți, 
puricându-se reciproc, a sosit o femelă tânără, însărcinată; se 
alăturase grupului nostru, venind din nord. Deseori, gravidele 
continuă să prezinte semne vizibile din perioada împerecherii, 
iar aceasta nu făcea excepţie. Masculii nu s-au împerecheat cu 
femela respectivă, cu toate acestea s-au arătat interesați; au 
lăsat-o baltă pe Flo, s-au dus s-o cerceteze pe noua venită și au 
început s-o purice zelos. Abia peste câteva clipe am zărit-o pe 
Flo. Se apropiase de femelă cu câţiva metri și o fixa, cu blana 
vâlvoi. 

Dacă ar fi îndrăznit, probabil că ar fi atacat-o. Dar așa, s-a dus 
și ea la grup și a început s-o cerceteze. Pe urmă s-a îndepărtat și 
s-a apucat să-l curețe pe Flint. 

Nici nu ne-a venit să credem când, a doua zi, Flo a prezentat 
semnele începutului unei perioade de împerechere. Flint nu 


împlinise doi ani, și cu toate că femelele tinere se pot 
împerechea din nou când puiul are patrusprezece luni, femele 
bătrâne, ca Flo, au nevoie de o perioadă de patru-cinci ani după 
naștere. Cu toate acestea Flo a stârnit atenţia lui Rodolf care a 
început s-o cerceteze foarte atent. Ba încă și alţi masculi au 
procedat la fel. S-au așezat în jurul ei și au puricat-o. A doua zi, 
semnele au pierit, și de fapt patru ani de-a rândul n-au mai 
apărut. Eu însă nu pot să cred că a fost o simplă coincidenţă. 

Femela cimpanzeu este într-adevăr foarte diferită de mascul, 
cu toate că, la fel ca și la oameni, câteva femele prezintă 
caracteristici masculine, și invers. Femelele adulte, în mod tipic 
recurg la o mulţime de gesturi și strigăte asemănătoare copiilor 
atunci când încearcă să obţină ceva de la un superior social. 
Melissa, când se roagă de un mascul, întinde mâna mereu, îl 
atinge rugător și, dacă nu are succes, începe să scâncească sau 
să ţipe ca un prunc isteric. Ca și alte femele, poate fi foarte 
insistentă când cere ceva, și deseori este până la urmă 
recompensată cu o bucată de banană, sau de carton, sau ce 
altceva cere. Odată, când DI. McGregor o purica și acesta s-a 
întors să purice un mascul superior ca rang care se alăturase 
grupului, Melissa s-a uitat o vreme la spatele lui, pe urmă a 
început să se legene și să scâncească. El nici n-a băgat-o în 
seamă. Atunci a început să scâncească și mai tare și mereu îi 
dădea câte un bobârnac. Cu toate acestea DI. McGregor a 
continuat să-l purice pe celălalt mascul. Până la urmă, aproape 
strigând de furie, Melissa s-a întins și i-a ars una zdravănă cu 
piciorul - drept urmare masculul bătrân s-a întors, în fine, și a 
început s-o purice iar pe femela nerăbdătoare. 

Se pare că femelele sunt mai predispuse decât masculii să fie 
vindicative. Când Melissa este ameninţată de un superior, 
aproape întotdeauna se îndreaptă în grabă spre un individ mai 
înalt în grad și, în timp ce se întinde să-l atingă, ţipă puternic 
către agresor. In mod vădit încearcă să-l incite să se răzbune în 
numele ei. Faptul că masculii de care se apropia răspundeau 
rareori rugăminţilor ei, poate doar ca să-i potolească strigătele, 
nu făcea să-i scadă cu nimic din înfocare; data următoare când 
va fi ameninţată, va proceda la fel. Într-o zi, când Rodolf a lovit- 
o ușor, s-a întâmplat ca în grupul respectiv el să fie cel mai 
important. Dar spre uluirea noastră, când a sosit Mike, peste 
vreo zece minute, Melissa s-a repezit la el, și-a lipit gura de 


grumazul lui și apoi, cu o mână pe spatele lui Mike, a început să 
tipe fixându-l cu privirea pe Rodolf și fluturându-și ușor mâna 
cealaltă către el. Ca de obicei, stratagema i-a fost complet 
ignorată, dar am văzut-o comportându-se întocmai și în alte 
ocazii. 

Melissa nu era singura femelă care să poarte ranchiună cuiva. 
Pooch își pierduse mama când era de cinci-șase ani și începuse 
o prietenie ciudată cu un mascul bătrân, Huxley. În cea mai 
mare parte a timpului se ignorau aproape total, cu toate că 
uneori se mai puricau, dar ori de câte ori Huxley se ridica să 
plece, Pooch îl urma ca o umbră. 

Într-o zi, când un grup mare de cimpanzei vizitase tabăra, 
Pooch, care avea pe atunci cam șase ani, a rămas în urmă cu 
Evered, care era mai mare decât ea cu un an. Niciunul nu a 
reușit să ia vreo banană. Indată ce grupul a dispărut din raza 
vizuală, le-am dat niște fructe. S-a iscat o ceartă, iar Evered a 
lovit-o pe Pooch care s-a pus pe ţipat. Pe urmă ea i-a întors 
spatele în chip de supunere, el a mângâiat-o și s-au așezat 
liniștiți unul lângă altul, hrănindu-se. Am rămas uluiți când, 
peste câteva minute, Pooch a dat brusc drumul la banane și l-a 
atacat pe Evered, mușcându-l și trăgându-l de păr. Probabil că și 
Evered era la fel de surprins, căci de obicei o femelă nu atacă 
un mascul mai vârstnic decât ea. 

Ne-am dat seama ce o determinase pe Pooch să se comporte 
astfel când l-am văzut pe bătrânul Huxley, cu părul zbârlit, 
stând lângă cărare și privindu-ne ţintă. Privirea îi rătăcea de la 
Hugo și de la mine spre cei doi tineri cimpanzei - probabil că 
asociase strigătele anterioare ale lui Pooch cu noi și se grăbise 
să-i sară în ajutor. A mai stat o clipă așa, apoi s-a pornit către 
certăreţi. Se pare că i-a pocnit pe amândoi, apoi s-a întors și și-a 
văzut agale de drum. Evered a ţipat până a răgușit și a stat 
chircit de parcă avea dureri. Pooch a pornit imediat după 
protectorul ei și, trecând pe lângă Evered, s-a uitat la el cu o 
expresie pe care n-o mai văzusem până atunci și nici de atunci 
încoace la un cimpanzeu. Arăta exact ca strâmbătura unei 
fetișcane care face în ciudă cuiva. 

Ceea ce Pooch i-a făcut lui Fifi, care era mai mică decât ea cu 
câţiva ani și tovarășă de joacă îndelungată, a fost complet 
împotriva comportamentului cimpanzeilor. S-a întâmplat că cele 
două se hârjoneau și, din greșeală. Fifi a lovit-o pe Pooch care a 


tipat și a pocnit-o la rândul ei pe Fifi. Fifi a rânjit speriată și pe 
urmă și-a întors posteriorul supusă către Pooch. Pooch ar fi 
trebuit s-o atingă pe Fifi, dar ea s-a aplecat și în mod intenţionat 
a mușcat-o zdravăn. 

Fifi, aprigă cum era și mama ei, s-a întors și s-a repezit la 
femela mai mare. Cele două s-au rostogolit pe pământ, 
smulgându-și smocuri întregi de păr, până când Flo a ajuns la 
ele, cu părul vâlvoi, iar Pooch s-a retras, ţipând; Fifi, zbierând 
cât o ţineau puterile, s-a aplecat de data aceasta către mama ei, 
iar Flo a liniștit-o mângâind-o până s-a potolit. Dar rana era 
sângerândă și se umflase. Fără îndoială că o durea rău; și-a 
înjghebat un culcuș moale din frunze, pe pământ, unde s-a 
ghemuit o vreme, tamponându-și ușor rana cu un șomoiog de 
frunze. 

Există multe lucruri în relaţiile sociale ale cimpanzeilor 
asemănătoare cu comportamentul nostru; poate chiar mai 
multe decât unii dintre noi ar fi dispuși să recunoască. Numai 
printr-o investigaţie continuă, timp de ani de zile de acum 
încolo, printr-un studiu al structurii sociale într-un grup unde se 
cunosc legăturile de rudenie între diferiţi indivizi, vom reuși să 
înţelegem întreaga structură atât de complexă și de complicată. 


Capitolul XI 


DEZVOLTAREA CENTRULUI DE CERCETARE 


Când am pus prima oară piciorul pe plaja de la Rezervaţia 
Gombe Stream, nu mi-am închipuit că de fapt făceam primul 
pas către înfiinţarea Centrului de Studiu de la Gombe Stream: 
că, nouă ani mai târziu, vor fi încă zece cercetători preocupaţi 
de studierea nu numai a unor aspecte diferite ale 
comportamentului cimpanzeilor, ci și de observarea babuinilor și 
maimuţelor mătăsoase roșii colobus. 

Pe prima asistentă cercetătoare, Edna Koning, am luat-o 
curând după nașterea lui Flint. Edna ne-a scris, implorându-ne s- 
o angajăm în orice fel de muncă, și întrucât pentru mine erau 
mult prea multe de făcut chiar înainte de a naște Flo, am 
întâmpinat ideea cu bucurie. 

Edna nu numai că ne dactilografia notițele, dar a învăţat să 
facă și observaţii foarte minuţioase. lar când l-am urmat pe Flo 
și Flint în munţi, știam că, orice s-ar întâmpla în tabără, Edna va 
înregistra faptele. 

In acele zile, lucram de dimineaţă până noaptea târziu. Am 
înregistrat observaţiile direct pe banda de casetofon ca să nu 
trebuiască să-mi iau ochii de la ceea ce se petrecea în jurul 
meu. Edna bătea la mașină înregistrările seara, iar eu mă 
luptam cu analiza pentru teza de doctorat. Am început să facem 
și copii după notițe, trei în total, și le-am împărţit în categorii de 
comportament - puricare, supunere, agresiune și așa mai 
departe. Edna, Hugo și cu mine le-am decupat și le-am lipit, pe 
secțiuni semnificative, în dosare mai cuprinzătoare. Acest lucru 
ne-a fost extrem de folositor pentru cercetarea întreprinsă. Cel 
de-al treilea exemplar îl trimiteam lună de lună lui Louis, ca să-l 
ţină la loc sigur - în caz că la Gombe ar putea izbucni incendii, 
inundaţii sau alte catastrofe. 

Pe urmă, mai era și vânturatul bălegarului. Hugo s-a gândit 
primul că ar fi mai bine să spălăm bălegarul decât să examinăm 
mostrele uscate pentru a vedea ce hrană fusese îngurgitată. 
Cimpanzeii înghit mulţi sâmburi când se hrănesc, așa că 
întotdeauna știam bine ce specii sunt de obicei coapte. Este de- 


a dreptul de necrezut câtă hrană pare să treacă prin tubul 
digestiv și cum doar o parte este digerată. Vânturatul 
bălegarului a constituit o metodă excelentă de a descoperi cât 
de multă hrană sau câte insecte mănâncă, iar datele culese în 
felul acesta, împreună cu informaţiile adunate prin 
supravegherea hrănirii cimpanzeilor, ne-au oferit un tablou 
cuprinzător al regimului lor alimentar pe tot cuprinsul anului. 

Vânturam bălegarul la râu punând fiecare mostră într-o cutie 
de tinichea găurită pe fund, adăugam apă și vânturam mereu 
deasupra unei gropi cu bălegar. 

In plus, ca să mă ajute la lucrare, Hugo se ocupa de multe 
alte treburi. Incă mai era finanţat de societatea National 
Geographic și ţinea toate conturile, și ale lui și ale mele. A 
trebuit să scrie multe explicaţii pentru filmul său și fotografiile 
pe 33 mm, iar în sezonul ploios, mai cu seamă, se lupta din 
răsputeri să-și păstreze aparatura fotografică în perfectă stare. 

Munceam cu toţii atât de mult că Vanne, care a venit să ne 
viziteze în anul acela și care bineînţeles că a fost imediat pusă 
să participe și ea la activităţile noastre, ne-a propus să ne luăm 
o dată pe săptămână liber câte o seară. A fost o idee excelentă 
și aşteptam de fiecare dată seara de odihnă așa cum mulți 
așteaptă week-end-urile. In aceste seri nepreţuite ascultam 
muzică, beam câte un păhărel în jurul focului și ne desfătam cu 
cina luată în tină, în loc să înghițim la repezeală mâncarea într- 
unul din corturi, înainte de a ne grăbi din nou la muncă. Uneori, 
chiar jucam zaruri și ne amuzam la culme. 

Totuși, chiar și în aceste seri conversaţia revenea inevitabil la 
subiectul „cimpanzei”: dacă n-am fi muncit cu plăcere nu știu 
dacă am fi fost în stare să răzbim. Eram complet cufundaţi în 
viaţa grupului de cimpanzei și, după cum se exprima uneori 
Hugo, parcă asistam la viața desfășurată într-un mic sătuc. O 
fascinaţie continuă, o bucurie continuă, o muncă continuă. 

Către sfârșitul acelui an, oricât ne-am străduit, nu mai 
reușeam să facem faţă volumului de muncă - căci alţi cimpanzei 
se alăturau celor obișnuiți să vină la cantina noastră, și în plus 
era nevoie de o observaţie minuțioasă pentru Flint și pentru 
puiul Melissei - Goblin. Așa că am angajat o secretară, pe Sonia 
Ivey, iar ea, ca și Edna, a fost încântată de această muncă. 
Sonia mi-a dactilografiat toate benzile înregistrate, așa că Edna 
avea mai mult timp pentru observaţie, iar eu mi-am continuat 


investigaţiile în pădure. Cimpanzeii deveniseră tot mai îngădui- 
tori cu mine când îi urmăream îndeaproape, așa că am reușit să 
stau cu ei perioade tot mai îndelungate. 

La vremea respectivă, ne vizita tabăra un grup de patruzeci și 
cinci de cimpanzei, unii dintre ei soseau regulat, cum era de 
exemplu familia lui Flo, iar alţii, de obicei din grupuri care în 
mod normal se mișcau în zonele dinspre sud sau nord, veneau 
doar când peregrinările lor îi aduceau pe lângă valea noastră. 
Cu excepţia câtorva vizitatori care soseau extrem de neregulat 
la tabără, acești cimpanzei se obișnuiseră atât de mult cu 
locurile din jurul cantinei noastre, încât nu ezitau nicio clipă să 
intre și să iasă din corturi, luând tot ceea ce aveau poftă. 

Profitasem fără îndoială de experienţa lui Kris Pirozynski: am 
avut grijă să ne depozităm îmbrăcămintea în cufere de metal - 
inclusiv așternuturile pe care le strângeam cu grijă în fiecare 
dimineaţă. Odată, chiar după ivirea zorilor, am auzit-o pe Vanne 
strigând supărată. Când ne-am dus să vedem ce s-a întâmplat, 
l-am văzut pe David Barbă Colilie care-i înșfăcase hainele. 
Vanne rămăsese pe jumătate dezbrăcată pe marginea patului, 
trăgând cu disperare de cracul de la pijama, iar David stătea 
lângă ea, cu o mână pe genunchiul ei, și sugând capătul celuilalt 
crac. Când am putut să mă potolesc din râs, am adus o banană 
și m-am postat cu ea în afara cortului. David, deși trăgea 
zdravăn de partea lui de pijama, până la urmă i-a dat drumul și 
a acceptat banana în schimb, iar Vanne repede și-a închis cortul 
și și-a pus la loc sigur pijamaua. 

Lui Rodolf n-a mai avut cine să-i ofere o banană când, sus în 
munţi, a lăsat baltă brusc puricarea celorlalţi din grup și, 
apropiindu-se de mine cu părul vâlvoi, mi-a înșfăcat bluza și a 
început să tragă de ea. Arăta atât de feroce încât eram cât pe 
ce să încep să mă dezbrac când, s-a lăsat jos lângă mine, blana i 
s-a netezit la loc, și a început să sugă materialul pe care-l 
apucase. A rămas așa vreo cincisprezece minute, apoi s-a întors 
la puricat, luând cu el petecul pe care reușise să-l rupă. 

Într-adevăr, de la o vreme începusem să avem sentimentul că 
nimic nu mai era tabu. Deseori ascundeam câteva banane în 
buzunarele hainelor, ca să le putem de pe furiș lui Fifi sau altor 
pui care nu reușeau să apuce nimic din cutii. Dar cum masculii 
adulţi și-au dat repede seama de stratagemă, a trebuit să 
renunțăm.  Cimpanzeii totuşi n-au uitat multă vreme 


ascunzătoarea. Într-o dimineaţă, Hugo pe jumătate adormit, dar 
îmbrăcat, a scos un răcnet când Leakey și-a făcut apariţia în ușa 
cortului, l-a fixat cu privirea, i-a ridicat cămașa și i-a vârât un 
deget scormonitor direct în buric. Tot Leakey a fost cel care, 
observând o umflătură la bluza Ednei care i s-a părut foarte 
promițătoare, s-a întins și a apucat-o de piept. 

În altă zi, mi-am luat în buzunar o banană coaptă ca s-o 
mănânc ceva mai târziu, iar când Fiii a încercat să-și vâre mâna, 
m-am dat la o parte. Fifi s-a uitat foarte atentă la buzunarul meu 
umflat, pe urmă a luat un pai lung pe care l-a vârât cu grijă în 
buzunar. L-a scos și l-a mirosit; se pare că s-a lămurit despre ce 
era vorba, căci m-a urmat peste tot până când a trebuit să-i dau 
banana. 

Şi rezervele de ouă trebuia să le ţinem bine ascunse. Dl. 
McGregor, Dl. Worzle și Flo erau cei mai mari iubitori de ouă. 
Într-o zi bătrânul McGregor a reușit să șterpelească patru ouă 
fierte pe care Edna le pregătise pentru prânz - dar am fost 
răsplătiți din plin pentru pagubă, cu hazul pe care l-am făcut. 
Cimpanzeul aproape întotdeauna consumă oul împreună cu un 
snop mare de frunze; abia după ce și-a înfundat gura cu frunze 
suficiente, strivește și oul cu dinţii. Pe urmă stă și savurează 
amestecul, minute în șir. 

DI. McGregor a rămas stupefiat când a băgat în gură primul 
ou și nu e de mirare, pentru că era fierbinte. L-a scos, s-a uitat 
atent la el, l-a adulmecat, și pe urmă l-a luat din nou cu un 
mănunchi de frunze. L-am auzit apoi cum a spart coaja. Ceea ce 
a urmat a fost și mai surprinzător pentru el pentru că n-a simţit 
sucul gustos în gură. A scuipat totul jos și s-a uitat atent. A 
procedat întocmai cu toate cele patru ouă, de fiecare dată 
înfundându-se cu tot mai multe frunze până când s-a înconjurat 
de movilițe de verdeață cu bucăţi de gălbenuș și albuș. 

O altă problemă pe care am avut-o în acel an a fost cum să ne 
protejăm corturile. Am fixat toate frânghiile de ancorare pe 
copaci sau pe ţărușii zdraveni de lemn pe care îi bătuse Hassan 
în jurul cortului - căci cimpanzeii descoperiseră că dacă scot 
ţărușii de fixare, unul câte unul, când își făceau de lucru prin 
împrejurimi, obțineau efecte spectaculoase. O vreme n-am mai 
avut probleme. Pe urmă, într-o zi, Goliath s-a aventurat în cortul 
nostru deschis făcând demonstraţii și a dărâmat două prăjini 
groase de lemn de parcă ar fi fost bețe de chibrit. A lăsat în 


urmă pânza cortului mototolită, susţinută într-o parte doar de 
frânghiile de ancorare legate de copaci. Până la urmă a trebuit 
să recurgem la trunchiuri groase de copaci și, cu ajutorul lui 
Hassan, i-am ridicat și i-am fixat în ciment. Ne cam stăteau în 
drum, dar cel puţin nu mai puteau fi urniţi de acolo. 

Aproape tot anul acela rezerva de banane pentru cimpanzei a 
constituit cea mai mare problemă pentru noi. În primul rând, tot 
timpul aveam senzaţia că nu ne ajung cutiile; Hassan făcea 
mereu altele noi, dar zilnic cimpanzeii scoteau din uz două, trei 
sau chiar mai multe. Chiar și atunci când le-am înţepenit în 
ciment masculii adulți reușeau să strice câte ceva. Cel mai 
stricător era J.B. Tot timpul rupea mânerele de oţel ale 
capacelor, așa că nu mai reușeam să le închidem. Ba chiar a 
fost în stare să rupă un cablu zdravăn - cu toate că singura 
porţiune care era vizibilă se afla pe o lungime de aproximativ 
cincisprezece centimetri, între ţeava centrală și locul unde era 
atașat de copac. Toate acestea constituiau semne înfricoșătoare 
despre puterea supraomenească a acestor cimpanzei. 

Totul era în regulă dacă, înainte de sosirea unui grup, grupul 
anterior se retrăgea - aveam astfel ocazia să umplem iar 
micuțul nostru depozit. Dar dacă în apropiere se afla un grup de 
cimpanzei, nu îndrăzneam să deschidem depozitul. Și ca un 
făcut, deseori eram surprinși când încărcam cutiile; și dacă cel 
care ne surprindea era cumva J.B., sau Goliath, sau vreun alt 
mascul adult, eram nevoiţi să le dăm întreaga cantitate de 
banane pe care o aveam pentru că erau prea puternici ca să 
glumim cu ei. 

Cea mai mare problemă o constituia rezerva de banane a lui 
David Barbă Colilie. David nu uitase zilele bune de odinioară 
când, împreună cu Goliath și William, reușea să o șteargă cu 
toate bananele găsite. Pe atunci nu avusese de luptat pentru 
porția lui cu alți cinci sau zece masculi înfometați. lar David nu 
se grăbea niciodată când ajungea în tabără; îi făcea plăcere să-i 
lase pe ceilalți masculi s-o ia înainte, grăbiţi, așa că la vremea 
când ajungea și el toată distracţia se terminase. Și totuși, când 
apărea, trebuia să găsim o modalitate să-i-dăm și lui banane; 
altfel, cu buza inferioară încordată, începea să răscolească toate 
corturile după ele. Rupea totul, împingea totul, iar dacă trăgeam 
fermoarele corturilor, sfâșia și plasele contra ţânţarilor de la 
ferestre. Problema era, fără îndoială, că și ceilalţi cimpanzei 


cotrobăiau prin corturi după fructe ascunse, cu toate că nu 
făceau ravagiile pe care le făcea David. Mereu ne descopereau 
ascunzătorile așa că tot timpul trebuia să găsim alte locuri. 

Chiar atunci când rezerva lui David rămânea intactă, tot era 
complicat să i-o dăm fără să observe ceilalți masculi mai 
agresivi. Şi dacă totuși, după multă caznă, reușeam să i le 
punem în braţe, Flo, sau Melissa, sau vreo altă femelă veneau 
lângă el pe rând să-i ia din grămadă. David nu obiecta decât 
rareori - de fapt, e/ întotdeauna putea să mai capete. Viaţa 
devenea tot mai agitată și mai imposibilă, și tânjeam amarnic 
după zilele lipsite de griji când colindam munții. 

In 1965, totuși, lucrurile au început să se îmbunătăţească. 
Societatea National Geographic, care încă ne subvenţiona 
cercetările, ne-a acordat fonduri pentru ridicarea unor 
construcţii prefabricate de aluminiu. Am ales un alt teren ceva 
mai sus de vale, de unde aveam o priveliște minunată a 
muntelui din față, precum și a unei părți din lac. Din nou a 
trebuit să muncim noaptea, dar nu ne-a luat mult să ridicăm 
construcţia, în afară de pregătirea pardoselelor de ciment. Când 
am fost gata și le-am acoperit pe toate părţile, inclusiv 
acoperișurile, cu iarbă, se armonizau frumos cu împrejurimile 
împădurite. Cea mai mare dintre ele conţinea o cameră destul 
de spațioasă, pentru lucru și fișierul observaţiilor, două camere 
foarte mici care să slujească drept dormitoare pentru Edna și 
Sonia, și încă două și mai mici folosite ca bucătărie și cămară. 
Cealaltă baracă era pentru Hugo și mine. În plus am mai ridicat 
și o colibă mică pentru depozitarea bananelor, ceva mai jos în 
vale, chiar sub noua tabără. 

De data asta n-am mai avut atâtea greutăţi până să-i 
familiarizăm pe cimpanzei cu noul loc. Într-o dimineaţă, când 
Hugo și cu mine eram la noua locuinţă ca să verificăm dacă 
totul este în ordine am privit în vale și l-am văzut pe David 
Barbă Colilie și pe Goliath hrănindu-se într-un palmier. Ce noroc! 
Am întins repede un mănunchi mare de banane. Cei doi masculi 
s-au înghiontit și au strigat cam aproape un minut până să se 
repeadă spre noi. După cum se întâmplă, alţi cincisprezece 
cimpanzei erau răspândiţi prin toată valea și, auzind chemările 
agitate ale lui David și Goliath s-au grăbit să vină și ei; tot 
grupul s-a adunat la noua cantină. Singurul necaz a fost că, 
nefiind o acţiune premeditată, Hugo n-a avut aparatul la el și 


deci n-a putut înregistra pe peliculă bucuria nebună, îmbrăţi- 
șările, sărutările, mângâierile, ţipetele și lătrăturile care au 
continuat până când cimpanzeii s-au liniștit îndeajuns pentru a 
putea să înceapă să se hrănească. 

În decurs de trei zile aproape toţi cimpanzeii - toţi, cu 
excepţia vizitatorilor extrem de sporadici - descoperiseră noul 
loc, așa că am putut să închidem definitiv cealaltă cantină. Noile 
locuințe erau atât de luxoase comparativ cu ceea ce 
cunoscusem înainte împreună cu Hugo la Gombe, încât ni se 
rupea inima gândindu-ne că mai avem doar câteva săptămâni 
până să plecăm de acolo. Dar Hugo trebuia să înceapă o altă 
muncă în calitate de fotograf, căci Societatea National 
Geographic nu-și putea permite să menţină un fotograf tot 
timpul la tabăra cimpanzeilor, iar eu aveam de petrecut nouă 
luni în Anglia ca să termin de scris rezultatele pentru teza de 
doctorat. 

Abia după ce am plecat împreună cu Hugo de la Gombe 
Stream, ne-am dat seama că anul acela făcusem o greșeală 
gravă. Îl încurajasem pe Flint să ne atingă și îl gâdilasem ușor. 
Fusese o experienţă încântătoare, iar Flint devenise tot mai 
încrezător; ne minunasem la vremea aceea cum poate o mamă- 
cimpanzeu sălbatică să piardă într-atâta teama de oameni încât 
să-și lase puiul să se joace cu noi. Fifi urmase exemplul lui Flint, 
și la fel procedase și Figan. Pe atunci ni se părea că lucrul 
acesta nu are nicio importanţă, dovedea așa cum dovedise și 
faptul că îl curăţasem cu mâna mea pe David, că este posibil să 
se stabilească o legătură strânsă și prietenoasă cu o fiinţă care 
își trăise primii ani ai vieţii în teamă faţă de om. Hugo și cu mine 
puteam chiar să-l gâdilăm pe Figan, să ne luptăm cu el, să ne 
rostogolim pe pământ, cu toate că, și când avea doar opt ani, 
tânărul mascul era mult mai puternic ca noi. 

Dar când am plecat, când potenţialul noului centru de 
cercetări ni s-a arătat în toată lumina lui, când am început să 
primim scrisori de la studenţi care ne cereau să-i lăsăm să ni se 
alăture, ne-am dat seama ce prostie făcusem comportându-ne 
astfel. În primul rând, un cimpanzeu mascul este de cel puţin 
trei ori mai puternic decât omul; dacă Figan, crescând, și-ar fi 
dat seama cât de slabi sunt de fapt oamenii, ar fi devenit 
periculos. În plus, contactul uman repetat cu un animal sălbatic 
tinde să-i afecteze comportamentul. Am stabilit o regulă ca pe 


viitor niciun student să nu intre în contact premeditat cu vreun 
cimpanzeu. 

Edna și Sonia, care învăţaseră repede să facă observaţii 
precise, au continuat singure treaba lăsată de noi pe o perioadă 
de aproximativ un an. De atunci am avut un flux continuu de 
studenţi la Gombe pentru lucru. Treptat, programul nostru de 
cercetare s-a extins atât de mult, încât în ultimii ani am oferit 
înlesniri și celor care doreau să studieze comportamentul 
babuinilor și al maimuţelor roșii co/obus. Câţiva dintre studenţi 
au lucrat la Gombe un an întreg ca asistenţi cercetători în 
subordinea mea și având ca sarcină înregistrarea datelor 
importante din comportamentul  cimpanzeilor cunoscuți; 
majoritatea acestor tineri erau licențiați și cu toții au prestat ore 
întregi de muncă, adăugând date importante la cunoaşterea 
cimpanzeilor. Unii dintre ei au preferat să mai rămână și anul 
următor ca studenţi cercetători și să lucreze la câteva aspecte 
specifice din comportamentul cimpanzeilor. 

În 1967 s-a petrecut o schimbare importantă la Gombe 
Stream: rezervaţia a fost preluată de Tanzania National Parks și 
a devenit Parcul Naţional de la Gombe. Departamentul 
paznicilor de vânătoare a cedat locul paznicilor Parcurilor 
Naţionale care s-au stabilit în partea de sud a Parcului. 
Împreună cu autorităţile Parcurilor Naţionale, astăzi ne croim 
încet drum spre deschiderea unei a doua cantine, în sud, pentru 
folosul turiștilor și vizitatorilor interesați. De doi ani, studenții 
lucrează la locul ales, descurcându-se de unii singuri, încercând 
să-i obișnuiască pe cimpanzeii din grupul sudic cu ei, la fel cum 
mă luptasem eu să-mi deprind grupul nostru, în 1960. 

Şi astfel Centrul de Cercetare de la Gombe Stream a luat 
amploare. Astăzi există opt căsuțe de dormit la locul de 
observaţie ascunse privirilor printre copacii din împrejurimi. 
Există trei construcţii mai mari, jos, pe plajă, și încă trei cabane 
pentru studenții care cercetează babuinii și maimuţele. 
Personalul african locuiește într-un sat în toată regula, pe plajă, 
cu căsuţele împrejurul casei bătrânului Iddi Matata. Dominic, 
Sadiki și Rashidi sunt tot la noi și încă mulţi alţii. Nu se poate 
spune că avem la Centrul de Cercetare de la Gombe Stream 
niște condiţii de lux. Dar înlesnirile pe care le avem la dispoziţie 
sunt mai mult decât adecvate unor tineri care iubesc animalele, 
cercetarea fascinantă și palpitantă, și bineînţeles munca asiduă. 


Cea mai complicată problemă pe care am avut-o tot timpul a 
fost cum să dăm de fapt bananele: cum să le oferim, astfel încât 
să pară o rezervă naturală de alimente și să afecteze cât mai 
puţin posibil comportamentul social al cimpanzeilor. De-a lungul 
anilor am făcut multe încercări și multe greșeli. 

La început, bineînţeles, dădeam banane cimpanzeilor ori de 
câte ori aceștia soseau la tabără. Ni se părea atât de palpitant, 
lui Hugo și mie, că puteam să-i filmăm și să-i urmărim de- 
aproape și în mod constant», încât nu ne-am făcut probleme că 
vizitau valea mai des decât dacă n-ar fi existat cantina. In acele 
zile de început, ideea de cercetări de lungă durată nu se 
născuse încă și eram nerăbdători să înregistrăm cât mai multe 
observaţii înainte de a trebui să părăsim aceste locuri. 

După câţiva ani, ne-am dat totuși seama că hrănirea 
constantă avea o influenţă vizibilă asupra comportamentului 
cimpanzeilor. Începeau să se deplaseze dintr-un loc în altul în 
grupuri mai mari decât în primele noastre zile de ședere acolo. 
Dormeau lângă tabără și soseau în hoarde gălăgioase la prima 
oră a dimineţii. Și cel mai rău lucru era că masculii adulţi 
deveneau tot mai agresivi. Când le-am oferit banane prima dată 
cimpanzeilor, masculii rareori se luptau pentru hrană; se 
hrăneau din aceeași cutie, sau în cel mai rău caz îl fugăreau sau 
îl amenințau pe intrus, fără a-l ataca cu adevărat. 

Când Hugo și cu mine ne-am întors la Gombe în 1966, după 
ce îmi terminasem cu succes trimestrele la Cambridge, ne-a 
apucat groaza văzând schimbarea produsă în comportamentul 
cimpanzeilor. Nu numai că se băteau mult mai des ca înainte, 
dar mulţi dintre ei zăboveau prin tabără cu orele. Asta se datora 
cu totul lui Fifi și Figan, și într-o măsură mai mică lui Evered. 

Acești trei pui descoperiseră că tot ce aveau de făcut, ca să 
deschidă cutia de banane, era să tragă afară un cui care ţinea 
capacul închis. Hassan a muncit din greu să facă închizători mai 
solide, a înlocuit cuiele cu șuruburi ca să trebuiască deșurubate 
pentru a le deschide, nu doar ridicate. Sistemul a ţinut vreo 
câteva luni, dar până la urmă, tot cei trei pui au fost cei care au 
rezolvat și problema asta. Atunci Hassan a fixat piuliţe la 
capetele șuruburilor așa că, pentru a le deșuruba, trebuia mai 
întâi să scoţi piulițele. Chiar înainte de întoarcerea noastră, 
Figan, Fifi și Evered au dibuit și asta. Lucrurile luau o întorsătură 
de coșmar. 


Evered se ducea la miner, îl deșuruba, și cu lătrături puternice 
care vesteau hrana, se grăbea să atace cutia pe care tocmai o 
deschisese. La fel procedau bineînţeles toţi cimpanzeii din 
apropiere și rareori reușea Evered să șterpelească mai mult de 
câteva banane, doar dacă întâmplarea nu făcea ca el să fie 
singur în tabără, sau să fie cel mai înalt în grad dintre cei care-l 
însoțeau. De obicei nu făcea decât să dea câte c raită, să 
deschidă cutie după cutie până când toţi reușeau să se sature, 
apoi, dacă mai rămânea vreo cutie, mânca și el. Singura 
încercare de viclenie era că sosea în fiecare dimineaţă mai 
devreme, probabil străduindu-se să fie primul în tabără ca să 
aibă cale liberă. Dar și ceilalţi deveniseră tot mai matinali. 

Fifi și Figan erau mult mai isteţi. Amândoi au priceput curând 
că, oricâte cutii ar deschide, nu prea aveau șanse să pună mâna 
pe banane dacă erau de faţă cimpanzei superiori în rang. Așa că 
se întindeau alături de Flo, așteptându-i pe ceilalţi să plece. Pe 
urmă, când în tabără nu mai rămâneau masculi adulţi, fiecare 
deschidea repede câte o cutie. Uneori nu se puteau stăpâni să 
nu se ducă să deșurubeze bușonul. Dar nu ridicau capacul și nu 
se grăbeau să scoată conţinutul; stăteau doar lângă cutie cu un 
picior ţinând capacul închis, din când în când puricându-se și pri- 
vind în toate părțile, în afară de cutie. O dată l-am cronometrat 
pe Figan care a stat așa mai mult de o jumătate de oră. Dar 
bineînțeles că, deși ceilalți cimpanzei nu stăpâneau secretul 
șuruburilor, erau totuși suficient de isteţi ca să-și dea seama că 
dacă Fifi și Figan mai zăbovesc pe acolo, până la urmă s-ar 
putea să le facă rost de mâncare. Așa că rămâneau tot mai mult 
în tabără. Uneori reușeau să o facă pe Fifi să-și piardă răbdarea, 
mai ales Mike, dar asta nu se întâmpla prea des. Și așa trecând 
zilele, familia lui Flo s-a stabilit în tabără, iar pe noi ne amuza să 
vedem cum Flo mai încerca uneori să-și ia de acolo odraslele, la 
fel cum, cu un an înainte, ele încercaseră s-o păcălească să 
plece de lângă mușuroaiele de termite. Numai că Flo nu reușea 
să-i momească și, după ce se îndepărta greoi pe cărare, privind 
în urmă la fiecare pas, aproape întotdeauna se întorcea și se 
lăsa din nou pe pământ, la umbra câte unui palmier. 

Pe lângă faptul că ne-a impresionat cât de inteligenţi erau 
Figan și Fifi, ne-am dat seama și că trebuia să iscodim un sistem 
complet nou pentru cantină. Următoarea încercare a fost să 
instalăm un mare numai de cutii de oţel făcute la Nairobi. Erau 


acţionate pe bază, de baterii și puteau fi deschise prin apăsarea 
unor butoane din interiorul locuinţei pentru cercetări. Sistemul 
avea avantajul că, atunci când sosea câte un grup mare de 
cimpanzei, puteam oferi fiecărui mascul adult partea lui aproape 
simultan; nu mai trebuiau să dea târcoale și să aștepte, deve- 
nind tot mai agresivi. De asemenea, cimpanzeii au început să 
asocieze bananele mai degrabă cu cutiile decât cu oamenii, 
pentru că majoritatea nu făceau legătura între apăsatul 
butonului și deschiderea cutiilor. 

În plus, ne-am hotărât să dăm bananele conform unui plan 
neregulat - două sau trei zile la rând urma să întrerupem 
hrănirea. Speram ca în felul acesta să-i împiedicăm pe 
cimpanzei să mai rămână în valea noastră zile în șir. Sistemul a 
funcţionat bine în 1967, dar nu reușisem câtuși de puţin să 
ajungem la vreo concluzie. 

A doua problemă existase dintotdeauna, dar se agravase cu 
fiecare an: competiţia pentru hrană dintre cimpanzei și babuini. 
În 1968, când Hugo și cu mine ne-am întors iar la Gombe pentru 
câteva luni, am găsit un haos. O ceată de babuini — „Ceata de 
la tabără”, după cum o botezasem - își luase obiceiul să dea 
târcoale cantinei, poposind fie în copacii învecinaţi, fie de partea 
cealaltă a văii de unde aveau o perspectivă bună asupra locu- 
rilor noastre. Îndată ce sosea câte un grup de cimpanzei, 
babuinii se năpusteau ca să pună laba pe câte o porţie de 
banane. Colac peste pupăză, o a doua ceată - „Ceata de pe 
plajă” - începuse să-și petreacă câteva ore zilnic în vecinătatea 
taberei. 

Babuinii masculi adulți deveniseră foarte agresivi, nu numai 
faţă de cimpanzei, ci și față de oameni. Câţiva dintre studenții 
noștri erau cam neliniștiți de această situaţie, mai ales fetele - 
și pe bună dreptate, căci un babuin mascul poate fi la fel de 
periculos și ostil ca un leopard. 

Am încercat să descurajăm babuinii refuzând să deschidem 
cutiile pline câtă vreme ei se aflau în tabără, dar lucrul acesta a 
dus la o creștere fantastică a tensiunii printre cimpanzei, care se 
simțeau frustraţi. Şi babuinii, și cimpanzeii știau că în cutiile 
închise se află banane și cu cât întârziem deschisul capacelor, 
cu atât se înrăutăţea situaţia. Se înmulţiseră încăierările, iar 
când, în cele din urmă, deschideam cutiile, se isca un adevărat 
balamuc. Trebuia să facem ceva cât mai repede. 


Mai întâi, am oprit total hrănirea. Așa cum anticipasem Hugo 
și cu mine, cimpanzeii, văzând că zi de zi, ori de câte ori soseau, 
găseau cutiile deschise și goale, au început să ne viziteze tabăra 
tot mai sporadic. O săptămână a fost liniște, grupuri mici mai 
rătăceau ocazional prin tabără, uitându-se la cutii, ca apoi să 
plece. Nici babuinii n-au mai așteptat. 

După trei săptămâni am început iar hrănirea, foarte 
neregulat, și umplând cutiile numai când eram siguri că babuinii 
dorm departe și nu apar dis-de-dimineaţă prin împrejurimi. Între 
timp am continuat munca pentru construirea unui bunker 
subteran, care se întindea cam la zece metri de clădirea 
principală pentru observaţii. 

Bunkerul pe care l-am terminat are aproximativ un metru și 
jumătate lățime și e suficient de înalt ca să poţi merge fără să te 
apleci. lnăuntru e loc suficient pentru depozitarea bananelor și 
pe laturile lui s-au săpat locuri pentru montarea cutiilor. Aveam 
în sfârșit controlul complet asupra hranei - când și cui s-o dăm. 
Dacă umpleam unele cutii și până să mănânce cimpanzeii 
apăreau babuinii, cobora cineva în bunker, scotea fructele și 
închidea la loc fundul fiecărei cutii. Pe urmă deschideam capacul 
de la suprafaţa cutiei și cimpanzeii și babuinii se convingeau că 
în ziua respectivă nu aveau banane. Dacă grupul de cimpanzei 
era mic, putea fi hrănit foarte ușor, pentru că exista un număr 
adecvat de cutii și de banane. 

De când am construit bunkerul, n-am mai avut practic 
probleme. Cu excepţia poate a zilei în care fundul unei cutii s-a 
rupt și Goblin a descoperit că se putea strecura în tunel. A 
apărut din cutie cu braţul plin de banane șterpelite din rezerva 
de dedesubt. 

Aveam acum posibilitatea să reglăm cu atenţie frecvenţa cu 
care cimpanzeii sunt hrăniţi și să ne asigurăm că nici unul nu 
are parte de banane mai mult de o dată la zece zile sau două 
săptămâni. Așa că cimpanzeii și-au reluat în mare măsură 
vechile obiceiuri nomade și rătăceau prin tabără mai ales când 
se întâmpla să fie în apropiere. Asta însemna, desigur, că nu 
mai puteam obţine observaţiile la fel ca atunci când veneau 
frecvent, dar treceau destul de des pentru ca studenţii să facă 
însemnări aproape regulate asupra multor indivizi. 

In ultimii ani am adunat observaţii cu privire la com- 
portamentul cimpanzeilor atât la cantină - unde puteam afla 


multe despre schimbările ierarhice și alte relaţii între indivizi, 
am cules și o sumedenie de date despre dezvoltarea puiului -, 
cât și în pădure, în condiţii firești. Şi cimpanzeii au devenit 
uluitor de îngăduitori cu oamenii care îi urmăresc pe potecile 
munţilor, ca și cum ar face parte din grupul lor. Şi dacă se 
enervează, pentru ei este floare la ureche să se debaraseze de 
urmăritori pe terenul acela accidentat. 

Cât timp va mai da rezultate în condiţii pașnice sistemul 
nostru actual de cantină nu pot spune - cel puţin acum, se pare 
că în fine am găsit soluţia optimă. Când răsfoiesc însemnările 
asupra diverșilor indivizi, istoriile vieţii lor într-o desfășurare 
rapidă - cum sunt de pildă cele ale lui Flint sau ale micuţului 
Goblin - stau și mă gândesc că n-au fost în van nici chinurile 
indurate și nici bătăile de cap care mă aduseseră aproape în 
pragul disperării. 


CAPITOLUL XII 


NOU-NĂSCUTUL 


Nașterea unui pui este echivalentă cu un eveniment în multe 
societăţi animale și umane. În comunitatea cimpanzeilor, unde 
mamele au doar un singur pui o dată la patru sau cinci ani, 
nașterile sunt aproximativ puţine și destul de rare - nu mai 
multe de una sau două pe an într-un grup de treizeci până la 
patruzeci de indivizi. Așa că apariţia unei mame cu un nou- 
născut deseori stârnește un viu interes printre ceilalţi 
cimpanzei. 

N-am să uit niciodată ziua când Goblin a fost prezentat pentru 
prima dată unui grup mare. Avea două zile și nu putea face 
decât câţiva pași mărunți fără ajutorul mamei lui, Melissa, și era 
încă legat de placentă prin cordonul ombilical. Grupul, cocoţat 
tot în copac, se îndeletnicea cu puricatul pașnic, dar când 
Melissa s-a apropiat și a început să urce și ea, am simţit o stare 
de tensiune și, rând pe rând, cimpanzeii au început să se uite 
către noua mamă. Fifi și-a dat direct drumul către ea. Melissa, 
mergând cu grijă, s-a dus să-l salute pe Mike, mormăind gâfâit 
în chip de supunere și întinzându-se să-l atingă pe șold. l-a 
întors posteriorul, iar el a mângâiat-o, dar când Mike s-a întors 
să-l privească pe Goblin, Melissa l-a luat repede și s-a în- 
depărtat. La fel s-au petrecut lucrurile și când s-a dus să-l salute 
pe Goliath; și el a vrut să vadă puiul mai de-aproape. Cu David 
și Rodolf s-a întâmplat același lucru. 

După vreo cinci minute, Mike a început să facă demonstraţii, 
sărind prin copac și zgâlţâind crengile; Melissa a fugit ţipând de 
lângă el. Dar placenta s-a agăţat ușor de niște rămurele. Brusc 
mi s-a făcut teamă că nou-născutul ar putea să fie smuls de la 
pieptul mamei, dar Melissa a tras cordonul tocmai când Goliath 
s-a îndreptat spre ea. Curând tot grupul era în alertă, masculii 
adulţi sărind și scuturând crengile, iar Melissa, precum și toate 
celelalte femele și puii lor, fugeau din calea lor, cu ţipete 
ascuţite. Aveam impresia că asist la o ceremonie sălbatică de 
întâmpinare a nou-născutului, cu toate că în realitate era vorba 
de o manifestare cauzată de un simţământ de curiozitate 


frustrată. Melissa pur și simplu nu permitea masculilor să se 
apropie îndeajuns pentru a examina puiul cum trebuie. 

Până la urmă, lucrurile s-au liniștit și masculii au început iar să 
se purice. Pe urmă Fiii și celelalte tinere femele din grup s-au 
adunat în jurul mamei și al puiului ca să se uite la nesfârșit la 
Goblin. Dacă se apropiau prea mult, Melissa le ameninţa cu o 
lătrătură ușoară Sau ridicând braţul, dar nu s-a mai îndepărtat, 
așa că au putut să-l privească în voie. 

De atunci am mai văzut manifestări similare când mamele 
apăreau prima oară cu puii; dar, de obicei, numai când mamele 
erau tinere. În general se face mult mai puţină zarvă când o 
femelă bătrână, cum era Flo, apărea cu încă un pui, deoarece 
femela cu experienţă nu fuge de ceilalţi cimpanzei, lăsându-i să- 
și satisfacă curiozitatea. Am văzut un grup de patru masculi 
stând calmi, foarte aproape de o mamă vârstnică, uitându-se fix 
la nou-născutul ei. Când o mamă fuge, situația devine potenţial 
extrem de periculoasă pentru nou-născut, căci în primele zile de 
viaţă se pare că puiul de cimpanzeu nu e în stare să se ţină bine 
de blana mamei. Și, în plus, există și pericolul placentei care 
atârnă, pentru că, după câte am observat noi, mama cimpanzeu 
din sălbăticie nu face nicio încercare de a rupe cordonul 
ombilical. De fapt n-am văzut niciodată un pui care să fie scăpat 
jos sau să fie rănit în timpul acestor manifestări; pe de altă 
parte, în câteva cazuri puii au dispărut în chip misterios chiar în 
timpul primelor zile de viaţă. 

Pe parcursul celor șase ani de când s-au născut Flint și Goblin, 
au măi apărut încă doisprezece pui în grupul nostru și, cu toate 
că unii au murit până să împlinească anul, observaţiile făcute 
asupra lor și a mamelor lor ne-au învăţat multe. Puii sub cinci 
luni sunt în mod firesc ocrotiți de mamele lor de orice alt contact 
cu ceilalţi cimpanzei, cu excepţia propriilor odrasle. Puii normali, 
începând de la vârsta de trei luni, se întind deseori către ceilalţi 
cimpanzei din apropiere, dar de obicei mamele lor îi trag iute de 
mână înapoi. Totuși, cu Pom, unul dintre primii pui-femelă care 
s-a născut în grupul nostru, lucrurile s-au petrecut cu totul altfel. 
Mama ei, Passion, a pus-o pur și simplu pe jos, chiar din prima 
zi, și a dat voie la câteva femele tinere s-o atingă și chiar s-o 
purice. Dar, de fapt, Passion era o mamă cam denaturată în 
toate privinţele. 

Nu era deloc tânără Passion asta. Era matură în toată puterea 


cuvântului de când o știam noi, din 1961, și știu că înainte de a 
se naște Pom, în 1965, mai pierduse un pui. Dacă mă gândesc 
că Pom trebuise chiar de la început să se lupte pentru 
supravieţuire, probabil că Passion pierduse și alţi pui înainte. 
Când Pom avea doar două luni a început să meargă în spinarea 
mamei - lucru care se întâmpla la alţi pui abia peste alte trei- 
patru luni. Totul a început când Pom s-a lovit rău la picior. Nu 
putea să se agaţe bine de Passion, iar aceasta, în loc să o 
sprijine cu o mână ca celelalte mame, probabil că a împins-o în 
cârca ei. Chiar din prima zi în care Pom a adoptat soluţia asta, 
Passion a luat-o la fugă vreo treizeci de metri ca să salute un 
grup de adulţi masculi, în aparenţă fără să-i pese de pui. Pom, 
ţinându-se disperată de blana mamei, a reușit să se menţină, cu 
toate că alţi pui mai mari, când încep să călătorească în cârca 
mamei, de obicei alunecă la cea mai mică mișcare bruscă a ei. 
Ne așteptam ca atunci când i se va vindeca piciorul, Pom să 
revină la poziţia atârnată sub pântecele mamei. Dar lucrurile nu 
s-au petrecut așa. Probabil că pentru mamă e mult mai comod 
ca puiul să stea în spinare, și cum reușise acest lucru cu trei luni 
mai devreme, Passion n-avea de gând să schimbe nimic. Chiar și 
când turna cu găleata și Pom scâncea încercând să se 
cuibărească sub trupul cald al mamei ca s-o apere, Passion 
rareori o lăsa, ca apoi s-o împingă din nou în cârca ei. 
Majoritatea mamelor cimpanzeu pe care le-am ţinut sub 
observaţie erau gata să-și ajute puiul când acesta căuta să 
sugă. Flo îl ţinuse pe Flint în așa fel încât să sugă mai comod, 
chiar și când avea șase luni. Și Melissa își dăduse osteneala, cu 
toate că mereu încurca lucrurile și îl ţinea pe Goblin atât de sus 
încât gura lacomă a puiului sugea blana de pe umeri sau 
grumaz. Dar Passion de obicei nici nu lua în seamă scâncetele 
lui Pom; dacă nu reușea să găsească sânul de una singură, era 
ghinionul ei. Dacă Pom sugea când Passion avea chef să plece, 
nu prea aștepta ca puiul să-și termine masa - se ridica și 
pornea, iar Pom, atârnată de mamă, se chinuia să nu dea dru- 
mul sfârcului până când Passion, nerăbdătoare, o împingea în 
cârcă. Drept urmare, Pom nu apuca să sugă mai mult de două 
minute până o întrerupea Passion și deseori chiar mai puţin. 
Majoritatea puilor, în primii ani, sug cam trei minute într-o oră; 
Pom probabil că își compensa mesele scurte, sugând mai des. 
Aceeași poveste s-a întâmplat când Pom a început să meargă. 


Flo, îmi amintesc, era foarte atentă când Flint încerca să facă 
pași; îl culegea de pe jos dacă aluneca și deseori îl sprijinea cu o 
mână, ajutându-l să pășească. Melissa era mai puţin preocupată 
dacă Goblin cădea și plângea; îi întindea doar mâna și-l ajuta să 
se ridice. Dar Passion era de-a dreptul uscată la suflet. Intr-o zi, 
când Pom abia făcuse anevoie vreo doi metri, Passion s-a ridicat 
brusc și a plecat de lângă pui. Pom s-a chinuit s-o urmeze, 
căzând mereu, scâncind din ce în ce mai tare până când maică- 
sa a trebuit să se întoarcă și s-o urce iar în cârca ei. Lucrurile s- 
au repetat des. Pe măsură ce Pom învăţa să meargă mai bine, 
Passion nici nu se mai sinchisea să se întoarcă dacă puiul 
plângea - îl lăsa să o ajungă din urmă singur. 

Când Pom a împlinit un an, imaginea lui Passion care mergea 
urmată de un pui scâncind. Încercând cu disperare s-o ajungă și 
să se caţăre în mijlocul lui de transport care se mișca continuu, 
devenise ceva frecvent. Nici n-a fost de mirare că în cel de-al 
doilea an, vârstă la care majoritatea puilor hoinăresc fără grija 
departe de mamele lor, Pom stătea sau se juca de obicei extrem 
de aproape de Passion. Luni în șir s-a ţinut efectiv cu o mână de 
Passion când se juca cu Flint și Goblin sau cu ceilalţi pui. Era 
evident că era îngrozită să nu fie lăsată de izbeliște. 

Ca și puii de om, cimpanzeii mici depind de mamele lor câţiva 
ani. Majoritatea continuă să sugă și să doarmă cu mamele lor și 
atunci când depășesc vârsta de patru ani. Și, cu toate că merg 
tot mai rar în cârca mamei, sar imediat acolo la cel mai mic 
semn de agitaţie în grup sau de vreo altă primejdie până când 
ajung la patru sau cinci ani. In timpul perioadei de dependenţă, 
puiul se deprinde să fie stăpân pe trupul său: învaţă să se miște 
ușor și agil pe pământ și în copaci, devine tot mai dibaci în 
manipularea obiectelor, cum ar fi crengi și rămurele când își aș- 
terne culcușul, sau când se hrănește. 

Flint a încercat prima oară să-și facă culcușul la zece luni. A 
îndoit o rămurică, s-a așezat pe ea pe pământ, după cum se 
obișnuiește. Pe urmă a aplecat un smoc de iarbă în poală. După 
această încercare l-am mai văzut de câteva ori străduindu-se 
să-și aștearnă culcușul când atârna în aer, îndoind rămurele și 
încercând să le proptească sub el cu picioarele, în timp ce se 
întindea după altele. În următoarele luni, Flint a devenit tot mai 
eficient și, asemeni altor pui de un an, își făcea deseori culcușul 
când se juca de unul singur în câte un copac. Uneori stătea 


cuminte în culcuș o vreme, dar de cele mai multe ori se sălta în 
el, și deseori îl desfăcea, iar apoi, după câteva minute, se apuca 
să-și clădească altul. Această exersare continuă face ca, atunci 
când puiul are patru-cinci ani și e gata să doarmă singur, să fie 
versat în tehnica construirii culcușului. La fel se petrec lucrurile 
și cu folosirea rămurelelor și beţelor pentru mâncatul insectelor; 
puii se joacă și se lovesc cu ele cu mult înainte de a fi gata să le 
folosească pentru lucruri serioase. 

Puii de om se deprind cu timpul să se caţăre anevoie pe 
trepte și să se hrănească cu lingura, dar mai iute decât se 
deprind să se comporte manierat, așa cum le-o cere majoritatea 
adulţilor. Deseori, copilul mic dă dovadă de o lipsă serioasă de 
percepere a cerinţelor adultului; după ce a lovit masa minute în 
șir cu farfuria de tinichea, mama lui trebuie fie să-i spună de 
câteva ori să înceteze, fie să-i ia farfuria, fie să-l pleznească și 
abia atunci își dă seama că a enervat-o. Când tatăl lui e 
cufundat în citirea unei cărţi, copilul continuă să-i distragă 
atenţia cu toate că singurul lucru pe care-l obţine sunt privirile 
aspre și admonestările iritate să tacă din gură. 

O asemenea comportare este uneori etichetată drept 
obrăznicie voită; cu toate acestea același lucru se întâmplă și în 
societatea cimpanzeilor. Puii de cimpanzeu pot să meargă și să 
se caţăre înainte de a începe să folosească majoritatea 
gesturilor de supunere ale sistemului de comunicare al adulţilor, 
în timpul relaţiilor cu cei mai vârstnici; și ei, în același mod, în 
primul an de viaţă dau dovadă de o surprinzătoare lipsă de 
percepere a dorințelor adulţilor. In acea perioadă mama 
cimpanzeu este cea care trebuie să vegheze nu numai asupra 
puiului, ci și asupra celorlalți indivizi din jurul lui. 

Intr-o zi am urmărit un grup mic pe panta dealului. Curând s- 
au așezat să se purice și să se odihnească, iar eu m-am oprit 
lângă ei. Goblin, care încă mai mergea clătinându-se pe picioare 
la cele zece luni pe care le avea, s-a îndreptat împleticit către 
Mike care stătea la umbra unui palmier meșterind o bucată de 
smochină. Când Goblin s-a uitat la el, masculul dominator s-a 
întins, și l-a mângâiat foarte blajin pe spinare pe micut, de 
câteva ori. Goblin s-a îndepărtat împleticit, a călcat pe un 
curmei de viță și a căzut pe burtă. Aproape imediat Fifi s-a 
repezit să-l ridice și l-a ţinut în braţe câteva clipe. A început să-l 
purice, dar puiul s-a desprins de ea și și-a continuat plimbarea. 


În drum i-a apărut un ciot mic și privindu-l cu multă atenţie, 
Goblin s-a dus la el și a încercat să se caţăre. La jumătatea 
drumului, i-a alunecat o mână și era gata să pice, dar David 
Barbă Colilie, care stătea în apropiere, a întins iute mâna și a 
sprijinit cotul puiului până când acesta a fost în siguranţă. 

Exact atunci, Flint, care era cu șase luni mai mare decât 
Goblin, a sosit foarte zglobiu și cei doi pui au început să se joace 
amândoi arătându-și dinţii inferiori, ceea ce înseamnă zâmbetul 
jucăuș al cimpanzeilor. Flo era tolănită în apropiere, puricându-l 
pe Figan; mama lui Goblin, Melissa, stătea ceva mai departe, și 
ea puricându-se. Aveam în faţa ochilor o scenă pașnică, în 
mijlocul pădurii, pe panta muntelui, iar printre copaci se zăreau 
în vale sclipirile lacului. Dar, deodată, strigăte gâfâite au 
anunţat sosirea altor cimpanzei și brusc grupul a intrat în alertă. 
Flint a lăsat baltă joaca și s-a repezit în cârca lui Flo care s-a 
îndepărtat, cocoţându-se spre siguranţă până la jumătatea unui 
palmier. L-am văzut pe Mike cu părul zburlit și începând să 
strige; mi-am dat seama că era pe cale să facă niște 
demonstraţii violente. Și ceilalţi cimpanzei din grup erau agitaţi, 
gata să fugă sau să participe la demonstraţii. Cu toţii, în afară 
de Goblin. Părea total nepăsător la ceea ce se petrecea în jur și, 
de fapt, a început să facă pași nesiguri către Mike. Melissa, 
ţipând de spaimă, s-a repezit după puiul ei, dar era prea târziu; 
Mike își începuse atacul și, trecând pe lângă Goblin, l-a înșfăcat 
și, ca și cum ar fi fost o creangă, a început să-l târască pe 
pământ. 

Și atunci, precauta Melissa, atât de temătoare în mod 
obișnuit, s-a repezit asupra lui Mike, înnebunită de spaimă 
pentru puiul ei. Asemenea comportament nu mai avusese 
precedent; și s-a ales cu o bătaie zdravănă pentru că se băgase, 
dar a reușit să-l salveze pe Goblin. Puiul a rămas trântit la 
pământ, urlând, acolo unde îl aruncase masculul. 

Chiar înainte ca Mike să înceteze atacul contra Melissei, 
bătrânul Huxley l-a înșfăcat pe Goblin de pe jos. Am fost 
convinsă că urma să târască și el puiul, dar a rămas aproape 
nemișcat, ţinându-l și holbându-se la el aproape buimăcit. Pe 
urmă, când Melissa, ţipând și sângerând, a scăpat de Mike, 
Huxley a pus înapoi puiul pe pământ; mama s-a îndreptat în 
grabă către Goblin care i-a sărit în braţe și au dispărut amândoi 
în ierburi; pe măsură ce se îndepărtau, ţipetele Melissei se 


auzeau tot mai slabe. 

E greu de înţeles comportarea lui Mike. De obicei puii mici 
sunt înconjurați cu o îngăduinţă aproape nelimitată, dar se pare 
că masculul adult își poate pierde multe din inhibiţiile sociale în 
timpul manifestărilor de atac. Probabil că Mike în frenezia 
momentului a considerat că orice obiect din calea lui poate 
constitui un ajutor de preţ care să-i sporească atacul. Odată l- 
am văzut pe Rodolf lovind și târând o femelă bătrână în timpul 
manifestărilor lui, în timp ce de ea era atârnat un pui care 
plângea; pe urmă, chiar înainte de a se stăpâni s-o mai atace, s- 
a întors s-o îmbrăţișeze și s-o sărute. 

Doar la câteva săptămâni după ce Mike îl trântise pe Goblin, 
puiul a fost iar implicat într-o serie de evenimente dramatice. 
Totul a început în timp ce Goblin se juca cu un pui femelă, 
alături de cele două mame care se puricau reciproc. Brusc s-a 
stârnit agitaţie; un mascul s-a repezit înfuriat la grup și una 
dintre mame a fost atacată pe neașteptate. Imediat ambele 
femele s-au repezit către pui, iar Melissa, care a ajuns prima, l-a 
înhăţat din greșeală pe celălalt și a luat-o la fugă pe pantă. Cea 
de-a doua mamă l-a înșfăcat pe Goblin, dar imediat l-a aruncat 
de pe ea și a pornit după puiul ei care ţipa. Goblin a rămas 
singur, cu chipul aproape desfigurat de rânjetul de groază pe 
care îl afișa. Tocmai atunci, a apărut Mike alergând, dar de data 
asta s-a comportat cu totul diferit. L-a ridicat pe Goblin cel 
înfricoșat în cea mai delicată manieră și l-a purtat o vreme lipit 
de pieptul lui. Când puiul s-a zbătut să scape, Mike l-a pus jos, 
dar a rămas lângă el vreo zece minute, ameninţțându-i sau 
gonindu-i pe ceilalţi cimpanzei care se apropiau prea mult. 
Când, în cele din urmă, a apărut și Melissa, Mike l-a urmărit 
mulţumit pe Goblin care s-a grăbit să sară în întâmpinarea 
mamei. 

Goblin, ca și alți primi pui ai mamelor tinere și fără 
experienţă, a intrat în mai multe încurcături decât alţii, ca de 
exemplu Flint a cărui mamă avea experienţă în creșterea lor. 
Bineînţeles că atunci când Flint era mic, Fifi avea grijă de el; de 
câteva ori Fifi a fost cea mai aproape când îl ameninţa vreo 
primejdie și ea l-a ridicat în grabă și a alergat cu el la loc sigur. 

Unele mame par a fi mult prea prudente și de nenumărate ori 
„Își salvează” puii din situaţii care nu par să fie deloc 
periculoase. Îmi amintesc că atunci când Gilka avea doi ani, 


devenea extrem de agitată în rarele ocazii în care mama ei 
rămânea o vreme într-un grup mare care includea mulţi masculi 
adulţi. Asemeni unei fetițe care se dă în spectacol în faţa unui 
cerc de adulţi, Gilka se ridica în două labe, își mișca braţele și 
bătea din picioare sau se învârtea continuu. Dacă se apropia de 
unul din masculi, acesta de obicei răspundea printr-o mângâiere 
sau o gâdilătură cât se poate de blajină; totuși mama Gilkăi, 
Olly, se grăbea întotdeauna, gâfâind cu mârâituri nervoase să o 
ia pe Gilka, atingând în semn de supunere masculul. Odată, 
când Gilka făcea piruete în fața unui grup pașnic de masculi 
adulţi, Olly a intervenit de patru ori, trăgând-o literalmente pe 
fiica ei de mână, ca s-o ia de acolo. 

Mai prost stăteau lucrurile când Gilka încerca să inițieze un 
joc cu un mascul adult Majoritatea masculilor răspundeau destul 
de prompt la avansurile veselului pui, dar îndată ce Olly prindea 
de veste, se grăbea s-o ia pe Gilka sau începea să purice 
masculul cu atâta râvnă încât de multe ori îi abătea atenţia de 
la pui. Totuși, în niciuna din aceste ocazii, masculii nu au dat 
dovadă de comportament agresiv. 

Hugo și cu mine nu vom uita scena când Olly, observând 
brusc că Gilka se juca de-a gâdilatul cu Rodolf, s-a apropiat în 
grabă și, cu mârâituri neliniștite, și-a lăsat mâna pe spinarea 
marelui mascul, în semn de împăcare. Rodolf, care nu avea 
nevoie de împăcare, a continuat să se joace, întins pe o rână și 
tresăltând de râsul liniștit de cimpanzeu în vreme ce Gilka s-a 
cocoţat pe el și a început să-l gâdile pe grumaz, mușcându-l în 
joacă. 

După ce i-a urmărit câteva clipe, Olly a început să-l purice pe 
Rodolf, retrăgând nervoasă mâna ori de câte ori el scutura câte 
un braţ sau un picior în timpul jocului. Brusc, Rodolf s-a întors 
către Olly și a început s-o gâdile pe grumaz cu o mână, în vreme 
ce cu piciorul continua s-o gâdile pe Gilka. Merita să priveşti 
chipul lui Olly; mișca necontenit buzele de agitaţie, ochii priveau 
fix, iar mârâiturile gâfâite ajunseseră de-a dreptul isterice. S-a 
tras înapoi, dar Rodolf a urmat-o și a gâdilat-o iar. Câteva clipe, 
gura i s-a alungit a joacă și am auzit o notă de râs printre 
mârâiturile înnebunite. Dar după o clipă n-a mai suportat și s-a 
îndepărtat ca să scape de apropierea periculoasă cu un mascul 
adult. 

Uneori masculul adult atacă pe neașteptate femela în timpul 


jocului. Nu știu sigur de ce, dar bănuiesc că masculul devine tot 
mai dur și probabil o rănește, așa că femela se retrage, lucru 
care s-ar putea să-l irite. Dar Olly, sunt convinsă, n-avea de ce 
să se teamă; niciodată nu l-am văzut pe Rodolf terminând joaca 
în mod violent. F 

Cimpanzeii tineri își petrec mult timp jucându-se. Intr-adevăr, 
când sunt doar de doi-trei ani, nici nu fac altceva. Joaca este o 
categorie de comportament mult disputată în cercurile 
științifice. De fapt ce reprezintă ea? Care este funcția pe care o 
are? Cum ar trebui definită? În ciuda tuturor discuțiilor și 
speculațiilor, majoritatea oamenilor, savanți adevărați, sau 
observatori ocazionali, sunt de acord că animalele se joacă fie 
că e vorba de giumbuşlucurile căţelușilor sau de tumbele puilor 
de cimpanzeu. 

Poate că unele argumente se datoresc faptului că la puii de 
om există două tipuri diferite de activitate, etichetate amândouă 
drept „joacă”. Despre copilașul de doi ani care, concentrându-se 
la maximum, construiește din zece cuburi un turn, se spune că 
se joacă cu cuburile. Dar același copil, când merge nesigur în 
jurul canapelei, râzând cu sughiţuri în timp ce tatăl îl urmărește 
de-a bușilea atingându-i piciorușele, dă dovadă de un 
comportament total diferit. Puiul de cimpanzeu care tot încearcă 
să îndoaie sub el o ramură ca să-și facă culcuș, sau care se 
străduiește să prindă o termită cu ajutorul unui fir de iarbă 
minuscul și absolut nepotrivit, probabil că dă dovadă de un 
comportament care este echivalent cu construcţia din cuburi a 
puiului de om. Dar cea mai mare parte din comportamentul 
puiului de cimpanzeu la care ne referim drept „joacă” o 
constituie râsul și zbenguiala asemănătoare copilului când este 
fugărit sau gâdilat. 

Cimpanzeii mici se joacă de unii singuri când nu au la 
îndemână vreun alt tovarăș de joacă, se leagănă pe ramuri, sar 
pe aceeași creangă deasupra aceluiași loc, se dau tumba sau se 
zbenguiesc pe pământ. Totuși cel mai mult le place să se joace 
împreună, fugărindu-se în jurul unui copac, sărind unul după 
altul în vârfurile pomilor, bălăngănindu-se fiecare, atârnat de 
câte o mână, în vreme ce se lovesc și se ciorovăiesc, sau se 
mușcă în joacă, se înghiontesc și se gâdilă când se iau la trântă 
pe pământ. 

Chiar dacă savanții sunt sau nu de acord asupra funcţiei 


jocului, fără îndoială că el slujește în primul rând să-l 
familiarizeze pe pui cu mediul său ambiant. În timpul jocului 
învaţă ce gen de ramură este sigură pentru sărituri și care va 
ceda, exersează îndemânarea acrobatică, cum ar fi săritul de pe 
o creangă cu apucarea alteia care se găsește mai jos, lucru care 
îi va sluji când va înainta în vârstă, ca da exemplu în timpul unei 
întâlniri agresive cu un individ superior în grad și care se află în 
vârful copacului. Nu este adevărat, așa cum au afirmat unii, că 
ei pot deprinde aceste lucruri și pe timpul hrănirii sau mersului 
normal, pentru că aceste activități de rutină rareori necesită 
sărituri de amploare. 

Mai presus de aceste consideraţii, jocul în grup oferă fără 
îndoială micului cimpanzeu ocazia de a se familiariza cu ceilalţi 
pui. El învaţă care dintre ei sunt mai vânjoși decât el; care au 
mame superioare ierarhic mamei lui și care pot să se răzbune 
dacă cumva iese o ceartă, uneori cu consecințe neplăcute 
pentru el. Descoperă care anume dintre tovarășii lui de joacă 
poate fi intimidat dacă i se face o demonstraţie de forţă și care, 
într-un context asemănător, ripostează și-l învinge. Cu alte 
cuvinte, află câte ceva din structura complexă a societăţii 
cimpanzeilor. 

Cu toate acestea, oricât de didactică ar fi această joacă 
pentru pui, este cât se poate de limpede că e în același timp și 
foarte plăcută. Multe mame au probleme când încearcă să-și 
convingă odrasla să lase joaca și să le însoţească. Passion, 
desigur, rareori avea greutăţi când voia s-o ia pe Pom - cel puţin 
până puiul a împlinit trei ani și nu mai era atât de îngrozită că 
rămâne singură. Câteodată, într-adevăr, Pom era atât de 
speriată că Passion va pleca abandonând-o, încât se repezea de 
lângă tovarășii de joacă doar dacă mama ei făcea câţiva pași ca 
să-și găsească un alt loc de odihnă. Alţi pui totuși dădeau 
deseori dovadă de încăpățânare când era vorba să înceteze 
joaca. 

Flo reușea uneori să scape de chinul de a-l scoate pe Flint din 
cercul prietenilor, jucându-se ea singură cu el. Atunci când îl 
trăgea și-l târa de câte un picior, puiul avea impresia că se 
joacă, căci râdea, când sălta întruna pe terenul cu hârtoape. 
Scena asta îmi amintea întotdeauna de personajul Christopher 
Robin care-și târa ursuleţul Pooh pe scări în jos. Dar cea care ne- 
a amuzat într-adevăr a fost Melissa. Într-o zi, când Goblin se juca 


cu Flint, Pom și încă vreo câţiva, Melissa a vrut să plece. L-a tras 
pe Goblin din grup, l-a lipit de stomac și a pornit. N-a făcut decât 
vreo zece metri când Goblin a scăpat și a zbughit-o înapoi la 
trânta cu ceilalți pui. Melissa, scâncind, s-a luat după el. Câteva 
clipe, a stat privindu-și odrasla, pe urmă l-a cules din nou șia 
pornit iar. De data asta a înaintat ceva mai mult, dar când 
făcuse vreo treizeci de metri, Goblin a zbughit-o iar. Melissa s-a 
luat după el, scâncind mai taie. Încă mai scâncea când l-a scos 
din grup și a pornit pentru a treia oară. Melissa l-a înhăţat pe 
Goblin și s-a dus înapoi după el, scâncind, de cel puţin 
cincisprezece ori înainte de a reuși să plece cu adevărat. 

Dacă urmărim evoluţia puilor masculi și femele nu observăm 
diferenţe vădite în comportamentul celor două sexe. Puii 
masculi tind să se complacă în jocuri mai dure și care implică 
rostogoliri, precum și manifestări agresive mai dese în timpul 
jocurilor, cum ar fi târâtul crengilor și mersul ţanţoș. De 
asemenea puii masculi încep să atace mai de timpuriu decât 
femelele. În plus, există o diferență majoră în dezvoltarea 
sexuală a puiului mascul. 

Încă din vârstă fragedă, masculul prezintă interes pentru 
femele. Îmi amintesc că Flint se străduia să ajungă la femela 
care era în perioada împerecherii chiar înainte de a învăţa să 
meargă. La vremea aceea mare mi-a fost mirarea, dar ulterior 
m-am lămurit că este un comportament normal pentru un pui 
mascul, cu toate că Flint era destul de precoce și în rest. 

Între vârstele de un an și patru-cinci ani, masculii tind să-și 
petreacă o mare parte din timp în jurul unei femele pare 
prezintă caracteristicile de împerechere, apropiindu-se de ea și 
simulând toate mișcările adultului. Îmi amintesc că Goblin, când 
avea doi ani, s-a apropiat de o femelă de cincisprezece -ori într- 
o jumătate de oră. De obicei ea se ghemuia ca puiul să se poată 
căţăra ușor, iar de câteva ori femela s-a ridicat în picioare astfel 
că puiul s-a pomenit ridicat în aer și a alunecat pe pământ, cu 
un aer foarte mirat. Când femela nu se ghemuia, Goblin încerca 
să o ajungă căţărându-se pe rămurele sau ridicându-se în vârful 
picioarelor. 

Flint, la trei ani, a început să arate aceleași porniri de mascul 
adult. Într-o zi, a tot hârjonit-o pe micuța Pooch, până când 
aceasta s-a plictisit și s-a urcat într-un copăcel. Flint a rămas jos, 
uitându-se la ea, cu blana zbârlită, scuturând violent rămurelele, 


iar în cele din urmă Pooch a coborât scâncind și s-a supus 
cavalerului năbădăios. 

Când este vorba de împerechere reală, puii, masculi și 
femele, se comportă identic. Aproape întotdeauna, când sunt 
martorii unei asemenea scene, puii au tendinţa să intervină. Nu 
există altă ocazie în care masculul să arate o îngăduinţă mai 
vizibilă față de pui. Uneori chiar patru pui se reped la el, 
împingându-l și punându-i mâinile pe față. EI, pur și simplu, 
întoarce capul și pare să le ignore existenţa total. Rareori 
lovește puiul, iar atunci victima este de obicei un mascul de trei- 
patru ani. 

De ce se comportă astfel puii nu știm. Când Fifi, pui fiind, 
împingea deoparte peţitorii lui Flo, aveam impresia că o făcea 
dintr-un sentiment asemănător geloziei, dar de atunci am mai 
văzut și alţi pui procedând identic, fie că femela era sau nu 
mama lor. Deocamdată acest lucru rămâne una dintre multele 
taine. 

În cel de-al patrulea an al copilăriei cimpanzeului, atmosfera 
extrem de îngăduitoare în care a fost crescut până acum începe 
să se schimbe treptat. Momentele de joacă devin tot mai dure și 
mai violente, iar cimpanzeii mai vârstnici îi ameninţă mai des 
dacă cumva el se comportă neprevăzător. Aceasta este de altfel 
și perioada când majoritatea puilor sunt cu adevărat întăreaţi, și 
înțărcatul poate fi fără îndoială un lucru chinuitor care durează 
în unele cazuri peste un an. Pentru Gilka, a cărei perioadă de 
înţărcat a coincis cu atât de multe împrejurări adverse, trecerea 
de la copilărie la stadiul juvenil a fost o etapă nespus de 
nefericită. 


Capitolul XIII 


PUIUL 


Gilka atârna nepăsătoare de o ramură a copacului de dea- 
supra mea, cu un picior îndoit de la genunchi și talpa proptită în 
șoldul opui. Rămase așa, aproape nemișcată, un minut întreg. 
Pe urmă, cu mișcări lente, cobori pe pământ și merse ţopăind în 
trei membre, încă ţinându-și piciorul proptit în șoldul opus. Când 
ajunse la o distanţă mică de mama ei Olly, care se îndeletnicea 
cu pescuitul termitelor cu un pai, Gilka se opri și scoase o serie 
de scâncete joase. O clipă Olly nu luă în seamă puiul, apoi o 
trase pe Gilka lângă ea și începu s-o gâdile. Nu peste mult timp, 
Gilka se porni să chicotească așa cum știu cimpanzeii să râdă. 
Dar joaca dură mai puţin de un minut și Olly o dădu la o parte, 
și-și reluă pescuitul. Cu toate acestea, așa cum Flo încercase să- 
i abată atenţia lui Fiii care, jucându-se, dorise să-l atingă sau să- 
| ia pe Flint, la fel proceda și Gilka. Se uită în jur, ridică una din 
uneltele aruncate de Olly și o vâri alene într-un tunel deschis al 
termitelor. Nu se prinsese nicio insectă de capătul lui când îl 
trase afară; repetă încercarea, pe urmă renunţă și se așeză să 
se purice. 

După câteva minute Gilka se apropie iar de locul unde stătea 
Olly, scoțând scâncete ușoare și rugătoare. O vreme Olly n-o 
băgă deloc în seamă, pe urmă se întinse și-și trase odrasla 
aproape, dându-i voie să sugă vreo jumătate de minut înainte 
de a o da iar la o parte. Gilka rămase cu privirile aţintite la Olly o 
clipă, pe urmă se întoarse și se cățără la loc în copac. Rămase 
acolo mofluză și începu să culeagă bucățele mici de coajă de pe 
trunchi. Le rupea între degete, fără să se uite la ce făcea, și le 
arunca jos. 

La vremea aceea Gilka avea cam patru ani și jumătate. 
Ultimele șapte luni fuseseră pentru ea o perioadă extrem de 
dificilă. În primul rând, fratele ei mai mare, Evered, care era 
tovarășul ei de joacă constant, ajunsese la adolescenţă și, în 
consecinţă, se deplasa tot mai rar cu familia. In al doilea rând, 
Fifi își schimbase brusc atitudinea față de Gilka. Când Flint avea 
trei luni, Fifi nu numai că ignorase majoritatea invitaţiilor la 


joacă ale Gilkăi, dar o și ameninţa sau chiar o ataca ori de câte 
ori se apropia de Flint. Și, în fine, tocmai când Fifi devenise mai 
îngăduitoare cu apropierea de fratele ei, mai dornică să se joace 
cu Gilka și s-o lase să se joace și eu Flint, Olly a început să 
ocolească familia lui Flo. Acest lucru se datora aproape fără 
îndoială faptului că, la vremea aceea, Faben și Figan își 
petreceau amândoi multe zile împreună cu Flo și restul familiei. 
Olly era nervoasă ori de câte ori se afla în compania acestor doi 
masculi tineri, viguroși, minunat clădiţi. 

Așa că se întâmpla ca zile la rând Gilka să hoinărească prin 
păduri având ca însoţitoare doar pe mama ei - o mamă care își 
înțărca puiul și respingea încercările lui de a suge cu tot mai 
multă hotărâre. In plus, era și anotimpul termitelor, iar Gilka se 
plictisea că și ceilalți pui stând lângă mama câre pescuia 
insectele câte trei sau mai multe ore în șir. 

Nici nu e de mirare că această combinaţie de împrejurări a 
dus la transformarea Gilkăi dintr-un pui de cimpanzeu vioi și 
zburdalnic într-unul tot mai apatic. Nu e de mirare că a început 
să prezinte idiosincrazii stranii - cum ar fi sprijinirea tălpii în 
șoldul opus, uneori ore la rând, sau vânturarea fără noimă a 
bucăţelelor de coajă. Aproape sigur din cauza plictiselii și a 
lipsei de tovarăși de joacă, Gilka a înjghebat o prietenie extrem 
de ciudată. 

Intr-o zi, când Gilka rătăcea de colo-colo în vreme ce Olly 
pescuia termite, am auzit lătratul unui babuin, jos în vale. La 
auzul lui toată atitudinea Glikăi s-a schimbat brusc. S-a ridicat, a 
scrutat locul de unde veniseră sunetele, pe urmă s-a cățărat mai 
sus și a privit către luminiș, cam la o sută de metri în vale. Când 
m-am uitat în direcţia aceea, am văzut niște babuini mișcându- 
se printre copaci. După câteva clipe Gilka a zbughit-o iute din 
copac și a pornit spre luminiș. Olly doar s-a uitat după fiica ei, 
pe urmă și-a văzut de mâncatul termitelor. 

Am urmărit-o pe Gilka o vreme, apoi, când am avut priveliștea 
limpede asupra luminișului, m-am oprit să văd ce se întâmplă. O 
clipă mai târziu, am văzut-o ieșind dintre copaci; și aproape 
simultan un babuin mic s-a desprins din ceaţă și a pornit către 
ea. N-am avut nevoie de binoclu ca să o identific pe Goblina, o 
femelă babuin cam de aceeași vârstă cu Gilka. Au alergat una 
spre cealaltă și câteva secunde chipurile lor s-au apropiat. S-au 
îmbrățișat, iar în clipa următoare au început să se joace, 


hârjonindu-se și mângâindu-se. Goblina îi dădea târcoale Gilkăi 
și întinzându-se părea că o gâdilă între coaste. Gilka se lăsa pe 
spate, împingea mâinile Goblinei, cu gura larg deschisă într-un 
zâmbet fericit. 

E un lucru obișnuit ca puii de cimpanzeu și cei de babuin să se 
joace împreună, dar de obicei jocurile constau în fugărite aprigă 
fie în copaci, fie pe pământ, sau pocnituri zdravene de ambele 
părţi, urmate de retragere.. Deseori asemenea jocuri sfârșesc cu 
un comportament violent de ambele părţi. Prietenia Gilkăi cu 
Goblina însă era deosebită; contactul celor doi pui era 
întotdeauna delicat și deseori își căutau intenţionat tovărășia - 
așa cum făceau și acum. Nimeni nu se ocupa cu studiul 
babuinilor pe atunci, dar eu și Hugo o cunoșteam pe Goblina de 
peste un an și se părea că puiul își pierduse mama la o vârstă 
foarte fragedă. Când urmăream ceata care se așeza să 
înnopteze, o vedeam pe Goblina alergând de la o femelă adultă 
la alta și în cele din urmă cuibărindu-se lângă vreo femelă 
bătrână fără pui. Dar, spre deosebire de Gilka, avea o mulţime 
de tovarăși de joacă în ceata de babuini. 

Le-am urmărit pe Gilka și Goblina jucându-se vreo zece 
minute, și tot timpul amândouă s-au comportat extrem de 
blând. Pe urmă ceata de babuini a pornit, iar Goblina s-a ţinut 
după ei. Gilka a rămas privind în urma ei, pe urmă s-a întors și a 
plecat agale spre Olly. S-a balansat într-un copac când a trecut 
pe lângă mine și, încă cu gândul la joacă, a sărit pe o creangă 
deasupra, împroșcându-mă cu rămurele. Pe urmă s-a apropiat 
de Olly cu scâncete ușoare. De data asta, totuși, Olly a continuat 
s-o ignore și după o vreme Gilka s-a căţărat într-un copac. 
Cheful de joacă îi pierise și a început să adune bucăţi de coajă, 
fărâmându-le între degete și aruncându-le jos. 

Strania prietenie dintre Gilka și Goblina a durat aproape un 
an; pe urmă Olly și Gilka au dispărut. O vreme am crezut că li s- 
a întâmplat ceva, dar au fost zărite la trei mile spre nord. Când 
s-au întors în valea noastră, șase luni mai târziu, Goblina 
devenise adolescentă și nu mai era atât de jucăușă, căci 
babuinii se maturizează mai repede decât cimpanzeii. Prietenia 
dintre cele două n-a mai fost reluată. 

Curând ne-am dat seama că, în cele șase luni, Gilka fusese 
înțărcată și cu toate că încă o însoțea pe mama ei constant, am 
văzut puţine manifestări de prietenie între cele două. Într- 


adevăr, Olly, de care ne-am dat seama curând că este 
însărcinată, părea uneori inexplicabil de agresivă faţă de fiica ei. 
Deseori, de exemplu, o ameninţa ușor pe Gilka dacă se apropia 
prea mult de ea în timp ce se hrănea, chiar dacă amândouă 
mâncau în același copac, care avea mai multe fructe decât le 
trebuia. 

Eram curioasă să aflu dacă Gilka încă mai împărțea culcușul 
cu al mamei așa că, la prima ocazie, le-am urmărit când au 
plecat după ce se hrăniseră târziu după-amiază. In trecut, 
petrecusem multe ore bătând pădurile alături de ele, așa că nu 
mi-au dat prea mare atenţie când le-am însoţit cu pas iute de-a 
lungul potecilor bătătorite de munte. Din când în când, Olly sau 
Gilka se opreau să culeagă câte o fructă coaptă sau o mână de 
frunze de viţă ispititoare de-a lungul cărării, dar era limpede că 
aveau un alt scop precis în minte. 

Brusc, am lăsat în urmă pădurea și ne-am îndreptat spre una 
din crestele care dau spre lac. Acolo ierburile erau înalte - la 
nivelul capului meu. M-am temut de câteva ori că le-am pierdut, 
dar din fericire foșnetul pe care-l făceau îmi indica cam pe unde 
se deplasau, așa că m-am ţinut după ele. Chiar înainte de 
amurg, Olly, urmată îndeaproape de Gilka, s-a urcat într-un 
copac înalt. Timp de douăzeci de minute, cele două s-au hrănit 
cu inflorescenţele galbene care creșteau din belșug. Am găsit un 
bolovan convenabil, încă încălzit de soare, și m-am așezat, 
așteptând să termine masa. Aveam o priveliște asupra lacului 
învăluit de înserare și urmăream cum lumina apusului, în reflexe 
purpurii amestecate cu cărămiziu, ceda treptat locul unui 
cenușiu de oţel și unui roșiatic cu tente albăstrui, în timp ce 
soarele cobora tot mai jos îndărătul munţilor Congoului, de 
partea cealaltă a lacului. Țârâiturile ascuţite ale greierilor 
produceau o adevărată simfonie. Incet culorile s-au șters de pe 
copaci și ierburi, iar secera subțire a lunii noi și însoţitorul ei, 
luceafărul de seară, apărură deasupra apelor. Oare Olly și Gilka 
n-aveau de gând să-și sfârșească o dată masa de seară? 

Când mai aveam doar atâta lumină cât să deslușesc copacul 
din față, Olly și Gilka au coborât brusc și au pornit pe cărarea 
îngustă către un petec micuţ de pădure, la vreo sută de metri 
depărtare. Le-am urmat în grabă; în clipa în care au intrat 
printre copaci, n-am mai putut să disting blana lor neagră în 
întuneric. Ştiam totuși că în câteva minute se culcă, așa că am 


mai înaintat puţin pe cărare și m-am oprit să ascult. Curând am 
auzit distinct ramurile trosnind și, schimbându-mi poziția, am 
văzut silueta întunecată a unui cimpanzeu proiectată pe cerul 
de pe care ultimele rămășițe de lumină dispăreau grăbite. Peste 
două minute culcușul era gata și cimpanzeul s-a culcat. 

După câteva clipe am văzut mișcare în altă parte a aceluiași 
copac în timp ce un cimpanzeu mai mic a început să-și 
pregătească culcușul. Nu peste mult timp Gilka s-a liniștit și ea. 
Am așteptat încă zece minute, căci nu este neobișnuit ca un pui 
să-și clădească, seara, cuibul lângă cel al mamei, și pe urmă să 
plece de acolo pentru a se alătura ei. Gilka, totuși, nu s-a 
mișcat, așa că am pornit spre tabără, felicitându-mă că nu-mi 
las niciodată lanterna acasă. Intotdeauna mi s-a părut că mersul 
prin ierburi noaptea este cam demoralizant. De fapt este mari 
simplu să-ţi găsești drumul fără ajutorul lanternei; chiar dacă nu 
e lună, lumina stelelor este suficientă pentru a contura 
trăsăturile specifice ale peisajului, dar dacă pe ele bate lumina 
lanternei, îşi pierd conturul. În primele mele zile de ședere la 
Gombe Stream, învățasem însă că cerculeţul de lumină oferit de 
lanternă îmi dădea un sentiment extraordinar de securitate. 
Dincolo de el, în întunericul din jur, n-avea decât să dea târcoale 
leopardul și să bătătorească pământul bivolul, căci în pata mea 
de lumină, acolo unde iarba își recăpăta culoarea și pietrele își 
recăpătau contururile, eram în siguranţă. Ce mult trebuie să fi 
însemnat descoperirea focului pentru viaţa omului primitiv! 

Le-am urmat într-o altă seară pe Olly și Gilka, și din nou Gilka 
s-a culcat departe de mama ei. Atunci m-am înapoiat la 
culcușurile lor înainte de revărsatul zorilor și am văzut că Gilka 
nu-și schimbase locul până dimineaţă. 

Am descris ceva mai devreme cum Fifi a experimentat o 
perioadă de dependenţă, exact după ce Flo n-a mai avut lapte, 
și pentru o vreme, s-a tot atârnat de mama ei, ca un nou-născut. 
Dar faţă de Gilka, avusese mult mai puţine probleme, iar, când 
și-a pierdut obsesia aproape fanatică faţă de Flint, Fifi a devenit 
o adolescentă destinsă și deosebit de jucăușă. Nu numai că îi 
plăcea să se joace cu toţi membrii propriei ei familii, dar se juca 
și cu mulţi masculi adolescenţi sau maturi. Odată, s-a hârjonit 
cu J. B. vreo douăzeci de minute, fugărindu-l în jurul unui pal- 
mier. Masculul solid, gras și care de obicei era arțăgos, a 
început să râdă tare în timp ce alerga, probabil gândindu-se că 


atunci când va conteni cu fuga, Fifi o să se arunce asupra lui și o 
să înceapă să-l gâdile. Majoritatea celorlalţi adolescenţi pe care-i 
cunoșteam, fie ei masculi sau femele, erau prea îngroziţi de - 
masculii mari ca să se joace cu ei tot timpul. 

E posibil ca purtarea destinsă a lui Fifi față de cei mai 
vârstnici să izvorască din faptul că se bucura de relaţii deosebit 
de prietenești cu mama ei, Flo era mai îngăduitoare cu fiica ei 
decât era Olly cu Gilka, și cu mult mai mult decât bătrâna 
Marina faţă de adolescenta ei, Miff. Miff era de aceeași vârstă cu 
Fifi și avea un frate mai mare și unul mai mic. Mama lor avea 
însă o fire foarte rece. N-am văzut-o niciodată jucându-se cu 
Miff; de fapt rareori se juca cu Merlin, puiul ei de doi ani, și asta 
numai când o sâcâia la culme să-l gâdile, trăgând-o mereu de 
mână. 

N-am văzut nicio relaţie prietenoasă între Miff și mama ei, cu 
excepţia poate a momentelor în care se puricau. Nu alerga 
niciodată să se înfrupte din cutia cu banane a Marinei, cum 
făcea Fifi cu Flo. Nici nu cerșea vreo fructă de la mama ei dacă 
nu mai avea niciuna, pe câtă vreme Fifi nu numai că se milogea 
continuu, dar o mai apucau și istericalele dacă Flo nu-i dădea 
mâncare - ţipa și se arunca la pământ, dând din braţe. Deseori, 
Flo ceda și-i întindea banana fiicei - cel puţin până când Fifi a 
ajuns la vârsta de opt ani. 

Îmi amintesc perfect comportamentul Marinei şi al lui Flo faţă 
de fiicele lor în timpul sezonului termitelor. Odată, când Marina 
și Miff lucrau la același mușuroi, am observat că Marina nu prea 
avea succes la tunelul făcut de ea, în timp ce, la câţiva metri 
mai departe, Miff se descurca foarte bine. Brusc, Marina s-a dus 
către fiica ei și în mod deliberat a împins-o deoparte. Miff s-a 
îndepărtat puţin scâncind ușor, urmărind-o pe Marina care 
scotea un pai încărcat de termite gustoase. Pe urmă, puiul s-a 
îndepărtat mai mult, a ales un alt pai lung și s-a dus să-și 
încerce norocul la un alt mușuroi. Exact atunci paiul Marinei s-a 
îndoit și ea, fără să ezite, s-a întins și a luat unealta bună din 
mâna lui Miff. 

Cât de deosebit se purta Flo cu Fifi! Odată, pe la începutul 
sezonului, Flo a început să lucreze la un mușuroi de termite care 
era parțial acoperit cu frunze moarte. Deschiderile către tuneluri 
erau astupate și lui Flo i-a trebuit câtva timp până să găsească 
cel mai bun loc, zgrepţănând peste tot. Fifi se fâţâia și ea pe 


acolo și privea, dar n-a reușit să găsească un tunel potrivit și 
până la urmă s-a dus lângă Flo și a început s-o privească intens. 
După câteva clipe Fifi a început să scâncească, balansându-se 
ușor în faţă și în spate și arătând spre locul unde săpa Flo cu 
paiul. Deodată, când Flo a scos paiul ei, Fifi, uitându-se la mamă 
o clipă, și-a vârât cu grijă paiul ei în tunel. Răbdătoare, Flo a 
așteptat până când fiica ei a scos paiul și abia după aceea l-a 
vârât pe al ei. 

Povestea s-a repetat o vreme, apoi Flo s-a îndepărtat, 
căutându-și un alt loc. Mai târziu, când tunelul lui Fifi n-a mai dat 
rezultate, s-a apropiat iar de mama ei încercând să profite din 
nou de tunelul ei. De data asta Flo a împins de două ori ușor 
mâna puiului, dar când Fifi a început să scâncească și să se 
balanseze a cedat imediat și iar s-a dus să-și caute un alt loc. 

Adolescentul, mai ales dacă mama lui are un nou pui, trebuie 
să înveţe că e timpul să nu o scape din ochi pe mamă, și nu, ca 
altădată, când lucrurile stăteau exact invers. Dacă cumva se 
întâmplă să rămână despărțiți, adolescentul devine foarte 
tulburat. De fapt, bătrâna Flo aproape întotdeauna o aștepta pe 
Fifi, chiar după ce se născuse Flint, dar odată, când Fifi avea 
cinci ani și jumătate, era atât de preocupată de joacă cu un alt 
pui, încât n-a observat că Flo s-a ridicat să plece. Flo, după ce s- 
a uitat de câteva ori în jur, a plecat împreună cu Flint. 

Îndată ce Fifi și-a dat seama că mama ei nu mai era în grup, a 
început să se agite. Scâncind ușor, s-a repezit într-un copac înalt 
şl a început să sară dintr-o cracă în alta, uitându-se spre vale din 
diferite direcţii. Chemările ei încete, pline de disperare, au 
devenit ţipete stridente, puternice. Deodată, a sărit jos și încă 
ţipând a luat-o la fugă pe potecă; apucase direcţia exact opusă 
celei în care plecase mama ei. Am urmat-o. Mereu se căţăra în 
câte un copac și se uita în jur, apoi, cu blana zbârlită, pornea iar 
pe cărare, ţipând și scâncind. 

Înainte de a amurgi, a dat peste Olly și Gilka; dar cu toate că 
Gilka se tot apropia de Fifi, puricând-o și încercând să se joace, 
Fifi n-a luat în seamă avansurile ei prietenești și, în loc să 
rămână să doarmă lângă Olly, a pornit singură în căutarea 
mamei. Și-a așternut un culcuș singuratic în vârful unui copac 
înalt. Am rămas în apropiere și de trei ori în timpul nopţii fără 
lună am auzit-o strigând, ţipând și scâncind. 

Foarte devreme a doua zi dimineaţa, când încă mai era 


întuneric, Fifi și-a părăsit culcușul și a fugit în pădure, scâncind. 
N-aveam suficientă lumină s-o urmăresc, așa că m-am întors în 
tabără. Hugo mi-a povestit că Fifi apăruse acolo încă scâncind și 
scrutând împrejurimile, pe la ora șapte dimineaţa, și pe urmă 
începuse să urce pe munte. 

Peste două ore Fifi sosi înapoi în tabără împreună cu Faben. În 
mod normal Faben acorda puţină atenţie surorii lui, cu excepţia 
momentelor când i se alătura la joacă, dar Fifi părea acum 
destinsă și mai calmă în compania lui. Încă mai erau în tabără 
când a apărut și Flo. Ne așteptam la o întâlnire pătimașă, dar Fifi 
s-a îndreptat doar grăbită spre mama ei și cele două s-au așezat 
să se purice frenetic. De atunci am mai văzut întâlniri între 
mame și puii lor care se pierduseră; de fiecare dată evenimentul 
a fost lipsit de spectaculozitate, dar cei doi s-au pus pe puricat, 
lucru care arăta cât de important, din punct de vedere al 
relaţiilor din colectiv, este puricatul în societatea cimpanzeilor. 

Ceea ce ne miră este faptul că o mamă, care se grăbește 
auzind strigătul puiului rătăcit, nu scoate niciun sunet care ar 
putea indica puiului cam pe unde se află ea. Așa că atunci când 
ajunge la locul de unde se auzea strigătul, puiul s-a îndepărtat 
suficient ca să nu mai poată fi auzit și le trebuie ore sau chiar 
zile până să se regăsească. Marina, după cum era de așteptat, 
nu prea se uita dacă Miff o urma sau nu, iar scâncetele triste și 
plânsetele ei când își căuta mama deveniseră ceva frecvent pe 
când împlinise cinci ani. 

Adolescentul mascul, cu toate că devine agitat când se 
rătăcește de mamă, totuși își afirmă independenţa mult mai 
devreme decât femelele. Unii masculi adolescenţi se pot 
deplasa o dată cu ceilalți cimpanzei câteva zile în șir, când nu 
au decât șase ani. 

Figan, totuși, și-a petrecut mare parte din copilărie 
cutreierând munţii împreună cu Flo și Fifi. Într-o zi, când avea 
vreo șase ani, se afla împreună cu cele două într-un smochin 
uriaș, hrănindu-se cu toţii. Deodată s-a auzit un strigăt gâfâit și 
bătăi repetate care anunțau sosirea unui grup mare de 
cimpanzei în vale. După sunet reieșea clar că urcau în smochinii 
mai îndepărtați de lac. Flo și familia ei s-au uitat în direcţia 
sunetelor și au strigat, iar Figan a început să sară în copac, 
lovind ramurile și pe urmă pământul. A alergat pe cărare către 
ceilalţi, din nou izbucnind în strigăte gâfâite, și apoi a lovit 


trunchiul unui copac. După asta s-a oprit și s-a uitat înapoi la 
Flo, așteptând evident ca ea să-l urmeze. Dar băl rina femelă 
era foarte mulțumită de locul unde se afla. 

Brusc Figan s-a întors și și-a văzut de drum dar, acolo unde 
poteca dădea cotul, ieșind din raza vizuală, s-a oprit iar și a 
privit către Flo. După o clipă a început să meargă spre mama lui, 
pe urmă s-a oprit, s-a uitat iar spre grupul cel mare, s-a întors și 
a plecat hotărât spre el. De data asta a dispărut din vedere și i- 
am auzit ţipetele gâfâite și ascuţite. 

Peste patru minute însă a venit înapoi mergând foarte degajat 
și trecând pe lângă mine și-a întins braţul, pe jumătate în joacă, 
pe jumătate ameninţător, un gest pe care un om l-ar putea 
schiţa ca să-și acopere un sentiment de stânjeneală. 

Mai târziu, în aceeași zi, Flo s-a alăturat grupului mare. Când a 
plecat, ca să-și înjghebeze culcușul, Figan, în mod voit, a rămas 
cu grupul. A stat departe de mama lui două zile și s-au întâlnit 
iar în tabără. Fifi, care dusese dorul tovarășului de joacă s-a dus 
să-l îmbrăţișeze, dar Figan n-a băgat-o în seamă. Pe urmă, ca să 
întregească imaginea creată - de frate mai mare care nu se 
exteriorizează - s-a dus la Flo și doar i-a șters obrazul cu vârful 
buzelor. Curând, totuși, a început să facă tumbe alături de sora 
lui, plin de o evidentă bucurie. 

Adolescenţii masculi dau dovadă de multă precauţie când 
intră în legătură cu cei vârstnici. Probabil că respectul tot mai 
mare față de masculii adulţi îi face pe adolescenţi să se ţină 
deoparte de femelele care prezintă semne de împerechere și nu 
așa cum se întâmplă atât de des în perioada copilăriei puilor 
masculi. Cu toate că n-am văzut un fiu adolescent înspăimântat 
de mama lui, așa cum era femela Miff față de mama ei Marina, 
totuși adolescenţii masculi continuă să poarte un respect mare 
mamelor lor. 

Într-o zi am dat peste Figan care avea în mâini o maimuţă 
colobus ucisă de curând. S-a căţărat într-un copac ţinând 
maimuța de coadă și trupul ei aruncat peste umăr. Fifi îl urma 
îndeaproape. Când a ajuns pe o creangă confortabilă, s-a așezat 
și a început să mănânce, dar Fifi, atunci în vârstă de trei ani, a 
început să-i cerșească insistent o bucată. De câteva ori Figan i-a 
dat bucățele mici de carne. 

Peste câteva minute, am văzut-o pe Flo urcându-se după 
Figan. Brusc, Figan a aruncat cadavrul în cârcă și s-a cățărat mai 


sus. Flo a rămas pe o creangă bifurcată, ceva mai jos, privind în 
jur, dar de loc către fiul ei. Acesta s-a destins și s-a pus iar pe 
mâncat, cu toate că mereu se uita temător către mama lui. 
Bătrâna femelă a rămas acolo zece minute bune. Pe urmă, după 
ce a aruncat o căutătură scurtă către Figan, a urcat ușor mai 
sus, privind atât de nepăsătoare, și s-a așezat. Figan a continuat 
să mănânce, uitându-se în jos tot mai des. Dar Flo a urcat ca din 
întâmplare ceva mai sus, iar Figan, simțind probabil că ea se 
apropie, a urcat și el. 

Şi tot așa. Intenţia lui Flo era evidentă, nu numai mie, ci și 
fiului ei. Când a ajuns în vârful copacului, Flo n-a mai putut să se 
prefacă și s-a repezit la Figan, iar acesta, cu un țipăt, a sărit în 
frunziș și a dispărut din vedere, urmat de Fifi și Flo. Mi-a fost 
imposibil să-i mai regăsesc. 


Capitolul XIV 


ADOLESCENTUL 


Adolescenţa este o perioadă grea și plină de frustrări pentru 
unii cimpanzei, la fel ca și pentru unii oameni. S-ar putea să fie 
mai dificilă pentru masculi, la ambele specii. Cimpanzeul mascul 
devine matur fizic la pubertate, când are între șapte și opt ani, 
dar nefiind dezvoltat total sub toate raporturile; cântărește cam 
18 kilograme în comparaţie cu cele aproximativ 45 kg ale 
masculului ajuns la maturitate. Încă este departe de a fi 
maturizat social și, într-adevăr, el nu este încă clasificat în 
ierarhia adulţilor până nu vor mai trece șase-șapte ani. Este tot 
mai mult în stare să domine, chiar să terorizeze femelele, dar cu 
toate acestea în relaţiile cu masculii mari rămâne extrem de 
precaut pentru a nu le stârni mânia. 

Unul dintre cei mai stabili factori pentru adolescentul mascul 
este poate relația cu mama sa. Bătrâna Flo, afectuoasă și 
îngăduitoare cu toate odraslele ei, era deseori însoţită de Faben 
și Figan în perioada adolescenţei acestora. Olly și Marina, care 
erau mai puţin destinse și tolerabile cu puii lor decât era Flo, 
erau mai rar acompaniate de fiii lor adolescenţi; cu toate 
acestea, i-am văzut deseori împreună. În majoritatea cazurilor 
acești masculi adolescenţi, chiar și atunci când au zece sau 
unsprezece ani, continuă să arate respect mamelor lor. Dacă 
ofeream o banană, fiul de obicei se dădea înapoi așteptând ca 
mama să ia fructul. Odată am întins o banană între Evered și 
Olly; ambii au ezitat, pe urmă s-au întins amândoi deodată. 
Evered și-a retras imediat mâna, dar și Olly a procedat la fel, cu 
buza tremurând când s-a întors să se uite la fiul ei. Treptat, 
blana lui Evered s-a zbârlit, dar n-a mai schiţat o altă mișcare, 
iar Olly, cu o serie de mârâituri gâfâite, a apucat în cele din 
urmă banana. 

În multe ocazii, mama se va grăbi să dea ajutor fiului 
adolescent. Odată când Dl. Worzle l-a atacat pe Faben, care pe 
atunci avea doisprezece ani, Flo, cu Flint atârnând de ea și 
zbârlită toată, s-a repezit spre câmpul de bătaie. Când s-a 
apropiat, ţipetele îngrozite ale lui Faben s-au transformat brusc 


în lătrături mânioase specifice și a început să facă demonstraţii, 
stând în poziţie verticală și trepidând din cap până în picioare. 
Pe urmă mama și fiul, unul lângă celălalt, s-au repezit pe potecă 
spre bătrânul domn Worzle, Flo scoțând lătrături puternice cu 
vocea ei răgușită și bătând pământul cu furie. DI. Worzle s-a în- 
tors și a luat-o la sănătoasa. 

Când un adolescent este atacat de un mascul superior în 
rang, bineînţeles că mama nu prea are cum să-l ajute, dar de 
obicei se repede să vadă despre ce este vorba și scoate niște 
sunete ca un lătrat, dar fără să intervină direct. Până și timida 
Olly a dat odată târcoale lătrând, în vreme ce Mike la atacat pe 
Evered, iar după aceea, când fiul ei a rupt-o la fugă ţipând, s-a 
târât supusă spre Mike ţipând și gâfâind isteric, și punându-i 
mâna pe spate ca și cum ar fi scuzat comportarea nesăbuită a 
fiului și care dusese la încăierare. 

Categoric, relaţiile dintre mamă și fiu se schimbă într-o 
oarecare măsură când masculul crește. Când Figan, la vârsta de 
șapte ani, a trecut pe lângă Flo, făcând demonstraţii de forță, ea 
l-a ignorat total, cu toate că celelalte femele adulte au zbughit- 
o, după cum era de așteptat. Un an mai târziu, totuși. Flo s-a 
ferit și ea din calea lui Figan când el s-a năpustit spre ea, târând 
o ramură, și cu părul vâlvoi de părea de două ori mai mare 
decât era în realitate. Cu toate acestea, în timpul aceluiași an, 
am văzut-o pe Flo, pe când se îndeletniceau cu mâncatul 
bananelor, lovindu-l pe Figan zdravăn în spinare cu pumnii, iar 
acesta fugea ţipând. 

Pe măsură ce adolescentul crește devine tot mai des gata să 
sară în ajutorul mamei dacă aceasta este ameninţată sau 
atacată. Într-o zi bătrâna Marina a ameninţat-o pe Fifi. Fifi a 
țipat și Flo a alergat în ajutorul ei, iar cele două femele bătrâne 
s-au rostogolit în țarină. In acea clipă, Pepe, fiul de nouă ani al 
Marinei, care se hrănea într-un palmier, a observat scena. S-a 
dat repede jos din copac și s-a repezit în ajutorul mamei. Flo, 
văzându-l că vine, s-a întors și a fugit. Pe urmă Marina și Pepe 
le-au urmărit pe Flo și Fifi, iar Flo, care doar cu doi ani în urmă 
ar fi fost în stare să-l facă bucățele pe Pepe, tipa până s-a înecat 
de furie. 

In relaţiile cu masculii superiori ierarhic, adolescentul trebuie 
să fie prevăzător căci acum, mai mult decât atunci când era pui, 
orice act de nesupunere atrage după sine pedepse severe. 


Odată, când Leakey se delecta cu o grămadă de banane, l-am 
văzut pe Pepe apropiindu-se de el foarte precaut. Era limpede 
că Pepe se aștepta aproape la un gest ameninţător care să-l 
prevină să păstreze distanţa, căci de fiecare dată când masculul 
adult făcea o mișcare bruscă. Pepe tresărea. Treptat, totuși, s-a 
apropiat tot mai mult și în cele din urmă s-a așezat destul de 
aproape, cu chipul schimonosit de un rânjet de spaimă. S-a 
întins temător către o banană, dar groaza de Leakey l-a făcut 
să-și retragă laba scoțând niște chiţăituri bruște, nervoase. Din 
nou s-a întins și din nou gândul cel bun l-a ocrotit, căci s-a retras 
ţipând mai taie. Pe urmă Leakey s-a aplecat către Pepe și l-a 
atins încurajator pe adolescent pe gură și pe coapsă. Pepe, 
lotuși, a continuat să scoată chiţăituri speriate până când 
Leakey s-a întins către el și l-a mângâiat blând de câteva ori pe 
cap și pe faţă. În cele din urmă Pepe s-a calmat și a adunat o 
grămăjoară de banane cu care a plecat ceva mai departe ca s-o 
mănânce în siguranţă. 

Mulţi masculi adulţi, totuși, sunt mai puţin îngăduitori ca 
Leakey. În alte ocazii, într-o altă stare de spirit, şi Leakey ar fi 
putut foarte bine să-l amenințe pe Pepe, oricât de supusă ar fi 
fost apropierea adolescentului. Și sunt ocazii când, în vreme ce 
puiul stă la o depărtare oarecare urmărind cum se îndoapă câte 
un mascul superior ierarhic, tensiunea pare să se acumuleze 
până când adolescentul trebuie să dea frâu liber frustrării, 
făcând o demonstraţie. Pornește călcând apăsat ierburile și 
târând ramuri. Dar și acest lucru poate provoca admonestări din 
partea vreunui mascul adult, căci se pare că cimpanzeii adulţi 
sunt deseori iritaţi de zgomotul și zarva produse de pui. 
Adolescentul poate fi izgonit și chiar atacat pentru demonstraţii 
nesăbuite. Figan a învăţat repede lecţia asta. De două ori în 
aceeași săptămână l-am văzut pe Mike atacându-l după 
asemenea manifestări. Săptămâna următoare, după ce s-a 
balansat ușor în semn de frustrare, urmărindu-l pe Mike cum se 
hrănea, Figan, care nu reușise să facă rost de nicio banană, s-a 
ridicat brusc și a plecat aproape în fugă. În drum, scotea strigăte 
scâncite, ca un copil, până când s-a apropiat de un copac uriaș 
cu trunchiul ramificat care creștea la câteva sute de metri pe 
cărare. Scâncetele au ajuns la intensitatea strigătelor gâfâite, 
foarte ascuţite, pe care le scot adolescenţii și sărind pe trunchiul 
copacului a început să bată darabana ritmic cu picioarele. Pe 


urmă s-a retras mergând în felul lui ţanţoș, s-a așezat iar, 
părând cât se poate de relaxat și calm. Ulterior, Figan s-a dus de 
multe ori de unul singur să facă demonstraţii bătând darabana 
pe copacul acela când se simţea frustrat în prezenţa celor mai 
vârstnici. 

Cu toate acestea, până și Figan, oricât era de dibaci în 
evitarea pedepselor, a fost deseori atacat pe când era ado- 
lescent; dar alţii de vârsta lui au fost și mai des atacați. Atunci 
care este explicaţia faptului că adolescentul mascul se asociază 
atât de des cu masculii maturi? O parte din răspuns se află 
probabil în faptul că, în majoritatea ocaziilor, incidentele 
agresive sunt, cum se întâmplă, „aplanate” foarte repede, mai 
ales cele care implică masculi adolescenţi tineri. Într-adevăr, 
pentru mulţi pui, nevoia de contact fizic prietenos din partea 
adultului care tocmai l-a ameninţat sau atacat pare să fie 
stringentă. 

Odată, Evered a fost atacat de-a dreptul sălbatic de către 
Goliath - pur și simplu pentru că i-a apărut în drum când el 
făcea demonstraţii. La sfârșitul incidentului, Evered sângera și 
pierduse smocuri întregi de păr. Cu toate acestea l-a urmat pe 
Goliath când masculul s-a îndepărtat, iar când Goliath s-a 
așezat, s-a furișat prevăzător către el. Evered ţipa tare și îi era 
atât de frică de Goliath încât se întorcea gata să fugă, la fiecare 
pas; totuși dorinţa de a primi o atingere de îmbărbătare a fost 
mai puternică și până la urmă s-a apropiat suficient ca să-i 
prezinte posteriorul, încă ţipând și ghemuindu-se pe pământ. 
După o clipă Goliath s-a întins și l-a mângâiat pe Evered de mai 
multe ori pe spate, până când, cam după un minut și jumătate, 
tipetele lui Evered s-au transformat în scâncete și pe urmă s-au 
alinat cu totul. Abia atunci s-a oprit și Goliath din mângâiat. 

Bineînţeles că, în afara condiţiilor artificiale din cantina 
taberei, agresivitatea masculilor superiori ierarhic față de 
subordonații lor este mult scăzută, iar adolescentul mascul pare 
deseori mai relaxat în compania masculilor adulţi când sunt în 
pădure. De obicei, totuși, nu se alătură îndelungatelor activităţi 
comune de puricat atât de îndrăgite de cei mai vârstnici; stă la 
câţiva metri depărtare de masculii maturi, și se purică singur. 
Când grupul se urcă într-un copac pentru a se hrăni, masculul 
adolescent deseori stă la o distanţă respectuoasă faţă de 
superiori - uneori, chiar se hrănește într-un pom învecinat. Când 


masculul matur începe să facă demonstraţii în momentul în care 
ajunge la vreo sursă de hrană, masculul adolescent stă deoparte 
până lucrurile se calmează. Cu toate acestea el face parte din 
grupul de masculi adulţi și prin urmare poate învăţa de la 
superiori, iar cimpanzeii tineri aproape sigur învaţă o mulţime 
de lucruri doar urmărindu-i pe ceilalți. Femela în creștere poate 
învăţa multe lucruri care îi vor fi de folos mai târziu, mai ales de 
la mama ei când naște un alt pui, dar deoarece masculul tânăr 
nu are „tată”, adică un mascul care să fie permanent atașat 
grupului familiei, trebuie să-și părăsească mama și să caute cu 
bună știință compania masculilor adulţi. 

Când sentimentul de frustrare alături de indivizi atât de 
dominatori cu el devine prea puternic, masculul adolescent se 
deplasează cu mama lui o vreme sau, deseori, de unul singur. 
Aproape toţi masculii adolescenţi pe care i-am cunoscut, pe 
măsură ce s-au dezvoltat, petreceau perioade îndelungate, ore 
sau chiar zile, departe de raza vizuală și chiar auditivă a 
celorlalţi cimpanzei. Această izolare. In câteva cazuri cel puţin, 
este absolut liber impusă. Odată l-am urmărit pe Figan, pe când 
avea opt ani și pornise împreună cu un grup mare de masculi și 
femele. Cam o oră a rămas împreună cu ceilalți, pe urmă, când 
aceștia s-au urcat într-un copac să se hrănească, a plecat de 
unul singur. Brusc s-a oprit și el să mănânce smochine; peste 
douăzeci de minute s-a dat jos și a pornit iar, îndepărtându-se 
tot mai mult de grup. A doua zi a vizitat cantina tot de unul 
singur, și singur a și plecat. În seara aceea, totuși, s-a alăturat 
lui Flo și Fifi. 

Am mai urmărit și alte exemplare tinere superbe, între 
treisprezece și cincisprezece ani, care treptat părăseau ado- 
lescența pentru a intra în ierarhia dominatoare a masculilor 
maturi din punct de vedere social. Faben și Pepe, care erau cam 
de aceeași vârstă, nu numai că-și făceau demonstraţii viguroase 
și dese, luptându-se pentru dominație, dar și începuseră să se 
manifeste în faţa masculilor inferiori ca rang. Se prea poale ca 
demonstraţia să fie în special adaptată în această privinţă. Am 
expus mai devreme posibilitatea ea, în timpul unei asemenea 
manifestări, cimpanzeul mascul să-și piardă multe dintre 
inhibiţiile sociale. Aceasta ar putea explica de ce un mascul 
tânăr poate să se repeadă spre un cimpanzeu faţă de care în 
momentele mai puţin exuberante să arate un mare respect. 


Chiar și un mascul superior ierarhic se ferește în anumite ocazii 
din faţa adolescentului care se manifestă violent. Dacă un 
adolescent reușește să îndepărteze destul de des pe masculii 
adulţi inferiori, fără îndoială că îi crește încrederea în sine; și se 
prea poate ca structura ierarhiei să fie continuu modificată. Într- 
adevăr, se pare că cu cât este mai spectaculoasă demonstraţia 
cu atât mai iute va pătrunde adolescentul în ierarhia adulţilor. 
După un timp, atât Faben, cât și Pepe au început să stea pe 
picioarele lor și chiar să riposteze când adulţii inferiori îi 
amenințau. Au început să se alăture ședinţelor de puricat cu 
Rodolf, Leakey și David Barbă Colilie, care erau cei mai îngădu- 
itori dintre masculii cu ranguri superioare. Năvăleau în tabără 
alături de ceilalți mascul» mari și le luau locul la curtarea 
femelelor atrăgătoare în timpul momentelor de euforie când 
ajungeau la o sursă de hrană, în loc să lase vârstnicii să se 
calmeze și lucrurile să intre pe făgașul obișnuit. Perioada lor de 
ucenicie se terminase și, de acum încolo, urcarea scării de 
dominație depindea de inteligenţa și hotărârea fiecăruia, nu de 
maturizarea pe plan fizic care se face lent. 

Femela cimpanzeu devine adolescentă cam pe la șapte ani. 
Începe să prezinte semne de împerechere la intervale 
neregulate, cu toate că vor mai trece cam doi ani până să 
devină atrăgătoare pentru un mascul. Și ea trebuie să fie 
prevăzătoare în comportamentul ei față de superiorii sociali - în 
cazul ei, nu numai faţă de masculii adulţi, ci și față de femelele 
adulte și chiar și de masculii adolescenţi. De asemenea se prea 
poate să fie ameninţată de odraslele juvenile precoce ale 
mamelor superioare ierarhic. 

Când Fifi a ajuns adolescentă, în relaţiile ei cu mama sa nu s- 
au observat schimbări radicale, în afară, poate, de faptul că Flo 
devenea tot mai puţin dispusă să împartă mâncarea cu ea. Fifi a 
continuat s-o însoţească pe Flo prin pădure și s-o ajute să aibă 
grijă de Flint care avea patru ani. Când Fifi era atacată sau 
ameninţată, Flo de obicei se grăbea s-o ajute, iar Fiii o sprijinea 
și ea de multe ori pe Flo. Până acum am reușit să mai observăm 
relaţiile dintre o altă mamă și fiica ei adolescentă. Ca și Flo cu 
Fifi, acestea două se deplasau de obicei împreună, însă în rest 
relaţiile dintre ele păreau foarte deosebite; fiica era crispată și 
nervoasă în apropierea mamei când se hrăneau, și nu le-am 
văzut pe niciuna dintre ele arătând cât de cât preocupare când 


erau amenințate sau atacate. De fapt, exista prea puţină 
tovărășie și prietenie ca între Flo și Fifi, cu toate că în ambele 
cazuri, mama și fiica petreceau mult timp puricându-se 
împreună. 

În timpul adolescenţei, femela este în primul rând mult mai 
fascinată de noi-născuţi decât în copilărie. Nu numai că poartă 
pruncul mai des pe distanţe scurte, se joacă cu el, îl purică, ci se 
preocupă de viaţa lui. Odată, pe când Pooch avea vreo opt ani, a 
dus un pui de șase luni într-un copac și a început să-l purice. S-a 
întâmplat ca vârful coroanei unui palmier să se legene ușor în 
adiere șl să atingă umerii lui Pooch; am văzut că puiul urmărea 
pămătuful de frunze ca fascinat. Dintr-odată l-a apucat, sărind 
din poala lui Pooch, și, din cauza greutăţii lui, frunzele s-au 
balansat înapoi spre trunchiul palmierului. O clipă, Pooch a 
rămas cu privirea fixată pe pui ca și cum nu-i venea să-și creadă 
ochilor; pe urmă, chipul i s-a strâmbat într-un rânjet de spaimă. 
Ca o nebună s-a repezit jos din copac și s-a urcat pe altă ramură 
de unde a putut să ajungă la frunzele care oscilau ca un pendul 
spre ea. Pe urmă a înșfăcat puiul, care nu era câtuși de puţin 
speriat, ci se amuza la culme cum se dădea în leagăn, și l-a 
strâns tare la piept. Treptat, rânjetul de spaimă a dispărut. 

Cam la un an de la începutul adolescenţei, umflătura genitală 
a femelei se mărește treptat, fără să atingă încă dimensiunile 
celei adulte. La acest stadiu ele nu prezintă niciun interes 
pentru masculii adulţi, ci doar pentru masculii pui. Femela pare 
chiar să se bucure de solicitările micuţilor peţitori și de obicei se 
ghemuiește repede cât mai jos la apropierea lor. O dată, o 
femelă tânără pur și simplu l-a tras pe Flint în timp ce acesta se 
împerechea cu o alta, apoi s-a ghemuit încercând să-i atragă 
atenţia asupra ei. 

In cele din urmă, sosește ziua când femela ajunge să aibă o 
umflătură suficient de mare pentru a atrage masculii maturi, 
lucru care se întâmplă în jurul vârstei de nouă ani. Imi amintesc 
bine ziua când Pooch a prezentat primul semn de maturizare 
deplină. Masculii s-au apropiat pe rând, cu blana zburlită, au 
scuturat către ea ramuri, s-au balansat de pe un picior pe altul 
sau și-au încovoiat umerii, căci aproape toate gesturile folosite 
la curtat sunt cele folosite și în comportamentul ameninţător. 
Pooch tot ţipa și fugea, dar masculii n-o slăbeau, iar curtea pe 
care i-o făceau devenise tot mai agresivă. In cele din urmă 


Pooch s-a întors și a alergat spre ei, s-a ghemuit jos pe pământ 
și, ţipând, până la urmă masculii s-au împerecheat cu ea. După 
fiecare împerechere Pooch fugea, ţipând. În prima zi, spaima și 
nedumerirea ei au fost cât se poate de evidente. A doua zi, 
totuși, s-a mai calmat, și cu toate că încă mai continua să ţipe 
când se apropia de ea vreun mascul, nu mai părea atât de 
îngrozită. 

Maturizarea lui Fifi a fost nu numai deosebită de cea a lui 
Pooch, dar și de aceea a celorlalte femele tinere pe care le-am 
avut sub observaţie. De fapt, se prea poate ca Fifi să prezinte 
echivalentul nimfomaniei la cimpanzei. Cam cu șase luni înainte 
de a avea prima umflătură cu adevărat de femelă adultă, Fifi a 
dat dovadă de un interes aproape fanatic pentru 
comportamentul sexual al femelelor mai vârstnice decât ea. 
Uneori se ţinea după Pooch sau Gigi, sau vreo altă femelă care 
se afla în perioada rutului, în așa fel încât să fie aproape când 
acestea se împerecheau. lar când soseau aceste clipe, Fifi fie că 
sărea în cârca femelei, apropiindu-se cât mai mult de mascul, fie 
se repezea în spatele perechii și-și lipea posteriorul de cel al 
masculului. 

Când, în cele din urmă, Fifi a ajuns la o umflătură completă, n- 
a dat dovadă de niciun fel de spaimă, așa cum făcuse Pooch, ci 
răspundea imediat la cel mai mic semn de interes prezentat de 
masculi. Ba chiar, deseori le-o lua înainte, grăbindu-se spre ei și 
ghemuindu-se înainte ca aceștia să se fi uitat măcar în direcţia 
ei. Când în cele din urmă s-au sfârșit aceste zile, lui Fifi aproape 
că nu-i venea să creadă. In prima dimineaţă am văzut cum fuge 
spre Mike, se întoarce spre el, ghemuindu-se și cerându-i să se 
împerecheze. Câteva clipe a rămas nemișcată, pe urmă s-a uitat 
la el, peste umăr, ca și cum s-ar fi mirat că Mike nu-i răspunde. 
S-a tras înapoi spre el câţiva centimetri, fără să-l slăbească din 
ochi. În cele din urmă, Mike s-a întins, a făcut câteva gesturi de 
puricat pe spatele ei și s-a îndepărtat. Încet, Fifi s-a ridicat, 
privind după el buimacă. Nu peste mult timp, în tabără și-a făcut 
apariția Evered. Fifi s-a repezit către el și și-a repetat solicitarea. 
S-a tot întors către el, iar acesta s-a tot tras în lături. Ultima oară 
când ea s-a dat înapoi, el s-a întors să privească în altă parte, iar 
Fifi l-a prins pe picior greșit. Evered aproape că s-a răsturnat pe 
spate, apoi s-a cules de pe jos și s-a grăbit să mărească distanţa 
dintre el și insistenta femelă tânără! 


Fifi a continuat să se ghemuiască încă vreo câteva zile, după 
care se pare că s-a resemnat cu ideea că nu mai era 
atrăgătoare. N-am putut să nu râdem când, în următoarea ei 
perioadă de împerechere, am observat-o deseori înclinându-se 
într-o parte, cu o mână ţinându-și posteriorul, ca și cum l-ar fi 
protejat, căci, de data aceasta, era hotărâtă să nu lase să-i 
dispară umflătura atât de misterios, pentru nimic în lume.. 

În anul următor, Fifi a continuat să prezinte o dorinţă 
nestăvilită pentru împerechere în perioada rutului. Obișnuia să 
dea târcoale prin tabără sau prin locurile din vale unde putea 
să-i observe pe cimpanzeii care soseau după banane. Dacă 
sosea câte un mascul, se năpustea spre el și-i cerea 
împerecherea. Cu toate că adulţii nu arătau același interes față 
de fiică precum arătaseră față de mamă, de obicei răspundeau 
avansurilor ei. 

Ne interesa să descoperim dacă Fifi se opunea din răsputeri 
să se împerecheze cu propriii fraţi. L-a împiedicat pe micuțul 
Flint să i se cațăre în spinare, cu toate că, în zilele de dinaintea 
maturizării ei, nu arătase nicio obiecţie. Mai mult, cu toate că 
Figan și Faben au fost observați când se împerecheau cu sora 
lor, după multele ei proteste, relaţii intime între rude nu au prea 
fost observate. 

A existat și o perioadă haotică când Flo și Fiii au intrat 
simultan în perioada rutului. Masculii au trecut atunci prin opt 
zile istovitoare, cimpanzeii deplasându-se în grupuri uriașe de 
câte douăzeci de indivizi. De fiecare dată când se împerechea 
Flo, Fiii și Flint se repezeau să intervină, împingând capul 
masculului, iar după aceea, Fifi solicita și ea împerecherea. Ori 
de câte ori Fifi se împerechea, Flo și Flint alergau și ei să 
intervină, după care masculul de obicei se împerechea cu Flo. In 
plus, mai erau și vreo câţiva pui, în afară de Flint, care se 
amestecau și ei, așa că, uneori, cuplul aproape că nu se mai 
vedea sub ciorchinele de cimpanzei. A fost singura dată când au 
fost observați cimpanzei adulţi amestecându-se în timpul 
împerecherii. 

Poate este semnificativ faptul că niciodată Figan sau Faben n- 
au fost observați împerechindu-se cu mama lor. lar acest lucru 
s-a petrecut în duda faptului că și ei făceau parte din grupul 
care o înconjura pe Flo și că toţi ceilalţi masculi maturi s-au 
împerecheat cu Flo. Nici pe Evered nu l-am observat încercând 


vreodată și se împerecheze cu mama lui, când Olly intrase în 
perioada rutului. 

Dintre cele nouă femele a căror dezvoltare am putut-o urmări, 
niciuna nu a născut înainte de doi ani de la prima împerechere. 
Același lucru este valabil și la indivizii în captivitate, dar nu știu 
exact care sunt procesele fiziologice care au loc. Bineînţeles că 
timpul care se scurge este în favoarea femelei cimpanzeu, căci 
la nouă ani ea nu este încă matură social și nici complet 
dezvoltată, și are destule lucruri cărora trebuia să le facă faţă, 
fără să mai adauge și povara responsabilităţii unui pui. 


Capitolul XV 


RELATIILE DINTRE ADULŢI 


În societăţile umane, nu există un moment exact în timp la 
care erupția acneii și stângăciile tânărului să facă loc siguranţei 
adultului, fie el femelă sau mascul. Schimbarea se petrece 
treptat într-o perioadă de mai multe luni; într-o bună zi, spre 
surprinderea lor, părinţii copilului își dau brusc seama ci el nu 
mai e copil. La fel se petrec lucrurile și cu cimpanzeii. 

Într-o zi fierbinte din vara lui 1966, pe când îi observam pe 
bătrâna Marina și puii ei, mi-am dat brusc seama că Pepe 
devenise un mascul matur superb; nu mai era adolescent. 

Îi vedeam mușchii întinși sub pielea netedă, în timp ce 
împingea cu ambele mâini un băț gros la intrarea unui stup de 
albine sub pământ, încercând să lărgească deschiderea. In jurul 
lui erau două femele; mama sa. Marina, și ruda lui, Miff, tânăra 
femelă. Toţi trei păreau că nu iau în seamă roiul de albine 
mânioase care bâzâiau în jurul lor, dar mezinul familiei, micuțul 
Merlin, fugise în vârful unui copac, departe de ci, când 
începuseră să prade stupul de miere și alte delicatese. 

După câteva clipe, Pepe lăsă băţul deoparte și aşteptă ca 
Marina să-și vâre laba și să scoată o bucală din fagure. Pe urmă 
scoase și el câţiva faguri zdrobiţi. Miff nu îndrăznea să se 
înfrupte, dar privea atent cum se ghiftuiesc cei doi: stătea cu 
capul la o depărtare doar de câţiva centimetri de gura lui Pepe. 

Peste un sfert de oră Pepe s-a îndepărtat de stupul gol. 
Marina a mai cotrobăit încă o dată în el, înainte de a-l urma, iar 
Miff, în cele din urmă, și-a vârât și ea laba în deschizătură, 
lingându-și degetele murdare de pământul ușor îndulcit. Pe 
urmă și-a urmat și ea fratele la umbra unui copac stufos. Merlin 
a sărit de pe creanga lui și, făcând un ocol mare printre copaci, 
a venit să se alăture restului familiei. 

Pepe a început să se purice împreună cu Marina, Miff s-a 
cățărat într-un copac ca să mănânce frunze de viţă, iar Merlin se 
dădea huţa pe deasupra capului mamei și fratelui lui, atingând 
cu o mână capul lui Pepe. Brusc, și-a dat drumul jos, aterizând 
pe umerii fratelui, și cu o expresie ghidușă l-a tras de mână pe 


Pepe. Alene, Pepe l-a gâădilat în timp ce continua s-o purice pe 
Marina cu cealaltă mână. Încurajat, Merlin a devenit mai 
insistent, s-a ridicat în picioare și a început să-l tragă pe Pepe de 
blana de pe umeri, să se târască spre el și să se îmbrâncească 
între el și mama lui. 

Un martor întâmplător și-ar fi închipuit fără îndoială că asistă 
la o scenă tipică de familie - o mamă cu cei doi pui și tovarășul 
ei. Numai pentru că îi urmăream de ani de zile, știam că, de 
fapt, Pepe era fiul Marinei. În comunităţile de cimpanzei, 
grupurile familiale includ numai mama și câţiva sau toți puii ei; 
tatăl, în afară de contribuţia necesară la conceperea puiului, nu 
mai are niciun alt rol în dezvoltarea lui. Într-adevăr, nici noi și 
nici cimpanzeii nu știm de fapt care mascul era responsabil 
pentru unul sau altul dintre pui. 

Excluderea masculului de la răspunderile de familie este 
poate una dintre diferenţele majore dintre societatea 
cimpanzeilor și cea umană. În majoritatea familiilor umane taţii 
sunt socotiți nu numai dătători de viață ai copiilor, ci și 
protectori ai acestora; și, de obicei, ei sunt cei care procură 
hrana, locuința sau banii. E drept că în ziua de azi lucrurile se 
mai schimbă în anumite părţi ale lumii unde femeile cer 
egalitate sau în cazul femeilor nemăritate care devin mame. Dar 
aceste lucruri se întâmplă într-o măsură foarte mică, dacă avem 
în vedere omenirea în totalitate. 

Familiile umane variază enorm, desigur, în ceea ce privește 
structura. Cea mai mică unitate - soţul, soţia și copiii - poate fi 
extinsă până la a include două sau două sute de soţii și orice 
număr de rude de sânge sau prin alianţă. Până acum nu știm 
dacă grupul familial al cimpanzeilor se extinde până la a include 
și nepoţii ca parte integrantă a unităţii; știm însă sigur că din 
această unitate nu fac parte „soţia” sau puii unui vlăstar 
mascul, și nici „soţul” unei progenituri femele. 

In ciuda acestei diferenţe fundamentale dintre structura 
grupului de familie uman și cea a cimpanzeilor, comportamentul 
multor masculi umani nu diferă mult de masculii cimpanzei, așa 
cum ne-am aștepta. In lumea occidentală cel puţin, mulţi taţi, cu 
toate că pot fi material responsabili de bunăstarea familiei lor, 
își petrec destul timp departe de soțiile și copiii lor, deseori în 
compania altor bărbaţi. Grupurile constituite numai din 
persoane de sex masculin sunt foarte populare în multe culturi; 


ele variază de la cluburi și petreceri numai între bărbaţi în 
lumea occidentală, până la grupurile de iniţiere și de războinici 
din societățile primitive. 

Pe scurt, un număr considerabil de masculi umani, cu toate că 
sunt uneori extrem de dornici să aibă o tovărășie feminină, sunt 
la fel de nerăbdători de multe ori să se destindă în tovărășia 
altor bărbaţi. Masculii cimpanzei par să aibă aceleași 
sentimente. Fără îndoială că se îngrămădesc în jurul femelelor în 
perioada rutului. Dar deseori se deplasează și se hrănesc în 
grupuri formate numai din masculi și preferă să se purice între 
ei, în loc să purice femelele și puii. 

Totuși n-am văzut niciodată ceva care să poată fi socotit drept 
homosexualitate în rândurile cimpanzeilor. Fără îndoială că se 
calmează între ei, mângâindu-se, și cu toate că mai avem încă 
de aflat multe cu privire la acest tip de comportament, el nu 
implică cu siguranţă nimic pervers. Cimpanzeul se comportă 
astfel în momentele de stres, și el va mângâia o femelă în 
același mod într-un context similar. 

Ce am putea spune despre relaţiile normale heterosexuale 
care iau naștere între oameni, și ce anume se poate observa la 
cimpanzei? Diferenţa netă între cele două specii constă în faptul 
că bărbaţii și femeile sunt în stare să stabilească și să mențină 
relaţii de monogamic, atât fizice, cât și spirituale, de lungă 
durată, pe câtă vreme la cimpanzei acest tip de legătură este 
necunoscut. Monogamia, totuși, este departe de a fi singura 
formă de legătură între bărbaţi și femei. De fapt, masculii 
umani, din toată lumea, au înclinaţie spre libertinaj. În unele 
culturi se acceptă acest lucru și bărbaţii au voie sau chiar se 
așteaptă din partea lor să aibă mai multe soţii. De asemenea 
multe tinere dau dovadă de un comportament ușuratic dacă li 
se oferă ocazia. Se prea poate, de fapt, ca ceea ce noi 
considerăm a fi dragoste adevărată - adică o emoție care 
cuprinde și mintea și trupul celui iubit și care cu timpul să 
estompează transformându-se Într-o armonie care îndepărtează 
alte necesităţi din partea unui alt partener, atât la bărbat, cât și 
la femeie - să nu fie altceva decât una dintre cele mai rare 
relaţii umane heterosexuale. 

Relaţiile sexuale dintre femelă și masculul cimpanzeu sunt în 
cea mai mare parte asemănătoare cu cele care se pot observa 
printre mulţi tineri din Anglia sau America zilelor noastre. Cu 


alte cuvinte, cimpanzeii sunt extrem de nestatornici. Dar asta 
nu înseamnă că o femelă acceptă orice mascul care o curtează. 

O femelă tânără, puţin mai mare decât Fifi, a manifestat 
obiecții vădite avansurilor agresivului mascul Humphrey. Gigi 
avea invariabil o suită de masculi când era în perioada rutului; 
prima oară când s-a aflat în această situaţie, am avut impresia 
că este la fel de apreciată ca și Flo. Dar pe Humphrey pur și 
simplu nu îi suporta. După ce toţi ceilalți masculi se linișteau, 
Humphrey, cu blana vâlvoi, o fixa pe Gigi, scutura ramurile, își 
încovoia umerii, bătea pământul cu picioarele și se apropia de 
ea prevăzător. Imediat Gigi ţipa și pleca din calea lui. Uneori 
Humphrey o fugărea, dar cu toate că o dată a reușit s-o 
trântească jos din copacul în care își găsise refugiul hâţânând 
sălbatic crengile, n-a reușit niciodată să se impună cu forţa. Cu 
toate acestea, printr-o insistenţă plină de încăpățânare o mai 
scotea uneori la capăt. Nu o slăbea deloc cu curtatul. Până la 
urmă insistența lui a fost răsplătită căci, vreo doi ani mai târziu, 
Gigi părea că aproape îl prefera pe Humphrey oricărui alt 
mascul. 

Și Fifi îl evita pe Humphrey cu toate că nu era atât de 
îngrozită de el ca Gigi, și când acesta începea să-i facă avansuri, 
pur și simplu se îndepărta calmă de lângă el. Odată am urmărit- 
o pe Fifi dând târcoale alene în jurul unui copac de vreo 
cincisprezece ori, urmată de Humphrey, cu părul vâlvoi. Ar fi 
putut s-o prindă foarte lesne; în schimb a lăsat-o baltă și a 
început să facă o exhibiţie disperată de frustrare, aruncând 
bolovani uriași, lovind cu picioarele, și apoi luându-și tălpășița. 
In același mod evitau și alte femele alţi masculi. 

Uneori câte un mascul cimpanzeu insista ca o anume femela 
îndărătnică să-l însoţească în peregrinările lui, până când se 
plictisea de ea sau ca izbutea să scape. Modul acesta de 
exercitare a forței masculine a făcut ca multe femele străine să 
fie aduse la cantină în perioada împerecherii lor. Odată Hugo și 
cu mine l-am văzut pe J. B. zorind în josul pantei în timp ce în 
urma lui, uitându-se nervoasă în direcţia noastră, am recunoscut 
pe una din mamele vârstnice cu puiul ei de trei ani. Până atunci 
nu mai fusese în tabără, așa că noi, oamenii, ne-am ascuns într- 
un cort. Pe măsură ce cuplul se apropia, femela s-a oprit să 
privească. Deodată J.B., care-și văzuse de drum, și-a dat seama 
că ea nu l-a urmat. S-a ridicat în două labe, a înșfăcat o nuia șia 


început să șfichiuiască cu ea într-o parte și-n alta, până când, 
scâncind, femela s-a grăbit spre el și s-a întins să-i atingă 
supusă șoldul. Puiul s-a căţărat într-un copac și a rămas acolo pe 
toată perioada scenei. 

J.B. a pornit iar, dar, după câţiva pași, nou-venita s-a oprit din 
nou. Îngrozită de corturile noastre. Exact când J. B. s-a uitat 
înapoi, ea s-a întors și a fugit; iute, masculul cel zdravăn a pornit 
în urmărire, i-a sărit în spate și a atacat-o lovind-o cu picioarele. 
Femela, ţipând tare, a scăpat, dar a alergat puţin, s-a întors și s- 
a grăbit înapoi la J. B.. s-a ghemuit în chip de supunere până 
când el a întins laba și a mângâiat-o de câteva ori pe cap. A 
pornit din nou și de data asta ea l-a urmat, dar numai câţiva 
metri. Totuși când J.B. a agitat iar nuielușa, frica de el a învins 
frica de necunoscutul spre care el o mâna și s-a grăbit să-l 
ajungă din urmă. În cele din urmă ea l-a urmat până în luminiş. 
Spre surprinderea noastră (căci de obicei J.B. era foarte hrăpăreţ 
la mâncare), a lăsat-o să ia o porţie serioasă de banane. 

Cea mai ciudată parte a povestirii constă în faptul că această 
femelă nu prezenta niciun semn specific perioadei rutului. Timp 
de trei zile, J.B. a obligat-o să-l însoţească în tabără și pe urmă 
și-a făcut apariţia fără ea. Când, peste vreo douăsprezece zile, 
am văzut aceeași femelă intrată în perioada rutului, cu un cârd 
de masculi după ea, J.B. nu i-a acordat niciun fel de atenţie de 
parcă ar fi fost oricare alta. Lucrul acesta s-a întâmplat de multe 
ori cu toate că numai unii masculi obligă femelele cu semne de 
împerechere să-i urmeze. 

Leakey și dl. Worzle, mai des decât alți masculi, au obligat 
constant diverse femele să-i însoţească zile de-a rândul. Mult 
timp amândoi o luau pe rând pe nervoasa Olly - chiar atunci 
când nu era în perioada rutului. Nu i-am văzut niciodată 
împreună pe toţi trei, cei doi masculi făceau cu schimbul. 

Când Fifi s-a maturizat complet și când își pierduse din 
noutate pentru ceilalţi masculi, Leakey a devenit însoţitorul ei 
constant. Uneori, se părea că lui Fifi îi face plăcere să-l aibă 
companion pe bătrânul mascul; dacă dorea să se 
descotorosească de el, de obicei prindea ocazia când Leakey nu 
era atent, și o ștergea, dar dacă cumva acesta îi observa 
manevra, revenea iute lângă el, până să devină mânios pe ea. 

Una din zile nu o vom uita niciodată. La vremea aceea Leakey 
începuse să arate un interes deosebit pentru femele. Le obliga 


în mod constant să fie însoţit de câte una din ele. Cu această 
ocazie tocmai își pierduse victima obișnuită, iar când Fifi a sosit 
la faţa locului, Leakey stătea jos și se înfrupta din banane. Fifi 
era în perioada rutului, așa că Leakey a uitat repede de banane. 
După aceea, au început să se purice stând pe pământ. Brusc, 
Olly și-a făcut și ea apariţia. Leakey s-a zbârlit tot și a început să 
scuture crengi spre ea. Olly s-a apropiat și Leakey a început s-o 
purice. Fifi, cu un aer inocent, s-a îndepărtat ușor, dar Leakey a 
observat și Fifi a trebuit să se întoarcă ţipând gâfâit a supunere. 
Pe urmă Leakey a încercat să le oblige pe ambele femele să-l 
urmeze, dar niciuna nu era dispusă să-l însoţească. Atunci 
masculul a început să zgâlţâie ramurile spre fiecare pe rând. 

Povestea a continuat până când se pare că încordarea a pus 
prea tare stăpânire pe Leakey și, cu toate că Fifi, ascultătoare, 
s-a apropiat de el, a atacat-o rostogolind-o pe pământ. 
Bineînţeles că Olly a profitat de ocazie și a zbughit-o imediat. 
Când atacul a luat sfârșit, Leakey a rămas în picioare, cu blana 
zbârlită, și gâfâind de oboseală, iar Fifi a rămas chircită la 
pământ ţipând întruna. 

Când Leakey a observat că Olly dispăruse, a alergat iute până 
în capul pantei, s-a uitat în toate părţile, a alergat iar spre 
capătul celălalt al  luminișului, cercetând și de acolo 
împrejurimile. Şi astfel, bineînţeles, Fifi a scăpat și ea. Până să 
se liniștească și să i se netezească iar blana, lui Leakey i-au 
trebuit vreo zece minute; apoi s-a așezat să mănânce banane. 

Relaţia pe care Rodolf cel uriaș a stabilit-o cu Flo, și pe care 
am descris-o anterior, era, fără îndoială, diferită. Rodolf nu se 
manifesta niciodată agresiv față de Flo așa cum făceau Leakey 
sau ceilalți masculi cu femelele. Rodolf o însoțea pe Flo 
pretutindeni, iar ea își căuta refugiul și alinarea când era rănită 
sau necăjită de cele mai multe ori lângă el. De asemenea, 
Rodolf a rămas alături de Flo și familia ei încă două săptămâni 
după ce a trecut perioada rutului. 

Fără îndoială că nu are rost să facem speculaţii cu privire la 
tipul de relaţii heterosexuale care ar putea apărea în cazul în 
care fiziologia cimpanzeului ar fi diferită: dacă, de exemplu, Flo 
ar fi fost în stare să-i ofere satisfacţie sexuală constantă lui 
Rodolf, în cazul în care ciclul de reproducere al cimpanzeilor ar fi 
fost similar cu al omului. Este cert faptul că femela cimpanzeu a 
evoluat astfel încât este receptivă sexual doar zece zile pe lună, 


cu condiţia să nu fie nici însărcinată, nici în perioada de 
alăptare, ceea ce înseamnă că, la femelele mai vârstnice, 
perioada de inactivitate sexuală se poate prelungi până la cinci 
ani. Și, pe lângă această limitare a perioadelor de împerechere, 
mai sunt înzestrate și cu acele umflături cu aspect urât. 

Oare de ce a trebuit ca femela cimpanzeu să fie atât de 
năpăstuită? Uneori, răspunsul pare foarte simplu. Intr-o zi 
stăteam alături de Goliath și David Barbă Colilie care se priveau 
pașnic. Deodată, Goliath a privit atent spre vale iar, câteva 
secunde mai târziu, David și-a îndreptat și el privirile într-acolo. 
Chiar și eu, cu ochiul liber, am deslușit ceva ce semăna cu o 
floare trandafirie lucind în frunzișul des al copacului. Cei doi 
masculi n-au mai stat nicio clipă pe gânduri și au pornit fuga 
prin ierburi. Ştiam că nu puteam ţine pasul cu ei, aşa că am 
rămas pe loc; imediat i-am văzut pe amândoi urcându-se în 
copac, sărind printre ramuri și împerechindu-se cu o femelă. 

In asemenea cazuri, umflătura acționează în mod evident ca 
un semnal; iar acest lucru poate juca un rol foarte important 
într-o comunitate în care membrii se despart atât de ușor și în 
care femelele se deplasează deseori singure. Şi aceasta cu atât 
mai mult cu cât știm că nu toate femelele cimpanzeu sunt atât 
de precoce ca Fifi. Uneori Olly părea chiar că încearcă să se 
ascundă de masculi în timpul perioadei roz. Dar această teorie 
nu se confirmă întru totul. Dacă la femela cimpanzeu s-a 
dezvoltat un asemenea semn clar pentru semnalizarea de la 
depărtare a  eventualilor peţitori, de ce prezintă aceste 
caracteristici și femelele babuin? In perioada de împerechere, 
femelele babuin au niște umflături tot atât de evidente, deși 
majoritatea babuinilor trăiesc în grupuri compacte, iar femelele 
ies rareori din raza vizuală a masculilor. 

Există și alte argumente care pot fi invocate, dar, cum 
niciunul dintre ele nu poate fi explicat și la cimpanzei și la 
babuini, precum și la celelalte specii de maimuțe care prezintă 
asemenea umflături, nu are rost să le aducem acum în discuţie. 
Ca să încurcăm și mai mult iţele, să amintim că urangutanii, 
care trăiesc în grupuri și mai împrăștiate, și în păduri și mai dese 
decât cimpanzeii, nu prezintă acest fenomen. Pentru moment 
sau, cine știe, poate pentru totdeauna, motivaţia lui va rămâne 
un mister. 

Femelele cimpanzeu tinere (chiar și cele cu pui mici) au ciclul 


mult mai regulat decât cele vârstnice. În cazul lui Flo și al lui 
Olly, de exemplu, umflăturile nu au apărut din nou decât la cinci 
ani după nașterea lui Flint și, respectiv, a Glikăi. și nu le-au avut 
nici în timpul primelor luni de sarcină. În schimb, Melissa și alte 
femele tinere nu numai că au avut ciclu în timpul primelor patru 
sau chiar mai multe luni din cele opt de sarcină, dar au pre- 
zentat din nou umflăturile specifice când puii lor erau doar de un 
an. Şi tot la femelele tinere am remarcat semne de preferințe 
stabile pentru anumiţi masculi, și invers. 

Figan i-a rămas credincios lui Pooch mai mult de o jumătate 
de an; asta nu înseamnă că a ignorat complet alte femele în 
perioada rutului, dar, ori de câte ori Pooch prezenta semnele de 
împerechere, timp de aproape șase luni, cei doi erau 
nedespărțiți. Din câte ne-am putut da seama, în acele perioade 
se deplasau numai împreună, izolându-se de ceilalţi, și, 
bineînţeles, că nu ne vizitau tabăra unde, fără îndoială, Pooch ar 
fi întâlnit și alţi masculi. 

Odată i-am văzut plecând împreună în cea de-a treia zi a 
umflăturii lui Pooch. l-am urmat și, cam la un sfert de milă 
depărtare de tabără, i-am văzut urcându-se într-un copac unde 
s-au puricat timp de aproape o oră. Apoi, au mai colindat un 
timp, au mâncat și, când s-a lăsat amurgul, s-au urcat într-un 
copac în care și-au înjghebat culcușurile destul de aproape unul 
de celălalt. În tot acest timp nu i-am văzut deloc împerechindu- 
se. A doua zi dimineaţa, când am ajuns la copacul în care 
dormiseră, i-am văzut împerechindu-se o singură dată, după 
care au plecat pașnic împreună să se hrănească. 

Peste șase zile, Pooch a sosit singură la tabără, aproape fără 
niciun semn caracteristic perioadei de rut. Cam la o jumătate de 
oră a sosit și Figan, venind din aceeași direcţie. Am remarcat că 
niciodată nu reveneau împreună dintr-o astfel de „lună de 
miere”, ca și cum n-ar fi vrut să fie descoperiţi. În realitate, 
motivul reîntoarcerii lor separate era faptul că porneau spre 
tabără doar în momentul în care Pooch nu mai prezenta niciun 
interes pentru Figan și, pe drum, distanţa dintre ei creștea 
treptat. 

Nu vom ști niciodată cum ar fi evoluat această relație, pentru 
că, din nefericire, Pooch a murit când avea vreo zece ani. De 
atunci Figan o însoțește deseori în același mod pe Melissa. 
Cutreieră împreună prin pădure, însoţiţi de Goblin, se purică 


reciproc sau stau alături unul de celălalt, dar rareori i-am văzut 
împerechindu-se. Este interesant de remarcat faptul că și Faben 
manifestă aceeași preferință pentru Melissa și, în ultima vreme, 
Melissa și Goblin își petrec cea mai mare parte a timpului când 
cu un frate, când cu celălalt. 

Cu toate acestea, deși asemenea relaţii se pot asemăna în 
mod vag cu idilele omenești, nu cred că cimpanzeii încearcă 
unul faţă de altul emoţii comparabile cu gingășia, îngăduinţa, 
euforia spirituală și sentimentul de protecţie care caracterizează 
iubirea omenească în sensul ei cel mai profund și mai adevărat. 
De obicei, cimpanzeii dovedesc o lipsă totală de consideraţie 
faţă de sentimentele partenerului, ceea ce, într-un fel, poate 
reprezenta cea mai mare diferenţă dintre ei și oameni. 

Când am început studiul asupra cimpanzeilor mi-am pus 
deseori întrebarea dacă masculul și femela se odihnesc 
vreodată în același culcuș. Intr-o seară am observat o femelă 
tânără care aranja grijulie crenguţele înfrunzite din jurul 
culcușului. Pe urmă, s-a întins pentru somn. Aveam doar atâta 
lumină cât s-o văd cum stă acolo, cam la cincizeci de metri 
depărtare. Peste câteva clipe, lotuși, s-a ridicat și, spre 
surprinderea mea, și-a părăsit culcușul și s-a urcat mai sus în 
copac, apărând brusc la marginea culcușului Domnului 
McGregor. Bătrânul mascul s-a sculat în capul oaselor și a 
început s-o purice. Peste cinci minute însă s-a întors cu spatele 
și s-a culcat la loc, iar ea s-a înapoiat la locul ei. Când în cele din 
urmă s-a aranjat în el, se făcuse beznă, dar nu peste mult timp 
urma să răsară luna. 

Am coborât grăbită spre tabără, hotărâtă fiind să mă întorc 
mai târziu și să-mi petrec noaptea alături de cimpanzei. Am luat 
cina, mi-am notat observaţiile din ziua aceea și, pe la ora 
unsprezece, am pornit iar. Munţii și văile erau cufundate într-o 
liniște desăvârșită sub luna plină și, în răcoarea nopţii, am 
simţit, ca de obicei, că aș putea să alerg pe povârnișurile 
abrupte. Când am ajuns la Creastă m-am hotărât să beau niște 
cafea înainte de a-mi începe veghea, așa că am adunat câteva 
vreascuri, am aprins un foc mic și mi-am pus ceainicul. Pe urmă 
am luat cana de cafea cu mine pe bolovanul de unde puteam 
zări întreaga vale. Dedesubt luna se reflecta în miliardele de 
frunze care alcătuiau baldachinul stufos al pădurii, licărind viu 
pe frunzele verzi, netede și lucioase ale palmierilor. Undeva, jos, 


un babuin a lătrat de două ori și pe urmă a tăcut. În spatele 
meu, bezna pădurii era de nepătruns; nu era greu să-ţi închipui 
un leopard care se strecura printre copaci sau o turmă de bivoli 
rumegând în ierburile umede. 

Mi-am băut cafeaua încet, copleșită de frumuseţea care mă 
înconjura. Luna era atât de strălucitoare, că alături de ea nu se 
vedeau licărind decât câteva stele. În timp ce perdeaua 
întunecată a cerului atârna în jurul crestelor și se revărsa în 
valea de dedesubt. Era o noapte desăvârșită pentru iubire - 
iubire omenească; când am coborât la locul unde zărisem mai 
devreme cimpanzeii, am văzut prin binoclu că cei doi nu-și 
părăsiseră culcușurile. Dl. McGregor stătea întins cu faţa în sus. 
Femela dormea într-o parte, întoarsă cu spatele la mine. 

Pe la ora patru, luna s-a ascuns în spatele munţilor Congoului, 
de partea cealaltă a lacului și dintr-o dată și gena de lumină pe 
care o lăsa pe cer a dispărut complet. Atunci noaptea a căpătat 
o alta înfățișare - neagră-pucioasă și sinistră, cu trosnete de 
crenguţe și foșnete la tot pasul. Cam peste o oră, ceata de 
babuini din valea de dedesubt a început să latre puternic și 
peste câteva clipe cimpanzeii li s-au alăturat cu lătrăturile lor 
înfricoșătoare și ţipetele gâfâite. Bănuiesc ca prin vale dădea 
târcoale vreun leopard; mi-am tras pătura mai mult peste mine. 
Noaptea nu mi se mai părea atât de romantică și nu mi-ar fi 
părut rău ca Hugo să fi fost alături. 

Brusc, cenușiul zorilor a început să se filtreze pe cer și lumea 
ceasurilor de zi s-a deșteptat la viaţă. Din copacul cimpanzeilor 
nu se auzea nicio mișcare, dar pe măsură ce se lumina am văzut 
că niciunul din cei doi nu-și părăsise culcușul. Pe la ora șase și 
un sfert bătrânul mascul s-a întors, s-a ridicat și, părăsindu-și 
culcușul grăbit, s-a îndreptat spre cel al femelei. Trezită dintr-un 
somn profund, aceasta a scos un țipăt și a sărit din culcuș. Dl. 
McGregor s-a repezit după ea, printre ramurile mișcătoare, și 
apoi jos pe pământ. Treptat sunetele s-au îndepărtat pe măsură 
ce femela alerga prin pădure, urmărită de înfocatul cavaler. 
Noaptea nu se terminase prea romantic poate, dar era clar că în 
mintea bătrânului McGregor stăruise imaginea femelei. 

Peste câţiva ani, când Figan și Melissa fuseseră plecaţi 
împreună, chiar înainte de a se lăsa întunericul, Figan, care 
stătea pe o cracă mestecând un smoc de frunze, s-a dus la 
culcușul Melissei. Frunzișul era prea des ca să pot observa bine, 


dar n-am mai auzit alte sunete, care însoțesc de obicei 
aranjarea locului de dormit - trosnete de ramuri și crenguţe și 
foșnete de frunze. Dimineaţa, după ce au plecat cimpanzeii, ne- 
am uitat din toate unghiurile posibile ca să ne dăm seama câte 
culcușuri erau în copac. Hăţișul de frunze și ramuri de palmier 
era foarte des și se prea poate să nu fi văzut noi bine, dar n-am 
observat decât un singur culcuș și toţi nu l-am văzut decât pe 
același - locul unde se cuibărise Melissa cu o seară înainte. Oare 
Figan și Melissa au dormit ghemuiţi, unul lângă celălalt, avându- 
| și pe Goblin care să le ţină companie? 


Capitolul XVI 


BABUINII ȘI JAFUL 


Figan stătea la umbră și se purica, în timp ce alţi vreo zece 
cimpanzei se puricau sau se odihneau în grupuri mici, 
răspândite prin tot luminișul. Un babuin mascul adult se afla și 
el în tabără; spărgea sâmburii de nucă de cocos cu dinţii lui 
puternici. Un alt babuin pui se hrănea cu fructe coapte de la 
unul din palmierii din apropiere. 

Când Figan s-a ridicat și s-a îndreptat spre copacul acesta, 
ceva din mersul lui, o oarecare încordare în ţinută, l-au făcut pe 
Mike să-l privească atent. Figan a aruncat o privire scurtă către 
puiul de babuin, pe urmă a început să se caţăre pe trunchi. Pe 
măsură ce înainta, babuinul, privind în jos, a început să scoată 
ţipete ascuţite și să-și arate dinţii într-un rânjet speriat. Pe urmă 
a sărit în vârful altui palmier. Figan s-a oprit o clipă când a ajuns 
la capătul urcușului și apoi, foarte încet, s-a deplasat spre 
babuin. Tipând mai tare, puiul a sărit înapoi în primul palmier. 
Figan s-a luat după el. Încă de două ori, cu mișcări încete, Figan 
și-a urmărit prada dintr-un copac în altul. Pe urmă, dintr-o dată, 
s-a repezit spre babuin, care, îngrozit a făcut un salt uriaș într- 
un alt copac, la vreo șase metri dedesubt. 

Între timp cimpanzeii de jos dădeau semne de interes și 
urmăreau vânătoarea, mulţi dintre ei cu blana zbârlită. In clipa 
în care babuinul a sărit și Mike s-a repezit în copac după el, 
babuinul adult s-a năpustit și el scoțând sunete puternice și 
răcnind. Prada, ţipând cât o ţineau puterile, a mai făcut un salt 
pe pământ. Mike a sărit și el jos, babuinul mascul după Mike, iar 
în învălmășeala care a urmat, cu toți ceilalți cimpanzei vârându- 
se care cum apuca în urmărire, victima a scăpat. 

Cu patru ani înainte, pe când Figan era adolescent, Hugo și cu 
mine îl mai observasem furișându-se către un pui de babuin, 
dintr-un smochin uriaș. După câte văzusem, Rodolf, care iniţiase 
de fapt vânătoarea, se dusese copac și rămăsese în picioare, cu 
blana ușor zbârlită, și n-am observat că s-ar fi uitat cât de cât 
spre babuin. Cu toate acestea, ca și cum s-ar fi dat semnalul, 
cimpanzeii care până atunci se odihneau și se puricau pașnic pe 


pământ s-au ridicat și s-au postat pe lângă copacii care ar fi 
putut fi folosiţi drept căi de scăpare pentru victimă. lar Figan, 
cel mai tânăr din grup, se furișase către babuin. 

Şi atunci reușise victima să scape; ca răspuns la chemările lui, 
toată ceata de babuini năvălise de la vreo sută de metri 
depărtare; s-a iscat o încăierare groaznică între babuini și 
cimpanzei. In ciuda faptului că săriseră unii la alţii și strigaseră 
din toate puterile, totuși, din câte am văzut noi, niciunul dintre 
ei nu s-a ales cu vreo rană, iar în zarva generală, puiul de 
babuin reușise s-o șteargă. 

In cei zece ani care s-au scurs de când am început să lucrez la 
Gombe Stream, am înregistrat cazuri în care cimpanzeii s-au 
hrănii cu pui de antilopă de pădure, porci argintii și babuini, 
precum și cu maimuțe roșii co/lobus, fie pui, fie adulţi, maimuțe 
cu coada roșie și maimuțe albastre. Există de asemenea două 
cazuri autentice petrecute în regiune, când cimpanzeu au luat 
prunci de la africanii localnici probabil în chip de pradă, căci 
unul dintre ei, când a fost recuperat de la un cimpanzeu mascul 
adult, avea membrele devorate parţial. Din fericire aceste inci- 
dente s-au produs înainte de a pune eu piciorul la Gombe 
Stream - cu alte cuvinte, înainte de a fi „îmblânzit” eu 
cimpanzeii. 

Multă lume se îngrozește când aude că un cimpanzeu se 
poate hrăni cu copii, dar de fapt, în ceea ce îl privește pe 
cimpanzeu, oamenii nu sunt altceva decât un alt soi de primate, 
un fel de babuini. Fără îndoială că ne-ar apuca groaza dacă ne- 
am gândi că, în multe locuri pe unde viețuiesc cimpanzeii, și ei 
sunt consideraţi de către oameni o delicatesă. 

Până nu de mult, cu toate că am văzut cimpanzeii hrănindu- 
se cu carne destul de des, nu prea am avut ocazia să le urmărim 
tehnicile de vânătoare. În ultimii doi ani totuși, de când la 
Gombe lucrează mai multe persoane, iar cimpanzeii au ajuns să 
fie extrem de îngăduitori cu oamenii, am reușit să aflăm multe 
despre felul în care vânează. Uneori se pare că prada este 
capturată absolut din întâmplare: cimpanzeul, în pelerinajul său, 
dă peste un purcel argintiu, îl înșfacă și victima e a lui. În alte 
ocazii, vânătoarea pare să fie totuși o activitate plănuită, 
gândită și deseori diverși indivizi din grupul de cimpanzei fac do- 
vada unei cooperări remarcabile, ca, de exemplu, când 
cimpanzeii se postează la baza copacilor care pot constitui căi 


de scăpare pentru victima încolţită. 

Eu personal am fost martoră doar de două ori la uciderea unei 
prăzi; o dată, în acea zi atât de îndepărtată, când, împreună cu 
Hugo, am urmărit cum sfâșiau în bucăţi o maimuţă roșie 
colobus, și altă dată, patru ani mai târziu, când un pui de babuin 
a fost prins la marginea taberei. A doua experienţă a fost mai 
spectaculoasă. 

S-a petrecut într-o dimineaţă când Rodolf, DI. McGregor, 
Humphrey și un mascul adolescent ședeau jos ghiftuiţi de 
banane, iar o ceată de babuini traversa tabăra. Deodată, Rodolf 
s-a ridicat și s-a dus iute în spatele unei clădiri, iar ceilalţi trei 
cimpanzei l-au urmat. Toţi mergeau tăcuţi și cu un scop anume, 
pășind pe furiș aproape la fel ca Figan când se apropiase de 
palmierul unde se adăpostea presupusa victimă. 

l-am urmărit, dar chiar și așa am ajuns prea târziu ca să asist 
într-adevăr la captură. Când am dat colţul clădirii am auzit 
ţipătul brusc al unui babuin și pe urmă, după câteva secunde, 
răcnetele babuinilor masculi și ţipetele lătrate ale cimpanzeilor. 
Ultimii câţiva metri i-am parcurs alergând și, prin niște tufișuri 
dese, l-am văzut pe Rodolf stând în poziţie verticală în timp ce 
clătina trupul unui pui de babuin deasupra capului, ţinându-l de 
un picior și izbindu-i capul de niște bolovani. Nu știu dacă 
moartea a survenit atunci, dar cu siguranţă victima murise căci 
Rodolf a pornit să urce iute panta ţinând-o într-o mână. 

Ceilalţi cimpanzei l-au urmat îndeaproape ţipând întruna, iar 
câţiva babuini masculi au continuat să-l sâcâie pe Rodolf, 
răcnind spre el și făcând scandal. Toată povestea a durat câteva 
minute; după aceea, spre surprinderea mea, babuinii au 
renunţat. Cei patru cimpanzei și-au făcut brusc apariţia, s-au 
cocoţțat pe ramurile mai înalte ale unui copac zdravăn, iar Rodolf 
s-a așezat și a început să se hrănească, sfâșiind mai întâi carnea 
fragedă de pe pântecele prăzii. 

Alţi cimpanzei, din vale, atrași de tipetele puternice și de 
chemările specifice vânătoarei și uciderii, și-au făcut repede 
apariţia la copac; un grup de masculi superiori ierarhic s-au 
adunat în jurul lui Rodolf, cerșind o bucată din pradă. Am 
observat deseori cimpanzeii cerșind carne și de obicei masculul 
care are o porţie suficient de mare dă voie, cel puţin la o parte 
din grup, s-o împartă cu el. Cu toate acestea. Rodolf și-a apărat 
cu strășnicie prada în ziua aceea. Când Mike a întins mâna cu 


palma deschisă în gest de cerșit, Rodolf i-a dat-o la o parte. 
Când Goliath l-a atins pe gură cerșindu-i carnea amestecată cu 
frunze pe care le mesteca Rodolf, acesta s-a întors cu spatele. 
Când J.B. a apucat ușor o parte din pradă, Rodolf a scos niște 
lătrături slabe de ameninţare, și-a ridicat mâna și a tras bucata 
spre el. lar când bătrânul McGregor s-a întins și el, apucând o 
bucată de intestin care se bălăngănea în aer, numai șansa a 
făcut ca tot ghemul de intestine să-i cadă în mâinile 
nerăbdătoare, pe capul chel și pe umeri. Rodolf a privit în jos și 
a tras de el; intestinul s-a rupt, iar McGregor s-a grăbit să se 
înfrupte într-un loc mai îndepărtat unde imediat a fost înconjurat 
de un grup de femele și pui care-i cerșeau câte o bucăţică. 

Aproape întotdeauna cimpanzeii mestecă foarte încet carnea, 
de obicei combinând fiecare înghiţitură cu un smoc de frunze, 
ca și cum ar savura gustul cât mai mult posibil. In ziua aceea 
Rodolf s-a înfruptat de unul singur din pradă timp de nouă ore, 
cu toate că, din când în când, mai scuipa câte o îmbucătură în 
câte o mână întinsă, sau vreun mascul reușea să înșface câte o 
bucată și s-o șteargă. Uneori, mai cădeau și bucățele pe care 
puii, cocoțați prin împrejurimi, se repezeau ca săgețile să le 
apuce de prin ierburile de dedesubt. l-am văzut de multe ori 
lingând locurile, ramurile sau copacul pe care prada le atinsese 
și unde picurase sângele. 

La vremea aceea Mike se afla în cel de-al treilea an de 
dominare, iar Rodolf nu mai era masculul atât de înalt în ierarhie 
cum fusese când l-am cunoscut noi. Atunci, cum era posibil să 
îndrăznească să dea rafina lui Mike la o parte, el care, în mod 
normal, era apucat de o frenezie a supunerii când Mike se 
apropia? Cum îndrăznea să-i amenințe pe Goliath și J.B. care în 
mod normal îi erau superiori? Şi chiar, mai ciudat, de ce nu 
înșfăcaseră acești masculi superiori lui cel puţin o parte din 
pradă? Mai văzusem asemenea inconsecvenţță aparentă și 
înainte, în timpul hrănitului cu carne, și mi-am pus deseori 
întrebarea dacă nu cumva cimpanzeii dădeau dovadă de un fel 
de simţ primitiv al valorilor morale. Rodolf ucisese babuinul, prin 
urmare carnea îi aparţinea lui. Dar după ce am stat și am gândit 
mai mult asupra acestui comportament, am ajuns să bănuiesc 
că probabil era altceva la mijloc. 

Mike îl ataca pe Rodolf fără să ezite, dacă prada era un 
ciorchine de banane, dar din moment ce Rodolf culesese 


fructele singur din cutie erau proprietatea lui la fel ce legitimă 
ca și carnea. Atunci, mi-am pus întrebarea, dacă principiul nu 
era asemănător cu cel care face ca un animal să devină mai 
agresiv, mai dornic să se lupte cu un străin, atunci când se află 
pe teritoriul său, decât când a depășit limitele lui. Carnea este 
un aliment foarte apreciat și prețuit. Un mascul adult care 
posedă un asemenea trofeu poate deveni mai dornic să se bată 
pentru el, prin urmare nu-i mai este atât de teamă de superiori, 
ca în cazul în care ar avea un mănunchi de fructe obișnuite, cum 
sunt bananele. Și, ca să-mi argumentez teoria, am să subliniez 
că în primele zile de constituire a cantinei, când și bananele 
erau un fel de noutate, cimpanzeii nu se băteau pentru ele 
decât foarte rar. 

Cum se explică lipsa de agresiune a masculilor mai 
dominatori? E posibil ca, neîntâlnind acele semne de teamă care 
în mod normal marchează înfruntările cu subordonații, ci 
receptând niște semnale precise de agresiune, să ezite când e 
vorba să-și demonstreze prerogativele firești? 

Aceasta poate fi și explicaţia de ce masculii adulţi nu se luptă 
între ei pentru privilegiul împerecherii cu o femelă atrăgătoare, 
di așteaptă răbdători să le vină rândul. S-ar putea ca riposta să 
fie foarte puternică. Cine știe dacă simţul uman al valorilor 
morale nu-și are originea în asemenea tipare elementare de 
comportament? 

Oricum ar fi, noi l-am văzut de multe ori pe Rodolf și pe alţii 
păzindu-și prada de cimpanzeii care în mod normal le sunt 
superiori social. În asemenea ocazii, masculii mai puternici, fiind 
frustraţi la culme, deseori își descarcă mânia pe cei mai slabi. 
Astfel. În prima parte a evenimentului hrănitului cu carne, 
înainte ca masculii mari să-și fi luat câte o porţie, femelele și 
puii, precum și masculii inferiori sunt nu o dată fugăriţi cu 
sălbăticie printre ramuri, mai cu seamă dacă se aventurează 
prea aproape de pradă. 

În acest context, pe la început, cimpanzeii masculi deveneau 
extrem de agresivi faţă de mine. Într-o zi, când Rodolf se afla în 
posesia unei prăzi și nu dădea în nimeni nicio bucăţică, J.B. a 
plecat în grabă la tabără să înșface câteva banane. Era un drum 
cam de două sute de metri, și, la întoarcere, probabil că i-a dat 
prin minte că în vremea cât a lipsit eu am reușit să mă înfrupt 
dintr-o bucăţică. Când s-a năpustit în desișul încâlcit spre cei 


care mâncau carne, brusc a dat cu ochii de mine. Încet, părul a 
început să i se zburlească și, cu un lătrat puternic, s-a repezit în 
direcția mea. Nici n-aș fi putut să încerc să-i fug din cale, căci 
tulpinele de liane erau mult prea încâlcite, și în-clipa în care s-a 
oprit cam la jumătate de metru de unde mă aflam, și mi-a dat 
una zdravănă, cred că am închis ochii. După aceea n-a făcut 
decât să-mi ridice de pe jos pull-overul, apoi sacul de mâncare, 
să le adulmece cu niște mișcări bruște, înnebunite. Pe urmă, le-a 
pus jos, s-a întors și s-a grăbit să-și încerce încă o dată norocul 
la prada adevărată. 

Altădată lucrurile au luat o întorsătură mai gravă; Hugo și cu 
mine urmăream dintr-un copac un grup mare de cimpanzei. 
Mike avea un babuin mort și, în timp ce îl împărțea cu J.B. și cu 
încă câţiva, vreo cinci dintre masculii adulți nu reușeau să 
prindă mai nimic. Aceștia au început să facă demonstraţii prin 
copac, fugărind orice subordonat care s-ar fi aflat în calea lor. 
Individul care nouă ni s-a părut a fi cel mai frustrat era David 
Barbă Colilie. 

Deodată, Mike a sărit din copac și s-a așezat să mănânce jos, 
în vegetaţia deasă de pe pământ. Ceilalţi bineînţeles l-au urmat; 
Hugo și cu mine, apropiindu-ne și noi să vedem mai bine, am 
făcut greșeala că ne-am deplasat prea liniștit. Când am apărut, 
brusc, în raza lor vizuală, una dintre femele, sosită relativ de 
curând în grup, s-a speriat și a fugit. Asta i-a speriat și pe ceilalţi 
și s-au năpustit care încotro. Pe urmă, dându-și seama că a fost 
o alarmă falsă, și după ce ne-am fixat vreo câteva minute, cei 
cinci masculi frustrați s-au repezit spre noi, alergând în două 
picioare, agitându-și braţele și scoțând niște lătrături de 
ameninţare puternice și înfricoșătoare. Chiar înainte de a ajunge 
la noi, s-au oprit; toţi, în afară de David. 

David Barbă Colilie, după cum am spus mai înainte, poate 
deveni un cimpanzeu extrem de agresiv dacă este stârnit, iar, 
de data asta, era, fără îndoială. In aceeași clipă, Hugo și cu mine 
am luat-o la goană. Când ne-am uitat în urmă, David nu se 
oprise. Deodată, Hugo, care mă proteja, alergând în urma mea 
și luptându-se și cu aparatura fotografică, s-a încurcat în niște 
spini nenorociţi. Când se zbătea să iasă, David cel înfuriat se 
afla doar la câţiva metri de el. Apoi, în ultima clipă, s-a oprit, și 
cu un ultim „uaa” a ridicat braţul, s-a întors și s-a grăbit să se 
înapoieze la ceilalţi. 


Şi azi continui să cred că atunci am scăpat ca prin urechile 
acului și că a fost cea mai serioasă problemă cu un cimpanzeu. 
David, în ciuda firii sale de obicei blândă, era, într-un fel, cel mai 
periculos pentru noi, din cauza lipsei totale de teamă faţă de 
oameni. Mulţi s-au arătat surprinși de faptul că Hugo și-cu mine 
am fugit, dar n-ar trebui să fie de loc miraţi. La urma urmelor, 
cel mai convingător gest de supunere pe care un cimpanzeu 
subordonat îl poate face este să dispară din calea agresorului, 
cu alte cuvinte să fugă. lInferiorul social care arată un 
comportament supus faţă de un superior înfuriat, ghemuindu- 
se, arătând sau întinzând mâna către el, e foarte pasibil să fie 
atacat, pe câtă vreme cei mai mulţi masculi adulţi nu continuă 
cu agresivitatea dacă victima fuge. 

Astăzi, se pare că cimpanzeii nu numai că dau dovadă deo 
mult mai marc îngăduinţă la apropierea oamenilor, dar parcă își 
dau seama că atunci când ei au came, observatorii lor umani nu 
doresc să împartă cu ei prada. Comportamentul agresiv, în 
timpul hrănitului cu carne, faţă de cercetătorii de la Gombe 
Stream devine extrem de rar. 

La fel de interesant precum comportamentul în timpul 
vânătorii, pentru că cimpanzeii dovedesc o formă rudimentară 
de cooperare care este tipică grupurilor umane de vânători, este 
și consumul de came, deoarece, în mod normal, posesorul prăzii 
e gata să-și împartă hrana cu ceilalți - o caracteristică 
nemaiîntâlnită la alte primate non-umane aflate în sălbăticie. 
Am văzut deseori cimpanzei rupând bucăţi de carne și 
întinzându-le altora care cerșeau. Una din aceste întâmplări este 
deosebit de interesantă. 

Ne-a atras în locul acela strigătul brusc al cimpanzeilor și 
babuinilor, și am dat peste Goliath cu cadavrul unui pui de 
babuin. Bătrânul domn Worzle era și el în copac, cerșind o 
bucată și scâncind ca un copil. La fiecare câteva minute, Goliath 
se ridica și sărea de lângă el, dar Worzle nu-l slăbea, plângând 
mereu; când Goliath s-a oprit, s-a întins din nou să cerșească. 
Brusc, când Goliath i-a dat mâna deoparte poate pentru a zecea 
oară, pe Worzle l-au apucat pandaliile în asemenea hal încât s-a 
aruncat înapoi pe o altă cracă, ţipând și lovind cu furie ierburile 
dimprejur. Pe urmă spre uluirea noastră, Goliath, rupând cu 
forță prada în două, i-a întins domnului Worzle toată partea din 


spate a victimei. Parcă n-ar mai fi suportat să audă ţipetele și 
zarva când el avea poftă să-și savureze trofeul. lar Goliath a 
împărțit ce i-a mai rămas și cu Flo, când a sosit și ea. 

Mike, în momentul în care a obţinut supremaţia, a devenit 
extrem de îngăduitor și blând cu subordonații. Dacă avea vreun 
animal mort, de obicei îi lăsa pe ceilalți masculi să ia cel puţin 
câteva bucăţi. Odată, pe când Mike mai avea doar niște resturi 
de la un babuin, l-am văzut cum mesteca la un capăt. În timp ce 
la capătul celălalt, se afla Rodolf, bineînţeles mestecând și el. Pe 
urmă, masculul dominator a început să tragă de jumătatea lui. 
Am avut impresia nu că încerca să-i înhaţe partea lui Rodolf, ci 
că pur și simplu dorea să rupă bucata în două. Nicicând nu m-a 
impresionat forța lui Rodolf mai mult decât în aceea ocazie, căci, 
oricât de tare trăgea Mike, care se ridicase și smucea în sus, 
Rodolf, ţinând de capătul lui, pur și simplu nu se clintea din 
poziția iniţială. Semăna cu o stâncă solidă în jurul căreia Mike 
sălta și se zbătea. Deodată Rodolf s-a aplecat înainte și, în timp 
ce Mike a continuat să tragă, a fierăstruit cu dinţii prada până s- 
a rupt în două, iar Mike a rămas cu capul ei. 

Se pare că creierul constituie o delicatesă aparte, iar Mike 
deseori sfârșea cu mâncatul capului victimei. L-am observat 
cum lărgea treptat foramen magnum, acolo unde coloana 
vertebrală se îmbucă cu craniul, rupând cu dinţii bucăţi de os. 
Când deschizătura era suficient de mare, scobea creierul cu 
arătătorul încovoiat. Uneori cimpanzeii ajung la creier spărgând 
oasele frontale. 

Odată, când David îl urmărea pe Mike cum mănâncă creierul 
și cerea foarte insistent să-i dea și lui, Mike a început să-l gâdile 
cum ar face o mamă cu copilul ei ca să-i abată gândul de la 
ceva ce-și dorește. După câteva clipe, cei doi masculi adulţi 
chicoteau, amândoi tare, în vreme ce se gâdilau reciproc. Și 
șmecheria a ţinut; când David n-a mai răbdat gâdilatul, s-a 
îndepărtat, iar Mike a continuat să savureze creierul netulburat. 

Doar odată l-am văzut pe Mike pierzând mult apreciatul cap 
cu creierul intact, în favoarea altui cimpanzeu. Era seară și Mike 
mâncase pe săturate. Când ultimele raze sângerii ale soarelui 
care apunea străbăteau baldachinul pădurii, a ridicat capul 
victimei, un pui de babuin, și a început să se purice. Imaginea 
era hidoasă, căci o orbită era goală, iar din cealaltă atârna 
ochiul legat de nervul optic. În clipa aceea, s-a auzit un foșnet în 


tufișuri și J.B. a apărut în fuga mare, a înșfăcat capul și a 
dispărut cu el în ierburi. Se pare că Mike era prea ghiftuit ca să-i 
mai pese, pentru că nu l-a urmărit. J.B. s-a căţărat într-un copac 
alăturat, și-a așternut culcușul și a stat acolo, înfulecând frunze 
și creier până s-a lăsat întunericul. 

După ani de zile în care am adunat informaţii la Gombe, 
imaginea care se conturează ne sugerează că acest compor- 
tament al hrănitului cu carne la cimpanzei are loc în cicluri. Se 
prea poate ca succesul unei vânători întâmplătoare, când, de 
exemplu, un cimpanzeu dă peste un pui de porc argintiu în mod 
accidental, dezlănţuie o poftă nebunească pentru carne în 
întregul grup. Apoi, fie pentru că pofta a fost satisfăcută, fie 
pentru că o serie de vânători se soldează cu eșecuri, cimpanzeii 
pierd interesul și se întorc la masa lor de fructe, verdeţuri și 
insecte, Până când, după câteva luni, altceva dezlănţuie o altă 
furie a mâncatului de carne. 

Îmi amintesc că Humphrey a sosit odată în tabără cu pielea 
unei maimuțe roșii co/obus. Când a plecat, tot nu-i dăduse 
drumul. Peste vreo oră a sosit dl. Mc Gregor, din aceeași direcţie 
cu Humphrey. Fie că avusese sau nu parte de o bucată din 
pradă, avea fără îndoială o poftă nebună carne. La vreo 
cincisprezece minute de la sosire, a început să privească foarte 
atent valea. l-am urmărit privirea și am văzut o ceată mică de 
maimuțe colobus. Aproape imediat McGregor a pornit, cu pasul 
iute, tăcut și cu o ţintă precisă, iar ceilalți cimpanzei din tabăra 
l-au urmat Am scos telescopul și am așteptat să vedem ce se va 
întâmpla. 

Brusc, ramurile au prins să se zgâlțâie violent, maimuţele au 
început să tipe și l-am zărit pe McGregor, precum și pe alți 
câţiva cimpanzei și maimuțe co/obus sărind prin copaci. Am 
observat o maimuţă co/obus fugărind un cimpanzeu mic care a 
sărit ţipând pe pământ. Pe urmă, spre uluirea noastră, l-am 
văzut pe bătrânul McGregor coborând greoi panta înverzită și o 
maimuță mascul co/obus, urmărindu-l. Acest fapt dovedește că 
atunci când un animal este cu adevărat înfuriat poate părea mai 
înfricoșător decât este în realitate, căci dacă McGregor s-ar fi 
întors s-o atace, ar fi fost vai de maimuţă. 

Această observaţie pare și mai surprinzătoare, știind că 
babuinii masculi adulţi, care sunt mai grei și în mod normal cu 
mult mai agresivi decât masculii roșii co/obus, nu sunt mai 


eficienţi în chip de proteguitori atunci când cimpanzeii le 
vânează puii. De obicei se năpustesc și împresoară cimpanzeii, 
ţipând la ei, răcnind și în general făcând zgomot, când observă 
că începe vânătoarea, dar noi nu am văzut niciodată un 
cimpanzeu rănit într-o asemenea întâlnire, cu toate că totul pare 
feroce. Odată un babuin mascul a sărit pur și simplu în cârca lui 
Mike și a rămas agăţat acolo câteva clipe, dar Mike n-a păţit 
nimic. Chiar și atunci când cimpanzeii prind un pui de babuin 
viu. și care ţipă și se zbate în labele lor, masculii adulţi nu atacă. 
Aceasta e una din problemele noastre nerezolvate care ne 
îndeamnă să ne continuăm cercetările. 

De fapt, toată situaţia relaţiilor dintre cimpanzei și babuini la 
Gombe Stream este complexă și extrem de fascinantă. În 
primele zile ale studiului meu, am descoperit că, în cea mai 
mare parte, indivizii celor două specii tindeau să se ignore între 
ei, cu excepţia puilor care se jucau deseori împreună. Uneori 
cimpanzeii și babuinii adulți se hrăneau cât se poate de pașnic 
în același copac, cu toate că dacă erau numai câţiva cimpanzei, 
de obicei deveneau nervoși și până la urmă plecau, când 
babuinii începeau să urce unul după altul în ramurile copacului 
lor. Am văzut o serie de incidente violente între grupurile celor 
două specii; în lumina a ceea ce cunoșteam azi, bănuiesc că 
erau de fapt încercări din partea cimpanzeilor de a prinde un pui 
de babuin. 

Din 1963, de când am înfiinţat cantina, altercaţiile dintre 
cimpanzei și babuini ș-au înmulţit foarte mult; în timpul anilor 
celor mai grei, chiar înainte de a construi bunkerul pentru 
cantină, indivizi din ambele specii dădeau târcoale ore întregi 
prin apropiere. La început se părea că, deseori, babuinii arătau 
un respect mai mare pentru cimpanzei decât au azi, dar, de 
fapt, cred că totul se datora faptului că babuinii erau mai 
înfricoșaţi de oameni, așa că numai câţiva îndrăzneau să iasă în 
luminișul de la tabără. Am încercat să-i descurajăm orbindu-i cu 
lumina reflectată într-o oglindă așa că oricum erau speriaţi, iar 
săritul brusc și fluturatul braţelor în chip de ameninţare al 
cimpanzeilor era mai eficient. Chiar în zilele acelea, totuși, unii 
babuini masculi erau foarte agresivi și puteau să-i sperie pe 
majoritatea cimpanzeilor. 

Ulterior, când studenţii au început să-i urmărească pe babuini 
studiindu-le comportamentul, aceștia și-au pierdut cea mai mare 


parte din teama faţă de oameni și au invadat cantina în cete tot 
mai numeroase. Nu e de mirare că păreau mai agresivi, iar 
majoritatea cimpanzeilor arătau tot mai mult respect pentru ei. 
Dar în timp ce observam multe lupte iscate când babuinii și 
cimpanzeii se întâlneau, n-am văzut răni provocate cu adevărat 
de încăierare. Majoritatea bătăilor pentru banane se bazau pe 
ameninţări și păcăleli. Babuinii răcneau, se repezeau și ţipau, cu 
gurile căscate, sau își loveau adversarii, iar cimpanzeii săreau, 
își fluturau braţele și lătrau scoțând sunete „uaa” puternice sau 
țipau. 

In asemenea conflicte, victoria depinde într-o măsură 
considerabilă de indivizii implicaţi. Cimpanzeii au aflat repede 
care dintre babuinii masculi puteau fi izgoniți prin păcăleli și 
care rezistau și prin urmare trebuiau să fie evitaţi. lar babuinii, 
în același mod, și-au dat seama că puii de cimpanzeu și 
majoritatea femelelor erau adversari slabi; că unii masculi, ca de 
exemplu David Barbă Colilie, puteau fi ușor intimidaţi să dea 
drumul la un braţ de banane; că alţii, cum ar fi Goliath și Mike, 
erau adversari serioşi. Babuinii arătau de asemenea mult 
respect pentru bătrânul domn Weorzle; poate nu le plăceau ochii 
lui ciudat de umani. Cu toate acestea cred că primul motiv era 
că Worzle se arăta de obicei netemător și pur și simplu le ţinea 
piept. De asemenea a fost și primul cimpanzeu pe care l-am vă- 
zut aruncând pietre și alte obiecte spre babuinii care se 
apropiau și-l amenințau. E adevărat că Worzle uneori arunca și 
cu frunze dacă n-avea altă armă mai puternică la îndemână și, 
odată, a aruncat o legătură întreagă de banane într-un babuin 
mascul agresiv spre satisfacția evidentă a adversarului! Pe 
măsură ce trecea timpul totuși, Worzle devenea mai selectiv, de 
obicei ridica și arunca bolovani destul de mari. 

Nu ne-am mirat când l-am văzut pe Worzle zvârlind o piatră 
într-un babuin pentru că mai văzusem și altădată cimpanzei 
aruncând alte obiecte cu furie. Rodolf, de exemplu, zvârlise cu o 
piatră mare direct spre mine și Hugo, când ne vizitase prima 
oară tabăra. Se părea că îl urmase pe Goliath fără să se uite 
bine pe unde mergea. Când brusc a avut revelaţia că are un cort 
în faţă, cu noi înăuntru, a scos un strigăt strangulat, s-a ridicat și 
a aruncat piatra înainte de a o zbughi în tufișuri. 

Curând după ce l-am văzut prima oară pe Dl. Worzle azvârlind 
după babuini cu pietre, o mulţime de alţi masculi au început să 


procedeze identic. Astăzi, aproape toţi masculii adulţi folosesc 
obiectele în chip de arme, în modul acesta, dar cu toate că de 
obicei își aleg pietre destul de mari, rareori nimeresc babuinii, 
cu excepţia cazurilor când sunt foarte aproape. 

Aici ar trebui să subliniez că, în afară de distribuirea propriu- 
zisă a bananelor, relaţiile dintre cimpanzei și babuini, chiar la 
cantină, sunt în mod normal pașnice, iar indivizii din ambele 
specii se tolerează reciproc. Cu adevărat, deseori ne-a surprins 
că îndată după o izbucnire violentă, babuinii și cimpanzeii, după 
ce și-au terminat toate bananele, se așază de multe ori alături 
unii de alţii pentru a se odihni și destinde. 

Deoarece și cimpanzeii și babuinii sunt binecunoscuţi pentru 
inteligenţa lor, nici nu e de mirare că, într-o anume măsură, 
indivizii ambelor specii pot comunica între ei. Într-o zi, de 
exemplu, o femelă babuin a trecut foarte aproape de Dl. Worzle, 
ceea ce a părut să-l sperie puţin. El a ridicat braţul și a scos un 
lătrat ușor de ameninţare, la care ea s-a ghemuit brusc în chip 
de supunere. Dl. Worzle a întins mâna spre posteriorul femelei 
și, aproape sigur, a atins-o în chip de încurajare. Oricum, ţinuta 
femelei a devenit mai destinsă și s-a așezat destul de aproape 
de el. Am văzut nenumărate incidente de acest gen. 

Când Flint avea vreo opt luni, deseori mergea împleticit către 
femelele de babuin în perioada rutului și, spre uimirea noastră, 
aceste femele se ghemuiau, la fel ca femelele cimpanzeu. Unele 
chiar îl lăsau să le atingă. Pe urmă am observat că același lucru 
se întâmpla când Goblin sau oricare alt pui de cimpanzeu se 
apropia de femelele babuin, deși nu toate erau la fel de 
îngăduitoare. 

Relaţia între un babuin mascul bătrân, cunoscut sub numele 
de Job, și mulţi dintre cimpanzeii noștri mi s-a părut deosebit de 
interesantă. Poate din cauza vârstei, sau poate pentru un alt 
motiv, Job își luase obiceiul să adaste prin tabără, deseori 
sprijinindu-se de câte o buturugă ca și cum viaţa i se părea mult 
prea grea. Într-o zi, am rămas uluiţi când l-am văzut apropiindu- 
se de Fifi și lăsându-se într-o rână, ceea ce reprezenta semnalul 
că dorea să fie puricat. Ne-a surprins și mai mult faptul că Fifi s- 
a supus. După câteva momente, și ea, la rândul ei, a cerut să fie 
puricată, dar Job n-a fost receptiv și tot Fifi l-a mai puricat de 
câteva ori înainte de a se îndepărta. După acest incident, 
devenise ceva obișnuit ca Job să se ducă la diverși pui de 


cimpanzeu, dându-le de înţeles că vrea să fie puricat, după 
poziţia pe care o adopta, și deseori rugămintea îi era 
satisfăcută. 

Altădată, Figan s-a dus la babuinul cel bătrân în felul lui 
semet, ușor clătinat, care semnifica dorinţa de joacă. L-a împuns 
pe Job de câteva ori și pe urmă, repetat, l-a apucat de sub 
bărbie. În cele din urmă, când niciuna din încercările sale nu a 
dat rezultat, căci babuinul continua să stea jos și să privească 
întrucâtva buimac, Figan a încercat o nouă tactică. Și-a lipit 
fruntea de a lui Job și a început să-l împingă, până babuinul a 
prins să se zgâlțâie din tot trupul. Se pare că, după câteva 
momente. Job n-a mai putut îndura și a schițat o mișcare de 
ameninţare aplecându-se ușor spre Figan și arătându-și colții 
galbeni. Figan nu păru să fie tulburat cu adevărat, dar peste 
câteva clipe s-a îndepărtat. Am mai observat și alţi doi masculi 
adolescenţi care au încercat să se joace cu Job, sărind cu picioa- 
rele pe el și gâdilându-l, dar nici ei n-au reușit să scoată măcar o 
scânteiere de voioșie de la bătrânul mascul. 

În ciuda tuturor acestor relaţii prietenoase și a faptului că de 
multe ori am urmărit cum puii de cimpanzeu și de babuin se 
joaca împreună, n-am constatat niciun fel de altă prietenie între 
ei, ca cea descrisă mai înainte, dintre Gilka și tânăra femelă 
babuin Goblina. E adevărat că era un babuin pui mascul foarte 
jucăuș care se prindea deseori în joc cu Flint, și chiar un mascul 
sub-adult care deseori se juca cu Fifi când acesta avea cam șase 
ani. Dar aceste relaţii nu au durat mai mult de câteva 
săptămâni, iar indivizii menţionaţi se jucau numai când 
întâmplarea îi aducea alături unul de celălalt. Prietenia dintre 
Gilka și Goblina a fost unică, pentru că a durat aproape un an și 
cele două își căutau tovărășia cât se poate de vizibil. 

Într-o zi, când strigătele cimpanzeilor și răcnetele babuinilor 
ne-au făcut, pe mine și pe Hugo, să fugim la un copac înalt, am 
văzut doi masculi cimpanzei ţinând cadavrul unui pui de babuin. 
Eram atât de preocupaţi să urmărim comportamentul 
cimpanzeilor, încât, o vreme, nici n-am luat-o în seamă pe 
mama babuin care se repezea mereu spre cimpanzei, strigând 
cât o ţineau puterile. Dar când am recunoscut-o, aproape că n- 
am mai putut să privim, căci era Goblina; cimpanzeii îi uciseseră 
primul ei pui. 

După vreo treizeci de minute, Goblina s-a îndepărtat 


împreună cu un mascul babuin care rămăsese lângă ea la scena 
uciderii. Dar mai târziu Goblina s-a întors, împreună cu același 
mascul, și au stat ceva mai departe, pe pantă, urmărindu-i pe 
cimpanzei. Din când în când femela scotea câte un mârâit pe un 
ton scăzut, care nouă ni s-a părut că sună a tânguire. A rămas 
acolo cam zece minute, pe urmă a plecat iar. Cu toate acestea, 
în cele patru ore cât cimpanzeii au rămas în locul acela, ea a 
mai revenit singură încă de trei ori. Peste alte trei ore, s-a mai 
întors tot singură la scena pustie, unde avusese loc omorul. Și 
tot timpul a scos acel sunet tânguios. 

Un an mai târziu, vechea tovarășă de joacă o Gilkăi a avut cel 
de-al doilea pui care astăzi este măricel și care, dacă îl ajută 
norocul, nu va cădea victimă atacului cimpanzeilor. Dar puiul 
care noi speram că va deveni un tovarăș de joacă pe măsura 
Gilkăi, de fapt, propria sa rubedenie, a avut o soartă poate chiar 
mai crudă decât primul născut al Goblinei. 


Capitolul XVII 


MOARTEA 


Nou-născutul lui Olly avea patru săptămâni când, brusc, s-a 
îmbolnăvit. Fusesem cuprinsă de emoţii când am auzit că a 
născut un pui mascul; oare sora lui Gilka, va arăta aceeași 
fascinaţie pentru el cum arătase Fifi pentru Flint? În acest caz, 
cum va reacţiona Olly? Cu toate că nu mă aflam la Gombe când 
s-a născut puiul, am sosit peste o lună și într-o seară Olly a 
apărut în tabără, mergând agale și sprijinindu-și puiul cu o 
mână. De fiecare dată când făcea o mișcare bruscă, puiul ţipa 
scurt, ca și cum îl durea ceva, și se apuca și mai strâns de 
mamă. Îi alunecau pe rând, mâna și piciorul, și atârnau moale. 

În timp ce Olly stătea și mânca banane, Gilka o purica. Am 
observat că tot mai des Gilka se apropia de mânuţele 
rubedeniei, la fel cum făcuse Fifi cu doi am înainte, când Flint 
era de o șchioapă. Până atunci Olly o împinsese la o parte 
întotdeauna pe Gilka, dar de data asta i-a dat voie fiicei ei chiar 
să curețe puiul pe cap și spinare. 

A doua zi dimineaţă era limpede că puiul e foarte bolnav. Cele 
patru membre îi atârnau moale și ţipa aproape la fiecare pas al 
mamei. Când Olly s-a așezat, potrivind grijulie piciorușele puiului 
ca să nu i le fărâme. Gilka a venit lângă mama ei și s-a uitat la 
pui. Dar nici nu a încercat să-l atingă. 

Olly a mâncat câteva banane și apoi a pornit prin vale, cu 
Gilka după ea, și eu după ele. Olly nu înainta decât câţiva metri 
și, ca și cum era neliniștită de ţipetele puiului, se așeza și îl ţinea 
strâns la piept. Când puiul se liniștea, pornea din nou, dar 
bineînţeles că în clipa în care se auzeau iar ţipetele, se lăsa jos 
să-l aline. După ce a străbătut vreo sută de metri în peste o 
jumătate de oră. Olly s-a cățărat într-un copac. A aranjat din nou 
cu grijă membrele inerte ale puiului în poala ei, când s-a așezat. 
Gilka, care-și urinase mama, a privit din nou progenitura și pe 
urmă mama și fiica au început să-l purice. Puiul a contenit din 
plâns, și Olly nu i-a mai dat nicio atenţie, cu excepţia clipelor 
când cu totul întâmplător îl purica grăbită pe cap. 

După vreun sfert de oră a început să plouă cu găleata, o 


perdea deasă de apă care aproape mi-a estompat total 
imaginea cimpanzeilor. În timpul acelei ploi torențiale, care a 
căzut timp de vreo treizeci de minute, puiul probabil a murit, ori 
și-a pierdut cunoștința; când Olly a plecat din copac, puiul nu 
mai scotea niciun sunet, iar capul i se bălăngănea la fel de 
moale ca și braţele și picioarele. 

M-a uluit schimbarea bruscă și totală în comportamentul lui 
Olly față de pui. Mai văzusem o mamă tânără și fără experienţă 
ducându-și puiul mort, și chiar, a doua zi după ce murise, încă îi 
ţinea trupul de parcă ar fi fost viu, strângându-l la piept. Olly 
însă a coborât din copac, nepăsătoare cu puiul atârnând într-o 
mână și când a ajuns pe pământ și l-a săltat pe umăr. Parcă ar fi 
știut că e mort S-ar putea ca instinctele ei materne să nu mai fi 
fost stârnite, acum că puiul nu mai mișca și nu mai ţipa. 

A doua zi, Olly a venit în tabără însoţita de Gilka, cu cadavrul 
puiului aruncat pe umăr. Când se așeza, trupul aluneca uneori 
greoi pe pământ. Din când în când Olly îl mai potrivea în poală; 
când s-a ridicat, l-a ţinut de o mână sau chiar de un picior. Era o 
scenă oribilă și câteva dintre tinerele femele cimpanzeu au venit 
să se uite. La fel și câţiva babuini. Olly nici nu i-a băgat în 
seamă. 

Brusc, Olly a plecat din tabără, iar eu cu Gilka am urmat-o; a 
urcat o vreme panta muntelui opus. Părea ameţită; nu privea 
nici în dreapta, nici în stânga, ci mergea greoi pe cărarea 
îngustă, prin pădure, cu trupul puiului în jurul grumazului. Când 
a ajuns într-un loc, la jumătatea pantei, s-a așezat. Trupul 
puiului a alunecat pe pământ lângă ea, iar Olly i-a aruncat o 
privire scurtă, apoi l-a ignorat. Stătea doar, privind în gol, abia 
mișcându-se să dea la o parte muștele care se adunaseră rapid, 
în următoarea jumătate de oră. 

În fine, sosise acum ocazia pentru Gilka să se joace cu ruda 
ei. Scena nu era ușor de urmărit Cadavrul începuse deja să 
exale un miros; chipul și pântecul prezentau o nuanţă verzuie 
clară, iar ochii, care erau larg deschiși, aveau o privire sticloasă. 
Centimetru cu centimetru, privind continuu către mamă, Gilka a 
smucit puiul spre ea. L-a curăţat grijulie și pe urmă a încercat să 
se joace, trăgându-l de mâna moartă și ducând-o spre gâtul ei, 
unde se află locul sensibil la gâdilat; chiar avea o expresie ju- 
căușă pe chip. Ne bucuraserăm grozav pentru Gilka, când 
bătrâna Olly născuse iar, dar se pare că Gilka era urmărită de 


ghinioane. Brusc, privind iar către mama ei, Gilka a ridicat trupul 
inert și l-a strâns la piept Abia atunci a ieșit Olly puţin din 
letargie. l-a smuls puiul și din nou l-a lăsat să cadă pe pământ 

Când bătrâna femelă a pornit, a luat-o în josul cărării pe care 
venise și deci, din nou spre tabără. A mâncat două banane, a 
rămas iar privind în gol și pe urmă s-a deplasat în vale. 

Am reușit să mă ţin după micuța familie încă trei ore. La 
fiecare zece minute, Olly se așeza sau se culca, iar Gilka, la fel 
ca înainte, curăța sau încerca să se joace cu trupul inert al 
puiului. În cele din urmă pe Olly a început s-o agaseze prezenţa 
mea și a prins să grăbească pasul, privind pește umăr. A intrat 
într-un tufiș des, și cu toate că am mai mers o bucată de drum, 
m-am hotărât brusc să mă întorc. Adevărul este că simțeam 
nevoia să ies din tulpinile încâlcite, căci, în aerul înfierbântat și 
umed, mirosul morţii era apăsător, acolo pe unde trecuse Olly, 
și fiecare rămurică era înțesată de muște. 

A doua zi după amiază, Olly și Gilka au sosii în tabără fără pui. 
Probabil că, undeva în vale, Olly îl abandonase până la urmă. 

Dacă aș fi știut atunci că puiul lui Olly fusese prima victimă a 
groaznicei epidemii care a lovit comunitatea cimpanzeilor, n-aş 
fi urmărit familia niciodată - căci la vremea aceea, propriul meu 
copil se pregătea să vină pe lume. Dar n-am avut nicio bănuială, 
iar următoarele victime au apărut abia peste două săptămâni. 
Mai târziu am descoperit că în rândurile populaţiei africane a 
regiunii Kigoma izbucnise cu violenţă poliomielita; deoarece 
cimpanzeii sunt susceptibili la aproape toate bolile infecțioase 
umane, și se știe că pot contracta și poliomielita, aproape sigur 
că cimpanzeii noștri au fost de fapt atinși de ea. Am detectat 
două victime umane într-un sat aflat la zece mile la sud de 
cantina noastră - chiar în afara Parcului, dar într-o vale unde 
cimpanzeii fuseseră zăriţi deseori. Se prea poate că acolo a 
contractat primul cimpanzeu poliomielită și, de acolo, boala s-a 
întins spre nord, afectând și pe cei din grupul nostru. 

Când ne-am dat seama că boala era probabil poliomielită am 
intrat în panică, pentru că nici eu, nici Hugo, și nici Alice, 
asistenta noastră studentă nu făcusem un tratament antipolio 
integral. Am vorbit cu Louis la Nairobi, prin radio-telefon. El a 
aranjat să vină un avion la Kigoma care să ne aducă vaccin 
suficient pentru noi și personalul african, precum și pentru 
cimpanzei. Nu cunoșteam ce proporţii luase epidemia în 


comunitatea cimpanzeilor și simţeam că merita cel puţin să 
încercăm s-o oprim, tratându-i pe cei sănătoși. 

Laboratoarele Pfizer din Nairobi ne-au aprovizionat cu 
generozitate cu vaccin administrabil oral și noi l-am oferit 
cimpanzeilor în banane. Fiecare individ trebuia să ia trei picături 
o dată pe lună, timp de trei luni. Majoritatea au înghiţit fructul 
tratat fără să crâcnească, dar câţiva au scuipat banana după 
prima înghiţitură - în ciuda faptului că pentru noi picăturile 
păreau insipide. Pentru indivizii aceștia firoscoși a trebuit să 
pregătim câte trei banane, fiecare cu câte o picătură de vaccin 
în ea, în loc să le punem pe toate trei într-un singur fruct. 
Trebuia, de asemenea, să fim atenţi ca nu cumva un individ 
superior ierarhic, care își luase porția lunară, să dea târcoale 
prin împrejurimi când doftoriceam vreun subordonat de-al său și 
să-i înhaţe banana, în felul ăsta dublându-și porţia de 
medicament. 

Cred că lunile acelea au fost cele mai mizerabile din câte am 
trăit, căci, de fiecare dată când un cimpanzeu nu ne mai vizita 
cantina o vreme, începeam să ne frământăm dacă va mai 
apărea vreodată. Sau, mai rău, dacă nu cumva va apărea 
mutilat oribil. În grupul nostru, au fost atingi cincisprezece 
cimpanzei, din care șase și-au pierdut viaţa. Câteva victime au 
avut șansa să supravieţuiască doar cu infirmităţi minore; Gilka 
și-a pierdut parţial capacitatea unei mâini, iar Melissa a fost 
atinsă la umeri și gât. Minunaţii masculi Pepe și Faben au apărut 
amândoi după o scurtă absenţă târându-și un braţ. Un mascul 
adolescent s-a întors după o perioadă îndelungată, mergând 
târșâit și adus de spate cu ambele braţe paralizate. Nu putea să 
mănânce decât bucățele sau resturile pe care reușea să le 
prindă cu buzele și arăta ca un schelet acoperit cu păr ciufulit și 
lipsit de luciu. A trebuit să-l împușcăm. Au mai fost și alte 
victime, ca de exemplu grasul și agitatul J.B. pe care-l 
îndrăgisem cu toţii; toţi au dispărut și n-am putut decât să ne 
imaginăm cum muriseră fiecare însinguraţi. Dar boala domnului 
McGregor a fost un coșmar care încă nu ne dă pace în ceasurile 
de veghe ale nopții. 

Se făcuse destul de târziu seara, când Hugo i-a observat pe 
Flo, Fifi și Flint mergând prevăzători către un tufiș nu prea înalt 
chiar mai jos de tabără, privind atent și din când în când 
scoțând sunete ușoare, alarmate, când se ridicau să se uite pe 


deasupra ierburilor înalte. Ne-am grăbit să vedem despre ce era 
vorba. La început am văzut o sumedenie de muște. Fiecare 
frunză și rămurică de lângă tufiș gemea de muștele de un 
albastru-verzui metalic, bâzâind nervoase din cauză că 
apropierea noastră le-a deranjat. Pe măsură ce ne apropiam cu 
grijă, ne așteptam să vedem o creatură moartă - dar de fapt era 
DI. McGregor care nu murise încă. Stătea pe pământ, 
întinzându-se după bobiţele purpurii care creșteau în arbustul 
de deasupra capului său, și pe care și le înfunda în gură. Abia 
când s-a întins după un alt ciorchine, ne-am dat seama cu 
groază ce se întâmplase. Privind spre boabe, bătrânul mascul s- 
a apucat de o creangă joasă și s-a târât pe pământ - ambele 
picioare îi erau nefolositoare. Când a vrut să-și schimbe poziţia, 
și-a pus amândouă mâinile în spate, pe pământ, și și-a înclinat 
trupul într-o poziţie șezândă. 

Curând Flo s-a îndepărtat cu familia ei, doar Hugo și cu mine 
am rămas acolo până s-a lăsat întunericul. Spre uluirea noastră 
DI. McGregor a fost în stare să se tragă într-un copac cu 
ramurile joase, folosindu-se numai de braţele puternice. S-a 
căţărat destul de sus și a reușit să-și înjghebe un mic culcuș. 
Când s-a urcat, am văzut motivul pentru care armata de muște 
se ţinea după el - sfincterul fusese și el atins și, de fiecare dată 
când se forţa să ajungă la o ramură mai înaltă, urina i se 
prelingea pe pulpele paralizate. Am observat, de asemenea, că 
avea posteriorul rănit și sângerând și ne-am dat seama că pro- 
babil se târâse mult până să se întoarcă la tabără. Intr-adevăr, a 
doua zi dimineaţă, ne-am luat după urmele lui și poteca îngustă 
cu vegetaţia culcată la pământ ne-a condus la vreo cincizeci de 
metri în josul dealului, spre pârâu, apoi a continuat pe încă o 
distanță dublă pe partea opusă, până am pierdut-o într-o 
viroagă abruptă a muntelui. 

Următoarele zece zile - care au părut ca zece ani - au fost de- 
a dreptul un coșmar. Speram să vedem măcar o scânteie de 
viaţă revenind în picioarele paralizate, dar n-a mișcat câtuși de 
puţin. În tot acest timp, nu s-a clintit din vecinătatea cantinei 
noastre. Dimineţile, de obicei, rămânea la el în culcuș, până pe 
la unsprezece sau chiar mai târziu. Pe urmă, încetișor, se lăsa 
pe pământ unde stătea cam o jumătate de oră, privind în jur și 
din când în când puricându-se. După aceea, se târa câţiva metri 
spre fructele care atârnau jos și mânca o vreme. 


Am descoperit că avea un alt mod de a se deplasa dintr-un 
loc în altul - cu un fel de tumbe complicate, se dădea peste cap. 
Când l-am văzut prima oară, am fost extrem de bucuroși, căci 
eram siguri că avea încă vreo câţiva mușchi activi în picioare, 
dar curând ne-am dat seama că reușea să-și ridice corpul de la 
pământ odată cu greutatea inertă a picioarelor paralizate. Se 
putea deplasa în felul acesta numai când dădea peste smocuri 
de iarbă aspră sau buturugi pe care să le poată apuca cu 
mâinile ca să reușească să se salte. 

De obicei se întorcea la culcare cam pe la patru și jumătate și, 
de-a lungul bolii sale, nu s-a folosit decât de trei culcușuri, dintre 
care două se aflau în același pom. Odată, pe la început, l-am 
văzut cum a încercat să se urce pe rând în trei arbori diferiţi 
fiecare dintre ei dovedindu-se inaccesibil pentru un cimpanzeu 
handicapat ca el. După efortul uriaș de a se ridica spre ramurile 
joase, trebuia să se lase iar pe pământ, cu mișcări complicate. 

Bineînţeles că îl hrăneam. La început îi era teamă când 
veneam prea aproape și ne ameninţa ridicând iute un braţ și 
lătrând ușor. Dar după aceea, chiar se lăsa pe spate și-mi dădea 
voie să-i torn apă dintr-un burete, în gura deschisă. Am făcut un 
coșuleţ din frunze pe care l-am umplut cu mâncare - banane, 
nuci de cocos și alte fructe sălbatice pe care le-am putut aduna, 
și l-am împins în culcuș cu ajutorul unui băț lung. Când pleca 
dimineaţa din culcuș, ne urcam și i-l curăţăm, pentru că, 
bineînţeles, nu se mai putea deplasa să defece la marginea lui. 

Curând ne-am dat seama că DI. McGregor era sâcâit la culme 
de roiul uriaș de muște, așa că luam un spray special cu noi ori 
de câte ori îl vizitam, și-l pulverizam în jur, ucigând de fiecare 
dată peste o mie din creaturile astea revoltătoare și puhave. La 
început asta îl îngrozea pe bătrânul cimpanzeu, dar curând se 
pare că și-a dat seama despre ce este vorba, așa că era 
mulțumit de operaţiune. 

Unul dintre cele mai îngrozitoare aspecte din toată această 
tragică poveste era reacţia celorlalți cimpanzei faţă de bătrânul 
mascul paralitic. Iniţial, aproape în mod cert, erau speriaţi de 
ciudăţenia situaţiei sale. Mai observasem acest lucru când unele 
dintre celelalte victime ale poliomielitei își făcuseră apariţia în 
tabără prima oară. Când Pepe, de exemplu, urcase panta spre 
cantină, mergând pe vine, cu un braț moale atârnând, 
cimpanzeii care se aflau în tabără au privit o clipă, pe urmă, cu 


rânjete lăbărțate de spaimă, s-au repezit să se îmbrăţișeze între 
ei pentru a se îmbărbăta, continuând să-l privească pe 
nenorocitul infirm. Pepe, care evident habar nu avea că el 
constituia obiectul spaimei, a schiţat un rânjet mai mare de 
groază, tot uitându-se peste umăr, încercând să afle ce anume îi 
înspăimântase pe tovarășii săi atât de rău. Până la urmă, ceilalţi 
s-au potolit, dar, cu toate că au continuat să-l privească fix din 
când în când, niciunul nu s-a apropiat de el, așa că brusca 
plecat din nou de unul singur. Treptat, cimpanzeii s-au obișnuit 
cu Pepe, iar mușchii din picioare i s-au întărit îndeajuns ca să 
poată merge drept - așa cum făcuse Faben de la început 

Dar condiţia lui McGregor era, fără îndoială, mult mai gravă. 
Nu numai că era obligat să se deplaseze în mod anormal, dar 
era însoţit continuu de mirosul de sânge și urină, și de roiurile 
de muște care băzâiau în jurul lui. În prima dimineaţă când s-a 
întors în tabără, cum stătea pe iarba înaltă de sub cantină, 
masculii adulţi s-au apropiat de el unul cât unul, cu blana 
zburlită, și după ce l-au privit, au început să facă demonstraţii în 
jurul lui. Goliath chiar l-a atacat și l-a lovit pe bătrânul mascul 
care, neputincios să fugă sau să se apere, n-a putut decât să se 
lase mai jos, cu chipul schimonosit de un rânjet înfiorător de 
spaimă, în timp ce Goliath îl lovea în spinare. Când un alt 
mascul adult s-a repezit spre McGregor, cu părul vâlvoi, cu o 
ramură uriașă târâtă pe pământ, Hugo și cu mine ne-am postat 
în faţa infirmului și, spre ușurarea noastră, masculul a plecat. 

După două-trei zile, ceilalți s-au obișnuit cu înfățișarea stranie 
a lui McGregor și cu mișcările lui grotești, dar se ţineau departe 
de el. Una dintre după-amieze a fost fără îndoială, din punctul 
meu de vedere, cea mai jalnică dintre toate cele zece zile. Un 
grup de opt cimpanzei se adunaseră și se puricau într-un copac 
cam la șaizeci de metri de locul unde stătea în culcușul său 
McGregor. Bolnavul se uita spre ei și din când în când scotea 
scurte mârâituri. Curăţatul ia în mod normal mult timp unui 
cimpanzeu, iar McGregor fusese drastic lipsit, de acest contact 
social important, de când se îmbolnăvise. 

În cele din urmă, s-a târât afară din culcuș, s-a coborât pe 
pământ și, în reprize scurte, și-a început lungul drum până la 
ceilalți. Când în cele din urmă a ajuns la copacul respectiv, a 
stat să se odihnească o vreme la umbră și pe urmă, cu un ultim 
efort, s-a ridicat până a fost aproape de doi dintre masculii care 


se curățau. Cu un murit puternic de plăcere, a întins o mână 
către ei în chip de salut - dar chiar înainte de a-i atinge, 
amândoi s-au tras repede din calea lui și, fără să privească 
înapoi, au început să se purice, așezați de partea cealaltă a 
copacului. Timp de două minute, bătrânul McGregor a rămas 
nemișcat, uitându-se după ei. Pe urmă, cu mare greutate s-a 
lăsat pe pământ. Privindu-l cum stă acolo singur, mi-am simţit 
ochii umplându-mi-se de lacrimi, și când am privit în copac la cei 
care se puricau, aproape că i-am urât pe cimpanzei așa cum nu 
mi se întâmplase până atunci sau de atunci încoace. 

De câţiva ani, Hugo și cu mine aveam bănuiala că agresivul 
mascul adult Humphrey era, de fapt, fratele mai mic al domnului 
McGregor. Cei doi călătoreau împreună destul de des și nu 
odată masculul mai vârstnic se grăbise să sară în ajutorul lui 
Humphrey când acesta era ameninţat sau atacat de ceilalţi 
cimpanzei. Dar abia în ultimele zile ale domnului McGregor ne- 
am convins că cei doi masculi erau înrudiţi: nicio altă legătură, 
decât cea de sânge, n-ar fi putut explica comportamentul lui 
Humphrey, atât înainte, cât și după aceea. 

În timpul bolii lui McGregor, Humphrey se îndepărta rareori 
mai mult de o sută de metri de bătrânul mascul - cu toate că 
nici el nu-l purica. Uneori, Humphrey se ducea dincolo de vale să 
se hrănească, dar într-o oră era înapoi, odihnindu-se sau 
curățându-se aproape de fratele paralizat. In prima zi a 
întoarcerii sale în tabără, McGregor s-a urcat destul de sus într- 
un copac și și-a așternut culcușul. Brusc, Goliath a început să 
facă demonstraţii în jurul lui, zgâlţâind ramurile tot mai puternic 
și lovindu-l pe bătrân în cap și pe spinare. Ţipetele lui McGregor 
deveneau tot mai puternice și s-a prins de ramurile mișcătoare 
cu forță. În cele din urmă, ca și cum era disperat, și-a dat 
drumul în josul copacului alunecând, din creangă în creangă, 
până a ajuns pe pământ. lar Humphrey care, de când îl știam 
eu, fusese extrem de nervos în prezenţa lui Goliath, pur și 
simplu a sărit în copac, manifestându-se sălbatic în faţa 
adultului superior în rang și, pentru o clipă, atacându-l. Nu-mi 
venea să-mi cred ochilor. 

Într-o zi DI. McGregor a reușit să se Urască până la cantină, 
vreo treizeci de metri pe panta extrem de abruptă, pentru a se 
alătura unui mare număr de cimpanzei care se hrăneau acolo. 
Am reușit să-i dăm numai lui o cutie întreagă așa că, cel puțin 


pentru o vreme, a făcut iar parte din grup. Când ceilalţi au 
plecat spre vale McGregor a încercat să-i urmeze. Dar și dacă se 
târa pe burtă, sau zvâcnea pe spate, sau făcea tumbe 
complicate, nu înainta decât foarte încet, iar restul grupului a 
dispărut curând. 

Pe urmă, după vreo cinci minute, l-am văzut pe Humphrey 
întorcându-se. Câteva clipe a stat să privească înaintarea lui 
McGregor, apoi s-a întors și a plecat după ceilalţi. Dar din nou s- 
a înapoiat și a stat să-l aștepte pe bătrânul mascul. De data asta 
a scuturat chiar ierburile spre McGregor, ca și cum ar fi încercat 
să oblige o femelă îndărătnică să-l urmeze. Până la urmă 
Humphrey a renunţat la încercările lui de a mai urma grupul cel 
mare și și-a așternut culcușul aproape de cel al lui McGregor, 
chiar dedesubtul zonei de observație. 

În cea de-a zecea seară, când ne-am dus să-i ducem cina Dl. 
McGregor nu era în culcușul lui și nici nu l-am văzut stând în 
iarbă. Când l-am găsit, după o scurtă căutare, ne-am dat seama 
curând că își dislocase braţul. Atunci am știut că dimineaţa va 
trebui să-l împușcăm pe bătrânul nostru prieten. Simțeam 
aceasta de fapt, în adâncul inimii, tot timpul, totuși așteptasem, 
sperând într-un miracol. Am rămas cu el o vreme și, când s-a 
lăsat amurgul, a început să se uite tot mai des în copacul de 
deasupra lui. Mi-am dat seama că dorește să-și aștearnă 
culcușul, așa că i-am adus un braţ mare de ierburi și plante. In- 
dată s-a așezat pe ele, s-a întins, și cu o mână și cu bărbia și-a 
împins crenguţele ca să-și facă o pernă confortabilă. 

În noaptea aceea m-am dus încă o dată să-l văd, și faptul că 
auzindu-mi vocea, a închis ochii și a continuat să doarmă, arată 
Cât de mult îi câștigasem încrederea; era la vreun metru 
depărtare cu spatele la mine, iar eu aveam o lanternă puternică. 
A doua zi dimineaţă, când mormăia de plăcere savurând 
mâncarea lui preferată - două ouă pe care i le adusesem - l-am 
trimis, fără să prindă de veste, spre alte tărâmuri de vânătoare 
mai fericite. 

N-am lăsat niciun alt cimpanzeu să-i vadă cadavrul și se pare 
că mult timp Humphrey nu și-a dat seama că nu-l va mai vedea 
niciodată pe bătrânul său prieten. Timp de aproape șase luni se 
întorcea mereu în locul unde McGregor își petrecuse ultimele 
zile, stătea în câte un copac, se uita de jur-împrejur, așteptând, 
ascultând. În tot acest timp, se alătura rareori celorlalţi 


cimpanzei când plecau spre câte o vale îndepărtată; deseori, îi 
însoțea o vreme, dar, peste câteva ore, de obicei, se întorcea și 
stătea privind valea, așteptând fără îndoială să-l vadă iar pe 
bătrânul McGregor, ciulind urechea să-i audă vocea profundă, 
aproape răgușită, atât de asemănătoare cu a sa, dar care 
amuţise pentru totdeauna. 


Capitolul XVIII 


MAMA ȘI PUIUL 


Merlin, în vârstă de cinci ani, a fost una dintre primele victime 
ale epidemiei de poliomielită. Cu toate că fusese unul dintre puii 
noștri preferaţi, jucăuș și pus pe șotii, aproape că ne-am bucurat 
când a murit, căci la vremea respectivă devenise o epavă 
jalnică, emaciată, letargică și posacă. Dar să mă întorc la 
începuturi pentru a relata întreaga istorie. 

Când Merlin avea vreo trei luni și încă mai sugea, mai mergea 
în cârca bătrânei sale mame, Marina, și dormea cu ea noaptea, 
cei doi n-au mai apărut la cantină. Sora de șase ani a lui Merlin, 
Miff, venea însă regulat, și deoarece, mai înainte, ca se 
deplasase întotdeauna cu mama și fratele ei mai mic, ne 
închipuisem că Marina și Merlin muriseră. Dar, chiar peste trei 
luni, Merlin a reapărut în tabără, urmându-și fratele mai mare, 
Pepe, care avea treisprezece ani. Părea slab, cu pântecele întins 
și ochii uriași, arăta ca și cum nu dormise de mult timp. Cine știe 
ce se întâmplase cu mama, sau de cât timp era moartă - 
probabil că murise - pentru că n-am mai văzut-o niciodată. 

Părea că cimpanzeii care se hrăneau la cantină când s-a 
întors Merlin nu-l văzuseră nici ei de mult, căci s-au grăbit să-l 
salute îmbrăţișându-l, sărutându-l și mângâindu-l. A mâncat 
câteva banane și pe urmă s-a așezat lângă fratele său mai 
mare, zgribulit tot. Mai târziu, în acea după-amiază, a sosit și 
Miff care imediat s-a grăbit să se ducă la Merlin; frate și soră au 
început să se curețe. Merlin a puricat-o puţin pe Miff, dar ea l-a 
puricat rapid și atent mai mult de un sfert oră. Când Miff era 
gata să plece, s-a uitat în urmă peste umăr, spre Merlin, și a 
așteptat până când acesta a urmat-o; la fel cum își așteaptă o 
mamă copilul. 

Din clipa aceea Miff și-a adoptat frăţiorul întru totul. Îl aștepta 
când se deplasa dintr-un loc în altul, îi dăduse voie să împartă 
cu ea culcușul noaptea, îl curăța la fel de des cum făcea mama 
lui. În primele zile după întoarcerea lui, i-a permis chiar să 
călătorească în spinarea ei, dar, după aceea, îl împingea jos 
dacă el încerca să sară din nou. Miff era o adolescentă slabă, cu 


picioarele lungi, și probabil că Merlin era prea greu. Am avut 
impresia că Pepe stătea cu rubedeniile lui mai mult decât când 
trăia Marina sau poate că Miff, lipsită de mamă, era cea care îl 
urma. lar când era de față Pepe în mod normal venea în ajutorul 
lui Merlin în momentele de agitaţie socială. 

Treptat, pe măsură ce se scurgeau săptămânile, Merlin 
devenea tot mai emaciat, ochii i se înfundau tot mai mult în 
orbite, iar blana pierduse luciul și era încâlcită. Devenise evident 
letargic și se juca tot mai puţin cu ceilalţi pui. Şi în celelalte 
privinţe începuse să-și modifice comportamentul. 

Într-o zi, Merlin stătea și se purica cu Miff, când un grup de 
cimpanzei s-au apropiat pe poteca din pădure. Brusc, Miff s-a 
ridicat și s-a grăbit să urce într-un copac, când Humphrey, care 
se afla în fruntea grupului, a dat drumul la ţipetele gâfâite care 
indicau începutul unei demonstraţii de sosire. Alte două femele 
din apropiere s-au grăbit și ele să-i dispară din cale, dar Merlin s- 
a îndreptat iute spre Humphrey, mârâind gâfâit a supunere. 
Humphrey, care începuse deja demonstraţia, s-a repezit la 
Merlin, l-a apucat de un braţ și l-a târât câţiva metri pe pământ. 
Când masculul cel mare l-a aruncat pe Merlin, acesta ţipând s-a 
repezit s-o îmbrăţișeze pe Miff. Se comportase asemeni unui 
prunc care nu poate aprecia încă semnalele de apropiată 
agresiune la adulți. Totuși, înainte, Merlin  răspunsese 
întotdeauna prompt și adecvat unor semnale de acest fel, 
asemeni unui pui normal de trei ani. 

Acest episod, de fapt, a fost începutul unei deteriorări vizibile 
a răspunsurilor sociale ale lui Merlin. Tot timpul a târât sau 
îmbrâncit de către masculii care făceau demonstraţii, pentru că 
fugea spre ei în loc să-i evite. Când avea patru ani, Merlin era cu 
mult mai supus decât ceilalți tineri de aceeași vârstă; se apropia 
mereu de adulţi pentru a se pune bine cu ei, întorcându-se tot 
timpul pentru a-și prezenta posteriorul, sau ghemuindu-se și 
mârâind gâfâit. Pe de altă parte, Merlin era extrem de agresiv 
faţă de puii de aceeași vârstă din grup; când Flint se apropia ca 
să încerce să se joace, Merlin, care uneori doar se ghemuia sau 
întorcea spatele, putea foarte bine să lovească cu violenţă, așa 
că Flint, care era cu un an mai mic decât el, alerga cu scâncete 
de spaimă. Şi pentru a fi pe măsura acestui declin în 
comportamentul de joacă, Merlin a început să-i purice pe 
cimpanzeii mai vârstnici decât el, mai ales pe sora lui, mult mai 


frecvent și mai îndelungat decât alţi pui de aceeași vârstă. 

Când Merlin a intrat în cel de-al șaselea an al vieţii, 
comportamentul lui a devenit rapid anormal. Uneori atârna cu 
capul în jos, ca un liliac, ţinându-se de o ramură cu picioarele, și 
rămânând suspendat, aproape nemișcat, câteva minute. 
Deseori stătea ghemuit, cu braţele în jurul genunchilor, 
legănându-se dintr-o parte în alta, cu ochii largi deschiși care 
păreau să privească în gol. Petrecea de asemenea mult timp 
curățându-se, își smulgea porţiuni din blană fir cu fii-, 
mestecându-le și aruncându-le. 

Una din cele mai stranii observaţii în legătură cu Merlin a fost 
folosirea uneltelor în timpul sezonului termitelor. L-am urmărit 
adesea, pe când avea doi ani, și se juca lângă Marina în vreme 
ce ea pescuia ore în șir așa cum fac femelele bătrâne. Din când 
în când, Merlin se ducea să privească ce face mama lui, și odată 
l-am văzut luând o rămurică subţire și ţinând-o așa cum tine 
puiul de om prima oară o lingură, a început să scobească la 
suprafaţa mușuroiului de termite. 

Anul următor, chiar înainte de a muri mama lui, devenise mai 
dibaci în mânuirea uneltelor, cu toate că nu-i erau încă eficiente, 
ţinând seama că avea doar trei ani. Intotdeauna își alegea paie 
sau rămurele care erau prea scurte - cam de cinci centimetri 
lungime față de douăzeci până la treizeci centimetri lungime 
cum le alegeau adulţii; manevra minusculele unelte stângaci și 
incompetent, împingându-le destul de atent în coridoarele 
termitelor, dar pe urmă, aproape imediat le smulgea afară, ast- 
fel încât dacă vreo termită reușise să se agate de pai, fără 
îndoială că era azvârlită cât colo. O dată a împins un pai gros cu 
putere într-un șanț de unde i-a fost imposibil să-l mai scoată. 


Din păcate, în următorul sezon de termite nu mă aflam la 
Gombe Stream, așa că nu s-a înregistrat comportamentul lui 
Merlin la folosirea uneltelor. Dar în anul următor, când avea 
cinci ani, l-am observat în mai multe ocazii. In mod normal, la 
vârsta aceasta puiul are o eficienţă și la selectarea firelor de 
iarbă și la manevrarea lor; am fost mirată să descopăr că Merlin 
își îmbunătăţise foarte puţin tehnica de când îl văzusem ultima 
dată, cu doi ani în urmă. Încă mai alegea, în cele mai multe 
dintre cazuri, unelte mici, și dacă lua cumva una de lungime 
rezonabilă, era fie îndoită, fie prea moale. Incă mai smucea 


uneltele din șanțurile termitelor în loc să le extragă cu grija 
adultului. Era într-adevăr un lucru ciudat, mai ales că Miff era 
foarte destoinică la prinderea termitelor, iar Merlin probabil că 
petrecuse alături de ea ore întregi, lângă fiecare mușuroi. 

Comportamentul lui se maturizase doar într-o singură 
privinţă. Puii de doi-trei ani rareori desfășoară mai mult de 
câteva minute aceeași activitate. După aceea, pleacă să se 
joace o vreme înainte de a face o altă încercare. Merlin, însă, 
muncea cu concentrarea unui cimpanzeu mai mare de cinci ani; 
odată a continuat să muncească fără întrerupere timp de 
patruzeci și cinci de minute. Dar n-a reușit să prindă decât o 
singură termită și pe asta, cu vârful degetului când încerca să 
lărgească o deschizătură. 

Merlin ajunsese atât de slab încât i se vedeau toate oasele. 
Pârul nu numai că era mat, dar, pe braţe și mâini, avea porţiuni 
lipsite de păr, acolo unde și-l smulsese când se curăța. Deseori, 
stătea întins pe pământ câtă vreme ceilalți pui se jucau, ca și 
cum ar fi fost mereu epuizat. Era vizibil mai mic de statură decât 
Flint care avea un an mai puţin. 

Chiar înainte de a se porni perioada ploilor scurte, ne puneam 
întrebarea dacă nu cumva Merlin dădea semne de îndreptare 
căci începuse să se joace din nou. Unele jocuri cu Flint, Goblin și 
Pom erau chiar viguroase - dar îndată ce unul din tovarășii de 
joacă devenea violent, Merlin fie că se ghemuia chițăind a 
supunere, fie lovea cu sălbăticie. In ciuda acestei îmbunătățiri, 
totuși, când ploile s-au pornit, cu toţii eram convinși că nu va 
putea rezista la cele șase luni de frig și umezeală. La cea mai 
mică aversă începea să tremure, și deseori chipul și membrele îi 
erau cu adevărat învineţite. De aceea, în multe privinţe ne-am 
simţit ușuraţi când poliomielita a pus capăt suferințelor sale. 

Merlin nu este singurul orfan pe care l-am cunoscut; încă alți 
trei pui și-au pierdut mamele și doi dintre ei, asemeni lui Merlin, 
au fost adoptați de una din rudele mai vârstnice. Beattle și-a 
pierdut mama aproape la aceeași vârstă ca Merlin când acesta a 
rămas orfan, dar sora lui Beattle era cu doi, trei ani mai mare ca 
Miff și mult mai vânjoasă. Beattle nu numai că se deplasa cu 
sora ei mai mare și dormea nopţile cu ea, dar avea voie să-i 
stea în cârcă când mergea. 

Beattle a prezentat semne asemănătoare de depresiune ca 
Merlin; și ea s-a emaciat destul de mult, și ea se juca lot mai rar. 


Dar, la vremea când comportamentul lui Merlin începuse să se 
deterioreze mai serios, cel al lui Beattle a început să se 
îndrepte. Și, în cel de-al șaselea an. Beattle s-a comportat ca un 
pui normal la vârsta respectivă, numai că, la fel ca Merlin. și ea 
era încă foarte dependentă de sora ei mai mare. Din păcate 
aceste două surori nu ne vizitau prea des tabăra și după boală 
nu ne-au mai vizitat deloc câteva luni la rând. Pe urmă cea mai 
vârstnică a apărut de câteva ori singură. Nu am aflat dacă 
Beattle a reușit să supravieţuiască. 

În anumite privinţe, Sorema a fost cel mai tragic orfan, căci 
avea aproape un an când a murit mama ei și încă era total 
dependentă de ea pentru transport, protecţie și, ceea ce este 
cel mai important, hrană. Căci alimentele în afara laptelui 
matern încep să joace un rol însemnat în hrana puiului de 
cimpanzeu abia când acesta a depășit vârsta de doi ani. 

În cele două săptămâni cât Sorema a supravieţuit mamei 
sale, era purtată pretutindeni de fratele ei de șase ani, Sniff. 
Imaginea era emoţionantă - un mascul adolescent deplasându- 
se cu sora cea mică, strângând-o la piept cu o mână, legănând-o 
și curăţind-o. Când erau în tabără, Sorema mânca câteva 
banane, dar ea avea nevoie de lapte, și pe zi ce trecea părea 
mai debilă și ochii-i deveneau tot mai mari. Pe urmă, într-o 
dimineaţă, Sniff sosi la cantină ducând în braţe cadavrul surorii 
sale. 

Pare ciudat că un pui orfan poate fi adoptat de o rudă mai 
vârstnică în loc de o femelă experimentată care are un pui alei 
și care, poate, ar furniza puiului de orfan lapte, precum și 
protecţie și siguranţă. Cindy de trei ani era singură la părinţi 
când mama ei a murit, și nimeni n-a adoptat-o. Anterior, 
împreună cu mama ei petrecuse zile întregi în compania altei 
mame și noi ne așteptam pe bună dreptate ca Cindy să continue 
să se deplaseze cu această femelă adultă, mai ales că am avut 
mereu sentimentul că cele două femele sunt surori. Cu toate 
acestea, Cindy n-a fost văzută niciodată călătorind cu prietena 
mamei ei, ci deplasându-se singură sau cu un grup pe care se 
întâmpla să-l întâlnească. Dădea semne de depresiune mai 
rapidă decât ceilalţi orfani de trei ani și, în mai puţin de două 
luni de la moartea mamei, n-a mai venit la cantină și nici n-am 
mai văzut-o de atunci. 

De ce devine atât de deprimat un cimpanzeu de trei ani când 


își pierde mama? E adevărat, încă mai este dependent de 
laptele ei, dar nu suge decât câteva minute la două ore și este 
în stare să mănânce și altă hrană, asemeni adultului. incă nu 
cunoaștem răspunsul la această întrebare, dar dacă privim 
diferențele de comportament dintre Merlin și Beattle după 
moartea mamelor lor, putem găsi o cheie. 

Ambii pui fuseseră lipsiţi de mama și de siguranţa laptelui 
matern la aceeași vârstă. Amândoi au arătat iniţial o depresiune 
care se accentua treptat. Dar pe câtă vreme situaţia lui Merlin s- 
a înrăutățit, a lui Beattle s-a îmbunătăţit. Beattle a putut să 
continue mersul în cârca altui cimpanzeu, așa cum făcuse mai 
înainte cu mama ei. Universul ei fusese într-adevăr zdruncinat 
prin pierderea mamei; dacă sora ei se deplasa numai câţiva 
metri fără ea, începea să scâncească, chiar să ţipe și se repezea 
după ea. Dar în clipa în care i se căţăra cu greutate în spinare, 
avea iar la dispoziţie contactul fizic direct cu un cimpanzeu 
adult, un individ care știe cum să procedeze în caz de restriște, 
care știe cum să se repeadă într-un copac, la loc sigur, atunci 
când este cazul, care să alerge iute pentru a le pune pe 
amândouă la adăpost. 

Merlin, însă, nu mai avea refugiul sau adăpostul necesar după 
moartea Marinei. Miff nu era decât însoţitorul constant și nu 
prea îi era de folos fratelui în vremuri de agitaţie socială în 
cadrul grupului. Și astfel pare posibil ca necazurile lui Merlin să 
fie în principal de ordin psihologic; situaţia sa fizică îngrozitoare 
a rezultat mai mult dintr-un simțământ de insecuritate socială 
decât din deficienţe nutriționale prin absenţa laptelui matern. 
Această teorie este într-o măsură sprijinită de faptul că atunci 
când condiţia fizică era în stadiu critic, chiar înainte de a se 
prăpădi, a părut să se învioreze puţin mental, ca și cum, foarte 
lent, mintea ar fi început să-și revină. Dar, atunci era prea 
târziu. 

Dacă, într-o zi, vom fi în stare să studiem evoluţia 
cimpanzeului rămas orfan în momentul când e pe cale să devină 
adult, poate vom afla multe lucruri. Oare timpul vindecă rana 
provocată de moartea mamei? Ce anomalii persistă ca rezultat 
al experienţei timpurii traumatizante? De răspunsurile obţinute 
pot beneficia cei care studiază copiii din societatea noastră care 
sunt orfani sau privaţi din punct de vedere social. Căci, pe câtă 
vreme societatea cimpanzeilor impune anumite reguli de 


comportament, ele sunt totuși mai puţine decât cele care există 
în cea mai primitivă dintre societăţile umane. O ființă umană are 
puteri uluitoare de autocontrol și ea deprinde, încă de timpuriu, 
care sunt normele acceptate de comportament. Acest lucru 
înseamnă că, doar dacă nu este dezechilibrată mintal, ea este 
de obicei în stare să-și stăpânească, cel puţin în public, orice 
înclinaţie pe care o poate avea de a se comporta într-un mod 
inadmisibil. Un cimpanzeu, totuși, nu este inhibat de teama de 
„a se face de râs”. 

Putem să învăţăm multe despre efectul unei experienţe 
traumatizante asupra vieţii ulterioare adulte a unei fiinţe 
umane, dar comportamentul uman nu este numai mult mai 
complex, ci și mai dificil pentru observaţii consecvente, 
regulate. Așa că o înţelegere reală a comportamentului mai 
puţin complicat al cimpanzeului orfan în decursul anilor 
succesivi se poate dovedi de nepreţuit pentru înţelegerea mai 
profundă a unor probleme cu care sunt confruntaţi orfanii 
umani. 

Sperăm că cel puţin vom fi în stare să efectuăm un studiu 
integral asupra unui cimpanzeu al cărui comportament a fost 
tulburat grav, nu prin moartea mamei, ci prin schimbarea 
atitudinii ei faţă de el. Acest lucru, plus alte împrejurări au 
cauzat simptome la pui destul de asemănătoare cu cele care au 
caracterizat comportamentul orfanilor noștri. Îl am în vedere pe 
Flint. 

Flint mai avea puțin până să împlinească cinci ani, când Flo a 
intrat iar în perioada rutului, pentru a treia oară de la nașterea 
lui. De data asta, spre deosebire de cele cinci săptămâni- 
maraton care au anunţat apariţia lui Flint, Flo a rămas în 
această stare doar patru sau cinci zile, timp în care Flint nu a 
avut voie să sugă. 

Copilăria prelungită a lui Flint a fost posibilă datorită vârstei 
înaintate a lui Flo și faptului că nu mai avea puterea să lupte cu 
puiul ei năbădăios. Căci, de fapt, încercase să-l înţarce când 
avea trei ani. Dar Flint, de la început, a arătat o insistenţă 
deosebită să capete acces la sânul ei; în aceste ocazii, când Flo 
nu se dădea bătută după câteva clipe de împins ușor și scâncete 
repetate, pe Flint îl apucau năbădăile; se trântea la pământ, își 
agita braţele, se năpustea în josul pantei ţipând, până când Flo, 
după ce se uita o clipă în direcţia ţipetelor, renunţa și pornea 


greoi după el pentru a-l alina și a-i da să sugă. Când Flint a 
crescut, își luase obiceiul să-și lovească și să-și muște mama 
când ea refuza să-l mai lase la sân - și, cu toate că Flo uneori 
reacţiona, în același timp își strângea puiul la piept ca și cum ar 
fi încercat să-l aline chiar dacă îl mai mușca sau îl pocnea. După 
aceste incidente violente, cedase întotdeauna și îi dădea voie 
până la urmă să sugă. 

Când Flo era însărcinată în șase luni, se pare că laptele i-a 
secat brusc. Lipsit de această alinare, Flint a trebuit să treacă 
până la urmă prin aceeași fază de comportament pueril care 
marcase înţărcatul lui Fifi cu cinci ani mai devreme: Flint s-a 
atârnat de mama lui în mod constant, scâncind dacă cumva se 
îndepărta de el doar câţiva metri, se vira în Flo când aceasta 
purica pe vreuna din odraslele ei și ţipa dacă cumva ea nu-i 
acorda imediat atenţie. 

În ultimele zile de sarcină, ni se făcuse într-adevăr milă de 
Flo. Era în toiul sezonului uscat și în aer era o fierbințeală 
cumplită. Când se deplasa încet pe cărările de munte, trebuia să 
sprijine nu numai viitorul prunc din pântecele ei umflat 
îngrozitor, ci și pe Flint, cel pe jumătate adolescent, care se 
atârna ridicol de trupul ei bătrân și fragil. Uneori, când îi 
urmăream, mă temeam că Flo nu va supravieţui nașterii unui alt 
pui. Se oprea după câteva minute să se odihnească și deseori 
privirea îi era goală. Flint era și el o pacoste pentru bătrâna 
mamă. Când ea stătea câteva clipe, el era nerăbdător să plece, 
să ajungă la pomii fructiferi spre care se îndreptau. O împingea 
mereu în spinare pe Flo, scâncea tot mai tare, până când se 
ridica și pornea iar greoi, iar Flint imediat se atârna de ea. 
Uneori, chiar o lovea cu piciorul dacă Flo nu-i răspundea atunci 
când îi smucea braţul. Și când nu o sâcâia să plece, o plictisea 
să-l curețe, sein când și trăgând-o de mână dacă ea nu-l băga în 
seamă. 

Am văzut noul-născut. Flame, când abia se uscase, devreme 
dimineaţa. E posibil ca Flo să se fi deplasat într-un culcuș nou în 
timpul nopţii cu lună plină, sau coborâse pentru a naște pe 
pământ, căci în zoii nu mai era în culcușul pe care și-l așternuse 
cu o seară înainte. 

Flame, chiar în primele zile, era drăgălașă, spre deosebire de 
micuțul și pocitul Goblin. Avea chipul palid în care ochii, ceţoși 
după naștere, păreau aproape albaștri. Ne-a surprins totuși cât 


de puţin păr avea; pieptul, pântecele și interiorul braţelor și 
picioarelor erau trandafirii. 

Am urmărit-o pe Flo în dimineaţa aceea; era însoţită de Flint 
și cu o mână o sprijinea pe Flame și placenta de care încă mai 
era legat puiul. Ne-a mirat comportamentul exemplar pe care 
Flint l-a avut în primele câteva săptămâni după nașterea lui 
Flame. N-a mai sâcâit-o pe Flo să-l purice și nici n-a mai încercat 
să i se suie în cârcă. Se ducea deseori s-o atingă pe Flame, dar 
când Flo îi dădea ușor mâna la o parte, el nu insista. 

N-am să uit când, după ce încercase să pună mâna pe micuța 
lui soră și fusese în mod repetat respins, Flint a luat cu bună- 
știință o rămurică și s-a înclinat s-o atingă pe Flame cu ea. Pe 
urmă, a tras-o înapoi și a început s-o adulmece la capăt. 
Povestea s-a petrecut când Flame nu avea nicio zi, dar și ulterior 
l-am văzut repetând mișcarea. De fapt, se slujea de rămurică ca 
de o unealtă care să-l ajute în încercarea de a descoperi ce era 
cu nou-născutul. 

Flame s-a dezvoltat repede devenind un pui sănătos, alert și 
întrucâtva precoce. Flint, totuși, după purtarea frumoasă de la 
început, a început să dea semne că e gata să redevină puiul 
răzgâiat, dependent și enervant care fusese înainte de nașterea 
surorii lui. Din nou avea pretenţia ca Flo să-l ia în cârcă, când 
familia se punea în mișcare: și chiar au fost câteva împrejurări 
când Flint, speriat brusc, s-a atârnat de pântecele mamei, 
îmbrăţișând trupul mărunt al lui Flame precum și al mamei. 
Dacă Flo nu-i permitea imediat să urce în culcușul ei și al lui 
Flame, începea să facă scene de isterie. 

Pe măsură ce treceau săptămânile, comportamentul lui Flint a 
început să semene tot mai mult cu cel al unui pui orfan; nu mai 
răspundea la toate invitaţiile de joacă ale celorlalţi pui; își 
petrecea perioade mai îndelungate curăţându-se, devenise 
vizibil letargic și apatic. Cu toate acestea, nu arăta nicio dorinţă 
că ar vrea să-i facă vreun rău lui Flame, spre deosebire de unii 
copii care sunt geloși pe fraţii și surorile lor. Când Flame avea 
trei luni și Flo nu mai era atât de posesivă cu ea, Flint și Fifi își 
petreceau mult timp curăţind-o sau dezmierdând-o. Uneori 
făceau cu schimbul s-o ducă prin pădure, iar Flo mergea greoi în 
urma lor, aparent fără să se neliniștească. 

Când Flame a împlinit șase luni, bătrâna Flo s-a îmbolnăvit de 
aceeași boală asemănătoare gripei care îl atacase pe William, și 


care se abate asupra cimpanzeilor aproape în fiecare anotimp 
ploios. Timp de șase zile Flo, Flint și Flame au dispărut, și toți 
studenţii de la Centrul de Cercetări au plecat pe echipe în 
căutarea lor. Când a fost în cele din urmă găsită. Flo era atât de 
bolnavă încât abia se mai putea mișca, iar Flame dispăruse. Ne 
așteptam ca Flo să moară pentru că nu mai putea să mănânce 
și nici să urce panta udă. Dar, surprinzător, bătrâna femelă re- 
zistentă și-a recăpătat sănătatea și vigoarea. 

De atunci încolo, Flint, care nu fusese deloc bolnav, a început 
să dea dovadă de o schimbare în comportament. Pe măsură ce 
treceau zilele, și-a pierdut din letargie și a început să se joace 
iar des cu vechii tovarăși, să se învârtească și să facă piruete și 
tumbe la fel ca în zilele premergătoare nașterii lui Flame. Dar nu 
a renunţat la comportamentul infantil - de fapt, Flint era mai 
dependent de Flo ca oricând. O vreme am avut impresia că s-ar 
putea să înceapă să sugă iar, căci mereu își lipea buzele de 
sfârcurile lui Flo; dar se pare că, în timpul bolii, laptele secase. 
In toate celelalte privinţe, însă, Flint devenise iar puiul lui Flo. 
Impărţea hrana cu el, îl lăsa să i se caţăre în cârcă, sau chiar, în 
anumite ocazii, să i se atârne de pântece. ÎI purica mereu şi, ca 
pe vremuri. Il lăsa în culcușul ei noaptea. Această stare de 
lucruri a durat până când Flint a depășit vârsta de șase ani. 

Ce anume se greșise în creșterea lui Flint? Oare fusese prea 
„răsfăţat” din cauza atenţiei exagerate a mamei, surorii și a 
celor doi fraţi mai mari, pe când era nou-născut? Având în spate 
familia strâns unită, fără îndoială că făcuse întotdeauna ce 
poftise în relaţiile cu indivizii din afara grupului familial. Nu 
reușise Flo să-și înţarce fiul la timpul potrivit pentru că era 
bătrână și nu mai făcea faţă la scenele de isterie ale lui Flint 
când ea îi refuza pieptul? 

Oricare ar fi motivul eșecului lui Flo, nu încape îndoială că 
astăzi Flint este un adolescent anormal. Își va pierde el aceste 
ciudăţenii când va mai crește, sau unele din trăsăturile infantile 
vor persista și la maturitate? Această întrebare ca și multe altele 
pot primi răspuns într-o cercetare continuă efectuată la Gombe 
Stream. Până acum ne-a impresionat în repetate rânduri gradul 
în care puiul care se dezvoltă depinde de mama sa. Cine ar fi 
crezut că un cimpanzeu de trei ani ar putea muri dacă își pierde 
mama? Cine și-ar fi închipuit că un pui de cinci ani încă mai 
poate suge și dormi noaptea alături de mama lui? Cine ar fi visat 


că un mascul matur, din punct de vedere social, care are 
aproape optsprezece ani, încă își poate petrece mult timp în 
tovărășia bătrânei sale mame? 

Se pare că, până acum, majoritatea mamelor de cimpanzeu 
sălbatic sunt cât se poate de eficiente în creșterea puilor. Totuși 
am descoperit că greșelile materne ocazionale, cum au fost 
neputinţa lui Flo de a-l înțărca pe Flint la timp sau atitudinea 
întrucâtva dură a lui Passion faţă de puiul ei Pom, pot avea 
consecinţe serioase pentru puii respectivi. 

Mă aflam la Gombe Stream de câteva luni în anul 1966 când 
propriul meu copil venea pe lume și de asemenea în anul 
următor când puiul meu era mic de tot. Am urmărit mamele de 
cimpanzeu care se îngrijeau de puii lor, dintr-o nouă 
perspectivă. De la început, Hugo și cu mine am fost impresionați 
de multe dintre tehnicile lor și ne-am hotărât să aplicăm câteva 
dintre ele la creșterea propriului nostru copil. Mai întâi, ne-am 
hotărât să-i dăm posibilitatea să aibă cât mai mult contact fizic, 
afecţiune și joc. A fost hrănit la sân, mai mult sau mai puţin la 
cerere, timp de un an. Nu l-am lăsat să plângă în pătuţul lui. 
Oriunde mergeam, îl luam cu noi, astfel încât oricât de mult s-ar 
fi schimbat decorul, legăturile cu părinţii lui să rămână stabile. 
Când îl pedepseam, repede îl alinam prin contactul fizic, iar 
când era mic, încercam să-l distragem în loc să-l împiedicăm să 
săvârșească vreo năzdrăvănie. 

Pe măsură ce a crescut, a devenit tot mai necesar, 
bineînţeles, să temperăm tehnicile cimpanzeilor cu propriul 
nostru bun-simţ - la urmă urmei ne ocupam de un copil, nu de 
un pui de cimpanzeu. Totuși, am încercat să nu-l pedepsim 
pentru greșelile lui până la vârsta când putea înţelege motivul 
pentru care era certat, și am continuat să-l ţinem tot timpul cu 
noi și să-i oferim mereu îmbărbătare fizică și spirituală. 

Oare, metoda noastră educativă era bună? Încă nu puteam să 
ne pronunțăm. Putem numai să arătăm astăzi, când copilul 
nostru are patru ani, că este ascultător, extrem de alert și vioi, 
se împrietenește repede cu alţi copii și adulţi, este relativ 
curajos și atent cu alţii. In plus, și chiar contra prezicerilor 
multora dintre prietenii noștri, este foarte independent. Dar, 
fără îndoială, ar fi putut să aibă aceleași trăsături chiar dacă l- 
am fi crescut altfel. 


Capitolul XIX 


ÎN UMBRA OMULUI 


Succesul extraordinar al omului ca specie (dacă într-adevăr 
cuvântul succes este cel mai potrivit) este rezultatul dezvoltării 
evolutive a creierului său, ceea ce a dus, printre altele, la 
folosirea și fabricarea uneltelor, la abilitatea de a rezolva 
problemele prin judecată logică, cooperare voită și limbaj. Una 
din asemănările cele mai izbitoare dintre cimpanzeu și om din 
punct de vedere biologic constă în structura creierului. 
Cimpanzeul, cu capacitatea sa mare pentru o judecată primitivă, 
dovedește un tip de inteligenţă care este mai apropiată de cea a 
omului decât a oricărui alt mamifer existent azi. Creierul 
cimpanzeului modern probabil că nu se deosebește de creierul 
care cu atât de multe milioane de ani în urmă a îndrumat 
comportamentul primilor oameni primitivi. 

Inainte de acea zi îndepărtată când i-am urmărit pe David 
Barbă Colilie și Goliath modificând firele de iarbă ca să le poată 
folosi la termite, faptul că omul preistoric și-a fabricat unelte era 
socotit ca fiind unul dintre criteriile majore care l-au deosebit de 
celelalte creaturi. După cum am arătat mai înainte, cimpanzeul 
nu-și modelează „sculele”, „după un tipar fix și regulat” - dar 
probabil că și omul preistoric, înainte de a-și dezvolta uneltele 
de piatră, se folosise de paie și bețe. La acea etapă, pare puţin 
plauzibil ca el să-și fi fabricat unelte după un tipar fix. 

Din cauza asociaţiei strânse a uneltelor cu omul, asociaţie 
care se stabilește în majoritatea minţilor oamenilor, întotdeauna 
s-a acordat o atenţie specială animalelor care sunt în stare să 
folosească un obiect în chip de unealtă; dar este important să 
ne dăm seama că doar această abilitate nu indică în mod 
necesar o inteligenţă specială din partea creaturii respective. 
Faptul că cinteza de Galapagos folosește un ghimpe sau o 
frunză de cactus pentru a scoate insecte din crăpăturile scoarţei 
este, într-adevăr, un fenomen fascinant, dar care nu conferă 
păsării mai multă inteligenţă decât are o ciocănitoare obișnuită 
care-și folosește ciocul lung și limba în aceleași scopuri. 

Punctul la care folosirea și confecţionarea uneltelor ca atare 


capătă o semnificaţie evolutivă este, fără îndoială, când un 
animal poate să-și adapteze, unei mari varietăți de scopuri, 
abilitatea de a manipula obiecte și când poate folosi un obiect, 
în mod spontan, pentru a rezolva o problemă nouă, ce s-ar 
dovedi de nerezolvat fără folosirea unei unelte. 

Numai la Gombe Stream am văzut cimpanzeii folosind obiecte 
pentru scopuri diverse. Ei folosesc tulpiniţe și bețe pentru a 
captura și a mânca insecte și dacă unealta nu este potrivită, 
atunci ea este modificată. Folosesc frunze pentru a suge apa la 
care nu pot ajunge cu buzele, dar mai întâi mestecă frunzele și 
astfel le sporesc puterea de absorbţie. Un individ a folosit un 
burete asemănător pentru a curăța ultimele rămășițe de creier 
din interiorul craniului unui babuin. l-am văzut folosind 
mănunchiuri de frunze pentru a curăța mizeria de pe trup sau 
pentru a-și tampona rănile. Folosesc uneori beţele în chip de 
pârghii pentru a lărgi intrarea în stupii subterani de albine. 

Până acum niciun cimpanzeu nu a reușit să folosească o 
unealtă pentru a confecţiona alta. Chiar și învăţat, un 
cimpanzeu care a fost supus unor teste obositoare nu a reușit să 
folosească un topor de piatră pentru a sfărâma o bucată de 
lemn în așchii necesare să scoată hrana dintr-o ţeavă îngustă. A 
reușit acest lucru abia atunci când materialul s-a pretat la 
sfărâmat între dinţi; cu toate că i s-a arătat de mai multe ori 
cum să folosească toporul la lemne tari, niciodată n-a încercat 
măcar.! Cu toate acestea, e necesar să fie testaţi mulţi alţi 
cimpanzei înainte de a se afirma că specia cimpanzeilor nu este 
în stare să realizeze acest act. De exemplu unii oameni sunt 
matematicieni, alţii, însă, nu sunt. 

Și astfel, când evoluţia cimpanzeului pe teren este comparată 
cu abilităţile prezente în situaţiile de testare se pare că, în 
decursul timpului, va reuși să-și dezvolte o cultură mai 
sofisticată a uneltelor. La urma urmelor omul primitiv a 
continuat să-și folosească primele unelte de piatră timp de mii 
de ani, în mod virtual aproape fără modificări. Apoi, brusc, 
găsim o cultură de unelte de piatră mai rafinată, care este 
răspândită pe toate continentele. E posibil ca un geniu al epocii 
de piatră să fi inventat noua cultură, iar tovarășii săi, care fără 


1 Khroustov, H.F. (1964). Formarea și granița extremă a activității 
aplicative a antropoizilor. Congresul de Antropologie și Științe Etnologice. 
Moscova. 


îndoială că învățau și se imitau unii pe alţii, au copiat noua 
tehnică. 

Dacă cimpanzeul va avea condiţii să trăiască, s-ar putea ca 
brusc să dea naștere la o rasă de cimpanzei cu supra-creier și să 
producă o nouă cultură a uneltelor. Pentru că este aproape sigur 
că atâta vreme cât abilitatea de a manipula obiecte este 
înnăscută la cimpanzei, tiparele actuale de folosire a uneltei, 
practicate de cimpanzeii de la Gombe Stream, sunt deprinse de 
pui de la cei vârstnici. Am văzut un exemplu foarte elocvent în 
acest sens. S-a întâmplat ca una din femele să se 
îmbolnăvească de diaree; a ridicat un mănunchi mare de frunze 
cu care și-a șters posteriorul. Puiul ei de doi ani, care o urmărea 
atent, a ridicat de două ori mănunchiuri de frunze cu care și-a 
șters propriul posterior micuţ și curat. 


Pentru mine și Hugo, și fără îndoială pentru o sumedenie de 
savanţi interesaţi de comportamentul și evoluţia omului, un 
aspect extrem de semnificativ al comportamentului 
cimpanzeilor constă în asemănarea strânsă între multe dintre 
gesturile și poziţiile lor comunicative și cele ale omului. Nu 
numai mișcările și atitudinile sunt similare cu ale noastre, dar și 
contextele în care ele apar. 

Când un cimpanzeu se sperie brusc, deseori se întinde să 
atingă sau să îmbrăţișeze un alt cimpanzeu din apropiere, așa 
cum o fetișcană care urmărește un film de groază, poate să 
apuce strâns mâna însoțţitorului. Atât cimpanzeii cât și oamenii 
păr că se calmează, în situaţii de stres, prin contactul fizic cu un 
alt individ. Odată David Barbă Colilie și-a zărit imaginea într-o 
oglindă; îngrozit, a îmbrăţișat-o pe Fifi care nu avea decât trei 
ani. Chiar și un asemenea contact cu un cimpanzeu foarte mic 
părea să-l liniștească; treptat s-a relaxat și rânjetul de spaimă i- 
a dispărut de pe chip. Oamenii pot uneori să se liniștească în 
momentele de criză emoţională dacă ţin în braţe sau mângâie 
un câine sau un alt animal îndrăgit. 

Această alinare pe care și cimpanzeul și omul par s-o aibă din 
contactul fizic își are probabil originea în anii de copilărie, când 
multă vreme atingerea mamei sau contactul cu un alt trup 
păreau să-i calmeze temerile și să-i aline neliniștile, și la puii de 
om și de cimpanzeu. Așa că, pe măsură ce copilul crește, iar 
mama nu mai este în apropiere tot timpul, el caută cel mai bun 


înlocuitor - contactul fizic strâns cu un alt individ. Dacă mama 
este alături, totuși, el o alege în mod deliberat ca persoană care- 
i poate oferi alinare. Odată, când Figan avea opt ani, a fost 
ameninţat de Mike. A strigat tare și s-a grăbit spre Flo, trecând 
pe lângă șase sau șapte alți cimpanzei; pe urmă i-a întins mâna 
și ea i-a întins-o pe a ei. Calmat, Figan s-a oprit brusc din ţipat. 
Şi puii de om continuă să-și descarce inimile mamelor lor, mult 
timp după ce zilele copilăriei au trecut, cu condiţia, bineînţeles, 
să existe între ei o relaţie afectivă. 

Există și unii cimpanzei care, mai mult ca alţii, par să încerce 
în mod constant să se pună bine cu superiorii lor. Melissa, de 
exemplu, mai ales când era tânără, obișnuia să se grăbească să- 
și pună mâna pe ceafa unui mascul adult aproape de fiecare 
dată când trecea câte unul în apropiere. Dacă se întorcea spre 
ea, ca schița deseori și rânjetul de supunere. Se prea poate ca 
Melissa, ca și ceilalți cimpanzei care încearcă mereu să se pună 
bine în acest mod, să se simtă în siguranţă în prezenţa unui 
superior social, așa că ea caută o îmbărbătare constantă prin 
contactul fizic. Dacă individul dominator o atinge ca răspuns, cu 
atât mai bine. 

Există fără îndoială multe Melisse umane; genul de oameni 
care atunci când încearcă să fie extrem de prietenoși, se întind 
să atingă persoana respectivă și zâmbesc mereu și deferent. De 
obicei, aceștia sunt indivizii care pentru un motiv sau altul nu 
sunt siguri pe ei, sunt ușor handicapati în contextul social. Ce- 
am putea spune despre zâmbet? Există multe controverse cu 
privire la evoluţia zâmbetului uman. Dar aproape sigur că 
suntem în posesia a două tipuri de zâmbet destul de diferite, 
chiar dacă cu mult timp în urmă ele au derivat din aceeași 
mimică facială. Zâmbim când suntem amuzaţi și zâmbim când 
suntem ușor nervoși, temători sau sfârșiţi. Unii oameni, când 
sunt nervoși în cadrul unui interviu, zâmbesc la aproape tot 
ceea ce li se spune. lar acesta este tipul de zâmbet care pro- 
babil poate fi strâns corelat cu rânjetul de supunere al 
cimpanzeului speriat. 

Când cimpanzeii sunt ultra încântați la vederea unui morman 
uriaș de banane, se mângâie, se sărută și se îmbrățișează, așa 
cum doi francezi se îmbrățișează la auzul unei vești bune sau 
cum copilul sare să-și strângă mama în braţe când aceasta îi 
spune că i-a îndeplinit o dorință anume. Cunoaștem cu toții 


acele sentimente de emoție sau fericire intensă care îi 
determină pe oameni să ţipe și să sară în sus, sau să 
izbucnească în lacrimi. Nu e de mirare că cimpanzeii, dacă au 
vreun sentiment asemănător, încearcă să se calmeze 
îmbrăţișându-și tovarășii. 

Am descris anterior cum cimpanzeul, după ce este ameninţat 
sau atacat de un superior, își poate urma agresorul ţipând și 
ghemuindu-se la pământ sau întinzându-i mâna. De fapt, el 
cerșește îmbărbătarea celuilalt. Uneori el nu se destinde până 
când nu a fost atins sau mângâiat, sărutat sau îmbrățișat; Figan 
a făcut de câteva ori istericale când nu i s-a oferit un asemenea 
contact, trântindu-se la pământ, ţipând de-l durea gâtul, până 
când agresorul l-a calmat cu o atingere. Am văzut un copil 
comportându-se în același mod, ţinându-se după mama lui prin 
toată casa cu toate că ea îi spusese s-o lase în pace, ţipând, 
atârnându-i-se de fuste, până când ea l-a luat în braţe, l-a 
sărutat și l-a drăgălit în chip de iertare. Un sărut, sau o 
îmbrăţișare, sau un alt gest de dezmierdare reprezintă aproape 
un final inevitabil odată ce disputa matrimonială s-a încheiat, iar 
strângerea mâinilor, care denotă reînnoirea prieteniei și 
împăcarea reciprocă după o ceartă, se observă la multe culturi. 

Dacă încercăm să stabilim o paralelă între comportamentul 
uman și cel al cimpanzeilor ne lovim de dificultăți abia când 
luăm în considerare problemele morale implicate în cazul în care 
o fiinţă umană solicită iertarea alteia sau o oferă ea însăși. În 
societatea cimpanzeilor principiul implicat când un subordonat 
caută îmbărbătare din partea unui superior, sau când un individ 
de rang înalt îl calmează pe altul, nu se leagă câtuși de puţin de 
justeţe sau injusteţe în cazul actului agresiv. O femelă, care este 
atacată doar pentru simplul motiv că s-a întâmplat să stea prea 
aproape de un mascul care se manifestă, se va apropia tot ea 
de mascul pentru a-i cere un gest de îmbărbătare, la fel ca și 
femela care este lovită de mascul pentru că a încercat să ia un 
fruct din grămada lui. 

Din nou, când facem o comparaţie directă între efectul unei 
atingeri sau îmbrăţișări alinătoare asupra omului sau îmbrăţișări 
alinătoare asupra omului sau cimpanzeului agitat, problema se 
complică dacă ne aventurăm în motivaţia care direcţionează 
gestul maimuţei sau al omului care oferă alinarea. Căci oamenii 
sunt capabili să acţioneze din motive pur altruiste; ne poate 


părea cu adevărat rău pentru cineva și ne străduim să-i împăr- 
tășim necazurile într-o încercare de a oferi alinare și mângâiere. 
E puţin probabil ca un cimpanzeu să acţioneze din sentimente 
asemănătoare; mă îndoiesc că și membrii aceleiași familii, oricât 
ar fi de uniţi prin afecţiune puternică reciprocă, sunt acţionaţi de 
altruism în relaţiile dintre ei. 

Pe de altă parte, exista cazuri când se pot face paralele. Cei 
mai mulţi dintre noi resimţim o stare de totală stânjeneală sau 
neplăcere în prezenţa unei persoane nenorocite care plânge. 
Poate că ne simţim îndemnați s-o liniștim, nu pentru că ne-ar 
părea rău pentru ea, în sensul altruist, ci deoarece 
comportamentul ei ne tulbură propriul nostru sentiment de 
mulțumire. Poate că imaginea și mai ales sunetele scoase de 
subordonat ghemuit și care ţipă îl fac în mod similar pe 
cimpanzeu să se simtă stânjenit, cel mai eficient mod de a 
schimba situaţia fiind să-l calmeze pe celălalt cu o atingere. 

Mai avem de luat în considerare încă un aspect legat de 
întregul concept de comportament alinător ai cimpanzeilor, și 
acesta este rolul posibil jucat în evoluţia comportamentului lor 
de puricatul în grup. Căci pentru cimpanzei, și fără îndoială și 
pentru alte animale, puricatul în grup este forma cea mai 
pașnică, mai relaxantă și mai prietenoasă de contact fizic. Puiul 
de cimpanzeu nu duce niciodată lipsă de contact fizic pentru că 
petrece mult timp alături de mama sa. Pe urmă, pe măsură ce 
crește, petrece mai multă vreme departe de mamă și de 
asemenea o perioadă mai îndelungată jucându-se cu ceilalţi pui; 
iar joaca, în mod tipic, implică mult contact fizic. Pe măsură ce 
puiul se maturizează, se joacă din ce în ce mai puţin; în același 
timp își petrece perioade tot mai îndelungate puricându-se în 
grup alături de mamă și rubedenii, și când e mai mare, alături 
de ceilalţi adulţi. Uneori, puricatul între indivizii adulţi poate 
dura și două ore. Nevoia evidentă de puricat în grup a fost bine 
demonstrată de bătrânul domn McGregor care, cu picioarele 
paralizate, s-a târât cei șaizeci de metri pentru a încerca să se 
alăture unui grup de masculi care se puricau. 

Când un cimpanzeu solicită puricatul, de obicei se apropie de 
partenerul ales și stă în poziţie verticală dinaintea lui, fie cu fața 
la el, cu capul ușor înclinat, fie întors, și deci arătându-i 
posteriorul. E posibil atunci ca prezentarea de supunere a 
posteriorului, precum și aplecarea sau ghemuirea de supunere 


să fi derivat din poziţiile folosite pentru a cere puricatul? Oare în 
negurile trecutului, subordonatul se apropia de superiorul lui, 
după ce fusese ameninţat, pentru a cerși atingerea liniștitoare și 
de îmbărbătare a degetelor care purică? Dacă lucrurile stau așa, 
atunci răspunsul  cimpanzeului solicitat - atingerea sau 
mângâierea - pot fi derivate în mod echivalent dintr-un tipar al 
puricatului. Fără îndoială că în anumite ocazii, câteva scurte 
mișcări de puricat au loc când individul dominator răspunde 
ţinutei de supunere a subordonatului. Este cât se poate de 
rezonabil să ne închipuim că un asemenea răspuns s-ar fi putut 
realiza de-a lungul secolelor așa încât, astăzi, cimpanzeul nu 
face decât un simplu gest de atingere sau mângâiere în locul 
puricatului însoţitorului supus. 


Când doi cimpanzei se salută după o despărţire, comporta- 
mentul lor deseori seamănă izbitor cu cel arătat de doi oameni 
în același context. Cimpanzeii se pot înclina sau ghemui la 
pământ, pot întinde mâinile, se pot săruta, îmbrăţișa, atinge sau 
mângâia pe aproape oricare parte a corpului, mai ales capul, 
chipul și organele genitale. Un mascul poate apuca o femelă sau 
un pui de sub bărbie. Oamenii, în multe culturi prezintă unul sau 
mai multe din aceste gesturi. 

În societăţile umane, mare parte din comportamentul de salut 
a fost ritualizat. Un om care trece pe lângă o cunoștință pe 
stradă nu înclină neapărat capul ca să arate că recunoaște 
statutul social superior al celuilalt, totuși, fără îndoială, gestul 
derivă din înclinarea în semn de supunere. Nu zâmbim doar 
când suntem nervoși sau ne simţim stingheri în timpul salutului; 
cu toate acestea, propriile noastre forme de salut slujesc deseori 
drept recunoaștere a statutului social al individului respectiv, 
mai ales în situaţiile oficiale. 

Un salut între doi cimpanzei aproape întotdeauna slujește 
acestui scop - el restabilește statutul de dominație al unuia faţă 
de celălalt. Când nervoasa Olly îl salută pe Mike, ea poate să-i 
întindă mâna, să se încline până la pământ, să se ghemuiască 
supusă cu capul aplecat. De fapt, ea recunoaște rangul superior 
al lui Mike. Acesta poate să-i mângâie sau să-i apuce mâna, sau 
să-i atingă capul ca răspuns la supunerea ei. Un salut între doi 
cimpanzei este de obicei mai demonstrativ când indivizii im- 
plicaţi sunt prieteni buni și mai cu seamă când au stat despărțiți 


câteva zile. Deseori, Goliath cuprindea în braţe pe David, și cei 
doi își lipeau buzele de faţa sau grumazul celuilalt, când se 
întâlneau; pe câtă vreme un salut între Goliath și DI. Worzle 
rareori implica mai mult de o atingere întâmplătoare, chiar și 
atunci când cei doi nu se văzuseră de mult. 

Nu numai gesturile de supunere și îmbărbătare ale 
cimpanzeilor se aseamănă mult cu ale noastre. Multe dintre 
jocurile lor aduc cu jocurile copiilor. Mișcările degetelor 
cimpanzeilor când se joacă sunt aproape identice cu ale 
noastre. Manifestările agresive ale cimpanzeului nu se 
deosebesc prea mult de ale noastre. Asemeni omului, 
cimpanzeul înfuriat poate să-și fixeze adversarul cu privirea. 
Poate să ridice braţul rapid, să-ţi dea capul puţin pe spate, cu un 
gest nervos, să alerge spre adversar în poziţie verticală și 
agitându-și braţele, să arunce pietre, să mânuiască bețe, să 
pocnească, să muște, să lovească cu piciorul, să zgârie și să 
tragă de păr victima. 

De fapt, dacă trecem în revistă întreaga gamă de comunicare 
pozițională și gestică a cimpanzeilor pe de o parte și cea a 
oamenilor pe de altă parte, vom găsi cazuri izbitor de 
asemănătoare. Atunci ar reieși că fie omul și cimpanzeul și-au 
dezvoltat gesturile și poziţiile într-un mod văditor similar, fie că 
undeva, în negura trecutului foarte îndepărtat, au avut un 
strămoș comun; un strămoș care comunica cu semenii săi cu 
ajutorul sărutului și îmbrăţișării, atinsului și mângâiatului, 
precum și prin apucarea mâinilor. 

Una dintre deosebirile majore între om și cea mai apropiată 
rudă a sa în viaţă este, fără îndoială, faptul că cimpanzeul nu și- 
a dezvoltat darul vorbirii. Chiar și cele mai susţinute eforturi de 
a-i învăţa pe cimpanzeii mici să vorbească s-au soldat cu eșec. 
Graiul articulat reprezintă însă un pas cu adevărat uriaș în 
evoluţia omului. 

Cimpanzeii posedă o varietate mare de sunete de chemare, 
iar acestea slujesc desigur la transmiterea unor tipuri de 
informaţii. Când un cimpanzeu găsește hrană bună el scoate 
niște lătrături puternice; alți cimpanzei din apropiere își dau 
imediat seama că e vorba de o sursă de hrană și se grăbesc să i 
se alăture. Un cimpanzeu atacat ţipă, iar acest lucru poate pune 
în alertă pe mama sa sau pe un prieten care se grăbește să-i 
sară în ajutor. Un cimpanzeu confruntat cu o situaţie alarmantă 


și potenţial periculoasă scoale sunetul înfricoșător „wraaaa” și 
din nou, alţi cimpanzei se grăbesc să apară în acel loc pentru a 
vedea ce se întâmplă. Un cimpanzeu mascul, care e gata să 
intre într-o vale sau să se repeadă la o sursă de hrană, scoate 
ţipete puternice gâfâite, iar ceilalţi indivizi își dau seama nu 
numai că mai sosește un membru al grupului lor, dar și cine 
anume. Pentru urechile noastre umane, cimpanzeul se 
caracterizează în primul rând prin aceste ţipete gâfâite. Acest 
lucru este semnificativ deoarece ţipătul gâfâit, mai ales, este cel 
care slujește la menţinerea contactului dintre grupurile 
împrăștiate ale comunităţii. Totuși, cimpanzeii pot fără îndoială 
să se recunoască și prin alte chemări - o mamă cunoaște țipătul 
odraslei. Probabil un cimpanzeu poate recunoaște chemările 
majorităţii cunoștințelor sale. 

Cu toate acestea, deși chemările cimpanzeilor slujesc la 
transmiterea informaţiilor esenţiale despre situaţii și indivizi, ele 
nu pot, în cea mai mare parte, să fie comparabile cu graiul 
articulat. Omul, cu ajutorul cuvintelor, poate comunica idei 
abstracte; el poate beneficia de experienţele altora fără să 
trebuiască să fie prezent la ele; poate face planuri de cooperare 
inteligente. Totuși, când oamenii ajung la un schimb de 
sentimente, majoritatea se reîntorc la vechiul tip de comunicaţie 
gestică al  cimpanzeului -  mângâierea de  îmbărbătare, 
îmbrăţișările exuberante, strângerea inimilor. lar când, în aceste 
ocazii, se întrebuinţează și cuvinte, deseori le folosesc cam în 
același mod în care un cimpanzeu își rostește chemările - pur și 
simplu pentru a reda emoția resimţită în acel moment. „Te 
iubesc. Te iubesc”, repetă la nesfârșit îndrăgostitul, încercând să 
transmită iubitei pasiunea sa copleșitoare, nu prin cuvinte, ci 
prin îmbrăţișări și mângăieri. Când suntem miraţi rostim niște 
suntem mânioși ne putem exprima prin înjurături și alte expresii 
lipsite de înţeles. Această folosire a cuvintelor, la nivel 
emoțional, este diferită de oratorie, literatură, conversație 
inteligentă, la fel cum sunt mărâiturile și tipetele cimpanzeilor. 

De curând s-a demonstrat că cimpanzeul este capabil de a 
comunica cu oamenii într-un mod cât se poate de sofisticat. 
Există, în America, doi savanţi, Allen și Beatrice Gardner, care 
au dresat un pui de cimpanzeu să folosească semnele din 
limbajul surdo-muţilor. Familia Gardner consideră că, deoarece 


gestica și ţinuta formează un aspect atât de semnificativ pentru 
tiparele de comunicare ale cimpanzeilor, asemenea limbaj bazat 
pe semne poate fi mai potrivit decât strădania de a-i învăţa 
cuvinte articulate.!! 

Washoe a fost luată de când era nou-născută și a fost 
înconjurată constant de însoțitori umani. Incă de la început, 
acești oameni au comunicai nu numai cu Washoe, dar și între ei 
când cimpanzeul era de față, prin limbajul semnelor. Singurele 
sunete pe care le scoteau erau acele chemări care imitau 
întrucâtva pe cele ale cimpanzeilor, cum ar fi râsul, exclamaţiile 
și imitarea propriilor sunete ale lui Washoe. 

Experimentul lor a fost încununat de un succes uluitor. La 
vârsta de cinci ani. Washoe poate înţelege cam trei sute 
cincizeci de simboluri diferite, dintre care multe semnifică 
grupuri de cuvinte, nu numai cuvinte separate; și chiar 
cimpanzeul poate folosi corect cam o sută cincizeci dintre ele. 
Familia Gardner a fost criticată că i-a permis lui Washoe să 
folosească semnele „neglijent”. De fapt, unele dintre semne i-au 
fost predate lui Washoe în mod diferit atunci când ele se 
asemănau mult cu vreunul dintre gesturile ei. Alte semne au 
fost schimbate de Washoe singură pe când era mică, și, 
interesant, a rezultat că multe din aceste adaptări 
corespundeau exact cu cele folosite de copiii mici. Cu alte 
cuvinte, ele reprezentau „limbajul copiilor” surdo-muţi. Multe 
dintre ele au fost însă corectate de Washoe când a crescut. 

Nu am văzut-o pe Washoe, dar am urmărit câteva filme care 
demonstrează nivelul la care a ajuns și, în mod ciudat, pe mine 
m-au impresionat cel mai mult greșelile pe care le-a făcut. | s-a 
cerut să numească, unul după altul, o serie de obiecte, pe 
măsură ce acestea erau extrase dintr-un sac. A făcut semnele 
numelor corect și foarte repede, dar chiar și așa, se poate 
argumenta că un câine inteligent va învăţa până la urmă să 
asocieze imaginea unui vas cu un răspuns corect redat printr-o 
zgrepţănare pe dușumea, un pantof prin două zgrepţănări, și 
așa mai departe. Şi pe urmă lui Washoe i s-a arătat o perie, iar 
ea a făcut semnul pentru pieptene. Mie, acest lucru mi s-a părut 
semnificativ - este genul de greșeală pe care îl poate face 
copilul mic care e în stare să denumească pantoful drept papuc, 
sau farfuria drept cană, dar niciodată pantoful drept farfurie. 


11 Gardner, R.A. şi B.T., Science, Vol. 165, pp. 664—72. 


Poate una dintre cele mai fascinante observații ale familiei 
Gardner se referă la momentul când, pentru prima oară, 
Washoe a fost întrebată (în limbajul semnelor) „Cine e aici?” în 
timp ce ea privea într-o oglindă. Washoe, care era familiarizată 
cu oglinzile la vremea aceea, a semnalizat drept răspuns - „Eu, 
Washoe”. 

Aceasta constituie, într-un fel, o dovadă științifică a faptului 
cunoscut de multă vreme, că, într-un mod neclar, vag poate, 
cimpanzeul are o conștiință de sine, primitivă. Fără îndoială că 
există oameni care ar prefera să nu dea crezare acestui lucru 
deoarece, mai înrădăcinată chiar decât vechea idee că omul 
este singura fiinţă capabilă să-și făurească unelte, este aceea că 
numai omul în regnul animal este conștient de sine. Nu de mult, 
mi-a venit în minte că, doar printr-o înţelegere reală a modurilor 
în care cimpanzeii și oamenii dovedesc similitudini de 
comportament, putem să reflectăm cu adevărat asupra 
modurilor în care oamenii și cimpanzeii se deosebesc. Și numai 
atunci vom putea aprecia cu adevărat, din punct de vedere 
biologic și spiritual, gradul real al unicităţii omului. 

Omul este conștient de sine într-un mod diferit de al 
cimpanzeului care, brusc, devine conștient că trupul pe care-l 
vede în oglindă este „Eu”, că părul și degetele îi aparțin /u/, că 
dacă se va întâmpla un eveniment, e/va fi cel speriat, mulţumit 
sau trist. Conștiinţa de sine a Omului depășește conștiința 
primitivă a unui organism viu. Omul cere o explicaţie pentru 
misterul ființei sale, și-și pune întrebări în legătură cu lumea 
care îl înconjoară și cosmosul de deasupra. Așa că Omul, de-a 
lungul secolelor, a preamărit un dumnezeu; s-a dedicat științei; 
a încercat să pătrundă misterul... Omul are o capacitate aproape 
infinită de a se preocupa de lucrurile care depășesc fiinţa lui; se 
poate sacrifica pentru un ideal, se poate contopi cu bucuriile sau 
necazurile altora; poate iubi profund și dezinteresat; poate crea 
și aprecia frumuseţea în nenumărate forme. Nu ar trebui să ne 
mire că un cimpanzeu se poate recunoaște în oglindă. Dar ce- 
am spune dacă un cimpanzeu ar izbucni în lacrimi ascultând 
acordurile lui Bach care răsună din orga catedralei? 

Da, omul pune într-adevăr în umbră cimpanzeul. Totuși, 
cimpanzeul este o creatură de o importanţă covârșitoare pentru 
înțelegerea omului. Așa cum omul îl pune în umbră, tot așa 
pune și el în umbră celelalte animale. Are abilitatea de a rezolva 


probleme cât se poate de complexe, poate folosi și fabrica 
unelte pentru o varietate de scopuri, structura sa socială și 
metodele de comunicare cu semenii săi sunt complexe, și el 
prezintă începuturile unei conștiințe de sine. Cine știe cum vor 
arăta cimpanzeii peste patruzeci de milioane de ani de acum 
încolo? Ar trebui să ne preocupe pe toţi să-i lăsăm să trăiască, 
ca cel puţin să aibă șansa să evolueze. 


Capitolul XX 


INUMANITATEA OMULUI 


Când săgeata ghimpată i-a intrat în carne, Flo s-a clătinat și s- 
a împleticit, agățându-se de o ramură. Flint s-a atârnat de ea, 
lipind îngrozit și sângele din rana mamei a început să picure 
încet pe chipul lui. Priveam fără să mă pot mișca sau striga; Flo 
a pus mâna pe rană și s-a uitat, neîncrezătoare, la sânge. Pe 
urmă, cu o mișcare înceată, a căzut, mai jos, mai jos, mai jos... 
Flint ca o lipitoare se mai atârna de trupul care-și dădea ultima 
suflare, și amândoi au atins pământul cu o bufnitură oribilă. 

Când masca umană care rânjea s-a apropiat, cu dinţii albi 
lucind pe chipul de abanos, pieptul lui Flo a tresăltat greoi 
pentru ultima oară și pe urmă a rămas nemișcat. Țipând, lovind, 
mușcând, Flint a fost vârât în sacul umed, rău-mirositor, mai jos, 
mai jos, mai jos. Cu toate că era beznă, puteam să disting 
umbra neagră a omului. 

M-am trezit scăldată într-o sudoare rece, cu pătura trasă 
peste cap; coșmarul fusese atât de viu încât n-am mai putut să 
adorm la loc. Da - un coșmar. Dar lucrurile astea se petrec tot 
timpul în anumite regiuni din Africa Centrală și Vestică. In multe 
locuri carnea de cimpanzeu este socotită o delicatesă aparte și 
există multe povești cumplite despre puii de cimpanzeu legaţi 
lângă trupurile sfârtecate ale mamelor lor, în pieţele de carne, 
de vânzare pentru viitorul consum dătător de vitamine al 
africanilor deproteinizaţi. Puii de cimpanzeu sunt de asemenea 
foarte solicitați de laboratoarele de cercetări medicale din 
Europa și Statele Unite, iar capturarea lor se face prin 
împușcarea mamelor. Câte mame nu s-au târât probabil pe sub 
baldachinul des al pădurii, rănite mortal, pentru a-și da duhul 
mai târziu, iar puii lor, urmăriţi de o stea nenorocoasă, au rămas 
orfani? Câţi prunci, care supraviețuiesc și împușcăturii și 
bufniturii de pământ, urmează să moară la câteva zile după 
captură, zdruncinaţi și nenorociţi? Bănuiesc că pentru fiecare 
pui în viaţă care ajunge în lumea occidentală, mor în medie alți 
șase. 

Mai există o umbră care se întinde peste cimpanzeu în zilele 


noastre, căci, odată cu răspândirea agriculturii și a industriei 
forestiere, habitatul și viaţa cimpanzeilor sunt puse în primejdie. 
Pădurile sunt tăiate pentru a face loc plantațiilor, iar pomii 
fructiferi sunt otrăviţi pentru a lăsa un spaţiu mai mare copacilor 
necesari la producerea cherestelei. Mai mult, deoarece 
cimpanzeii sunt sensibili la toate bolile infecțioase ale omului, 
pretutindeni unde se află în vecinătatea noilor așezări omenești 
sunt ameninţaţi de epidemii. 

Din fericire, unii își dau seama de pericolele se ameninţă 
cimpanzeii din sălbăticie. Guvernele luminate ale Ugandei și 
Tanzaniei oferă protecţie populațiilor lor de cimpanzei și o 
întrunire internaţională recentă cu privire la conservarea 
speciilor a căzut de acord ca aceste maimuțe să fie trecute pe 
lista speciilor amenințate de dispariţie, și care au nevoie de 
protecție. S-au înfiinţat niște programe astfel ca cimpanzeii 
necesari cercetărilor să poată fi crescuţi în captivitate, iar dacă 
se vor obţine în acest scop colonii mari și reușite, se va 
restrânge decimarea constantă a grupurilor aflate în sălbăticie. 
Cimpanzeul este, fără îndoială, numai una dintre multele specii 
amenințate cu exterminarea în sălbăticie: dar el este, la urma 
urmelor, cea mai apropiată rudă a noastră și ar fi tragic dacă 
atunci când nepoţii noștri se vor face mari, cimpanzeii să mai 
există numai în grădina zoologică și în laboratoare. Un gând 
înspăimântător, deoarece, în majoritatea cazurilor, cimpanzeul 
în captivitate este foarte diferit de creatura superbă pe care am 
cunoscut-o atât de bine în sălbăticie. 

Astăzi, multe grădini zoologice încep să-și arate cimpanzeii în 
grupuri aflate în îngrădituri destul de spaţioase, dar există încă 
multe maimuțe închise în celulele demodate de beton, cu gratii. 
Într-o vară am cunoscut doi cimpanzei bătrâni la o grădină 
zoologică, un mascul și o femelă. Erau găzduiţi într-o cușcă 
foarte mică cu o porţiune exterioară și una interioară, separate 
printr-o ușă de oţel. În vara aceea era foarte cald, și cu toate că 
erau ţinuţi afară, cu ușa despărțitoare închisă, nu exista umbrar, 
iar când soarele era la amiază, cimentul ardea pur și simplu. 
Cimpanzeii nu aveau nicio creangă pe care să stea, numai o 
poliţă de lemn extrem de mică, pe care se puteau așeza doar cu 
rândul - și bineînţeles că întotdeauna masculul stătea când era 
fierbințeală. Erau hrăniţi de două ori pe zi - o dată dis-de- 
dimineaţă, și o dată târziu după amiază. Rezerva de apă se 


termina în mod normal pe la ora zece dimineaţa, dar nu era 
reîmprospătată. 

Stăteam și mă gândeam de când uitaseră probabil aceste 
animale tulpinile de viță, pământul afinat, alergatul printre 
ramuri și bucuria de a se fugări prin pădure, atârnaţi de 
trupurile mamelor lor. Probabil că singura plăcere ce le 
rămăsese consta în mâncare, dar nu mai puteau să se înfrupte 
cu insectele zemoase, sau să se bucure de savoarea cărnii 
prinse de curând; și nici nu mai puteau să se caţăre într-un 
copac umbros și răcoros, cu mârâituri de plăcere, pentru a se 
ghiftui cu fructele coapte la soare. Și cât de mare trebuie să fie 
intervalul între mase, pentru animalele care prin natura lor sunt 
învăţate să mănânce pe toată durata zilei? In afară de mâncat, 
cei doi cimpanzei nu aveau nimic de făcut decât să se purice 
apatic între ei, sau singuri. Nici măcar nu puteau scăpa unul de 
celălalt, măcar o singură clipă; masculul nu putea să se destindă 
niciodată în tovărășia alinătoare a altor masculi, iar femela nu 
putea niciodată să scape de societatea lui. 


Un cimpanzeu într-o asemenea închisoare probabil că sea- 
mănă cu un om care este întemnițat de mai mulţi ani și nu are 
speranţă că va fi eliberat. Chiar și într-o grădină zoologică mai 
bună, unde cimpanzeul poate face parte dintr-un grup ceva mai 
numeros și are o îngrăditură de beton mai mare, este o creatură 
extrem de diferită de cimpanzeul întâlnit de noi la Gombe 
Stream. Cimpanzeul de grădină zoologică nu are demnitatea 
calmă, seninătatea privirii sau individualitatea hotărâtă a 
semenului său aflat în sălbăticie. In mod tipic el dezvoltă 
stereotipe ciudate de comportament - când merge el poate face 
o rotaţie ușoară cu mâna, într-o parte, întotdeauna aceeași 
mână și întotdeauna în aceeași parte. După ce merge târșit prin 
spaţiul restrâns al cuștii sale, poate izbi în cadrul de fier al ușii, 
întotdeauna în același loc. In același mod, cu același ritm. Este 
un jalnic vestigiu al măreţei și impunătoarei demonstraţii de 
atac a cimpanzeului mascul sălbatic. 

Majoritatea oamenilor cunosc direct numai cimpanzeii de la 
grădina zoologică sau de laborator. Aceasta înseamnă că și cei 
care lucrează îndeaproape cu ei, cum ar fi paznicii grădinilor 
zoologice sau savanții cercetători, nu pot avea nicio idee sau 
apreciere reală despre cum este de fapt cimpanzeul. Lucru care 


poate explica de ce atâtea laboratoare științifice menţin 
cimpanzeii în niște condiţii îngrozitoare, găzduiți în majoritate 
singuri în celule mici de beton, fără să aibă nimic de făcut toată 
ziua decât să aștepte vreun experiment, care este deseori 
dureros și înspăimântător. 

Aș vrea să fiu bine înţeleasă că nu încerc să afirm că nu ar 
trebui să folosim niciodată cimpanzeii în chip de animale de 
experienţă. Munca recentă a fiziologilor și biochimiștilor a arătat 
că, din punct de vedere biologic, în ceea ce ne privește numărul 
și forma cromozomilor, pro-proteinele, A.D.N.-ul și așa mai 
departe, cimpanzeul este foarte apropiat omului. Este într- 
adevăr la fel de aproape de noi în anumite privinţe ca și de 
gorilă. Din acest motiv probabil că este singurul substitut cu 
adevărat eficient când, din motive etice, cercetările nu pot fi 
întreprinse pe oameni. Kuru, o boală ciudată din Noua Guinee, 
manifestată prin tremurături, reprezenta unul din misterele 
lumii medicale și a provocat nenumărate victime. Cercetările pe 
cimpanzei au stabilit că este vorba de un virus cu acţiune lentă 
și astfel a făcut posibil tratamentul actual. De asemenea, din 
cauza asemănărilor creierului cimpanzeului cu creierul uman, 
experimentele efectuate pe cimpanzei vor fi de mare valoare 
pentru savanții care încă se mai zbat cu problemele bolilor 
mintale omenești. Unele persoane nici nu sunt conștiente de 
răspândirea sau tragediile pe care le implică tulburările mintale, 
cum ar fi schizofrenia sau depresiunile nervoase grave. Nu 
numai victimele sunt cele care sunt afectate, ci și familiile și 
prietenii lor. Cimpanzeii pot sluji ca modele experimentale 
pentru unele din aceste tulburări, iar aceasta ar ajuta știința în 
lupta ei de a ușura suferinţa umană. 

Pe de altă parte, cu toate că sunt de acord ca cimpanzeii să 
fie folosiţi, dacă este absolut necesar, la asemenea experienţe, 
susțin cu tărie ca cimpanzeii de laborator să aibă parte de 
condiţii de trai mult mai bune. Fără îndoială că dacă vrem să 
folosim această maimuţă drept cobai în cercetările medicale, fie 
că e vorba de transplanturile de rinichi, efectele drogurilor sau 
ale pastilelor anticoncepţionale luate pe durate îndelungate, 
dacă dorim ca el să ajute omul în cucerirea spaţiului, atunci 
trebuie să facem toate eforturile pentru a fi bine tratat și primit 
ca un oaspete de onoare în laboratoarele noastre. Spaţiul său de 
locuit trebuie să fie încăpător, trebuie să i se asigure cele 


necesare pentru a-l feri de plictiseală, să-l tentăm cu mâncare 
gustoasă și, când este posibil, să fie găzduit împreună cu 
tovarășii lui. Uneori, Hugo și cu mine avem sentimentul că 
singurul mod în care s-ar putea îmbunătăţi situaţia cimpanzeilor 
de laborator ar fi să-i aducem pe cei care răspund de ei să-i 
vadă pe cimpanzeii noștri de la Gombe Stream. 


Capitolul XXI 


POST-SCRIPTUM DE FAMILIE 


În cele din urmă, o înţelegere detaliată a comportamentului 
cimpanzeilor, obţinută printr-o cercetare de lungă durată la 
Gombe, va ajuta omul în încercările sale de a se înţelege pe sine 
mai mult. Hugo și cu mine avem această convingere. Totuși, nu 
numai pentru acest motiv ne continuăm munca aici, an de an; 
ne fascinează cimpanzeii și ca ființe individuale. Vrem să aflăm 
cum va avea grijă Fifi, pe care am cunoscut-o de mic copil, de 
proprii săi pui; dacă Flo va supravieţui ca bunică, și, în cazul 
acesta, cum se va purta cu puiul lui Fifi; ce se va întâmpla cu 
Flint după ce va muri mama lui; dacă Figan va ajunge într-o 
bună zi masculul dominator. De fapt, dorim să ne continuăm 
studiul asupra cimpanzeilor pentru aceleași motive care 
determină oamenii să citească un roman palpitant până la 
capăt. 

Nu putem să petrecem prea mult timp la Gombe acum, 
pentru că avem un copil și, după cum am amintit mai înainte, 
cimpanzeii sunt cunoscuţi ca fiind vânători de pui de om. Când 
fiul nostru, micuțul Hugo, - căruia îi spunem Grublin sau Grub - 
era foarte mic, îl ţineam în interiorul clădirii, într-o cușcă, în 
regiunea de observaţie. Când Rodolf și Humphrey, și chiar 
tânărul Evered se uitau pe geam și zgâlțâiau zăbrelele, cu blana 
vâlvoi și gurile strânse sălbatic, eram conștienți că, dacă ar fi 
avut ocazia, l-ar fi înșfăcat pe Grub. Nu puteam să-i învinovăţim 
pentru acest lucru; în captivitate, unde cimpanzeii cresc mai 
degrabă în societatea umană decât în cea a maimuţelor, sunt la 
fel de îngăduitori și de încântați de puii de om ca și de proprii lor 
pui. Dar la Gombe Stream maimuţele cu pielea albă pe care 
cimpanzeii au învăţat să le tolereze, chiar să aibă încredere în 
ele nu sunt în mod normal asociate cu puii lor. Rodolf nu-l 
considera pe Grub drept puiul meu adorat, ci pur și simplu o 
mâncare tentantă. 

Când Grub a mai crescut, nu mai puteam să-l ţinem în cușca 
lui de prunc, așa că i-am construit una mai mare, pe plajă, unde 
rareori se aventurau cimpanzeii. Această „cușcă” este atașată 


de o casă de prefabricate, acoperită cu iarbă, este răcoroasă și 
spațioasă. Când Hugo și cu mine suntem cu Grub, poate să 
alerge pe nisipul alb al plajei și să se bălăcească în lacul 
scânteietor, dar dacă amândoi suntem la cimpanzei, atunci 
Grub, împreună cu cele două africane care se îngrijesc de el» 
rămâne în siguranță în interiorul cuștii. Grub este fericit la 
Gombe - repetă întruna că este „locul lui preferat din lume”. E 
un noroc că gândește astfel, deoarece în viitorul apropiat, Hugo 
și cu mine intenţionăm să ne întoarcem aici la o bază 
permanentă. 

În ultimii ani, Hugo a lucrat la studiul carnivorelor africane 
mari, și la fel cum Hugo a fost întotdeauna implicat în studiul 
asupra cimpanzeilor, și eu am luat parte o vreme la acest 
proiect. De când ne-am căsătorit, ne-am jurat unul altuia să 
lucrăm cât mai mult împreună, căci noi considerăm că doi 
oameni care au o armonie de interese, precum și țeluri comune 
se bucură total de împlinirile oferite de viaţa în comun. Așa că, o 
vreme, am observat hienele, și această experiență m-a ajutat 
să-mi dezvolt concepţiile; întorcându-mă la studiul cimpanzeilor, 
i-am contemplat cu alţi ochi și am fost ajutată în interpretările 
asupra comportamentului lui. 

In ciuda faptului că am lipsit de la Gombe câteva luni, în mare 
nu s-au înregistrat lipsuri în observaţii, graţie studenţilor noștri. 
Sigur, nu e același lucru să auzi doar despre o experienţă la care 
nu ai luat parte cu adevărat, dar cu toate acestea este un lucru 
palpitant, iar majoritatea oamenilor care lucrează la Gombe 
Stream ne împărtășesc entuziasmul pentru cimpanzei ca 
indivizi, și în felul acesta relatările lor sunt nu numai precise, dar 
și foarte plastice. De asemenea am fost însoţită de noroc în 
timpul vizitelor mele periodice. Cimpanzeii păreau că fac 
demonstraţii palpitante exact când eram acolo, ca și cum ar fi 
știut acest lucru. Așa că fiecare lună aduce elemente noi în epo- 
peea cimpanzeilor. Inainte de a încheia, aș vrea să reiau câteva 
fire ale istorici unora dintre cimpanzeii pe care i-am ales spre 
descriere în această carte. 

Mai întâi am să povestesc ce s-a întâmplat cu Olly și familia 
ei. Cam la un an după ce și-a pierdut puiul în timpul epidemiei 
de poliomielită, bătrâna Olly a mai avut un pui, dar acesta a 
apărut prematur, cu două luni înainte; puiul s-a născut mort și 
din nou Gilka a fost lipsită de rude. La șase luni după aceea Olly 


a dispărut, și, în cele din urmă, am fost constrânși să o socotim 
moartă. Gilka, care nu avea decât șapte ani, și-a petrecut mult 
timp de una singură. 

Curând după moartea lui Olly, lui Gilka i-a apărut o umflătură 
la nas. La început părea că o doare, căci de câte ori un alt pui se 
apropia să se joace cu ea, Gilka se trăgea înapoi, cu ochii strâns 
închiși, ca și cum anticipa durerea. Pe măsură ce se scurgeau 
săptămânile, durerile se pare că au început, dar umflătura s-a 
mărit. Peste un an, chipul Gilkăi era hidos deformat; nasul avea 
o protuberanţă uriașă. De ambele părţi se făcuse buburos și îi 
apăruse și pe frunte o umflătură. Sărmana Gilka, care fusese 
unul dintre cei mai drăgălași pui, cu părul lung și mătăsos, cu 
chipul în formă de inimă, cu o bărbie mică și ascuţită, semăna 
acum cu un duh grotesc și înspăimântător. 

Am arătat pozele ei multor prieteni medici și în cele din urmă, 
după îndelungate discuţii, ne-am hotărât să aflăm cel puţin de 
ce natură era excrescenţa, cu toate că ne temeam că nu prea 
avem ce face. Nu e loc aici să descriem metodele folosite pentru 
a o tranchiliza și pe urmă a o anestezia pe Gilka. E suficient să 
arătăm că - ajutaţi de bine-cunoscuţii veterinari Sue și Tom 
Harthoorn, profesorii Roy și Don Nelson - am descoperit că Gilka 
era atinsă de o ciupercă, pe care o tratăm astăzi cu antibiotice. 
Gilka, în ciuda operaţiei, nu și-a pierdut încrederea în oameni, 
iar studenţii noștri nu întâmpină nicio greutate să o urmărească 
prin munţi. 

Sperăm cu toţii din tot sufletul că Gilka se va însănătoși. În 
primul rând ne e foarte dragă. Apoi, ea și Evered reprezintă una 
din puţinele perechi de rude a căror relaţie am reușit s-o 
studiem în detaliu pe o perioadă îndelungată. Cu vreo trei ani 
înaintea morţii lui Olly, între cei doi pui nu prea fuseseră 
legături, dar în anii de după moartea mamei, Evered și sora lui 
mai mică parcă deveniseră mai apropiaţi. Deseori cei doi se 
deplasau împreună. Mai mult, petreceau mult timp puricându-se 
reciproc, pe când ceilalţi masculi tineri, de-o vârstă cu Evered, 
rareori o puricau pe Gilka, și atunci doar pentru câteva minute. 

Nu știm dacă prietenia dintre Gilka și Evered va dura. Pepe și 
Miff, progeniturile Marinei, deseori se deplasau împreună în anul 
următor morţii mamei lor, dar treptat se pare că s-au înstrăinat. 
Din păcate Pepe a murit la un an după micuța sa rudă Merlin, 
lăsând-o pe Miff singura supraviețuitoare a familiei Marinei. Dar 


când Miff avea între zece și unsprezece ani, a născut o fiică. Ne- 
a uluit felul eficient în care avea grijă de pui. Toate celelalte 
mame tinere pe care le observasem erau stângace și nesigure, 
cel puţin în primele zile de la nașterea puiului. Melissa chiar 
păruse buimacă. Miff, totuși, a considerat puiul drept un lucru de 
la sine înţeles; îi acorda cam tot atâta atenţie cât dedica 
experimentata Flo ultimului ei născut. Nu putem să nu ne 
gândim dacă nu cumva experienţa ei cu micuțul frate orfan nu-i 
conferise acest surplus de siguranţă. 

Câţiva ani, așa cum am amintit în capitolele anterioare, ne- 
am întrebat dacă în spatele prieteniei strânse dintre anumite 
perechi de adulți masculi nu se aflau legături de sânge. Din 
acest motiv, am fost curioși să urmărim evoluţia relaţiilor dintre 
fiii mai mari ai lui Flo - Faben și Figan. Când cei doi era 
adolescenţi se jucau deseori împreună, cu toate că Faben avea 
tendinţa să fie destul de dur cu celălalt. Când Faben a ajuns un 
mascul matur din punct de vedere social, totuși, cam pe la 
treisprezece ani, a întrerupt aproape total legăturile cu Figan. 
Hugo și cu mine ne-am întrebat dacă nu cumva teoria noastră 
cu privire la prieteniile dintre masculii adulţi este totuși 
nefondată. 

Faben avea un fizic superb și în primul său an de maturizare 
dădea niște reprezentații de atac, în poziţie verticală, de-a 
dreptul minunate. Pe urmă l-a atins poliomielita și nu și-a mai 
putut întrebuința deloc mâna dreaptă. Până atunci, Figan, în 
calitate de frate mai mic, fusese întotdeauna dominat de Faben, 
dar, tipic pentru inteligenţa deosebită pe care o avea Figan, s-a 


folosit imediat de infirmitatea lui Faben pentru a-și îmbunătăţi 
propriul statut. În primele zile când Faben a apărut cu mâna 
moale, Figan părea că nici nu-l bagă în seamă. Dar pe urmă, în 
mod voit, a început să-și hărţuiască fratele. 

Când am asistat prima oară la o astfel de scenă, Faben stătea 
liniștit într-un copac și se curăța. Figan l-a privit fix, s-a dus 
agale la copac și a început să se caţăre. Pe urmă a pornit o 
manifestare sălbatică, zgâlțâind ramurile și hâțânând copacul 
atât de violent încât Faben, care la început ignorase 
comportamentul fratelui mai mic, a prins să ţipe. Pe atunci, 
Faben, nu avusese șansa să-și adapteze viaţa la condiţiile unei 
mâini paralizate; în câteva clipe, a fost aruncat din copac. Incă 
de două ori în următoarele zile, Figan a făcut demonstraţii 
similare în faţa lui Faben. După aceasta, atitudinea fratelui mai 
mare s-a schimbat radical; când i-am văzut iar întâlnindu-se, 
Faben, zărindu-l pe Figan că se apropie, s-a grăbit în 
întâmpinarea lui cu mârâituri gâfâite de supunere. Figan s-a 
așezat pe locul unde se afla, în timp ce fratele se ghemuia în 
faţa lui, și l-a mângâiat încurajator pe cap! 

Această stare de lucruri a durat o vreme, dar, treptat, Faben a 
început să se adapteze la starea lui de handicapat. Fusese în 
stare să meargă în poziţie verticală chiar de la început, astfel 
împiedicând târârea braţului paralizat pe pământ, și treptat, a 
devenit chiar expert în această metodă locomotorie, 
asemănătoare omului. Curând, era în stare să se ţină după 
grupurile de masculi adulți pe distanţe mari și a început să-și 
recapete câte ceva din vechea agilitate când sărea printre 
crengile copacilor. Şi demonstrațiile de atac și-au recâștigat 
treptat din fosta măreție. Se părea că Figan observase starea 
fizică îmbunătăţită a fratelui, căci s-a ţinut departe de el o 
vreme. Peste doi ani, când cei doi se întâlneau nu mai era nici 
cel mai mic semn cum că Figan fusese în stare să-și domine 
fratele mai vârstnic. 

Abia când Figan a avansat la rangul de mascul tânăr 
maturizat, am observat că relaţia dintre cei doi fraţi devenea 
pentru prima oară, de când fusese adolescent, prietenoasă. 
Erau zăriți deseori deplasându-se împreună, iar ședințele 
prelungite de curăţat erau un lucru obișnuit. Poate că până la 
urmă aveam dreptate cu teoria noastră; poate acesta fusese 
punctul de plecare în prieteniile dintre David Barbă Colilie și 


Goliath, Mike și J.B., DI. McGregor și Humphrey; o prietenie care 
să dureze și care să asigure ajutorul celuilalt în caz de nevoie. 
Nu puteam decât să așteptăm și să vedem. 

În anul următor, legătura dintre Figan şi Evered (care, să nu 
uităm era mai mare cu un an) a devenit extrem de încordată; 
cei doi masculi tineri își făceau demonstraţii dese. Cu toate 
acestea, conflictele nu au degenerat în ciocniri fizice până într-o 
zi. Incidentul a pornit când Evered, sosind în tabără cu blana 
vâlvoi, i-a găsit împreună pe Figan și Faben. Când Evered a 
înaintat către Figan, masculul ceva mai tânăr s-a grăbit spre 
fratele lui. Faben l-a îmbrățișat și pe urmă s-a întors către 
Evered. O clipă mai târziu, cei doi fraţi, uniţi, l-au atacat pe 
Evered, scoțând lătrături fioroase și izgonindu-l din luminișul 
taberei. Ţipând, Evered a zbughit-o prin pădure și și-a găsit refu- 
giul într-un copac înalt. Fraţii s-au întors la tabără. 

În următoarele cinci minute, mai întâi Faben, apoi Figan au 
continuat să se manifeste în luminiș scoțând ţipete gâfâite, 
târând și lovind ramurile, bătând darabana. La un moment dat s- 
au auzit și niște strigăte destul de supuse dinspre copacul lui 
Evered. 

Peste vreo jumătate de oră după ce plecase din tabără, 
Evered s-a înapoiat în luminiș, dar Faben din nou s-a îndreptat 
spre el făcând demonstraţii; Figan s-a grăbit să i se alăture 
fratelui și cei doi au alergat ca la curse după Evered, care 
repede s-a retras în copac. De data aceasta, fraţii s-au luat după 
el și s-au așezat, cu blana vâlvoi, la vreo cinci metri de victimă. 
Toţi trei tăceau dar colţurile gurii lui Evered erau trase într-un 
rânjet de frică. 

Brusc, Figan a făcut câţiva pași spre Evered care, cu 
mormăituri ușoare, s-a îndepărtat puţin pe craca lui, apoi s-a 
așezat. Peste câteva clipe, tot în tăcere, Faben s-a deplasat spre 
Evered, care, chițăind nervos, s-a tras mai la marginea crengii și 
s-a așezat. Deodată Figan a înaintat spre Evered, care scotea 
mârâituri joase, dar nu mai avea unde să se retragă. Fraţii 
stăteau și-l priveau, muţi și imobili. 

Peste vreo cinci minute după ce se urcaseră în copac, a 
izbucnit bătaia, când Faben cu Figan au sărit amândoi, cu 
lătrături puternice, spre Evered. Tipând, Evered s-a azvârlit într- 
un copac alăturat, iar fraţii s-au luat după el. A urmat o 
vânătoare scurtă și pe urmă Figan a pus laba pe Evered când 


acesta era pe o rămurică subţire și încovoiată; când cei doi s-au 
rostogolit printre crengi a intervenit și Faben. 

A fost o bătaie incredibilă; cei trei masculi, într-un ghem 
ţipător, reușeau să sară totuși de pe o creangă pe alta. Intre 
timp, Flint s-a cățărat și el în copac, ţinându-se la distanţă, dar 
lovind ramurile cu picioarele și scoțând lătrături puerile ascuţite, 
în timp ce, pe pământ, Flo făcea demonstraţii bătătorind 
pământul și scuturând tulpiniţele, lătrând cu vocea ei dogită și 
bătrână. 

Brusc Figan și Evered, încă luptându-se, au căzut jos. Parcă 
zburând prin aer s-au prăbușit în niște hăţișuri, la vreo zece 
metri dedesubt. Faben a sărit și el imediat după ei, iar Evered, 
ţipând cât îl ţineau puterile, a zbughit-o în pădure. Figan și 
Faben, urmaţi de Flo și Flint, l-au fugărit o vreme, pe urmă, unul 
după altul au început să se manifeste, scoțând strigăte gâfâite, 
puternice, și bătând darabana. La câteva sute de metri mai jos, 
lângă pârâu, Evered încă ţipa și scâncea. 

În timpul încăierării, Figan și-a rănit braţul, și-a zdrelit pielea 
de la încheieturile mâinilor și a pierdut smocuri mari de păr, 
Evered, totuși, s-a ales cu mai multe necazuri: avea o rană 
deschisă pe obraz, de la colţul gurii până aproape de pomete. 
Ne-am temut cu toţii că va rămâne desfigurat, un fel de rânjet 
oribil care să-i lase chipul la fel de înspăimântător ca al surorii 
sale Gilka. Spre surprinderea noastră, totuși, s-a vindecat și 
locul a rămas doar o cicatrice foarte mică. 

Între timp, echipa noastră de cercetători colecta informaţii noi 
și fascinante despre subiectul dominaţiei masculilor. Nu mult 
după moartea bătrânului McGregor, presupusul său frate mezin, 
Humphrey, s-a făcut un mascul cu adevărat masiv, și cu cât se 
făcea mai zdravăn cu atât creștea și în agresivitate. Prin 1963, 
Humphrey era foarte respectat de toate femelele și masculii 
adolescenți. Deseori, când Humphrey și Mike se aflau în același 
grup, noi-veniţii se repezeau să-și prezinte omagiile mai întâi lui 
Humphrey și apoi lui Mike. În anul următor, Humphrey a devenit 
treptat dominator și faţă de Rodolf, Leakey și Goliath. Dar pe 
Mike încă îl respecta la fel de mult. 

Figan era cel care îl respecta mai cu seamă pe Humphrey, 
dar, în același timp, începuse să arate multă lipsă de 
consideraţie pentru Mike. Mike devenise cam preocupat de 
acest nou parvenit. Când Mike se manifesta, ceilalți cimpanzei 


încât îi fugeau din cale - toţi, cu excepţia lui Figan, care stătea 
cât se poate de calm, cu spatele la el. Lucrurile s-au repetat, iar 
Mike devenea tot mai neliniștit. Când Figan era în apropiere, 
Mike își începea tot mai des demonstrațiile, dintre care 
majoritatea erau îndreptate spre tânărul mascul. Clătina chiar 
ramurile de deasupra locului lui Figan, care stătea nepăsător cu 
spatele la el. Cu toate acestea, se părea că Mike nu îndrăznea 
să-l atace pe Figan cu adevărat. 

Odată, într-o împrejurare demnă de ţinut minte, Figan s-a 
aventurat să se apropie de o femelă în perioada rutului, cu care 
Mike devenise ciudat de posesiv. Când Mike a început să-l 
amenințe pe Figan, scuturând ramurile copacului, Figan chiar a 
ripostat și, în confuzia creată, amândoi masculii s-au repezit jos 
din copac, ţipând. Pe urmă, Mike, cu un rânjet de groază, s-a 
grăbit să-l îmbrăţișeze pe Humphrey, căutând consolare prin 
contactul cu un alt mascul. 

La scurtă vreme, s-a mai petrecut un incident, pe care nu l- 
am urmărit cu ochii noștri, dar care l-a repus pe Figan la locul 
lui. Figan se dădea acum din nou la o parte din calea lui Mike, 
când acesta se manifesta, și se grăbea să-l întâmpine cu gesturi 
de supunere. Abia fusese supus Figan, că Evered, mai mare cu 
un an decât Figan, a început să conteste supremaţia lui Mike. La 
fel cum făcuse și Figan înaintea lui, Evered stătea jos și ignora 
demonstrațiile lui Mike. Și la fel cum Mike fusese neliniștit de 
nesupunerea lui Figan, era acum faţă de Evered. 

Și astăzi Mike este masculul dominator, dar nu se simte în 
apele sale când e singur cu Figan sau Evered. Numai când unul 
din vechii amici, cum ar fi Rudolf sau Leakey, sunt cu el, Mike 
pare relaxat. Este o situaţie ciudată; dacă cumva unul din cei 
doi tineri ar porni o luptă cu Mike și l-ar domina, bătrânul mascul 
și-ar pierde poziţia din vârful ierarhiei. Dar niciunul dintre ei n-ar 
ocupa-o, căci și Figan și Evered au încă un respect copleșitor 
pentru Humphrey. Curând, deci, s-ar putea să nu avem un 
singur mascul dominator în toate situaţiile, fără îndoială că 
foarte curând se va petrece ceva. 

Hugo și cu mine bănuim că în cele din urmă Figan va deveni 
masculul dominator, posibil după ce Humphrey și-a încercat 
norocul. Căci Figan nu numai că este mai inteligent decât 
Evered, dar este sprijinit de o familie numeroasă. Vecinătatea lui 
Faben îi va conferi întotdeauna sentimentul de siguranţă pe care 


David Barbă Colilie l-a dat odată lui Goliath. 

Goliath însuși este o figură întrucâtva tragică astăzi. Timp de 
patru ani, după ce Mike i-a uzurpat statutul, Goliath a rămas un 
mascul foarte dominator, dar pe urmă s-a îmbolnăvit și a pierdut 
din greutate; pe lângă asta, vechiul său prieten David Barbă 
Colilie a murit în timpul epidemiei de gripă. Astăzi Goliath este 
dominat nu numai de toţi masculii adulţi, dar și de majoritatea 
adolescenților. Își petrece mult timp colindând de unul singur 
sau împreună cu bătrânul Rodolf sau cu Leakey. Numai în ultimii 
doi ani a pierdut mult din greutate, ajungând de la 45 kg, cam la 
30. 

Bănuiesc că nu peste mult timp Goliath se va prăpădi. Nici 
Flo, oricât de rezistentă ar fi, cred că nu va mai trăi mult. 
Cunoaștem atâtea despre acești cimpanzei, am împărtășit 
atâtea evenimente din vieţile lor, încât este întotdeauna trist 
când dispar. Pentru mine fără îndoială, cea mai tristă pierdere a 
fast cea a lui David Barbă Colilie. Căci David a fost primul 
cimpanzeu care mi-a acceptat prezenţa și m-a lăsat să mă 
apropii de el. Nu numai că mi-a furnizat primele observaţii 
despre hrănitul cu carne și folosirea uneltei, în felul acesta 
ajutându-mă să-mi asigur fonduri care mi-au permis să-mi 
continui munca, ci tot el a fost primul care m-a vizitat în tabără, 
care a luat o banană din mâna mea, care a permis unei mâini de 
om să-l atingă. Am amintit mai devreme de greșeala săvârșită 
de mine și Hugo când i-am permis lui Flint să ne atingă, 
încurajându-i pe Fifi și Figan să se joace cu noi. Am periclitat nu 
numai validitatea cercetărilor ulterioare, dar, și mai rău, 
securitatea acelor studenţi, care ne vor continua pașii făcuţi la 
Gombe Stream. Până astăzi, Flint și Figan încă încearcă să 
iniţieze jocuri cu observatori umani. 

Dar nu regret contactul timpuriu cu David Barbă Colilie; David 
care cu firea sa blândă a permis unei maimute ciudate, albe, să- 
| atingă. Pentru mine asta a reprezentat un triumf al genului de 
relaţii pe care omul îl poate stabili cu o creatură sălbatică. Într- 
adevăr, când mă aflam uneori alături de David, aveam 
sentimentul că legătura noastră seamănă cu o prietenie, așa 
cum nu aș fi visat vreodată că se poate stabili cu o creatură 
complet liberă, sălbatică, o creatură care n-a cunoscut nicicând 
captivitatea. 

In acele zile de început, am petrecut multe ore singură cu 


David. L-am urmat ceas de ceas prin păduri, stând și 
observându-l când se hrănea sau se odihnea, chinuindu-mă să 
ţin pasul cu el când se deplasa prin hăţișuri. Uneori, sunt sigură 
că mă aștepta - așa cum îi aștepta pe Goliath sau pe William. 
Căci atunci când reușeam să ies dintre tulpinile încâlcite, 
gâfâind și zgâriată toată de ciulini, deseori îl găseam stând jos și 
uitându-se în urmă în direcţia mea. Când apăream, se ridica și 
pornea greoi mai departe. 

Într-o zi, pe când stăteam lângă el, pe malul unui fir de apă 
cristalină, am văzut pe jos o nucă de cocos roșie. Am ridicat-o și 
i-am întins-o cu palma deschisă. El a întors capul. Dar când mi- 
am mai apropiat puţin mâna, s-a uitat la ea, pe urmă la mine, pe 
urmă a luat fructul și în aceeași clipă mi-a apucat delicat, dar 
ferm mâna. Am stat nemișcată, el mi-a eliberat mâna, a privit la 
nucă și i-a dat drumul jos. 

În clipa aceea nu aveam nevoie de cunoștințe științifice 
pentru a înţelege că îmi comunicase semnul de îmbărbătare. 
Apăsarea ușoară a degetelor sale nu-mi vorbea prin intelect, ci 
printr-un canal emoţional mult mai primitiv; bariera secolelor 
necunoscute ridicată între evoluția separată a omului și 
cimpanzeului fusese dată jos pentru acele câteva secunde. 

A fost o răsplată care a depășit cele mai îndrăzneţe așteptări 
ale mele. 


MULTUMIRI 


N-aș fi reușit să studiez cimpanzeii sau să scriu această carte 
fără ajutorul și încurajarea unui mare număr de persoane și aș 
vrea să aduc cele mai profunde mulţumiri tuturor acestora, 
oricât de stângace ar fi ele. Mai întâi, bineînţeles, îmi exprim 
recunoștinţa faţă de Dr. L. S. B. Leakey. A fost primul care mi-a 
sugerat un studiu asupra cimpanzeilor, primul care a găsit banii 
pentru finanţarea lucrărilor de început și care a făcut posibilă 
așternerea pe hârtie a rezultatelor obţinute, pentru o dizertaţie 
necesară la obţinerea titlului de doctor la Universitatea Cam- 
bridge. In ultimul rând, clar nicidecum în cele din urmă, vreau 
să-i mulţumesc pentru șansa pe care i-a dat-o lui Hugo de a-i 
fotografia pe cimpanzei - la urma urmei, el a fost acela care l-a 
recomandat. 

Sunt nespus de recunoscătoare guvernului tanzanian, 
președintelui ei. Mwalimu Julius Nyerere, și multor altor 
persoane oficiale care ne-au permis să ne desfășurăm cer- 
cetările în zona Gombe Stream și care ne-au oferit tot timpul 
asistenţă. Iniţial am primit sprijinul directorului și persoanelor 
oficiale de la Departamentul tanzanian pentru vânătoare și sunt 
în mod deosebit recunoscătoare lui David Anstey care ne-a 
ajutat, pe mine și pe mama mea, când am ajuns prima oară în 
tabără, precum și paznicilor de vânătoare africani - Adolf, Saulo 
David și Marcel, care erau încartiruiți la Gombe Stream, pe 
vremea când zona era considerată rezervaţie pentru vânătoare. 
Mai recent, de când Gombe a devenit rezervaţie naţională, am 
primit ajutor substanţial și am cooperat perfect cu Dr. John 
Owen, ex-director al Rezervaţiilor naţionale tanzaniene, precum 
și cu succesorul acestuia, dl. Saulo Saibul. Mulţumirile mele sunt 
de asemenea adresate celorlalţi membri ai personalului 
Rezervaţiilor naţionale tanzaniene, în mod special domnului J. 
Stevenson, directorul  Rezervaţiilor naţionale din sud, și 
paznicilor africani de vânătoare încartiruiţi în rezervaţie. 

Mulţumesc de asemenea persoanelor oficiale din guvern și 
prietenilor din Kigoma care, de-a lungul anilor, s-au străduit atât 
de mult să ne ajute în cercetările noastre și să ne ofere 
asistenţă personală în nenumărate moduri. 


Mă simt foarte îndatorată domnului Leighton Wilkie care a 
aprobat fondurile ce mi-au permis să mă aventurez în munca de 
teren în anul 1960 și care, recent, a mai făcut o donaţie 
Centrului de Cercetări Gombe Stream. Recunoștinţa mea faţă de 
Societatea National Geographic este sinceră și deplină. 
Societatea a preluat finanţarea cercetărilor mele din 1961, a 
sprijinit întregul proiect Gombe până în 1968 și continuă și 
astăzi să aloce o contribuţie anuală substanţială. În mod special 
aș vrea să exprim cele mai profunde mulţumiri doctorului 
Melville Bell Grosvenor, președinte până în 1967, succesorului 
lui, doctorul Melvin Payne, și doctorului Leonard Carmichael, 
președintele Comitetului pentru Cercetare și Explorare, pentru 
sprijinul îndelung și încurajarea pe care mi le-au acordat. 
Mulţumesc, de asemenea, membrilor Comitetului, precum și 
personalului și membrilor societăţii, în mod special domnului 
Robert Gilka, d-rei Joanne Hess și d-rei Mary Griswold, care și-au 
neglijat propriile treburi pentru a ne ajuta pe noi de nenumărate 
ori. 

În 1969 am primit o donaţie substanţială de la Consiliul de 
Cercetări ale Ştiinţei din Marea. Britanie, iar recent am mai 
primit ajutor financiar de la Fundaţia Wenner-Gren, Societatea 
pentru viața în sălbăticie din Africa de est, Fundaţia L. S. B. 
Leakey și Fondul Internaţional pentru viaţa în sălbăticie. Faţă de 
toate aceste organizaţii, precum și un număr de persoane 
particulare, care au alocat din când în când fonduri pentru 
cercetările noastre, îmi exprim cea mai profundă recunoștință. 

Mulţumirile mele cele mai sincere le adresez de asemenea. 
Profesorului Robert Hinde de la Universitatea din Cambridge, 
care nu numai că a supervizat analizele și însemnările mele 
pentru obţinerea titlului de doctor, dar a contribuit la obţinerea 
de fonduri pentru continuarea cercetărilor și și-a afectat mult 
din timpul și strădaniile proprii pentru a ne ajuta în multe alte 
privinţe. Sunt, de asemenea, foarte recunoscătoare Profesorului 
David Hamburg de la Stanford University, care a arătat mult 
interes pentru cercetările mele și care a făcut posibilă alipirea 
Centrului la Universitatea Stanford. Profesorul Hamburg mi-a 
fost de mare ajutor în obţinerea fondurilor necesare pentru 
continuarea activității Centrului de Cercetări Gombe Stream și 
continuă să ne ajute activ în această privinţă și în prezent. Atât 
Profesorul Hinde cât și Profesorul Hamburg au consimţit să 


lucreze în calitate de consultanţi știinţifici pentru Centru. 
Apreciez de asemenea foarte mult interesul profund și 
încurajarea Profesorului S. A. Msangi, decanul Facultăţii de 
Știință de la University College din Dar es Salaam. 

E greu să găsesc cuvintele potrivite pentru a-i mulţumi lui 
Hugo pentru tot ce a făcut pentru mine și cercetările mele. Nu 
numai că a întocmit o colecţie splendidă de fotografii și de 
înregistrări pe peliculă a comportamentului cimpanzeilor, de o 
valoare documentară unică, dar într-o mare măsură Centrul de 
Cercetări Gombe Stream a luat naștere și s-a dezvoltat datorită 
ajutorului lui constant, priceperii sale administrative și 
perseverenţei de care a dat dovadă. Sunt convinsă că singură 
nu m-aș fi apucat niciodată de un asemenea proiect. Răbdarea 
lui Hugo, înţelegerea lui, atât faţă de cimpanzeii aflaţi sub 
observaţie, cât și față de soţia lui sunt într-adevăr remarcabile. 
Trebuie să încerc, totodată, să mulţumesc mamei mele pentru 
tot ceea ce a făcut pentru mine de-a lungul anilor, mai ales 
pentru curajul, răbdarea și voia bună de care a dat dovadă în 
primele luni când a împărţit alături de mine cele mai primitive 
condiţii de trai. De multe ori, sfaturile și sugestiile ei s-au 
dovedit a fi nepreţuite. Le sunt îndatorată la amândoi - mamei 
mele și lui Hugo - pentru multele comentarii și critici valoroase 
pe care le-au făcut pe când scriam această carte. 

Există multe, multe persoane care direct sau indirect au 
contribuit la cercetările noastre și ne-au ajutat personal, și nu 
este posibil să-i numesc pe toţi. Aș dori, totuși, să-i mulţumesc 
doctorului Bernard Verdcourt de la Royal Botanic Gardens din 
Kew, care a fost primul care ne-a adus, pe mine și pe mama 
mea, la Gombe Stream și care a identificat multe plante 
comestibile, precum și doctorului Gillet de la East African 
Herbarium care a identificat de asemenea unele specii de 
plante. Mulţumirile mele le adresez de asemenea laboratoarelor 
Pfizer, care ne-au aprovizionat atât de generos cu vaccin poli o 
complementar în timpul groaznicei epidemii de la Gombe 
Stream. Sunt de asemenea extrem de recunoscătoare 
Profesorului Douglas Roy, doctorilor Anthony și Sue Harthoorn 
precum și Dr. Bradly Nelson care mi-au dat asistenţă la 
tranchilizarea și operarea cimpanzeului Gilka. 

Apoi aș dori să exprim cele mai sincere mulţumiri întregului 
personal și ajutoarelor africane care au făcut atât de multe de-a 


lungul anilor pentru a ne ușura munca și a ne face viaţa mai 
plăcută. Mai ales doresc să mulțumesc lui Hassan și Dominic, 
Rashidi, Soko, Wilbert și Short, care, în primii ani, au fost singurii 
mei însoțitori din sălbăticie. Mulţumesc de asemenea multor 
altora: Sadiki, Ramadthani, Juma, Mpofu, Hilali, Alphonse, 
Jumanne, Kasim Ramadhani, Kasim Selemani, Yahaya, Aporual, 
Habibu și Adreano. Aș dori de asemenea să-mi exprim 
gratitudinea faţă de Iddi Matata și Mbrisho pentru curtoazia de 
care au dat totdeauna dovadă și pentru felul în care ne-au făcut 
să ne simţim bineveniţi în ţara lor. Mulţumesc de asemenea lui 
Mucharia și Moro, care m-au ajutat atât de mult, având grijă de 
fiul meu cât timp am lucrat la această carte. 

Mulţumirile mele se adresează și lui Kris Pirozynski, care a 
avut grijă de tabără în primele zile, precum și surorii mele, Judy, 
care a făcut primele fotografii ale cimpanzeilor în sălbăticie. 
Sunt recunoscătoare lui Nic și Margaret Pickford care au lucrat la 
Centru în calitate de administratori, baronului și baronesei 
Godert, lui Bobbie van Lawick-de Marchant et d'Ansembourg 
care ne-au fost de asemenea de ajutor, precum și lui Michael 
Richmond și Miss Dan pentru ajutorul administrativ dat la 
Nairobi. 

Aș dori, de asemenea, să fac cunoscută munca Doctorului 
Peter Marler și a Doctorului Michael Simpson. Amândoi au lucrat 
la Gombe Stream, ocupându-se de studiile în curs: Dr. Marler a 
înregistrat chemările cimpanzeilor într-o perioadă de peste două 
luni, iar Dr. Simpson a studiat optsprezece luni dezvoltarea lor 
socială. Rezultatele acestor studii vor fi de mare folos Centrului 
de Cercetări de la Gombe Stream și ne vor furniza date supli- 
mentare cu privire la comportamentul cimpanzeilor. Mulţumirile 
mele se adresează și lui Tim și Bonnie Ransom, Leanne Taylor și 
Nic Owens, ale căror observaţii făcute pe grupurile de babuini 
de la Gombe ne-au permis să aflăm mai multe cu privire la 
încercările de jaf efectuate de cimpanzei asupra babuinilor, 
precum și la alte interacțiuni cimpanzei-babuini. Tim ne-a fost în 
mod special de folos când am schimbat sistemul de alimentaţie 
în 1968. li mulțumesc de asemenea lui John McKinnon care a 
studiat la Gombe Stream comportamentul insectelor, dar care 
și-a dedicat mult timp pentru a ne ajuta la studierea 
comportamentului cimpanzeilor. 

In cele din urmă ajung la momentul în care trebuie să-mi 


exprim recunoștinţa și mulţumirile față de studenţii care, în 
calitate de ajutoare de cercetători, au îmbunătăţit atât de mult 
cunoștințele noastre în ceea ce privește comportamentul 
cimpanzeilor. Este greu ca într-un spaţiu restrâns să exprimi așa 
cum se cuvine întreaga preţuire pentru munca dificilă, răbdarea 
și devotamentul care nu o dată s-au acumulat într-o atentă 
înșiruire de observaţii de lungă durată cu privire la cimpanzeii 
luaţi individual, observaţii din care m-am inspirat când am scris 
această carte. Ajungând aici aș vrea să mulțumesc în mod 
special pentru ajutorul acordat lui Pat McGinnis. Edna Koning, 
Sonia Ivey și Alice Sorem, care au lucrat intens în primele zile 
ale pionieratului. 

Unele dintre ajutoare au rămas cu noi doar o perioadă scurtă 
de timp, cu toate acestea și ei au contribuit la programul de 
cercetări: Sue Chaytor. Sallv Avery, Pamela Carson, Patti 
Moehlman, Nicoletta Maraschin, June Cree, Janet Brooks, Sanno 
Keeler și Neville Washington. Altele au rămas ca asistenți 
cercetători un an întreg alături de mine, ajutându-mă să 
acumulez date în toate observaţiile pe termen lung, de 
importanță deosebită: Caroline Coleman, Cathleen Clarke, 
Carole Gale, Dawn Starin, Ann Simpson. 

Şi alţi studenţi, după ce au lucrat timp de un an la observaţiile 
de lungă durată, au rămas să-și continue propriile cercetări cu 
privire la diverse aspecte de comportament. Alice Sorem a 
lucrat la interacţiunile mamă-pui; îi sunt în mod deosebit 
recunoscătoare pentru munca neobosită depusă în perioada 
dificilă în care fiecărui cimpanzeu i s-a administrat bucal 
vaccinul polio. Geza Teleki a scris un referat cu privire la 
comportamentul cimpanzeilor când se hrănesc cu carne; acum 
studiază răspândirea cimpanzeilor la Gombe. Lori Baldwin 
studiază relaţiile dintre femelele cimpanzeu adulte, iar David 
Bygott le studiază pe cele dintre masculii adulţi, cu 
preponderență cele de agresiune și dominație. Atât Lori, cât și 
David vor susţine teza de doctorat le Cambridge University, sub 
îndrumarea Profesorului Hinde. Un alt student, care lucrează 
acum pentru teza de doctorat la Cambridge, tot sub îndrumarea 
Profesorului Hinde, este Patrick McGinnis. Subiectul pe care și l- 
a ales este comportamentul de reproducere. Trebuie să 
mulțumesc în mod special lui Pat; lucrează la Gombe Stream de 
patru ani și de multe ori a fost nevoit nu numai să aibă grijă de 


cercetare, dar chiar să se îngrijească de toate când ceilalţi 
studenți erau bolnavi sau plecați. Gombe Stream arată foarte 
ciudat când Pat este la Cambridge. 

De curând alți patru studenţi s-au alăturat echipei noastre, cu 
intenţia de a rămâne și în al doilea an pentru a studia diferitele 
aspecte de comportament: este vorba despre Harold Bauer, Ann 
Pusey, Margaretha Hankey și Richard Wrangham. Aș dori să-mi 
exprim de asemenea recunoștința mea Doctorului Helmut 
Albrecht, care ni s-a alăturat de curând în calitate de savant 
recunoscut și care s-a și dovedit a fi persoana ideală pentru 
această muncă chinuitoare. Sunt convinsă că șederea sa de doi 
ani la Gombe este un privilegiu pentru noi toţi cei aflaţi aici. 

Acum urmează cea mai dificilă parte a acestor „Mulţumiri” 
deoarece voi încerca să-mi arăt recunoștinţa față de Ruth Davis, 
care și-a pierdut viața în perioada studiului efectuat asupra 
cimpanzeilor de la Gombe Stream. Ruth avea o constituţie 
fragilă, dar cu toate acestea era una dintre cele mai destoinice 
cercetătoare; uneori lucra până la extenuare. Işi alesese studiul 
individualităţilor cimpanzeilor masculi adulți și petrecea ore 
lungi și chinuitoare în munţi, urmându-și subiecţii și făcând 
însemnări, iar uneori rămânea până târziu noaptea pentru a-și 
dactilografia notițele. Poate din cauza slăbiciunii fizice, într-una 
din zile, în 1968, Ruth a căzut de pe marginea unei prăpăstii și a 
murit pe loc. Trupul i-a fost găsit abia după șase zile de căutări, 
la care au luat parte mulţi oameni, inclusiv poliția din Kigoma, 
oficialităţile de la National Parks și numeroși voluntari din satele 
învecinate. Le suntem extrem de recunoscători acestor oameni. 

Este imposibil să-mi găsesc cuvintele potrivite pentru a-mi 
exprima profundul regret și durerea pricinuite de această 
groaznică tragedie; moartea lui Ruth a însemnat o pierdere 
personală foarte mare pentru noi toţi, cei care am cunoscut-o, și 
în mod deosebit pentru logodnicul ci, Geza Teleki. A fost 
înmormântată la National Park, în ţinutul pe care-l îndrăgise atât 
de mult; mormântul ei este înconjurat de păduri ce răsună 
uneori de strigătele cimpanzeilor care trec pe acolo. 

Cea mai profunda admiraţie și compasiune se îndreaptă către 
părinţii lui Ruth care au vizitat Gombe Stream pentru prima oară 
cu ocazia acestui tragic eveniment. În ciuda durerii, au avut 
totuși tăria să ne spună că nu trebuie să ne simţim câtuși de 
puţin responsabili pentru acest accident. Ruth cunoscuse în acel 


an, alături de cimpanzei, cea mai fericită perioadă din viaţa ei 
pentru că își aflase cu adevărat chemarea. 

Ruth a murit muncind la ceva care într-adevăr îi făcea 
plăcere, în sălbăticia munţilor pe care îi îndrăgise; studiul 
întreprins de ea cu atâta migală a dat la iveală unele aspecte 
ale personalităţii câtorva dintre cimpanzei. Știu că Ruth însăși ar 
fi dorit să-mi închei „Mulţumirile” aducând un tribut cuvenit 
cimpanzeilor, aceste creaturi superbe care ne pot învăţa atât de 
multe lucruri despre noi înșine, în vreme ce viaţa lor devine 
pentru cercetători tot mai fascinantă. Suntem mult îndatoraţi în 
special cimpanzeilor David Barbă Colilie și lui Flo. 


